
Stăpânul micii caravane se felicită pentru că alesese calea cea mai 
primejdioasă, ieşind de pe drumul controlat de gărzile deşertului. 
Bineînțeles că se temea de tâlharii nisipurilor, acei hoți care 
rătăceau prin toată Syro-Palestina, pândindu-și victimele, dar 
cunoașterea locului îi îngăduia să se ferească din calea lor. Protecţia 
forțelor de ordine nefiind pe degeaba, ar fi trebuit să le cedeze și lor 
o parte din încărcătură, verificată cu multă băgare de seamă ca să 
nu conțină arme. Pe scurt, o grămadă de neplăceri și o scădere 
importantă a câștigului său. 

Caravana se îndrepta spre principalul oraș din regiune, Sichem, 
reședința neînduplecatului general Nesmontu, comandantul armatei 
egiptene, hotărât să lupte aprig împotriva micilor grupuri violente, 
cu neputinţă de prins, ce semănau spaima în tot ţinutul. Dar oare 
acestea chiar deveniseră cu adevărat o amenințare sau la mijloc era 
doar o născocire de-a lui Nesmontu, menită să îndreptățească 
prezența soldaţilor egipteni? Sichemul încercase să se răscoale, dar 
răzmeriţa izbucnită fusese înăbușită cu sălbăticie, iar căpeteniile ei — 
osândite. 

În mai puţin de trei ore, caravana avea să intre în târg și 
tocmelile să înceapă. Cel mai mult îi plăcea negustorului să fixeze 
un preț neînchipuit de ridicat, să vadă faţa cumpărătorului 
înroşindu-se de furie neputincioasă şi să-i rabde ocările, apoi să 
înfiripe o discuţie aprinsă și îndelungată, pentru ca, în cele din 
urmă, să cadă la o învoială care-i bucura pe amândoi. 

Deodată, în fața lui, cam la treizeci de pași, se iviră un bărbat și 
un copil. 

Fără să primească nicio poruncă, măgarii se opriră. Slobozind un 
răget puternic, unul dintre ei stârni neliniștea printre semenii săi. 

— Ușurel, frumoșilor, ușurel! 

Având capul acoperit cu un turban, bărbatul era înalt, bărbos și 
purta o tunică din lână, care îi cădea până la călcâie. 


Apropiindu-se de el, stăpânul caravanei îi zări fața suptă pe care 
o însufleţeau ochii roșii, adânc înfundați în orbite. 

— Cine ești? 

— Prevestitorul. 

— Aha... Chiar exiști? 

Cel întrebat se mulțumi să zâmbească. 

— Băiatul ăsta e fiul tău? 

— Ucenicul meu. Treisprezece-Ani a înțeles că Zeul îmi vorbeşte. 
Și fiecare va trebui, de-acum înainte, să mi se supună. 

— Nicio grijă! Eu respect toţi zeii. 

— Nu-ţi cer respect, ci ascultare deplină. 

— Uite ce e, mi-ar plăcea să mai trăncănim, dar mă grăbesc să 
ajung la Sichem. Ziua de târg e sfântă pentru mine. 

— Marfa ta mă interesează. 

— Nu-mi pari prea bogat! 

— Credincioșii mei au nevoie de merinde. Așa că ne vei dărui 
toate mărfurile tale. 

— Urăsc soiul ăsta de glume! Feriţi la o parte din calea mea și tu, 
şi copilul. 

— Trebuie să mi te supui, ai și uitat? 

Negustorul simți cum îl cuprinde mânia. 

— N-am vreme de pierdut, voinicule! Noi suntem zece, voi — unul 
şi jumătate. Dar dacă vrei câteva lovituri de baston ca să-ți recapeţi 
judecata, nu ne vom dovedi zgârciți. 

— Îţi spun pentru ultima oară: sau te învoiești, sau veți fi 
omorâți. 

Mai-marele caravanei se întoarse spre însoțitorii săi. 

— Haideţi, băieţi, să-l învăţăm minte! 

Și atunci, pe neașteptate, Prevestitorul se preschimbă într-o 
pasăre de pradă. Nasul deveni un clonţ care se înfipse în ochiul 
stâng al victimei, iar mâinile — gheare ce îi sfâşiară inima. 

La rândul său, Treisprezece-Ani, înarmat cu un pumnal cu două 
tăișuri, lovi cu iuţeala și precizia unei vipere cu corn. Profitând de 
groaza ce-i încremenise pe conducătorii de măgari, băiatul le tăie 
tendoanele și le împlântă pumnalul în şale și în spate. 


Curând, nu se mai auziră decât vaietele și gemetele muribunzilor 
și ale răniților grav. 

Mândru de el, Treisprezece-Ani se înfățișă înaintea stăpânului 
său. 

— Minunată ispravă, fiule! Tocmai ţi-ai arătat iscusința. 

Închis după ce atacase un soldat egiptean, luat la întrebări, apoi 
eliberat, tânărul cananean visa răzvrătiri și masacre. Convins că 
Prevestitorul i-ar fi putut oferi cea mai bună îndrumare cu putință, 
băiatul nu înceta să-și laude peste tot meritele, într-un târziu, fu 
găsit de unul dintre oamenii de încredere ai Prevestitorului și 
condus într-una dintre taberele ascunse ale acestuia. Aici, pe 
Treisprezece-Ani îl aşteptau două descoperiri fabuloase: pe de-o 
parte, învăţătura Prevestitorului, care predica nimicirea Egiptului și 
repeta fără încetare, până la extaz, aceleași vorbe dușmănoase, pe 
de altă parte, un antrenament soldăţesc sever, de pe urma căruia 
tânărul trăgea azi primele foloase. 

— Stăpâne, cer o răsplată. 

— Spune, Treisprezece-Ani. 

— Neisprăviţii ăștia sunt niște gângănii prăpădite, care nu sunt în 
stare să-ți recunoască măreția. Îngăduie-mi să termin cu ei. 

Prevestitorul nu avu nimic împotrivă, așa că băiatul, nesimţitor la 
rugăminți, își duse treaba la capăt cu multă cruzime. 

Și, în felul acesta, deveni un adevărat războinic în slujba cauzei. 
Cu fruntea sus, el luă apoi conducerea șirului de măgari, călăuzindu- 
l spre tabăra credincioșilor Prevestitorului. 

t 

Roşcovan, dibaci mânuitor al unui cuțit de silex cu ajutorul 
căruia își omora victimele pe la spate, Shab Strâmbu’ se număra 
printre cei mai vechi adepți. Întâlnirea cu Prevestitorul îi răsturnase 
din temelii viața de tâlhar de rând. Capabil să stăpânească demonii 
deșertului și să ia înfățișarea unui șoim, înzestrat cu puteri 
neomenești, stăpânul său răspândea o învățătură care avea să 
schimbe lumea. 

Ucigaș înrăit, convins că violența e necesară pentru ca noua 
credință să cucerească întreaga lume, Shab Strâmbu” cădea tot mai 


des sub înrâurirea cuvintelor Prevestitorului, cufundându-se într-un 
soi de venerație care îi întuneca judecata. 

— Caravană în zare, îl înștiință un pândar. 

— Câţi oameni? 

— Numai doi: Treisprezece-Ani și marele comandant. 

Shab îl înșfacă de gât pe pândar. 

— Obișnuiește-te să fii cuviincios, vierme! Să-l numești pe 
Prevestitor „stăpân” ori „învățător”, doar așa. Ai priceput? 
Altminteri, ai să-mi simţi cuțitul pe pielea ta. 

Cananeanului nu avea să-i mai fie de trebuinţă o a doua lecţie. 

Shab se repezi să întâmpine caravana. 

— Noul nostru ucenic s-a purtat cu vrednicie, recunoscu 
Prevestitorul. 

— I-am omorât pe toți! strigă băiatul, îmbujorat de plăcere. 

— Felicitări, Treisprezece-Ani! Dacă stăpânul încuviinţează, tu vei 
cerceta prada și o vei împărți. 

Tânărul nu se lăsă rugat. Niciun luptător al adevăratei credinţe n- 
ar fi îndrăznit să râdă de tinerețea sau de statura sa măruntă. 
Datorită ţinerii sale de minte, știa pe de rost vorbele stăpânului. Iar 
azi, zdrobise un număr însemnat de dușmani fără să şovăie! E 
adevărat că nu se luptase cu soldaţii egipteni, dar Treisprezece-Ani 
dobândise o experiență care îl va ajuta să se măsoare și cu aceștia. 

— Ne-ar prinde bine mai mulți ca el, băgă de seamă Strâmbu’. 

— Nu te teme! îl sfătui Prevestitorul. O groază de oameni vor 
trece de partea noastră. 

Cei doi bărbaţi se retraseră într-un cort. 

— Complicii noștri din Memphis au ajuns teferi și nevătămaţi în 
Canaan, spuse Shab, în afara celor rămași pe loc sub supravegherea 
Libanezului. 

— Vreo știre din partea lui? 

— Ultima era liniștitoare. Niciuna dintre iscoadele sale n-a fost 
arestată şi nici măcar bănuită. Palatul regal tremură. În ciuda 
măsurilor de siguranță luate de mai-marele gărzilor, Sobek 
Păzitorul, faraonul Sesostris știe că poate cădea, oricând, pradă unui 
atac. 


Prevestitorul își ridică privirea, ca și cum ar fi căutat să 
deslușească un semn în depărtare. 

— Regele acesta nu cunoaște frica. Puterile sale sunt uriașe și 
rămâne cel mai mare vrăjmaș al nostru. Fiecare faptă de-a lui va fi 
primejdioasă pentru noi. E nevoie să distrugem unul câte unul 
scuturile sale, văzute și nevăzute, iar izbânda noastră va fi deplină 
doar în ziua în care el însuși și toți faraonii, care își închipuie că 
sunt împuterniciții zeilor pe pământ, vor dispărea pentru totdeauna. 
Lupta noastră se anunţă îndârjită, vom pierde bătălii și vor muri 
destui credincioși. 

— O să meargă în paradis, stăpâne, nu-i așa? 

— Sigur, viteazul meu prieten! Dar trebuie să le ținem mereu 
trează dorința de a învinge, oricare ar fi piedicile și dezamăgirile. 
Iar trădătorii, lașii și cei nehotărâţi vor fi pedepsiți. 

— Bizuiţi-vă pe mine! 

— Tot nicio veste de la Gură-Pocită? 

Aflat în fruntea trupei însărcinate să-l ucidă pe Sesostris, în 
timpul somnului, Gură-Pocită era convins că va reuși. Înţelegând că 
a dat greș și văzându-și oamenii pierind, fugise. 

— Niciuna, stăpâne. 

— Gură-Pocită cunoaşte locul unde ne găsim acum. Dacă a fost 
prins şi a suflat vreo vorbă, suntem în primejdie. 

— De vreme ce nu mai așteptăm pe nimeni, în afară de el, să 
pornim mai bine spre cel de-al doilea loc de întâlnire. Mai multe 
triburi cananeene ni se vor alătura acolo. 

— Îngrijeşte-te fără întârziere de pregătirile pentru plecare. 

Prevestitorul îi socotea pe cananeeni lăudăroși și fricoși, dar 
necesari pentru împlinirea unei părți a planului său ce l-ar fi împins, 
poate, pe faraon spre săvârșirea unor greșeli de nereparat. Între 
orașe şi sate, ba chiar și înlăuntrul lor, între diverse triburi și 
căpeteniile clanurilor domneau tulburarea, loviturile pe la spate, 
pâra şi uneltirile. Prevestitorul avea de gând să pună, cât de cât, în 
ordine toată această învălmășeală și să înfiripeze o mică armată, pe 
care Sesostris s-o creadă o ameninţare pentru regat. În acest scop, el 
voia să unească mai multe triburi, în numele eliberării Canaanului 


care însă, la drept vorbind, nu era în stare să supraviețuiască fără 
sprijinul permanent al Egiptului. 

O tânără asiatică pătrunse în cort. Cine n-ar fi avut încredere în 
această brunetă fermecătoare, cu ochii plini de dulci făgăduinți? 

Numai că, amestecându-și sângele cu al ei și siluind-o, 
Prevestitorul o transformase în regina nopţii, armă de temut pe care 
avea s-o folosească la timpul cuvenit. 

— Am primit asta, zise frumoasa Bina şi, ascultătoare, îi înmână 
stăpânului ei un mesaj încifrat, pe care bărbatul îl citi cu atenţie. 

— Veşti însemnate? 

— Învață să nu-mi mai pui întrebări şi mulţumeşte-te să mă 
asculți orbește. 

Tânăra femeie se înclină supusă. 

— Cheamă-l pe Treisprezece-Ani. 

Povestindu-și isprăvile, băiatul câștigase admiraţia tuturor. 
Singurul care se îndoise de el fusese un țăran ursuz și neîncrezător. 
Tânărul însă nu stătu prea mult pe gânduri și îi înfipse cuțitul în 
piciorul drept. Apoi, fără să-i pese de soarta nefericitului, al cărui 
urlet stârnise râsul întregii adunări, își văzu mai departe de 
împărţirea merindelor purtate de caravană. 

O discuţie între patru ochi cu Prevestitorul avea să-i sporească 
faima abia născută. 

— Ai întâmpinat necazuri, Treisprezece-Ani? 

— Nicidecum, stăpâne! Acum toţi mă respectă. 

— Să ne rugăm împreună. Rosteşte blestemele împotriva 
faraonului. 

Visând să devină braţul înarmat care să-l lovească pe tiran, 
băiatul se supuse cu înflăcărare. 

Când șirul vorbelor grele conteni, ochii Prevestitorului scânteiau. 
Înrobit, Treisprezece-Ani îi sorbea spusele. 

— Ca să atingem ţinta hotărâtă de Zeu, îi vom trimite la moarte 
pe necredincioși. Dar, vai! Mulţi nu înţeleg acest lucru. Însă tu vei 
şti să te arăţi demn de cele mai anevoioase misiuni. Cea pe care am 
să ţi-o încredințez o să ți se pară neobişnuită, dar du-o până la capăt 
fără să cauţi răspunsuri. Doar așa vei izbândi. 

— Voi putea să mă slujesc de pumnal, stăpâne? 


— Chiar o să ai neapărată trebuinţă de el, copilul meu. 


2. 


Fiul regal Iker se plimba, singur, prin splendida grădină a 
palatului din Memphis. Oricine l-ar fi văzut și-ar fi închipuit că acest 
tânăr elegant şi mândru aștepta să treacă timpul dinaintea vreunui 
ospăț unde fiecare mesean avea să-l felicite pentru înalta demnitate, 
dobândită de curând, încercând, totodată, să-i câștige favorurile. 
Oare el, un biet scrib dintr-o provincie îndepărtată, nu ajunsese atât 
de iute și de uşor, într-un rang râvnit de mulți? 

Dar cine și-ar fi făcut o astfel de părere s-ar fi amăgit, căci ea era 
întru totul ruptă de adevăr! 

Iker se așeză sub rodiul ce fusese martorul cuvintelor sale de 
iubire către Isis, o preoteasă din Abydos, de care se îndrăgostise 
nebunește încă de la prima lor întâlnire. Însă ea nu-i dăduse decât o 
slabă speranță, spunându-i că: „Unele dintre gândurile mele te vor 
însoți mereu”, simple cuvinte de prietenie, de bunăvoință chiar. Dar 
privirea minunatei femei nu avea să-l mai părăsească nicicând pe 
Iker, scăpat deja din numeroase primejdii de prezența ei nevăzută. 
Cum să trăiască departe de ea? 

Totuşi, n-o va mai revedea, probabil, niciodată, în curând, o 
misiune tainică urma să-l poarte în Syro-Palestina. Trebuia să se 
strecoare printre luptătorii cananeeni, dându-se drept unul dintre 
susținătorii lor, să descopere ascunzătoarea căpeteniei, Amu, căruia 
ei îi spuneau Prevestitorul, și să trimită aceste informaţii, atât de 
preţioase, armatei şi gărzilor egiptene care aveau apoi să-l distrugă. 

Numai că acest Prevestitor nu semăna cu un răzvrătit oarecare. El 
stârnise forțele Răului, abătând vraja cea rea asupra Arborelui Vieţii, 
salcâmul lui Osiris din Abydos. Fără truda zilnică a preoților 
permanenţi, copacul ar fi pierit. Dar oare cât timp vor mai izbuti 
ritualurile de apărare să încetinească uscarea lui? Numai vindecarea 
deplină ar fi dovedit biruinţa luminii împotriva întunericului, dar, 
deocamdată, viitorul părea sumbru, întrucât căutarea aurului 
tămăduitor fusese zadarnică. 


Prin urmare, se impunea o sarcină grabnică: arestarea 
Prevestitorului. Apoi trebuiau să-l facă să vorbească pentru ca 
faraonul să afle cum anume lucra blestemul. 

Ducând la îndeplinire această misiune, Iker încerca să-și 
ispăşească greșelile din trecut când, lăsându-se amăgit de către 
asiaticii fideli Prevestitorului, plănuise să-l ucidă pe faraon, pe care-l 
socotea un tiran sângeros. În cele din urmă, înţelesese că se înșelase. 
Dar în loc să-l osândească la moarte, așa cum se cuvenea, Sesostris, 
spre surprinderea tuturor, îl numise „pupil unic” şi „Fiu regal”, spre 
paguba numeroșilor curteni care jinduiau la aceste titluri. 

Pentru Iker, singuratic, aplecat spre cugetare și având prea puţină 
chemare către tot soiul de uneltiri, această onoare nu însemna cine 
ştie ce față de învățătura despre zei, divinități şi Maat pe care i-o 
oferea regele. Rostind într-un fel anume două cuvinte obişnuite, 
„fiul meu”, faraonul pusese capăt rătăcirilor lui Iker. 

Să nu se abată de la calea Maat, aceasta se vădea a fi prima 
îndatorire, atât de greu de respectat. De la un adevărat Fiu regal, în 
vârstă de numai 17 ani, monarhul cerea o voință puternică și 
neabătută, judecată și înţelegere, spirit plin de gânduri curate, 
curajul de a înfrunta frica și primejdia, și o dorinţă vie de a căuta 
mereu adevărul, chiar cu prețul vieţii. Doar aceste virtuţi duceau 
spre hotep, deplinătatea fiinţei și pacea sufletului. Iker se simțea încă 
atât de departe de toate acestea, încât își amintea cuvintele primului 
său învăţător, un bătrân scrib din Medamud, cuvinte ce fuseseră 
repetate în chip neașteptat de însuși Sesostris: „Oricare ar fi 
încercările, mă voi afla întotdeauna alături de tine ca să te ajut să-ți 
împlinești destinul, pe care nu-l cunoști încă”. 

Iker ieşi din grădină și o porni cu paşi mari pe străzile capitalei. 
În ciuda cumplitelor întâmplări petrecute de curând și a atacului, ce 
dăduse greș, împotriva faraonului, Memphisul era la fel de vesel și 
de pestriț. Inima negoţului țării încă din vremea primei dinastii, el 
reprezenta răspântia dintre valea Nilului, adică Egiptul de Sus, și 
uriașele întinderi de apă și vegetaţie ale Deltei, Egiptul de Jos. 

Preoţii se îngrijeau cu sârg de îndatoririle lor rituale, însuflețind 
numeroasele temple ale orașului, scribii își vedeau de treburile lor 
administrative, meşterii modelau felurite obiecte trebuincioase atât 


sacerdoților, cât şi oamenilor de rând, vânzătorii forfoteau prin 
târguri, muncitorii din port descărcau mărfurile... Această mulțime 
colorată şi gălăgioasă nu știa că Arborele vieţii sta pe cale să piară 
şi, odată cu el, Egiptul. 

Lui Iker îi apăru deodată înaintea ochilor, parcă aievea, o 
priveliște îngrozitoare: dacă Prevestitorul îl va învinge, dacă 
salcâmul murea, Memphisul se va preschimba în ruine. Și aceeași 
nenorocire va lovi tot regatul. 

Oferindu-se de bunăvoie să-l ademenească pe vrăjmaș afară din 
bârlog, tânărul scrib voia să șteargă amintirea greșelilor săvârșite 
odinioară și să-și purifice sufletul, cu toate că își dădea seama că 
mergea la moarte sigură. Deși în provincia Oryx fusese instruit ca un 
adevărat soldat, nu credea că are sorți de izbândă. Totuși, regele nu- 
| descurajase, îndemnându-l să-și facă rost de arme provenite din 
lumea de dincolo. 

Dacă femeia pe care o iubea i-ar fi împărtășit sentimentele, poate 
că ar fi renunţat. Ba nu, era nedemn din partea lui să pună în seama 
lui Isis o asemenea răspundere! Chiar dacă îl chinuia teama, trebuia 
să plece! El, care nădăjduise să devină mai întâi un bun scrib, apoi 
mare învățat. l-ar fi plăcut atât de mult să copieze scrierile 
înțelepciunii, precum și Cugetările lui Ptah-Hotep și să descopere 
comorile Celor din Vechime. Nicicând aceştia nu vorbiseră despre ei 
înșiși, totdeauna se străduiseră să transmită legea Maat fără să 
treacă sub tăcere josnicia firii omenești. Ca să nu mai vorbim despre 
frumuseţea și profunzimea scrierilor rituale pe care Iker le 
cunoscuse după ce fusese primit în rândul preoţilor lui Anubis. 
Împuternicită să cerceteze bibliotecile din Locașurile Vieţii, Isis avea 
ştiinţă, fără îndoială, și despre multe alte minunăţii. 

La un astfel de viitor visase Iker, și nu la acela de trimis special al 
faraonului, osândit să scormonească într-un cazan clocotind de vrăji, 
în care el însuşi avea să ardă fără întârziere. 

Adâncit în gânduri, Fiul regal văzu deodată că se rătăcise, 
nimerind pe o străduţă ciudat de liniștită, fără copii care să se joace, 
fără femei care să sporovăiască în pragul caselor, fără sacagii care să 
te îmbie cu marfa lor. 


Vrând să se întoarcă din drum, Iker se izbi de un bărbat vânjos și 
pus pe harță. Ţinând în mână o ditamai piatra, omul se uită lacom la 
tânărul scrib. 

— Frumoase veșminte și sandale, n-am ce zice... Pe-aici nu prea 
întâlneşti așa ceva! Ia binevoiește să mi le dai. 

Iker privi înspre celălalt capăt al străzii şi zări acolo proţăpiţi încă 
doi tâlhari, la fel de ameninţători. 

— N-ai scăpare, băiete. Dacă nu te-mpotrivești, n-o să-ți facem 
niciun rău. Hai, dă-mi tunica şi sandalele! Iute! 

Iker trebuia să-și aleagă fără întârziere unghiul de atac, înainte ca 
lațul să se strângă și cei trei hoţi să-l ucidă în bătaie, punând capăt 
astfel, înainte de vreme, misiunii sale. 

Scribul regal se năpusti spre primul bărbat care, brusc, scoase un 
soi de guițat prostesc, scăpă din mână piatra și se prăbuși cu faţa la 
pământ. 

Tovarăşii săi veniră în fuga mare spre el. Cel mai sprinten 
încremeni deodată ca lovit de fulger și căzu pe spate. Îngrozit, 
celălalt o luă la goană. 

Ca din senin, învârtind vesel o praștie, apăru un voinic cu faţa 
pătrată, sprâncene stufoase și pântece rotund. 

— Sekari! M-ai... m-ai urmărit de la palat până aici? 

— Dacă n-aş fi avut eu grijă de tine, uite ce era să pățeşti! Poate 
ai fi izbutit să-i spargi unuia nasul, dar ăștia sunt niște nelegiuiți, 
pricepuţi în lovituri pe la spate. Ce ţi-a venit să te plimbi îmbrăcat 
așa prin astfel de locuri? 

— Tot cugetam ba la una, ba la alta și... 

— Hai să bem o bere. O să-ți limpezeşti gândurile. Știu o tavernă 
curată unde n-ai să baţi prea mult la ochi. 

Om de încredere al lui Sesostris, Sekari primise ordin să-l 
protejeze pe Iker în orice împrejurări. Întărită de fel de fel de 
peripeții, o prietenie trainică îi lega acum pe cei doi tineri. Născut 
într-o familie simplă, Sekari avusese o sută de îndeletniciri: servitor, 
miner, îngrijitor de păsări şi grădinar. În stare să pășească fără 
zgomot, ştia totodată să se furișeze aidoma unei umbre. Deși 
înfățișarea sa putea fi socotită de unii grosolană, iar veselia sa îi 
îngăduia să se amestece cu ușurință printre oamenii de rând, Iker îl 


bănuia că știe multe despre Cercul de Aur din Abydos, confreria cea 
mai tainică din Egipt. Dar când aducea vorba despre ea, Sekari 
ocolea cu încăpățânare întrebările, ca şi cum ar fi jurat să păstreze 
tăcere deplină. 

Berea, dintre cele mai tari, îi întremă pe amândoi. 

— Presupun că te apasă ceva pe suflet, observă Sekari. 

— Crezi cu adevărat că am vreo șansă de izbândă? 

— Crezi cu adevărat că regele te-ar trimite la moarte sigură? 

întrebarea îl tulbură pe Iker. 

— Singur în Syro-Palestina, un tărâm străin și având de înfruntat 
vrăjmași cu neputinţă de prins... Oare nu voi fi o pradă uşoară? 

— Greșești, prietene, greșeşti amarnic! Tocmai slăbiciunea ta are 
să te salveze. Luptătorii cananeeni recunosc numaidecât un dușman, 
oricât de dibaci ar fi el. Dar, în ochii lor, tu n-o să pari primejdios. 
Amintește-ţi de isprăvile tale trecute! Ce nebun ar fi pus rămășag, 
chiar şi numai pe o zdreanţă, că ai să scapi, atunci când stăteai legat 
de catargul Fulgerului, jertfă sigură, făgăduită mării, apoi naufragiat! 
Și acum iată-te aici, teafăr și Fiu regal pe deasupra! Nu ai de ce să 
deznădăjduiești, deși călătoria nu se va dovedi lesnicioasă. Să știi că 
eu am îndurat lucruri mai rele, şi tot am scăpat. 

Lui Iker îi veni în minte întrebarea șarpelui uriaș, de pe insula lui 
„Ka”: „Eu n-am putut să împiedic sfârșitul lumii mele. Dar tu o vei 
salva pe a ta?” 

— Îţi aminteşti de regina turcoazelor pe care am descoperit-o 
împreună? întrebă Sekari. Dacă Prevestitorul a pus mâna pe ea, cum 
plănuiește oare s-o folosească? Neîndoielnic, o asemenea piatră este 
înzestrată cu puteri fără seamăn. Dacă s-ar dovedi tămăduitoare, 
atunci ne-ar fi și nouă de mare trebuință. 

— Poate că Prevestitorul o păstrează în cufărul din lemn de 
salcâm, făcut anume la porunca sa. 

— Mai ascunde el şi alte taine pe care ai să i le smulgi tu, Iker! Și 
ai să afli dacă într-adevăr Prevestitorul e ucigașul învățătorului meu, 
generalul Sepi. Judecata cea dreaptă a regelui îl va ajunge mai 
devreme sau mai târziu și mi-ar plăcea să fiu eu braţul ei înarmat. 
Tare mă bucură viitorul acesta plin de făgăduieli! 


Sekari se străduia cu disperare să pară încrezător, dar nici el, nici 
prietenul său nu se amăgeau. 

— Să ne întoarcem la palat! hotărî Iker. Vreau să-ți dau ţie bunul 
meu cel mai de preţ. 

Lipsit de Vânt-de-Miazănoapte, măgarul şi, totodată, părtașul 
frământărilor sale, lăsat de-acum în grija lui Isis, scribul se simţea 
singur. Ei doi luptaseră împreună împotriva dușmanilor, ajutându-se 
unul pe altul. Dar la capătul unei despărțiri sfâșietoare, tânăra 
preoteasă se purtase cu atâta blândeţe, încât câștigase iute 
încrederea animalului. 

Iker și Sekari ocoliră intrarea principală. Sekari, despre ale cărui 
sarcini cei mai mulți dintre curteni nu știau nimic, se furişă nevăzut. 
După ce străbătu drumuri lăturalnice, se întâlni iar cu Iker în 
camera acestuia, situată lângă cea a regelui. 

— Sobek Păzitorul îşi cunoaște bine treaba, recunoscu Sekari, și 
socot că paza faraonului e fără cusur. Chiar şi mie mi-a fost greu să 
trec nebăgat în seamă. Dar mă tot chinuie o întrebare: din a cui 
poruncă a încercat falsul soldat să te omoare? Dacă Prevestitorul a 
fost acela, atunci lucrurile sunt limpezi, dacă nu, înseamnă că avem 
încă o pricină de îngrijorare. După mine, asta ar arăta că mai există 
încă un trădător, poate chiar înăuntrul palatului. 

— Îl bănuieşti pe Sobek? 

— Mă înspăimântă gândul acesta, dar voi fi în continuare cu ochii 
în patru. 

— Nu uita că veştile trimise de mine vor ajunge mai întâi la el. 

— Am să-l împiedic să-ţi facă rău. 

Iker depuse în mâinile prietenului său uneltele sale de scrib, de o 
calitate neasemuită. 

— Le-am primit în dar de la generalul Sepi, își aminti el. În 
Canaan nu-mi sunt de folos. 

— Voi păzi această comoară și ai s-o găsești neatinsă la 
întoarcere. Ce arme iei cu tine? 

— O amuletă în formă de sceptru „putere” și cuțitul duhului 
păzitor pe care mi l-a dat regele. 

— Stai mereu la pândă, nu te încrede în nimeni și gândeşte-te 
întotdeauna la ce e mai rău. Așa n-o să te ia nimic prin surprindere. 


Iker rămase nemișcat lângă fereastra odăii sale şi privi îndelung 
cerul de un albastru strălucitor. 

— Cum să-ţi mulțumesc pentru ajutor, Sekari? Fără tine, aș fi fost 
mort de mult. Și acum, să ne luăm rămas-bun. 

Sekari își întoarse capul ca să-şi ascundă emoția. 

— Devotamentul tău față de rege e neclintit, nu? 

— Să nu te îndoiești de asta, Iker. 

— Înţeleg că nu ţi-a trecut nicio clipă prin minte să-i nesocotești 
poruncile. 

— Nicio clipă. 

— Așa că vei rămâne la Memphis și n-ai să mă urmezi în Canaan. 

— Asta e cu totul altceva. 

— Nu, Sekari. Trebuie să plec singur, să răzbesc singur sau să dau 
greş singur. De astă dată, nu poţi să mă aperi. 


3. 


Să se îndepărteze de Abydos era, pentru Isis, o suferinţă. 
Indiferent de frumuseţile Memphisului sau ale oricărui alt loc spre 
care o chemau îndatoririle sale de preoteasă, ea nu se gândea decât 
să se întoarcă, pe cât de iute cu putință, pe marele pământ al lui 
Osiris, insula celor drepţi. 

De îndată ce zări țărmul abrupt, casele înșirate de-a lungul 
canalului și deșertul în care se înălțau monumentele, inima i se 
umplu de bucurie. În acest ţinut sacru se găseau locașul de veci și 
sanctuarul lui Osiris, spre care ducea un drum mărginit de capele și 
stele funerare. Acolo creştea Arborele vieţii, stâlpul întregii lumii. 

Abydosul tocmai se îmbogăţise cu două construcţii, adevărate 
culmi de măiestrie, templul și vastul mormânt al lui Sesostris, unde 
Isis urcase una din treptele cele mai însemnate ale inițierii sale în 
marile mistere. Un mic oraş, Cetate întărită, completa acest 
ansamblu arhitectural. Aici trăiau meșteri, slujbași, preotese și 
preoți permanenţi, precum și câțiva temporari care veneau să 
îndeplinească anumite sarcini timp de câteva zile sau chiar mai 
multe luni. 

Din pricina vrăjii ce lovise salcâmul lui Osiris, un brâu de soldaţi 
proteja Abydosul. Atacurile împotriva orașului Kahun și a piramidei 
regale, Dachur, dovedeau înverșunarea duşmanilor Egiptului. 

De-a lungul călătoriei, Isis nu-și simţise sufletul împăcat. 
Neîndoielnic, numărul și greutatea sarcinilor încredințate de faraon 
ar fi descurajat pe oricine, dar tânăra femeie ştia că va rezista. 
Împlinindu-le cu dăruire și sârguință, dobândea puteri nebănuite. 

Totuși, prea puţinele biruințe împotriva forțelor întunericului nu 
trezeau mari speranțe, dar salcâmul era încă viu! Două ramuri chiar 
înverziseră și fiecare cucerire, oricât de măruntă, o făcea pe Isis să 
creadă că victoria va fi, în cele din urmă, deplină. 

Pricina tulburării sale erau vorbele Fiului regal Iker. Tânărul o 
iubea cu atâta înflăcărare încât o înspăimântă, împiedicând-o chiar 
să răspundă la o întrebare simplă: ea, Isis, îl iubea pe Iker? 


Până atunci, din pricina vieţii de preoteasă și a strădaniei de a 
pătrunde misterele şi ritualurile, lăsase deoparte zbuciumul 
sentimentelor și al pasiunilor. 

Dar de când îl întâlnise pe Iker, Isis încerca senzaţii ciudate, care 
nu se asemănau defel cu trăirile spirituale din trecut. Apăreau 
orizonturi necunoscute. Trebuia oare să le cerceteze? 

După cum ea însăși mărturisise, unele dintre gândurile sale aveau 
să-l însoțească mereu pe Iker, indiferent dacă el era Fiu regal, 
simplu scrib sau un biet servitor. Doar sinceritatea lui conta. 

Iker se deosebea de toţi ceilalți. 

Părăsindu-l, pe Isis o cuprinse teama. Teama de a nu-l mai 
revedea niciodată, căci el pornise într-o aventură din care nu avea 
să se mai întoarcă poate. Şi această frică se preschimbă curând în 
tristeţe. Nu s-ar fi cuvenit, oare, să-i povestească despre truda vieţii 
de preoteasă şi să se arate mai prietenoasă? 

Prietenie, respect, încredere... Să fi slujit aceste cuvinte frumoase 
drept măști în spatele cărora se ascundea un sentiment pe care 
tânăra femeie refuza să-l numească, pentru că ar fi abătut-o din 
drumul ei? 

O privire stăruitoare îi aminti că sosise vremea să coboare de pe 
corabie. Isis surâse. Vânt-de-Miazănoapte se uita la ea cu ochii săi 
mari și căprui. Încă de la prima lor întâlnire, se înţeleseseră de 
minune. Îndurerat de plecarea lui Iker, puternicul animal îşi găsise 
alinarea lângă această tânără femeie, blajină și strălucitoare. Îşi 
transmiteau unul altuia gândurile fără nicio greutate şi nu încercau 
să se amăgească. Știau amândoi că șansele ca Fiul regal să 
supravieţuiască erau neînsemnate. 

Isis trecu lesne de primul control. Soldaţii o cunoșteau și se 
bucurau s-o revadă. În absenţa ei, Abydosul li se păruse puţin cam 
cenușiu. 

Dar la al doilea control se stârni o mare agitaţie, care însă nu o 
miră pe tânăra femeie. Gărzile şovăiră s-o oprească, dar un preot 
temporar nu putu să-și înăbușe indignarea. 

— Un măgar la Abydos... Un măgar, animalul lui Seth! Uitaţi-vă 
la grumazul lui! Are un smoc de păr roșu. În fiara asta s-a întrupat 
spiritul răului! Îi dau de știre numaidecât Pleșuvului. 


[sis aşteptă cu răbdare sosirea marelui preot. 

Numit în fruntea preoților permanenți din Abydos, 
reprezentându-l aici pe faraon, Pleșuvul nu lua nicio hotărâre fără 
consimțământul precis al monarhului. Însărcinat să vegheze asupra 
arhivelor sacre ale Locașului Vieții, în care nu se pătrundea fără 
încuviințarea lui, acest bărbat în vârstă de șaizeci de ani, ursuz și 
fără urmă de tact, nu părăsise niciodată ținutul lui Osiris. Disprețuia 
onorurile și nu îngăduia nicio greşeală în săvârşirea ritualurilor. 
Pedepsea fiecare abatere de la regulă, socotind lipsită de temei orice 
încercare a făptașului de a se dezvinovăţi. 

— Un măgar cu un smoc de păr roșu, zise el uimit. Nu încetezi să 
mă surprinzi, Isis! 

— Fiul regal Iker mi l-a încredinţat pe Vânt-de-Miazănoapte. Îi 
voi găsi un adăpost în apropierea casei mele și nu va pricinui niciun 
neajuns ținutului sacru. Printre îndatoririle noastre nu se numără și 
aceea de a stăpâni forţa lui Seth? Măgarul e una dintre 
întruchipările lui, nu tăgăduiesc. Dar preotesele lui Hathor sunt 
chemate să-i domolească focul. 

— Seth a fost osândit să-l poarte pe Osiris în spinare, recunoscu 
Pleșuvul. Însă acest animal va ști să respecte liniştea? 

— Sunt sigură. 

— La prima dovadă de nesupunere, la primul răget, va fi izgonit. 

— Ai priceput? îl întrebă Isis pe Vânt-de-Miazănoapte. 

Animalul ridică urechea dreaptă în semn că înţelesese. 

Pleșuvul bodogăni ceva nedeslușit şi mângâie măgarul pe cap. 

— Du-l unde îi e locul și apoi vino după mine, la templul lui 
Sesostris. 

an 

Menit să dea naștere lui „Ka” și prin acesta să întărească apărarea 
magică a Arborelui vieţii, templul, ce avea să dăinuiască milioane de 
ani, se înfățișa ca o construcţie puternică, împrejmuită de un zid și 
în fața căruia se ridica un pilon. Înzestrat cu o întreagă încrengătură 
de șanțuri subterane ce serveau la înlăturarea apei întrebuințate la 
purificări, acest vast patrulater, spre care ducea un drum pietruit, 
părea că veghează deşertul. 


Isis pătrunse în curtea mărginită de o galerie susținută de 
paisprezece coloane, apoi în sala acoperită unde domnea o liniște 
profundă şi sălășluia cuvântul divinităţilor, cărora monarhul le 
aducea ofrande. Tavanul sălii era zugrăvit aidoma cerului înstelat. 

Pleșuvul medita în faţa chipului tăiat în piatră al lui Osiris. 

— Ce roade au dat cercetările tale în marea bibliotecă din 
Memphis? o întrebă el pe tânăra femeie. 

— Bănuielile noastre s-au adeverit: doar aurul cel mai pur, 
zămislit în pântecele muntelui divin, va tămădui arborele. 

— Ne este deopotrivă de folos şi pentru celebrarea marilor 
mistere. Fără el, ritualul e literă moartă și Osiris nu va învia. 

— La drept vorbind, asta şi doresc vrăjmașii noștri, fu de părere 
Isis. În ciuda morţii generalului Sepi, Luminăţia Sa a întețit 
căutările, dar nimeni nu știe unde se găseşte orașul aurului și ținutul 
Punt. 

— Simple nume date de poeţi! 

— Voi continua să citesc vechile papirusuri, cu speranţa că voi 
descoperi unul sau mai multe amănunte care să ne ajute. 

— Ce a hotărât faraonul? 

— Vinovat de nenorocirile noastre e, după câte se pare, un 
răzvrătit care-și spune Prevestitorul și se ascunde în Canaan. 
Sesostris l-a trimis acolo pe Fiul regal Iker, ca să încerce să-i dea de 
urmă. Doar cei din cercul restrâns de prieteni devotați ai Luminăţiei 
Sale cunosc lucrul acesta. 

Isis avea de îndeplinit încă o misiune delicată: să fie mereu cu 
mare băgare de seamă şi să se asigure că niciunul dintre preoții 
permanenți sau temporari din Abydos nu era complicele 
dușmanului. Cu îngăduința regelui, care nu se îndoia de marele 
preot, Isis îi împărtăşise Pleșuvului și acest secret. 

— În lipsa ta, n-am observat ceva nefiresc, îi spuse Pleşuvul. 
Nimeni nu și-a neglijat îndatoririle. Cum ar putea izbuti un demon 
să se strecoare printre noi? 

— Cei din atelierul templului lui Hathor din Memphis mi-au dat 
un obiect preţios. Mi-ar plăcea să-i verific puterile. 

Pleșuvul și Isis ieșiră din sanctuarul lui Sesostris și se îndreptară 
spre Arborele vieţii, ce creştea în inima pădurii sacre Pekar. Ca în 


fiecare zi, preoţii permanenți îl îngrijeau cu multă migală. Ca să 
păstreze energia spirituală a acestor locuri şi să menţină legătura cu 
făpturile luminii, slujitorul lui „Ka” celebra cultul strămoșilor. 
Preotul însărcinat cu libaţia de apă proaspătă nu ocolea nicio masă 
de ofrandă. Cel care vedea secretele se ocupa îndeaproape de buna 
desfășurare a ritualurilor şi cel care veghea asupra integrităţii 
marelui trup al lui Osiris controla sigiliile de pe ușa mormântului 
său. Cât despre cele șapte cântărețe care trebuiau să desfete sufletul 
divin, muzica lor se împletea cu armonia cerului. 

Pe de altă parte, oriunde s-ar fi aflat, faraonul, ca purtător al 
paletei de aur pe care erau înscrise formulele cunoașterii dezvăluite 
la Abydos, le rostea zilnic în mare taină, împiedicând astfel ruperea 
şirului revelaţiilor. 

Pleșuvul și preoteasa turnară apă și lapte la rădăcina salcâmului, 
în care se mai vedeau doar câteva semne firave de viaţă. Patru 
salcâmi tineri, sădiți la apus, răsărit, miazăzi și miazănoapte, 
alcătuiau un câmp de forțe protectoare. 

— Rămâi pe mai departe în acest arbore, Osiris! imploră 
Pleșuvul. Fie ca el să păstreze legătura între cer, pământ și 
adâncurile lui, să dăruiască lumină iniţiaţilor și belșug acestei ţări 
iubite de zei. 

Isis îi înfăţișă salcâmului o minunată oglindă formată dintr-un 
disc gros de argint și un mâner din jasp, împodobit cu chipul zeiţei 
Hathor. O lucrătură fin meșşteşugită din aur înconjura incrustaţiile 
de lapislazuli și de comalină. 

Preoteasa îndreptă discul spre soare, astfel încât, reflectată în 
oglindă, o rază mângâie trunchiul arborelui și îi insuflă puţină 
căldură, fără să-l ardă. Se cereau multă atenţie și delicateţe ca 
salcâmul să nu fie rănit. 

Mulțumită celebrării ritualului bulgărilor de argilă ce reprezentau 
ochiul soarelui, faraonul întărise brâul magic din jurul arborelui. De- 
acum înainte, nicio undă vătămătoare nu va mai reuși să treacă 
dincolo de el. Dar aceste măsuri de prevedere nu se dovedeau, oare, 
prea târzii? 

Isis depuse oglinda într-una dintre capelele templului lui Osiris, 
rezervată corăbiei folosite în timpul ritualului marilor mistere. După 


cum observase Pleșuvul, perechea sa cerească nu mai străbătea bolta 
în mod firesc. De aceea, ca să împiedice distrugerea ei, Isis primise 
poruncă de la monarh să numească fiecare dintre părțile corăbiei, 
păstrând astfel strânsa lor unire. Doar această soluție disperată ţinea 
în viaţă unul dintre simbolurile cele mai de preţ ale Abydosului, 
chezașul energiei fără de care renașterea nu era cu putinţă. 

Orașul Cetate Întărită fusese ridicat respectând întocmai planurile 
precise ale lui Sesostris. Fiecare stradă avea o lărgime de cinci coți, 
casele erau împărțite în grupuri bine conturate și fiecare casă, 
construită din cărămizi, cuprindea o curte, o sală de primire și mai 
multe odăi. Frumoasele clădiri şi grădinile lor păreau să privească 
spre deșert. În colțul de sud-vest al orașului se înălța impunătoarea 
locuință a primarului. 

Casa lui Isis număra patru încăperi, cu uși din lemn împodobite 
cu canaturi din calcar. Albul pereţilor exteriori și culorile vii 
dinăuntru contrastau izbitor. O mobilă simplă și trainică, vase din 
piatră şi ceramică, așternuturi din in, aceasta era întreaga avere a 
preotesei, care îi ajungea cu prisosință. Datorită rangului ei, o 
femeie se îngrijea de curățenie şi de pregătirea bucatelor, scutind-o 
astfel pe Isis de treburile gospodăriei. 

În prag, Vânt-de-Miazănoapte făcea de strajă. Tot Abydosul știa 
deja că un animal al lui Seth primise drept de ședere vremelnică, 
dar numai dacă păstra o tăcere pioasă. 

— Mori de foame, nu-i așa? 

Măgarul ridică urechea dreaptă. 

— Astă-seară va trebui să rabzi. Însă de mâine am să-ți dau să 
mănânci pe săturate. 

Se plimbară împreună până la hotarul deșertului, admirând 
apusul soarelui. Razele sale scăldau în rubiniu un bătrân tamarin. 
Numele lui, iser, amintea de usir, cel al lui Osiris. Uneori, erau 
așezate înăuntrul sarcofagului ramuri din acest arbore care înlesnea 
transformarea mumiei în trup osirian. 

Puternic, tamarinul biruia uscăciunea deşertului, căci rădăcinile 
sale sorbeau apa din adâncuri. 

Isis înălță rugi pentru ca Osiris să-l protejeze pe Iker şi să-i 
îngăduie să urmeze calea cea bună prin ţinutul plin de primejdii, 


unde își punea în joc viaţa ca să salveze Abydosul și Egiptul întreg. 


4. 


În plină putere la cei peste patruzeci de ani pe care-i avea, cu 
părul negru lipit de ţeasta rotundă, cu faţa visătoare, pieptul lat, 
gambele scurte şi labele picioarelor umflate de grăsime, Medes, 
Secretarul Casei Regelui, întocmea decretele regale potrivit cu 
hotărârile luate de faraon și consiliul său, apoi le răspândea în toată 
țara. Celor care lucrau sub conducerea sa nu le iertase niciodată 
vreo greșeală. 

Deși se mândrea cu această numire, care făcea din el unul dintre 
cei mai înalți demnitari din regat, Medes nutrea alte ambiţii. Mai 
presus de orice, voia să ajungă chiar în inima puterii, nu ca să 
slujească Egiptul, ci ca să-l distrugă. Uciderea lui Sesostris nu avea 
să fie lucru ușor, căci protecţia sa magică se arăta puternică, după 
cum dovedise ultimul atac neizbutit împotriva lui. Dar Medes nu era 
omul să se dea bătut, tocmai acum, după alianța încheiată cu 
Prevestitorul, un bărbat ciudat şi primejdios, hotărât să sfarme 
tronul faraonului. 

Fiind primul care intra în clădirea administraţiei şi ultimul care 
pleca, Medes se purta ca un demnitar sârguincios și neînduplecat, 
căruia nu i se putea aduce nicio învinuire. Încredinţându-i slujba de 
vizir lui Khnum-Hotep, Sesostris micşorase influența Secretarului 
Casei Regelui. Bătrânul Khnum-Hotep își ducea sarcinile la bun 
sfârșit cu strășnicie, vădind supunere deplină faţă de un suveran 
împotriva căruia odinioară se răzvrătise. Prudent, Medes avea grijă 
să nu încalce poruncile vizirului, să-l asculte fără crâcnire și să nu-i 
ofere nicio pricină de nemulțumire, căci Khnum-Hotep era urechea 
regelui. 

Gândindu-se la întâlnirea ce urma să se desfășoare după căderea 
nopții, întâlnire pe cât de importantă, pe atât de riscantă, Medes nu- 
şi găsea locul. Pe măsură ce timpul se scurgea, devenea și mai 
nervos decât de obicei, mustrându-i cu asprime pe unii scribi prea 
leneși, după socoteala sa. 


Chiar când isprăvise de citit un teanc de papirusuri, Marele 
Trezorier Senankh, aflat în fruntea Dublei Case Albe, sosi pe 
neașteptate. 

Medes îl ura pe acest bărbat mare iubitor de mâncăruri alese. Cu 
obrajii rotunzi şi pântece proeminent, Senankh avea o înfățișare 
înșelătoare. Iscusit administrator al tezaurului, inspirând teamă și 
respect celor care-l cunoșteau, nesimţitor față de lingușeli, nu șovăia 
să se poarte fără milă cu trântorii și nepricepuţii, fie ei chiar și 
curteni. Medes încercase să-l compromită și să-l silească să-și 
părăsească slujba. Cu șiretenia unei vulpi, Senankh adulmecase 
loviturile pe la spate şi zădărnicise lesne planul cel josnic. 

— Întâmpini greutăţi? 

— Niciuna, Mare Trezorier. 

— Într-adevăr, treburile de care te ocupi merg bine. 

— Lupt împotriva oricărei risipe. Dar vai! Munca aceasta nu are 
sfârșit. Cum îţi slăbește o clipă atenţia, delăsarea te biruie. 

— Mulțumită priceperii tale, Secretariatul Casei Regelui merge 
mai bine ca niciodată. Așa că am o veste bună pentru tine: cererea 
ta a fost primită. Vei dispune de încă cinci corăbii ușoare și iuți. Ia 
în slujbă câţi scribi găsești de cuviinţă și veghează ca decretele 
regelui să fie cunoscute în toate colțurile regatului. 

— Nici nu puteaţi să-mi faceţi o bucurie mai mare. Cu mijloacele 
acestea, îmi voi da întreaga silinţă ca hotărârile Luminăţiei Sale să 
ajungă degrabă la supușii săi. 

— Și astfel, unirea Celor Două Regate va câștiga în trăinicie, 
încuviință Senankh. Dar aştept de la tine să lași odihna deoparte. 

— Fiţi fără grijă. 

Întorcându-se acasă, Medes se întrebă dacă Marele Trezorier 
Senankh chiar avea încredere în el. Nici cuvintele, nici purtarea sa 
nu lăsau să se bănuiască însă nimic. Dar Senankh era îndeajuns de 
viclean ca să nu-și trădeze adevăratele gânduri și totdeauna cel 
căruia îi vorbea trebuia să fie prevăzător. Una peste alta, Medes 
dobândise ceea ce dorea. Noii oameni aflaţi la porunca sa, mesageri 
şi corăbieri, vor fi, de fapt, iscoadele sale. Acum va putea să trimită 
mult mai ușor vești complicilor săi. 


Medes locuia într-o superbă clădire din centrul Memphisului. La 
stradă, se găseau intrarea servitorilor şi poarta principală cu două 
canaturi, în permanență supravegheată de un paznic. La fiecare din 
cele două etaje erau uși-ferestre cu apărători din lemn. O terasă 
susținută de coloane mici vopsite în verde se deschidea spre grădină. 

De-abia păşi Medes în sala de primire, că soţia lui îi și sări de gât. 

— Sunt bolnavă, scumpul meu, tare bolnavă! Iar ţie nu-ți prea 
mai pasă de mine. 

— Ce te doare? 

— Mi-e greață, îmi cade părul şi n-am poftă de mâncare... Să vină 
îndată doctorul Gua. 

— Am să trimit după el mâine. 

— Ba chiar acum! Fără întârziere! 

Medes o împinse încetișor la o parte. 

— Am o altă treabă grabnică. 

— Vrei să mă vezi moartă! 

— O să supraviețuiești până mâine. Poruncește să mi se aducă 
masa şi apoi lasă-te pe mâna slujitoarelor. Un masaj o să-ţi aline 
suferința. 

După ce-și potoli foamea, Medes aşteptă miezul nopţii ca să plece 
de acasă pe furiș. Chipul îi era acoperit de o glugă. Pe drum se opri 
şi privi înapoi de mai multe ori, convingându-se că nu-l urmărește 
nimeni. Ca să stea fără grijă, dădu mai întâi ocol pe departe locului 
unde voia să ajungă. 

În sfârşit, liniștit, bătu la ușa unei case arătoase, ascunse într-un 
cartier sărăcăcios. Apoi îi arătă paznicului morocănos, care îi ieşi 
înainte, o mică bucată de lemn de cedru pe care era scrijelită 
hieroglifa arborelui. 

Ușa se deschise și Medes urcă la primul etaj unde îl întâmpină un 
bărbat vorbăreţ, care semăna cu o amforă grea, parfumat peste 
măsură și înveșmântat într-o mantie lungă, plină de broderii. 

— Scumpe prietene, ce plăcere să vă revăd! Gustaţi câteva 
prăjituri? 

Cu toate că Libanezul se căznea să slăbească, vasta încăpere era 
ticsită de măsuţe joase, încărcate din belșug cu dulciuri, care mai de 
care mai ispititoare. 


Medes îşi scoase gluga și se așeză. 

— Dă-mi niște vin de curmale. 

— Numaidecât! 

Micuța cupă de argint era ea însăși o culme a meșteșugului. 

— Un dar de la unul dintre căpitanii mei de corabie care a 
încercat să mă înșele, glăsui Libanezul. Înainte să moară în chinuri 
groaznice, mi-a lăsat moștenire toată averea lui. Chiar și cei mai 
ticăloşi se dovedesc darnici câteodată. 

— Răfuielile tale nu mă interesează. Iker a părăsit palatul. Sunt 
sigur că nu se îndreaptă spre provincia unde s-a născut, ci spre 
Canaan. 

— Oamenii mei au fost deja preveniţi, dar care să fie, oare, 
misiunea acestui tânăr? 

— Să descopere ascunzătoarea Prevestitorului și să înștiinţeze 
armata egipteană. 

Libanezul surâse. 

— Acest Fiu regal nu vi se pare pe cât de tânăr, pe atât de 
înfumurat? 

— Nu-l socoti un oarecare! Iker a scăpat de la moarte de câteva 
ori și puterea lui de a face rău e dovedită. Acum se încumetă să 
pătrundă într-un ţinut străin, crezând că va trece nebăgat în seamă. 
Să tragem foloase de pe urma greșelii pe care o săvârşeşte! 

— Dar de ce vă neliniștiţi atât? 

— Pentru că Iker a fost trimis de însuşi faraonul, deci este 
înzestrat cu puteri neobișnuite! Sesostris nu face nimic la nimereală. 
Dacă Fiul regal a primit poruncă să se strecoare în rândurile 
răzvrătiților cananeeni înseamnă că lucrul e cu putinţă. 

Vorbele lui Medes îl tulburară pe Libanez. 

— Vă gândiţi să-i întindem o capcană? 

— Dacă nu mă înșel, Iker a pornit spre Sichem. Iscoadele tale o 
să-ți dea de veste când ajunge acolo. Lasă-l să intre într-un clan care 
să-l omoare fără multă zarvă, după ce va smulge câteva răspunsuri 
de la el. Poate ne va da unele informaţii preţioase despre planurile 
vrăjmașului nostru. 

Libanezul își scărpină bărbia. 

— Am putea face precum spui. 


— Fă cum vrei, dar scapă de acest Iker! Dispariţia lui îl va slăbi 
pe Sesostris. 

— Am să mă îngrijesc de „protejatul vostru”, făgădui Libanezul. 
Și-acum, ce-ar fi să vorbim despre negoţul nostru? Vă aduc aminte 
că o nouă încărcătură de lemn prețios tocmai a plecat din Liban. 
Vameșii trebuie să închidă ochii. 

— Vor primi poruncile de cuviinţă. 

— Trebuie, de asemenea, să descărcăm lemnul în alte magazii 
decât până acum. 

— N-am uitat. Dar... uleiurile? 

— La timpul potrivit, am să vă trimit vorbă. 

În caz de reușită, planurile cumplite ale Libanezului urmau să 
curme viața a sute sau chiar mii de egipteni. 

Răul avea să lovească în curând. Uşor tulburat, Secretarul Casei 
Regelui savură plăcerea pe care i-o trezea gândul acesta. Să apere 
legea Maat, aidoma lui Sesostris, însemna să venereze un trecut cu 
desăvârşire apus. 

Bineînţeles, violenţa și suferința s-ar răspândi din ce în ce mai 
mult, dar cucerirea puterii oare nu le îndreptățea? De multă vreme, 
Medes îşi alesese calea. Acum, orice amânare îi încurca planurile. 
Întâlnirea cu Prevestitorul îi oferise prilejul nesperat de a răsturna 
toate piedicile pe care le credea de netrecut. Îşi vânduse sufletul 
unui demon ivit din întuneric, iar acest lucru îi va aduce faimă și 
avere. 

— Până acum s-a ivit vreo pricină de neliniște? 

— Gărzile n-au dat de urma iscoadelor mele. Totuși, străjile lui 
Sobek Păzitorul nu vor sta cu mâinile în sân! Mă bucur că nu i-am 
păstrat la Memphis decât pe cei mai buni oameni ai noștri, atât de 
bine amestecați printre egipteni, încât nu dau de bănuit. 

Din ordinul Prevestitorului, grosul trupelor sale se retrăsese în 
Syro-Palestina, iar Libanezul conducea doar un grup devotat de 
luptători din umbră, alcătuit din vânzători, negustori şi frizeri. Cu 
toții erau neîntrecuți în meșteșugul de a-i descoperi pe cei prea 
curioşi, iar, la nevoie, de a-i ucide. Niciunul dintre ei nu-i cunoștea 
pe toți ceilalți, astfel încât să nu-i poată da în vileag pe ceilalți. 


Libanezul nu l-ar fi trădat nicicând pe Prevestitor. O dată, o 
singură dată, îndrăznise să-l mintă. Predicatorul cu ochii de jar 
aproape că-i smulsese atunci inima, lăsându-i o cicatrice care îi 
servea mereu drept pildă. La prima slăbiciune, negustorul știa că nu 
va mai scăpa de ghearele omului-șoim. 

— Dar domnia ta, Medes, nu veţi fi bănuit? 

Înaltul demnitar cugetă adânc înainte de a răspunde. 

— Nu sunt naiv și îmi pun neîncetat această întrebare. Până acum 
n-am zărit vreun semn în această privință, dar sunt prevăzător. Când 
Marele Trezorier Senankh îmi încuviințează propunerile, mă întreb 
dacă se gândeşte la binele regatului sau mă pune la încercare. Poate 
că și una, și alta. 

— Nu ne este îngăduită nici cea mai mică nechibzuință, îi 
reaminti Libanezul, altminteri, vom fi nevoiţi să renunțăm la 
planurile noastre. Dacă vreunul dintre cei devotați lui Sesostris se 
apropie prea mult de domnia ta, nu șovăi să mă anunţi. Vom tăia 
atunci în carne vie. Țineţi minte, Medes: Prevestitorul nu ne-ar ierta 
nici cea mai măruntă greşeală. 


5. 


O mulțime de muncitori lucrau la extinderea Zidurilor Regelui, o 
linie de forturi mici, menite să întărească hotarul de nord-est al 
Egiptului şi să descurajeze orice încercare de năvălire a triburilor 
răzvrătite care străbăteau în lung și-n lat o parte a Syro-Palestinei. 
Erau consolidate vechile construcţii și, pe alocuri, înălțate altele noi. 
Forturile comunicau între ele prin diferite semne și porumbei 
călători. Garnizoanele, alcătuite din soldați și vameși, verificau 
amănunțit mărfurile şi pe cei care voiau să treacă dintr-o parte în 
alta. După atacul împotriva faraonului Sesostris, controalele se 
înăspriseră. Câţiva luptători cananeeni fuseseră doborâţi, dar alții 
aveau să încerce, fără îndoială, să pătrundă în Deltă și să-și răzbune 
tovarășii. Așa că armata îi întorcea din drum pe cei care trezeau 
bănuieli și nu înmânau permisele de liberă trecere decât după ce 
drumeţii răspundeau la o mulțime de întrebări. „Oricine va trece 
acest hotar, scria în decretul dat de faraon, va deveni unul dintre fiii 
mei.” 

Cei dornici să se îndrepte spre Canaan, ieșind din Egipt, aveau de 
respectat o rânduială severă: să-şi spună numele, motivele călătoriei 
şi ziua întoarcerii. Scribii adunau teancuri întregi de papirusuri, pe 
care le păstrau cu grijă. 

Sarcina lui Iker se anunţa delicată, căci nu trebuia să lase nicio 
urmă a trecerii sale. Această primă încercare nu numai că va arăta 
dacă era vrednic de misiunea ce-o primise, dar îi va îngădui să le 
spună cananeenilor că fugise din țara sa unde era urmărit de gărzi. 
Socotind că răzvrătiţii aveau vreun complice printre soldaţii sau 
lucrătorii de la Zidurile Regelui, acesta ar fi încercat să afle dacă 
Iker se comportase într-adevăr ca un fugar. 

Iker observă mulțimea măsurilor de pază: numeroși arcași se 
zăreau în crenelurile turnurilor, ca și trupe de pedeștri gata de luptă 
oricând. Niciun atac n-ar fi putut să le ia prin surprindere. Un fort 
asaltat avea timp să le prevină pe cele vecine. Vestea se răspândea 
iute şi ajutoarele soseau degrabă. 


Fără informaţii precise, Iker n-ar fi izbutit să se strecoare. Dar 
Sehotep, Purtătorul Sigiliului regal, îi încredinţase o hartă pe care 
era însemnat ultimul punct slab al fortificațiilor. Cunoscând aceasta, 
tânărul scrib pătrunse, la căderea nopţii, într-un loc plin de 
mărăcini. 

Înaintea lui se ridica un vechi fort singuratic, aflat acum în 
reparaţii. Aprinderea torțelor dădea de ştire că e ora schimbării 
străjilor. Iker plănuia să se folosească de neorânduiala ce se stârnea 
cu acest prilej timp de câteva clipe, să alerge din răsputeri și să 
treacă în Canaan. 

t 

Comandantul fortului nu aprecia câtuși de puțin noua sa mutare 
şi suspina după cazarma din Memphis, situată în preajma capitalei și 
a nenumăratelor ei distracții. În schimb, aici timpul părea să se 
scurgă mult mai încet. 

A doua zi va da ordin să fie arşi toți mărăcinii aceștia. Cine s-ar fi 
încumetat apoi să se apropie de fort urma să fie zărit fără greutate. 
Iar dac-ar fi rupt-o la fugă, arcaşii aveau poruncă să tragă. În felul 
acesta soldații și-ar fi desăvârşit pregătirea, iar el își va alunga 
plictiseala. Din fericire, generalul Nesmontu, ca un ofițer cu 
experiență ce era, dădea des permisii şi înlocuia garnizoanele, 
pentru ca oboseala să nu slăbească atenția soldaților și a ofițerilor. 
Cu un comandant ca el, oamenii ajungeau să-și iubească meseria. 

Veni și ora schimbării străjilor. 

În fruntea unui grup de zece arcași, ofițerul se îndreptă spre 
turnul de pază unde se aprinseseră torțele. De obicei, lucrurile se 
desfășurau cu iuțeală, soldaţii care stătuseră de veghe până atunci 
lăsându-i bucuroşi pe ceilalți în locul lor și grăbindu-se spre 
bucătărie. 

Dar în seara aceasta se iscase o agitaţie neașteptată. Arcașii din 
turn vorbeau tare, gata să se ia la harţă, și nu coborau în ruptul 
capului. 

— Ce se petrece acolo sus? 

— Veniti, comandante, că ăştia nu se mai potolesc! 

Ofițerul urcă într-un suflet scara, sărind câte patru trepte deodată 
şi găsi un soldat întins pe spate și cu nasul sângerând. Alţi doi îl 


țineau cu greutate pe bătăuș care spumega precum un taur furios. 

— V-aţi încăierat, bag seamă! 

— El e vinovat, șopti rănitul, nebunul ăsta... M-a lovit degeaba. 

— Ba nu degeaba! urlă celălalt. Ai furat de la mine, scârnăvie! 

— Nu vreau să mai aud nimic, hotărî ofițerul. Veţi apărea 
amândoi în faţa judecătorului și o să lămurim atunci faptele. 

Un arcaș care ar fi trebuit să se afle deja la masă își aruncă 
privirea din întâmplare spre câmpia cananeană. 

Şi ceea ce îi fu dat să vadă în lumina lunii îl uimi peste poate. 

— Comandante, uitaţi-vă acolo jos! Un fugar! 

— Trageţi, porunci ofițerul, trageţi toţi şi să nu greșiţi ţinta! 

t 

Iker era încă aproape de fort când prima săgeată îi şuieră pe la 
urechea stângă. A doua îi zgârie umărul. Pregătit la şcoala aspră a 
provinciei Oryx, tânărul scrib se bucură în sinea sa că devenise un 
straşnic alergător pe distanțe mari, care nu-și pierdea lesne 
răsuflarea. Deplasându-se în zigzag, își înteți goana, privind mereu 
înainte. 

Şuierăturile înfricoşătoare ale săgeţilor se răriră, puterea lor slăbi, 
apoi de la un timp nu se mai auzi decât zgomotul regulat al tălpilor 
sale care loveau pământul. 

Iker trecuse hotarul teafăr și nevătămat! 

Totuși, nu se opri din goană de teamă să nu fie trimisă o patrulă 
pe urmele sale. Dar se înnopta şi comandantul nu-și scoase oamenii 
din fort de frica altor încercări de trecere forțată. Iar Fiului regal nu- 
i mai rămânea decât s-o apuce înspre Sichem. 

Căţărându-i-se pe obraz, furnica uriașă îl trezi din somn, 
salvându-i astfel viața. 

Doi bărbaţi cu fețele nerase se apropiau de tufișul la adăpostul 
căruia Iker dormise câteva ore. Deși nu puteau să-și ţină gura, își 
închipuiau că se furişează în mare taină. 

— E ceva acolo, îţi spun eu. 

— O grămăjoară de zdrenţe, cred. 

— Şi dacă e un om între ele? Uită-te mai bine. 

— O fi vreun călător și bagajul său. 


— Ce noroc pe noi! 

— Dar dacă nu vrea să ni-l dea? 

— Tu, în locul lui, l-ai da de bunăvoie? 

— Cu niciun chip! 

— Așa că mai bine să nu i-l cerem. Îl atacăm și-l jefuim. Și o să-l 
lovim atât de tare, că n-o să-şi mai amintească nimic. 

În clipa în care cei doi hoţi se pregăteau să se repeadă asupra lui, 
Iker sări brusc în picioare, învârtind amenințător cuțitul duhului 
păzitor. 

— Nu mișcaţi! strigă el. Altminteri vă tai beregata. 

Cel mai fricos căzu în genunchi, iar celălalt făcu un pas îndărăt. 

— S-ar zice că nu glumești, prietene! N-oi fi vreun soldat sau vreo 
gardă? 

— Niciuna, nici alta, dar știu să mânuiesc armele. Voiaţi să mă 
prădaţi? 

— Nici vorbă! zise cel îngenuncheat. Încercam doar să te ajutăm. 

— N-aţi aflat că tâlharii sunt osândiți la muncă silnică, iar 
ucigașii — la moarte? 

— Suntem doar niște bieţi ţărani care caută de mâncare! N-o 
ducem prea uşor pe aici. 

— Generalul Nesmontu nu se îngrijește de bunăstarea acestui 
ținut? 

Cei doi nelegiuiți schimbară priviri neliniștite. 

— Eşti... egiptean? 

— Întocmai. 

— Şi... lucrezi pentru general? 

— Nicidecum. 

— Atunci ce cauţi prin părţile astea? 

— Mă străduiesc să scap de el. 

— Ai fugit din armată? 

— Cam așa ceva. 

— Şi încotro mergi? 

— Să mă alătur celor care luptă împotriva generalului pentru 
eliberarea Canaanului. 

— Primejdios lucru! 

— N-oţi fi și voi credincioși de-ai Prevestitorului? 


Cel îngenuncheat se ridică și se trase aproape de tovarășul său. 

— Noi nu ne amestecăm în treburi de soiul ăsta. 

— Câtuși de puţin? 

— Foarte puţin. Foarte, foarte puţin. Și nici atât. 

— Acest puţin ar putea să vă aducă un câștig frumușel. 

— Cam ce anume, prietene? 

— Un lingou de aramă. 

Cei doi tâlhari își linseră buzele. O asemenea avere le-ar fi 
îngăduit să bea pe săturate și să se desfete cu fetele din lupanare. 

— E ziua ta norocoasă, prietene. 

— Călăuziţi-mă până în tabăra Prevestitorului, ceru Iker, fără să- 
şi pună însă prea mare nădejde. 

— Visezi sau ce? Nimeni nu ştie unde se ascunde! 

— Dar, neîndoielnic, îi cunoști pe câţiva dintre oamenii săi. 

— Se poate... Dar de ce-am avea încredere în tine? 

— Din pricina lingoului de aramă. 

— Ai mijloacele potrivite ca să-i convingi pe oameni! 

— Atunci să pornim. Vă urmez. 

— Lingoul, mai întâi. 

— Nu mă luaţi drept un nătărău. Voi mă duceţi până la 
credincioșii Prevestitorului, iar eu vă plătesc după aceea. Dacă nu, 
ne despărțim acum. Găsesc eu drumul și singur. 

— Trebuie să ne sfătuim. 

— Bine, dar iute. 

Între cei doi tâlhari se iscă o discuţie aprigă. Unul invoca 
prudența, celălalt, câştigul. Într-un târziu, aleseră o cale de mijloc. 

— Cel mai nimerit loc pentru tine e Sichem, grăi primul. În 
câmpie se pot ivi tot soiul de necazuri. Dar în oraș ne putem mișca 
mai lesne. 

— Dar soldaţii nu străbat în lung și-n lat întreg orașul? 

— Bineînţeles, dar nu supraveghează chiar fiecare casă. Acolo 
avem legături cu oamenii care te vor ajuta să ajungi la Prevestitor. 

— Haideţi, luaţi-o înainte! 

— Ţine-te cât mai departe în urma noastră, prietene! Noi știm 
cum să ne descurcăm cu egiptenii. Dacă te arestează, n-o să-ți sărim 
în ajutor. 


— Gândiţi-vă la răsplata ce v-așteaptă și feriți-vă de încurcături. 

— Dar ce-ţi închipui? Dacă te prind pe tine înseamnă că noi am 
muncit pe degeaba. 

Aceste vorbe rostite din toată inima îl liniștiră pe Iker. 

Străbătură cărări lăturalnice, făcând popasuri dese, și în 
apropierea orașului se abătură din drum înainte de a pătrunde într- 
un cartier ticsit, unde casele dărăpănate se întreceau una pe alta în 
sărăcie. 

Tâlharii schimbară vorbe binevoitoare cu bătrânii așezați pe 
pragurile cocioabelor. Fără îndoială, cei doi nu treceau drept niște 
necunoscuți. 

Dintr-odată, o ceată de copii îl înconjurară pe Iker. 

— Tu nu eşti de pe-aici! 

— Plecaţi și lăsaţi-mă-n pace! 

— Răspunde sau aruncăm în tine cu pietre! 

Iker nu dorea să se bată cu niște copii, dar aceștia nu păreau să 
glumească. 

Cu lovituri de picior, unul dintre hoți îi împrăștie. 

— Staţi la pândă în altă parte! le porunci el. Băiatul ăsta e cu noi. 

Copiii se supuseră și se îndepărtară văicărindu-se. 

Iker îşi urmă călăuzele până lângă o casă cu pereţii murdari. Pe o 
grămadă de gunoi stătea chircită o bătrână acoperită de zdrenţe și 
cu privirea goală. În soarele arzător, un măgar era priponit de un 
tăruş cu o frânghie atât de scurtă încât abia se putea mișca. 

— Barem daţi-i puţină apă, grăi cu milă Iker. 

— Nu-i decât un animal. Haide, intră! 

— Cine locuieşte aici? 

— Oamenii pe care-i cauţi. 

— Mai înainte, mi-ar plăcea să mă încredinţez că nu mă păcăliți. 

— Noi am respectat înțelegerea. Acum trebuie să ne plătești. 

Lucrurile luau o întorsătură urâtă. 

Iker scoase din sac un lingou de aramă. Pe dată, o mână lacomă îl 
înhăță. 

— Intră! Intră! 

Odaia cu pământ bătătorit pe jos mirosea atât de urât, încât Iker 
şovăi. Şi, în clipa în care Fiul regal păși peste prag ţinându-se de 


nas, fu împins cu putere înăuntru. În spatele său, ușa se închise cu 
zgomot. 

În penumbra încăperii se zăreau vreo zece cananeeni înarmaţi cu 
furci şi hârleţe. Un bărbos cu părul încâlcit şi plin de păduchi se 
răsti la cel nou-venit. 

— Cum te cheamă? 

— Iker. 

— De unde vii? 

— De la Memphis. 

— Eşti egiptean? 

— Da, însă mă împotrivesc domniei lui Sesostris. După ce i-am 
ajutat pe prietenii mei asiatici, la Kahun, am încercat să-l ucid pe 
tiran. După ce am dat greș, m-am ascuns, nădăjduind să-i regăsesc 
odată și-odată. Ca să scap de gărzi nu-mi rămânea decât o cale: să 
trec Zidurile Regelui și să mă adăpostesc în Canaan. Vreau să încep 
iar lupta împotriva celui care ne asupreşte. Dacă Prevestitorul mă 
primește printre credincioşii săi, n-am să-l dezamăgesc. 

— Cine ţi-a vorbit despre el? 

— Aliaţii mei asiatici. Și apoi, pretutindeni faima sa sporește de 
la o zi la alta. Faraonul și apropiații lui au început să tremure de 
frică. Și alți egipteni se vor alătura curând Prevestitorului. 

— Cum ai trecut de Zidurile Regelui? 

— Am ales un fort mai dosnic și m-am furișat în timpul nopții. 
Arcașii au tras în mine și m-au atins la umărul stâng. 

Și Iker își arătă rana. 

— Şi-a făcut-o singur! îl învinui un cananean. Nu-mi place defel 
înfățișarea egipteanului ăstuia. Neîndoielnic e o iscoadă. 

— Și atunci, i-o întoarse Iker, aș fi fost atât de prost încât să mă 
arunc de bunăvoie în gura șacalului? În mai multe rânduri mi-am 
primejduit viața apărându-vă ţara şi n-am să mă opresc până nu va 
fi liberă. 

Un copil din ceata care îl întâmpinase pe Iker reapăru și şopti 
câteva cuvinte la urechea căpeteniei cananeenilor. Apoi plecă 
alergând. 

— Ai venit singur, nimeni nu te-a urmărit, grăi bărbosul. 


— Dar asta nu dovedește nimic! strigă unul dintre tovarășii săi. 
Să ne arătăm prevăzători și să-l omorâm. 

Atmosfera deveni și mai apăsătoare. 

— Nu săvârși o faptă cu neputinţă de îndreptat. Sunt un scrib 
care are știință despre obiceiurile de la palat și despre tot ce se 
petrece în Memphis. Aș putea să vă fiu de mare folos. 

Aceste vorbe iscară tulburare printre cananeeni. Cei mai mulți le 
socoteau demne de încredere și erau gata să-l primească pe Iker, dar 
doi se încăpăţânau să ceară moartea lui. 

— Trebuie să ne mai gândim, încheie bărbosul. Până vom lua o 
hotărâre, ești prizonierul nostru. Dacă încerci să fugi, nu vei scăpa 
cu viaţă. 


6. 


Isis pătrunse în capela templului lui Sesostris unde era depusă 
corabia din aur a lui Osiris. Supravegheat fără odihnă, edificiul 
oferea un adăpost sigur. Doar perechea regală, preoţii permanenți și 
tânăra preoteasă puteau să intre în sanctuar ca să împlinească 
ritualurile. În absența faraonului şi a Marii Soții regale, Isis 
reînsuflețea corabia aceasta căreia, din pricina bolii salcâmului, îi 
lipsea energia necesară celebrării misterelor. Doar rostirea cu voce 
tare a părţilor sale o menținea în viaţă. 

Cu smerenie, tânăra femeie ridică vălul ce acoperea nepreţuita 
comoară. 

— Prora ta e pieptul stăpânului Apusului, Osiris reînviat, iar pupa 
ta, cel al zeului Min, focul înnoitor. Ochii tăi sunt ochii spiritului în 
stare să-l vadă pe Cel Mare. Cârma ta e alcătuită din cuplul divin din 
cetatea Zeului. Catargul tău dublu este steaua fără seamăn, care își 
croieşte drum printre nori, parâma din faţă e judecata cea limpede, 
parâma din spate - coada panterei Mafdet, păzitoarea Locașului 
Vieţii, parâma tribord -— brațul drept al Creatorului, Atum, parâma 
babord - brațul său stâng, cabina ta e zeița Cer cu toate puterile 
sale, iar vâslele sunt brațele lui Horus când călătoreşte. 

Timp de câteva clipe, aurul păru să răspândească o lumină vie ce 
scălda toată capela. Tavanul se preschimbă în cer înstelat, iar 
corabia pluti iar prin univers. 

Apoi întunericul se înstăpâni din nou, strălucirea aurului se stinse 
și mișcarea corăbiei se opri. 

Atâta vreme cât salcâmul nu va înverzi și Abydosul va fi lipsit de 
aurul zeilor, Isis nu putea să obţină mai mult. Dar formulele 
cunoașterii păstrau cel puţin corabia întreagă și o împiedicau să-și 
părăsească locul. 

După ce-și isprăvi treburile, tânăra femeie se încredință că Vânt- 
de-Miazănoapte era hrănit cum se cuvine. În fiecare zi, se plimbau 
împreună la marginea ogoarelor. Întotdeauna pregătit să care orice 
poveri, măgarul izbutise, până la urmă, să cucerească și inimile 


celor mai neîncrezători. El, animalul lui Seth, se înfățișa acum ca un 
spirit bun, protector al ținutului. Și toți recunoscură că Isis nu se 
înșelase aducându-l la Abydos. 

— Iker, a trecut, fără îndoială, Zidurile Regelui, începu ea. 

Vânt-de-Miazănoapte ridică urechea dreaptă. 

— Se află acum în Canaan. 

Animalul încuviință. 

— Trăieşte, nu-i așa? 

Urechea dreaptă se înălță iar, cu tărie. 

— Tu nu minţi niciodată! E viu, dar în mare primejdie. 

Răspunsul fu același. 

— Nu ar trebui să mă gândesc la el, murmură tânăra femeie. 
Oricum, nu atât de des... Mi-a cerut un răspuns. Dar e lucru înţelept 
să iubeşti o preoteasă din Abydos? Iar eu am dreptul să iubesc un 
Fiu regal? Viaţa mea se desfășoară aici, nicăieri în altă parte, și 
trebuie să-mi îndeplinesc îndatoririle fără urmă de slăbiciune. Mă 
înţelegi, Vânt-de-Miazănoapte? 

În ochii căprui și mari se citea o imensă tandrete. 

Bega îşi privi îndelung palma mâinii drepte, în căușul căreia era 
săpat pentru totdeauna un cap micuţ al lui Seth, cu urechile sale 
mari și botul ușor de recunoscut. Această pecete îi unea pe aliaţii 
zeului distrugerii și al violenţei: Medes, Secretarul Casei Regelui, 
omul său de încredere, Gergu, și el însuși, Bega, preot permanent la 
Abydos. 

El, deși sortit să-l slujească pe Osiris toată viaţa, îl trădase. 

Dar, oare, faraonul însuși nu-l umilise refuzând să-l numească 
mare preot al Abydosului și să-i încredințeze cheia marilor mistere? 
Și totuși, o merita cu prisosință. Dusese o viață pilduitoare, toți îi 
apreciau cunoștințele, iar asprimea și severitatea sa erau demne de 
laudă... Nimeni, nici măcar Pleșuvul, nu-l întrecea. 

Să nu primească, așadar, ceea ce el socotea că i se cuvenea era o 
jignire de nesuportat pentru care Sesostris avea să plătească scump. 
Călcându-și jurământul, urând ceea ce până deunăzi venera, Bega 
dorea acum moartea tiranului și pieirea Egiptului, împreună cu 
dispariţia Abydosului, inima ţării. 


Rece ca un vânt de iarnă, înalt, cu un chip respingător, 
schimonosit de un nas proeminent, Bega avea să-şi guste 
răzbunarea, distrugând spiritualitatea osiriană, temelia pe care se 
înălțau poporul şi ţara faraonului. 

Tocmai când se afla în culmea amărăciunii, Bega îl întâlnise pe 
Prevestitor. 

Cu forţa nimicitoare a unei furtuni, Răul pusese atunci stăpânire 
pe sufletul său. Nici când fusese cuprins de supărarea cea mai 
adâncă, nu-și închipuise întinderea puterii lui Seth. 

Bega îi disprețuia pe noii săi aliați, Gergu şi Medes, deși acestuia 
din urmă nu-i lipseau nici energia, nici voința, chiar dacă era una 
fățarnică. Totuși, în faţa Prevestitorului se purta ca un băieţandru 
îngrozit și nevoit să se supună. El însuși, Bega, în ciuda vârstei şi a 
experienţei sale, nu se putuse împotrivi. 

De când jurase credinţă forței întunericului, preotul permanent se 
simțea mai împăcat. Aruncând vraja asupra salcâmului lui Osiris, 
Prevestitorul își dovedise puterile. Doar el ar fi izbutit să-l 
zdrobească pe faraon și să secătuiască Abydosul. Iar Bega ocupa un 
loc de seamă printre acești uneltitori ai Răului, căci deţinea o parte 
dintre tainele lui Osiris. 

Tocmai își isprăvise treburile rituale, când o văzu pe Isis 
îndreptându-se spre biblioteca Locașului Vieţii. 

— Cercetările tale înaintează? 

— Nu pe cât aș vrea eu de iute, dar nu-mi pierd speranţa. În 
vechile scrieri am descoperit informaţii prețioase din care faraonul 
va culege roadele. 

— Din fericire, salcâmul nu se mai usucă acum. Ţi se cuvin laude 
pentru priceperea pe care ai arătat-o. 

— Nu e meritul meu, Bega, ci doar al oglinzii zeiței Hathor. 
Strălucirea ei asigură mișcarea sevei prin trunchiul arborelui. 

— Faima ta nu încetează să crească și asta mă bucură nespus. 

— Nu mă gândesc decât la supraviețuirea Abydosului. 

— În timpul acestui război nemilos care ne pune față în față cu 
forțele întunericului, sunteți un luptător aflat în primele rânduri. 

— Nu fac altceva decât să împlinesc voința faraonului și a 
marelui preot. Dacă dau greș, o altă preoteasă a lui Hathor mă va 


înlocui. 

— Starea corăbiei lui Osiris ne îngrijorează pe toți. Dacă ea nu se 
mai mișcă, atunci cum se va răspândi energia trebuincioasă 
reînvierii? 

— Deocamdată, am împiedicat fărâmițarea ei. 

— Să mărturisim că n-am făcut mare lucru. 

— Cel puţin sufletul corăbiei rămâne printre noi. Ce putem 
nădăjdui mai mult în împrejurările de acum? 

— Devine tot mai greu să nu te lași pradă gândurilor negre! 
Mulțumită ţie, Isis, preoţii permanenţi vor încă să creadă că nu e 
totul pierdut. 

— Ne călăuzește voinţa de neclintit a unui monarh fără seamăn. 
Atâta vreme cât el va domni, izbânda e cu putință. 

— Fie ca Osiris să ne protejeze! 

Bega o privi pe Isis intrând în bibliotecă. Ea avea să lucreze acolo 
tot restul zilei și o bună bucată din noapte, lăsându-i lui Bega cale 
liberă ca să-și pregătească următoarea nelegiuire. 

Căci azi sosea Gergu, câinele credincios al lui Medes. 

Ca să mai îndulcească plictiseala călătoriei, Gergu se amețise cu 
bere tare. Înaintea plecării, o prostituată siriană îi alungase puțin 
încordarea, deşi se împotrivise celor câteva palme pe care i le 
dăduse Gergu. Îi plăcea tare mult să bată femeile! Fără ajutorul lui 
Medes, plângerile celor trei soții ale lui Gergu l-ar fi aruncat în 
temniță. Şi fiindcă acum stăpânul său îl oprise să se mai însoare, se 
mulțumea cu târfe ieftine și de cea mai joasă speță. 

Strângător de dări la început, Gergu fusese apoi numit inspector 
principal al hambarelor, tot grație lui Medes, al cărui fidel și devotat 
slujitor era. Noua sa slujbă îi permitea să-i jecmănească pe oamenii 
cinstiți, amenințându-i cu felurite pedepse, și să atragă de partea sa 
o grămadă de netrebnici care îi aduceau o adevărată avere, furând 
grâne din magazii. Mâncău și beţivan, Gergu ar fi fost mulțumit de 
traiul acesta ușor, dacă stăpânul său n-ar fi râvnit la mai mult. 

De când îl întâlnise pe Prevestitor, Medes voia nu doar să-l 
răstoarne pe Sesostris, ci să pună mâna pe bogăţiile regatului și să 
încurajeze credinţa în atotputernicia unui nou zeu, care le obliga pe 


femei să rămână la adevărata lor menire, aceea de făpturi supuse 
bărbaţilor. 

Planul acesta primejdios îl îngrozea pe Gergu. Totuși, nici nu 
putea fi vorba să-l înfrunte pe Medes și cu atât mai puţin pe 
Prevestitor, care îi ucidea cu sălbăticie pe trădători. Așa că trebuia 
să le dea ascultare, luându-și cât mai multe măsuri de prevedere ca 
să nu-şi pună viaţa în pericol. 

Din când în când, Gergu mergea la Abydos unde dobândise 
rangul de preot temporar, ceea ce îi înlesnea ticălosul negoţ pus la 
cale cu părtașul său, preotul permanent Bega. Niciodată inspectorul 
principal al hambarelor n-ar fi crezut că un iniţiat în misterele lui 
Osiris s-ar fi lăsat pradă lăcomiei. Însă, cum în joc era cel mai mare 
câștig din viața lui, nu avea de gând să facă nazuri. 

În port, Gergu schimbă cuvinte prietenești cu străjile, felicitându- 
le pentru liniștea ce învăluia aceste locuri. Socotind după paza 
impusă de rege, Abydosul nu avea să se mai teamă de nimic! 

Ca de obicei, Gergu adusese merinde dintre cele mai alese, 
pânzeturi, uleiuri, sandale și alte obiecte pe care Bega le ceruse, 
chipurile ca să asigure bunăstarea preoţilor. Cei doi bărbaţi stătură 
îndelung de vorbă, verificând lista mărfurilor și pregătind viitorul 
transport. 

În realitate, ei se îngrijeau de un negoţ tainic şi mult mai rodnic. 

Odată isprăvite treburile administrative, Bega îl conduse pe 
Gergu până la terasa Marelui Zeu. Aici apucară pe un drum rezervat 
procesiunilor, pustiu în afara zilelor de sărbătoare care nu urmau să 
fie organizate prea curând, presupunând că vor mai fi vreodată 
celebrate. 

De o parte și de alta a cărării ce ducea spre scara lui Osiris, se 
găseau numeroase capele, care adăposteau statui și stele funerare, 
menite să unească sufletele stăpânilor lor cu veşnicia Celui Reînviat. 
Doar câtorva aleşi, după ce fuseseră iniţiaţi, li se îngăduise să-și 
continue astfel viața de după moarte, formând curtea lui Osiris și 
aici, pe pământ, și în Lumea de Dincolo. 

O tăcere adâncă învăluia aceste monumente, ancorate în nevăzut. 
Niciun om de rând, niciun soldat nu tulbura pacea locului. Așa că 
lui Bega îi trecuse prin minte o idee vicleană: să scoată din Abydos 


mici stele funerare de mare preţ și să le vândă pe aur unor 
cumpărători bogaţi şi nespus de fericiți să-și dobândească astfel 
nemurirea. Dar preotul permanent nu se oprise aici. Încredinţându- 
le complicilor săi o pecete și dezvăluindu-le formulele ce trebuiau 
gravate pe stele, îi ajutase pe aceştia să facă și unele false ce-i 
păcăleau cu ușurință pe necunoscători. 

Tristeţea dispăruse din sufletul lui Bega. Pe de-o parte, se 
îmbogăţea în sfârșit, după atâţia ani de sacrificii în slujba lui Osiris; 
pe de altă parte, slăbea magia Abydosului furându-i câteva pietre 
sacre, fie ele și dintre cele mai modeste. 

— Mă simt rău printre mormintele astea, mărturisi Gergu. Mi se 
pare că morţii se uită la mine. 

— Chiar dac-ar fi așa, nu-ţi pot pricinui niciun rău! Cine se teme 
de ei e legat de mâini și de picioare. Eu am zdrobit aceste opreliști. 
Crede-mă, Gergu, aceste făpturi care zac fără suflare, asemenea 
pietrelor, n-au nicio putere. În schimb, noi suntem vii. 

În ciuda acestor încurajări, inspectorul principal al hambarelor se 
îndepărtă în grabă de terasa Marelui Zeu. Oare Osiris nu veghea 
asupra protejaţilor săi, iar hoţii nu-i stârneau mânia? 

— Cum facem? 

— Ca şi până acum, răspunse Bega. Am ales o stelă minunată, 
ascunsă printre alte douăzeci, uitate în fundul unei capele. Vino cu 
mine s-o scoatem de acolo. 

Deși monumentele înconjurate de grădini micuţe nu conţineau 
nicio mumie, Gergu avu sentimentul că pângărește un mormânt. 
Înfășură cu grijă într-o pânză albă piatra acoperită de hieroglife şi o 
cără până în deșert. Picături de sudoare i se broboniseră pe frunte, 
nu din caza poverii, ci pentru că îi era frică de un atac neașteptat 
venit din partea acestei pietre încărcate de magie. Cu mare zor o 
îngropă în nisip. 

— Ai pregătit totul? 

— Bineînţeles, răsuflă Gergu ușurat. L-am plătit pe soldatul care 
stă de strajă în noaptea asta. El are să dezgroape stela și să o 
încredinţeze căpitanului unei corăbii ce pleacă spre Memphis. 

— Mă bizui pe tine, Gergu. Să nu săvârșești nici cea mai măruntă 
greşeală. 


— Suntem în aceeași barcă amândoi! 

— Nu te lăsa orbit doar de câștiguri. Amintește-ţi că ţinta 
hotărâtă de Prevestitor e mai presus de ele. 

— Dacă năzuim prea sus, nu e cu putință să dăm greș? 

Deodată, palma mâinii drepte a lui Gergu fu străbătută de o 
durere vie. Privind-o, Gergu băgă de seamă că micul cap al lui Seth 
se înroşise. 

— Nu te gândi să-l trădezi, îl povăţui Bega. Altminteri, 
Prevestitorul te va ucide. 


Za 


Cananeanul care se arătase dușmănos față de Iker îl supuse 
pentru a treia oară unui lung şir de întrebări. Răspunsurile date 
până atunci de tânărul scrib nu le îngăduiseră temnicerilor săi să ia 
o hotărâre. 

Iker încă nu se obișnuise cu duhoarea și mizeria locului. Călătoria 
sa începuse prost şi risca să se încheie înainte de vreme. 

— Mărturiseşte că eşti o iscoadă plătită de faraon! ţipă la el 
cananeanul. 

— Văd că părerea ta rămâne neschimbată, așa că de ce să te 
contrazic? 

— Care e misiunea ta adevărată? 

— Doar Prevestitorul mi-o va încredința. 

— Ştii unde se găsește el şi câți luptători îl înconjoară? 

— Dacă aș fi știut lucrul acesta, acum eram lângă el. 

— Care sunt planurile de război ale generalului Nesmontu? 

— Mi-ar plăcea să le aflu, ca să le zădărnicesc. 

— Vorbeşte-ne despre palatul din Memphis. 

— Aceste informaţii sunt doar pentru urechile Prevestitorului și 
ale nimănui altcuiva. Când are să prindă de veste cum te-ai purtat 
cu mine, va fi vai și amar de tine. Ţinându-mă prizonier aici, cauza 
noastră pierde un timp preţios. 

Cananeanul îl scuipă pe egiptean, apoi îi smulse de la gât amuleta 
și o călcă în picioare cu furie. 

— Acum nu mai ai nicio apărare, trădător nenorocit! Să-l 
schingiuim. Aduceţi-mi cuțitul pe care-l ascunsese. Are să vorbească, 
o să vedeţi. 

Iker tresări. Moartea îl înspăimânta îndeajuns, dar să mai treacă 
şi prin asemenea suferințe! Totuşi, nu va sufla un cuvânt. Orice-ar fi 
spus, l-ar fi întărâtat pe călăul său. Mai bine să-l lase să creadă că se 
înșela și să-și atragă, poate, simpatia tovarășilor lui. 

Cananeanul agită cuțitul, trecând cu iuțeală lama pe sub nasul 
tânărului scrib. 


— Ţi-e frică, nu? 

— Bineînţeles că mi-e frică. Și nu pricep de ce mă pedepsiţi 
forțându-mă să îndur o asemenea încercare. 

— Mai întâi am să-ți crestez pieptul. Apoi am să-ţi tai nasul și, la 
sfârşit, testiculele. Când voi isprăvi, n-ai să mai fi bărbat. Așa că ce 
zici, mărturisești? 

— Cer să fiu dus în fața Prevestitorului. 

— Ai să spui tot, iscoadă nenorocită! 

Prima tăietură îi smulse un strigăt de durere Fiului regal. Legat 
zdravăn de mâini și de picioare, nu putea să se apere. 

Lama i se înfigea iar în carne, când, brusc, ușa se deschise, 
lovindu-se de perete. 

— Soldaţii! Să fugim iute! 

Lovit de o săgeată ce i se înfipsese în spinare, pândarul se 
prăbuși. Vreo douăzeci de soldaţi năvăliră în odaia rău mirositoare 
şi-i măcelăriră pe cananeeni. 

— Și cu el ce facem, comandante? întrebă un soldat arătând spre 
Iker. 

— Dezleagă-l! Generalul Nesmontu o să fie fericit să stea de vorbă 
cu unul dintre nelegiuiţii ăștia de luptători cananeeni. 

Iker era închis în cazarma principală, unde Nesmontu, încântat că 
arestase, în sfârşit, un credincios de-al Prevestitorului, îi punea 
întrebare după întrebare, cu atâta cruzime încât nimeni nu căpătase 
îngăduinţa să rămână în odaie. 

Slujind în armată de tânăr, morocănos, cinstit, indiferent la 
onoruri, generalului îi plăcea să trăiască printre oamenii săi şi nu-l 
speriau greutăţile de niciun fel. În ciuda vârstei sale, avea un trup 
robust şi cei tineri se străduiau din răsputeri să ţină pasul cu el. 

— Rana e ușoară, zise el întinzând un unguent pe carnea înroșită. 
Cu leacul acesta, ai să te vindeci repede. 

— Dacă nu apăreați... 

— Cunosc obiceiurile sălbaticilor ăstora şi începusem să mă 
plictisesc. E limpede că n-ai izbutit să-i convingi. Ai avut noroc, 
soldaţii mei ar fi putut ajunge prea târziu. 

Tânărul nu-și mai putu stăpâni lacrimile. 


— Plângi pe săturate, ai să te mai ușurezi. Chiar şi pe cei mai 
viteji îi cuprinde spaima înaintea torturii. Bea din vinul acesta vechi, 
rod al viei mele din Deltă. Biruie orice boală. Două cupe pe zi 
alungă oboseala. 

Într-adevăr, licoarea îl înzdrăveni pe tânărul scrib. Puțin câte 
puţin, tremurul i se potoli. 

— Nu-ţi lipseşte îndrăzneala, Fiule regal, dar te-ai izbit de nişte 
duşmani de temut, mai răi decât fiarele, şi nu-mi pari pregătit 
pentru soiul acesta de misiuni. Toţi cei care au încercat să se 
strecoare printre luptătorii cananeeni au sfârșit în chinuri groaznice 
și tu ai fi avut parte de aceeași soartă. Îți dau un sfat: întoarce-te la 
Memphis. 

— Cu mâna goală? 

— Ai scăpat cu viaţă şi asta e mare lucru. 

— Aş putea să trag foloase de pe urma acestei întâmplări, 
generale. 

Nesmontu se uită la Iker nedumerit. 

— Cum anume? 

— Întrucât sunt de partea luptătorilor cananeeni, m-aţi arestat şi 
m-aţi judecat. Daţi de știre lucrul acesta ca nimeni să nu pună la 
îndoială credinţa mea faţă de Prevestitor. Şi atunci, tovarășii mei au 
să mă scoată din închisoare înainte ca osânda să fie dusă la 
împlinire. 

— Îmi ceri prea mult. Temniţa mea e sigură și faima ei nu trebuie 
pătată. Dar există o cale mai simplă: cușca. 

— Despre ce anume e vorba? 

— Osândit la muncă silnică, vei fi dus în afara Sichemului, unde 
îți vei ispăşi pedeapsa. Mai înainte însă, vei fi închis într-o cușcă și 
astfel vei străbate orașul, ca fiecare să-și dea seama ce-l așteaptă 
dacă îi atacă pe egipteni. În timpul unui popas, cușca nu va fi păzită. 
Dacă oamenii Prevestitorului vor să te scape, li se va ivi atunci 
prilejul s-o facă. 

— Minunat, generale! 

— Ascultă, fiule, aș putea să-ți fiu bunic. Oricât ești tu de Fiu 
regal, n-am să mă pierd în plecăciuni şi vorbe curtenitoare fără rost. 
Mai întâi, consider că planul acesta e sortit dezastrului, apoi, chiar 


dacă merge, o să te arunce drept în foc. Pățania pe care tocmai ai 
trăit-o nu ţi-a fost de ajuns? Lasă-te păgubaș şi întoarce-te în Egipt! 

— Peste putinţă, generale. 

— De ce, Iker? 

— Pentru că trebuie să şterg orice amintire a greșelilor mele 
trecute, să mă supun faraonului și să salvez Arborele vieții. În 
împrejurările de acum, singura noastră șansă e să găsim bârlogul 
Prevestitorului. 

— Cele mai bune iscoade ale mele au dat greș! 

— Tocmai de aceea e nevoie să schimbăm mijloacele și din 
pricina aceasta mă aflu aici. Începutul a fost greu, recunosc, dar 
putea să fie altfel? Dacă ne gândim bine, lucrurile nici nu stau prea 
rău. Urmărindu-mă şi protejându-mă, ați zdrobit un grup de 
luptători ascunși în Sichem. Întrebuințarea cuștii mi se pare 
nimerită. Toţi vor afla că sunt de partea cananeenilor și mă vor 
elibera. 

— Şi tragi nădejde că te vor conduce în faţa Prevestitorului? 

— Fiecare lucru la timpul lui, generale! Deocamdată, să mergem 
mai departe. 

— Mare nesăbuinţă, Iker! 

— Părintele meu mi-a încredinţat o misiune și am s-o îndeplinesc. 

Vocea gravă a lui Iker îl mișcă pe bătrânul soldat. 

— N-ar trebui să-ți mărturisesc asta, fiule, dar, în locul tău, și eu 
aș fi făcut la fel. 

— Aţi găsit cuțitul cu care m-a tăiat cananeanul? 

— Aş jura că e al unui duh păzitor! A ars mâna soldatului care mi 
l-a adus. 

— Şi puteţi să-l atingeţi fără să vă răniţi? 

— Într-adevăr. 

— Nu este acesta privilegiul celor care alcătuiesc Cercul de Aur 
din Abydos? 

— De unde ai scos-o și pe-asta, Iker? Soldaţii mei se tem de vrăji, 
eu — nu. Să înțeleg că te preocupă Abydosul. 

— Inima Egiptului. 

— Așa se spune. 

— Mi-ar plăcea atât de mult să-l cunosc! 


— Atunci n-ai luat-o încotro trebuia! 

— Cine ştie? Astăzi drumul meu trece prin Canaan. 

Nesmontu îi arătă Fiului regal cuțitul. 

— Dar ţie nu-ţi arde mâna? 

— Nu, mai degrabă îmi dă putere. 

— Din nenorocire, n-ai cum să-l iei cu tine. Cel închis în cușcă e 
gol și stâlcit în bătaie. Eşti la fel de hotărât? 

— Mai mult ca oricând. 

— Dacă te întorci teafăr, am să-ţi înapoiez această armă. 

— Când voi descoperi sălașul Prevestitorului, cum să vă dau de 
ştire? 

— Prin orice mijloace care-ţi trec prin minte, dar niciunul nu va 
fi lipsit de primejdie. Să zicem că vei fi primit într-un clan cananean. 
Acesta va fi, neîndoielnic, unul nomad care rătăcește dintr-un loc în 
altul. La fiecare oprire, lasă un mesaj cifrat. Doar eu îl voi putea citi 
și-l voi trimite apoi lui Sobek Protectorul care i-l va înmâna 
Luminăţiei Sale. Scrie pe orice: trunchiul unui arbore, o piatră, o 
bucată de pânză... cu mare fereală ca să nu te vadă nimeni, și să ne 
rugăm ca gărzile deşertului să dea peste mesajul tău. Străduiește-te 
să ademenești un nomad, făgăduindu-i un câștig însemnat. Poate el 
se-ncumetă să vină aici, la Sichem, ca să-mi aducă veşti. Dar dacă 
nimerești peste un slujitor devotat Prevestitorului, ești un om mort. 

Iker se simți descumpănit. 

— La drept vorbind, nimic nu e sigur. 

— Nimic, fiule. 

— Pot să izbutesc și să dau greş în același timp, să-l găsesc pe 
Prevestitor și să nu pot să vă înștiinţez! 

— Întocmai. Te încăpăţânezi să încerci? 

— Fără șovăire. 

— O să mâncăm împreună aici, pretinzând că n-am scos de la tine 
toate răspunsurile pe care le aşteptam. Apoi n-ai să mergi în 
temniţă, ci drept în cușcă. Începând din clipa aceasta, nu mai ai cum 
să faci cale întoarsă. 

— Generale, aveţi încredere în Sobek Păzitorul? 

Nesmontu avu o tresărire. 

— Ca în mine însumi. De ce-mi pui asemenea întrebare? 


— Nu mă prea are la inimă și... 

— Nu vreau să aud mai multe! Sobek este cinstea întruchipată. 
Și-ar jertfi bucuros viaţa ca să-l salveze pe rege. E firesc să se arate 
bănuitor faţă de tine. Dar prin faptele tale ai să-l convingi să te 
prețuiască. Cât despre informaţiile pe care tu și cu mine i le vom 
încredința, nu le va dezvălui nimănui altcuiva în afară de faraon. 
Sobek îi urăște pe lingușitorii de la curte și are de o mie de ori 
dreptate. 

Mâncând o gustoasă coastă de vacă și bând un vin roșu dintre 
cele mai alese, Iker își dădu seama de nebunia sa. Întâmplările 
neprevăzute și amenințătoare erau atât de numeroase, încât nu 
avea, cu adevărat, nicio șansă de reușită. 

Așezată pe niște tălpici din lemn trași de doi boi, cușca fu 
plimbată prin tot Sichemul. Obligat să stea în picioare, Iker se 
agăţase de zăbrele și își îndrepta ochii spre cananeenii care se uitau 
la această priveliște tristă. 

Nenumărate vânătăi, pictate cu îndemânare, răspândite pe trupul 
tânărului dovedeau cruzimea caznelor la care fusese supus. Însă, de 
vreme ce trupele generalului nu scotociseră prin anumite cartiere 
ale orașului însemna că nefericitul acesta nu vorbise. 

Soldaţii însărcinați să supravegheze cuşca nu se grăbeau. Trebuia 
ca fiecare locuitor să priceapă ce soartă îi aștepta pe răzvrătiți. 

— Bietul băiat n-a cunoscut încă tot răul, murmură un bătrân. 
Acum au să-l ducă la muncă silnică și nu va rezista multă vreme 
acolo. 

O tăcere grea se așternea la trecerea cuștii. Unora le-ar fi plăcut 
să atace convoiul și să-l salveze pe prizonier, dar nimeni nu se 
încumeta, de frica unor pedepse cumplite. 

Iker nădăjduia să zărească un semn care să-i făgăduiască 
libertatea, un simplu gest sau o privire cu subînţeles. 

Dar nu văzu nimic de felul acesta. 

Copleșiţi de neputinţă, oamenii rămâneau pe loc. 

La capătul călătoriei, osânditul primi puţină apă şi o bucată de 
plăcintă uscată. 

Apoi soldaţii însoţiră cușca în afara Sichemului şi o apucară spre 
miazănoapte. 

Cei doi luptători devotați ai Prevestitorului nu cădeau la învoială 
asupra a ceea ce se cuvenea să facă. 

— Ordinele sunt ordine, reaminti cel mai nervos dintre ei. O să 
ucidem această iscoadă. 

— De ce să ne vârâm singuri în vreo încurcătură? se împotrivi cel 
bălai. Egiptenii vor duce treaba asta la bun sfârşit în locul nostru! 

— Nu știi tot. 


— Atunci spune-mi tu! 

— Prevestitorul mi-a destăinuit că acest Iker e înțeles cu 
egiptenii. 

— De necrezut! 

— După veştile sosite de la Memphis, n-a mai rămas nicio 
îndoială. Se spune că Iker ar fi chiar un Fiu regal trimis de Sesostris 
ca să se strecoare printre noi. 

— Dar a fost schingiuit și închis în cușcă! 

— O înșelătorie de-a generalului Nesmontu. În felul acesta, 
oamenii o să creadă că Iker e gata să moară pentru cauza noastră. 

Nemaiavând ce să zică, Bălaiul nu se pierdu cu firea. Deși era 
singurul om al generalului Nesmontu care pătrunsese într-un clan 
cananean, el nu-l întâlnise niciodată pe Prevestitor și se întreba 
adesea dacă acesta nu era cumva doar o amăgire, însă lupta 
cananeenilor exista cu adevărat! Bălaiul urma să transmită curând 
generalului informaţii care vor zădărnici viitoarele atacuri și vor 
înlesni multe arestări. 

Dar în clipa de faţă trebuia să îndeplinească o misiune la care nu 
se aştepta. Și ceea ce tocmai aflase îi îngreuna și mai mult sarcina. 

— Doar nu te gândești să atacăm convoiul, îi spuse celuilalt. 
Suntem doar doi! 

— Nu vor păzi cușca tot timpul, căci acest fals prizonier așteaptă 
să-l ajutăm. Când o să facă popas la căderea nopţii, îl vom elibera. 

Din teama de a nu trezi bănuieli, Bălaiul nu se putea împotrivi 
unui ordin al Prevestitorului. Dar cum să descurce ițele acestei 
povești atât de încâlcite? Sau lua parte la uciderea unui om de 
acelaşi sânge cu el și Fiu regal pe deasupra, sau îl salva și zădărnicea 
luni întregi de trudă, căci s-ar fi dat în vileag. 

Pe înserat, convoiul se opri lângă o pădurice. Soldaţii așezară 
cuşca sub un tamarin şi se apucară să mănânce, schimbând între ei 
glume deocheate. Apoi se culcară, sub paza unei santinele, care nu 
întârzie nici ea să ațipească. 

— Vezi, observă cananeanul, ne lasă cale liberă. 

— Şi dacă ne întind o capcană? se neliniști Bălaiul. 

— Da” de unde, totul se petrece după cum a spus Prevestitorul! El 
nu se înşală niciodată. 


— Ce-ar fi să-i ucidem mai întâi pe soldați? își dădu cu părerea 
Bălaiul, sperând că această încercare de atac se va isprăvi cu fuga 
lor pripită. 

După aceea nu i-ar mai fi rămas decât să găsească un mijloc de a-l 
preveni pe Iker că fusese descoperit și că trebuia să renunţe la 
planurile sale. 

— Nici să nu te gândești! Soldaţii se prefac a nu vedea nimic. Hai 
să-i dăm drumul egipteanului! 

Bălaiul se hotărâse. După eliberarea lui Iker, o să-l omoare pe 
cananean. Misiunea sa, ca şi cea a lui Iker, avea să se oprească aici. 
Dar, cel puţin, supraviețuiau amândoi. 

Să stea închis în cușcă îl istovea, dar tânărul scrib se ținea încă 
bine, amintindu-și cuvintele înțelepților și visând la Isis. Uneori, îl 
încerca și dorința de a râde, întrebându-se oare ce-ar crede ea 
despre cuvintele lui de dragoste, dacă l-ar vedea acum. 

Dar apoi frica revenea, cu încăpățânare, înșelătoare și vicleană. 

Vor apărea luptătorii cananeeni? Și ce anume vor face? Îi vor 
măcelări pe toţi? 

Să aștepte ferecat în cușcă îi zgândărea nervii mai mult decât 
putea el îndura. Neizbutind să adoarmă adânc, Iker tresărea la orice 
zgomot. 

Deodată desluşi în întuneric doi bărbaţi care se târau spre el. 

Santinela sforăia. 

Necunoscuţii se ridicară în picioare şi, ducând un deget la buze, îi 
porunciră lui Iker să tacă. Apoi tăiară frânghiile ce legau strâns 
zăbrelele din lemn. 

În sfârșit, Fiul regal putea să se smulgă din închisoarea sa. 

Cananeanul avea încredere în tovarășul său. Dar, în clipa în care 
prizonierul, tremurând, păși afară din cușcă, bălaiul se trase îndărăt 
și se așeză în spatele cananeanului. Însă, tocmai când își scosese 
cuțitul şi se pregătea să i-l înfigă acestuia în spate, o lovitură 
fulgerătoare îi zdrobi ceafa. 

Durerea fu așa de năprasnică, încât omul deschise gura, fără să 
strige, scăpă arma și căzu în genunchi. Îndată, aceeași lamă îi tăie 
beregata. 


Treisprezece-Ani ucidea bine și iute. 

— Putregaiul ăsta era un trădător în slujba lui Nesmontu, îl 
lămuri el pe cananean, care rămăsese încremenit. Eu sunt ucenicul 
Prevestitorului. 

— Tu ești copilandrul care a pus mâna de unul singur pe o 
caravană întreagă? 

— Chiar eu, dar nu sunt un copilandru. Ia în spinare stârvul 
trădătorului și să plecăm de aici. 

— De ce să mai cărăm și leșul ăsta? 

— O să te lămuresc îndată. 

Cei trei bărbaţi se îndepărtară în grabă. 

Când socotiră că se află în siguranţă, se opriră să-şi tragă sufletul. 
Frânt de oboseală, Iker se întinse pe pământ și închise ochii, 
nemaiputând să-și biruie somnul. Trebuia să doarmă măcar o oră. 
Lipsit de vlagă cum era, nu mai avea putere să lupte. 

— Are să fie uşor, grăi cananeanul, lepădându-şi povara. 

— Ce tot spui acolo? îl întrebă Treisprezece-Ani. 

Cananeanul îl trase deoparte pe băieţandru. 

— Am primit un ordin. 

— Care? 

— Lasă-mă să-l îndeplinesc și nu te amesteca! 

— Mi-ar plăcea totuși să pricep și eu! 

— Ascultă, micuţule, Prevestitorul este marea noastră căpetenie. 

— În privinţa asta, suntem de aceeași părere. 

— Tu ai ucis un trădător, eu am să-l ucid pe celălalt. 

— Vrei să zici că... 

— Egipteanul ăsta nu e un prizonier adevărat, ci un supus al 
faraonului. Face pe nevinovatul ca să ne câștige încrederea. Din 
fericire, noi știm tot. Nu l-am scos din cușcă decât ca să-l omor. Iar 
acum doarme, așa că nici măcar n-o să se zbată. 

Cananeanul se apropie de Iker şi îngenunche. 

În clipa când să-l înjunghie în inimă, vârful unui cuţit îi străpunse 
violent șalele. Limba îi ieși din gură ca unui șarpe, mâinile și 
picioarele i se încordară, prăbușindu-se alături de egiptean. 

—  Prevestitorul este marea noastră căpetenie, încuviinţă 
Treisprezece-Ani, și mi-a poruncit să-l salvez pe Iker. 

Primele raze ale soarelui îl treziră pe Fiul regal. 

Sleit de puteri, de-abia se ridică în picioare. Mai întâi, văzu un 
băiețandru care mesteca slănină, apoi două leșuri, din care unul 
sluțit cu sălbăticie. În locul feţei era doar un terci însângerat. 

Deși nu avea ce să verse, lui Iker i se întoarse stomacul pe dos. 

— Ce s-a petrecut? 

— Bălaiul era o iscoadă de-a generalului Nesmontu. De mai bine 
de un an intrase într-un clan cananean, dar l-am dibuit noi! Așa că l- 
am omorât. 

Iker se cutremură. 

— Şi celălalt? 

— Se supunea ordinelor, dar era un prost. Avea de gând să-ți facă 
de petrecanie. 

— Şi tu... tu m-ai salvat? 

— Asta a fost porunca. Numele meu e Treisprezece-Ani, căci voi 
avea mereu vârsta primei mele isprăvi. Sunt un discipol credincios 
al Prevestitorului care îmi încredințează misiuni dintre cele mai 
tainice. 

— Ştii... ştii cine sunt? 

— Te cheamă Iker, Fiul regal al lui Sesostris pe care visai să-l 
asasinezi. Ţi-era frică să nu fii arestat, de aceea ai fugit și vrei să te 
alături răzvrătiţilor cananeeni. 

— Eşti gata să mă ajuţi? 

— Am să te duc la clanul meu. O să lupţi cu noi împotriva 
asupritorului. 

Iker nu-și credea urechilor. Un prim pas, dar atât de încurajator! 

— De ce l-ai pocit pe nefericitul ăsta? 

— O să ne folosim de stârvul lui. Uită-te bine la el! E cât tine de 
înalt, are părul ca al tău și trupurile voastre seamănă. Singura 
deosebire dintre voi era chipul. Prin urmare l-am distrus. Și n-am 
uitat cele două cicatrice ale tale: una pe umăr și una pe piept. Când 
soldaţii egipteni îl vor găsi pe el și pe bălai o să priceapă că au pierit 
cele două iscoade ale lor. 

Iker tresări. 

— Mă iei drept o iscoadă. 


— Clanul meu are să facă din tine un luptător cananean. Fiul 
regal Iker a dispărut pentru totdeauna, acum începe noua ta viaţă. Și 
o să fie pe de-a-ntregul în slujba cauzei noastre. 

Iker se simțea în stare să se descotorosească de acest băiat şi să se 
întoarcă la Sichem. Dar zâmbetul plin de cruzime al lui 
Treisprezece-Ani îl țintui pe loc. 

Răsăriţi parcă din pământ, vreo douăzeci de cananeeni înarmați 
cu pumnale și lănci îşi înconjurară prada. 

Împietriți, soldații din cazarma cea mare a Sichemului priveau cu 
durere cele două trupuri neînsuflețite care zăceau pe pământ, în 
curte. 

Până și generalul Nesmontu, obișnuit cu cele mai groaznice 
privelişti, era răscolit. Îl iubea mult pe băiatul cel bălai, soldat 
curajos, care plecase de bunăvoie în această misiune și care tocmai 
urma să culeagă roadele unei trude îndelungate. Fără îndoială, 
săvârşise vreo faptă necugetată pentru care plătise cu viaţa. 
Generalul se încredință acum de zădărnicia încercării oricui de a se 
strecura printre luptătorii cananeeni și prezenţa celui de-al doilea 
leş îi întări această părere. 

Cum putea fi cineva atât de crud încât să ciuntească astfel o 
făptură umană, chiar dacă era vorba de un dușman? Trupul nu mai 
avea chip, dar se ghicea lesne al cui era. 

Îngreţoșat, un ofițer îl acoperi cu o pânză. 

— Ce ordonati, generale? 

— Cercetaţi tot Sichemul și luaţi-i la întrebări pe toţi cei care dau 
de bănuit. Sporiți numărul patrulelor din jurul orașului. Cât despre 
acești doi viteji, să fie mumificați și trimiși la Memphis. 

— Îl cunosc bine pe cel bălai, spuse ofițerul, abătut. Dar celălalt 
cine e? 

— Un băiat fără pereche. 

Nesmontu se îndreptă încet spre odaia sa de lucru ca să scrie un 
mesaj în care-i vestea lui Sesostris moartea cumplită a Fiului regal 
Iker. 

— Hotărât lucru, nu sunteţi bolnavă. 

— Dar, doctore, se văită soţia lui Medes, sufăr! 

Mărunt, slab, cărând mereu după el o traistă grea din piele, Gua 
își părăsise provincia fără tragere de inimă. Devenit unul dintre 
medicii cei mai renumiți din Memphis, aspru cu bolnavii săi, pe care 
îi învinuia pentru traiul dulce și hrana prea îmbelșugată, se învoise 
totuşi să-i îngrijească și obținea rezultate bune care îi întăreau 
faima. 

— Dacă o s-o ţineţi tot aşa și o să vă înfruptaţi de dimineaţa până 
seara din mâncăruri scăldate în grăsime, ficatul o să se umfle. Și 
cum Maat își are locul în el, o să vă cuprindă ameţelile la tot pasul 
și răul o să vă doboare. 

— Daţi-mi niște leacuri, doctore, pilule și unguente! 

— Degeaba, dacă nu vă reţineți de la mâncare. Fiți mai 
cumpătată și mai vedem. 

Cu toată împotrivirea pacientei sale, doctorul Gua rămase de 
neclintit. Fu nevoie chiar de vorbele răstite ale lui Medes pentru ca 
femeia să se liniștească. După ce o închise în odaia ei, Secretarul 
Casei Regelui îl primi pe credinciosul său Gergu, proaspăt întors de 
la Abydos. 

— Viteazul nostru Bega se arată la fel de pus pe treabă? 

— Vrea să se îmbogăţească, dar asta nu-i ajunge. A strâns atâta 
ură împotriva faraonului, încât ea îi sporește hotărârea. 

— Preotul acesta bătrân mi se pare un om de nădejde, încuviinţă 
Medes. La drept vorbind, îşi dezvăluie adevărata faţă. Ros de 
lăcomie, s-a amăgit singur, crezând că-l slujeşte pe Osiris și 
mulțumindu-se cu puţin. Însă singurul său stăpân e, de-acum, 
Prevestitorul. Răul mă ademenește și mă încântă, Gergu, căci el 
poate oricând, orice. Într-o clipă, distruge ceea ce Maat a construit 
de-a lungul multor ani. Atunci când ţara aceasta, cu orânduirea și 
templele ei, nu va mai fi decât un câmp de ruine, vom putea face tot 
ce dorim, după bunul nostru plac. 


Vinul alb și rece îi potoli setea lui Gergu. Când stăpânul său își 
deschidea astfel inima în faţa lui, Gergu prefera să nu asculte. Iar 
dacă existau judecători pe lumea cealaltă, avea să le spună că el, 
unul, nu știuse nimic și să dobândească astfel iertarea păcatelor. 

— Ce-ai cules de data asta? 

— O stelă minunată, cu chipul lui Osiris pe ea și cu formula sacră 
de la Abydos care îl leagă pe cel mort de strămoșii săi. O să câştigăm 
o avere! 

— Oamenii tăi sunt cu toţii de încredere? 

— Pe soldatul din Abydos care m-a ajutat l-am răsplătit cu 
dărnicie, iar unul dintre mesagerii aflaţi în slujba voastră transportă 
prada la Memphis cu o corabie a administraţiei. Nici cu el nu m-am 
dovedit zgârcit. Bega zice că trebuie să fim cu băgare de seamă și să 
nu scoatem din Abydos mai multe stele deodată. 

— Nu uita să le dai prietenilor noștri vameși partea ce li se cuvine 
şi să alegi o altă magazie pentru lemnul preţios ce va sosi din Liban. 

Lui Gergu îi plăcea negoţul pe ascuns, căci nu avea de-a face nici 
cu zeii, nici cu demonii. Nu era nevoie decât să cunoşti pe de-a- 
ntregul administraţia portului și pe slujbașii care se lăsau cumpăraţi. 

Atmosfera întunecată de la palat îl surprinse pe Medes. 
Bineînțeles, faraonul le cerea scribilor și slujitorilor să dea dovadă 
de purtări alese, dar, de obicei, aceștia aveau mereu zâmbetul pe 
buze și se arătau binevoitori. Astăzi însă, chipurile tuturor erau 
posomorâte şi domnea o tăcere apăsătoare. 

Ca în fiecare dimineață, Medes se duse la Purtătorul Sigiliului 
regal ca să afle poruncile din acea zi. Sehotep lipsea, aşa că Medes 
vru să-i vorbească lui Senankh. Marele Trezorier nu se găsea nici el 
în odaia sa de lucru. Nedumerit, Secretarul Casei Regelui ceru 
audienţă la vizir, care îl primi pe dată. 

Bătrân, gras şi cu vorba tăioasă, fostul guvernator al provinciei 
Oryx şi potrivnic pe față lui Sesostris, Khnum-Hotep recunoscuse în 
cele din urmă necesitatea unirii Egiptului de Sus cu Egiptul de Jos, 
sub conducerea faraonului. Administrator iscusit, muncind cu 
încrâncenare, vizirul se ţinea departe de chinurile bătrâneţii, 
slujindu-şi ţara cu un devotament și o pricepere admirate de toți. 


Oricine se încumeta să-i ceară o favoare nemeritată avea de îndurat 
mânia lui cumplită. 

În cupa sa preferată, împodobită cu frunze de aur și petale de 
lotus, Khnum-Hotep amesteca trei soiuri de vinuri vechi. Mulțumită 
acestui leac întineritor și a unor mese îmbelșugate, dobândea o 
energie uimitoare, iar, adesea, slujitorii săi nici nu puteau să ţină 
pasul cu el. 

Cei trei câini ai lui, un mascul vioi și două femele dolofane, îi 
stăteau mereu în preajmă. De două ori pe zi, animalele aveau 
dreptul la o lungă plimbare şi pășeau în urma stăpânului lor, care 
continua să cerceteze felurite înscrisuri, așezat comod într-o lectică 
al cărei spătar se putea ridica și cobori după voie. 

— Care e pricina acestei vizite, Medes? 

— Doream să știu dacă avem sarcini grabnice de îndeplinit, însă 
nu i-am găsit nici pe Sehotep, nici pe Senankh. 

— Mărgineşte-te la treburile obișnuite. Astăzi, membrii Casei 
Regelui nu vor ţine sfat. 

— S-a petrecut vreo nenorocire? Palatul pare copleșit de tristețe. 

— Luminăţia Sa trece printr-o încercare cumplită, căci au sosit 
vești proaste din Canaan. De aceea nimănui nu-i dă prin minte să 
zâmbească. 

— S-au răsculat iar cananeenii? 

— Fiul regal Iker a fost ucis, îi destăinui vizirul. 

Medes se prefăcu îndurerat, așa cum se cuvenea. 

— N-am decât o singură dorinţă: să fie pedepsiți vinovatii. 

— Generalul Nesmontu n-o să stea degeaba, iar regele îi va zdrobi 
pe răzvrătiți. 

— Ar trebui să mă îngrijesc de aducerea trupului neînsuflețit în 
Egipt? 

— Sehotep a luat deja asupra sa această sarcină, iar Senankh 
pregăteşte mormântul. Iker se va odihni la Memphis, iar ritualurile 
se vor săvârşi cu fereală. Dușmanul nu trebuie să afle că l-a rănit 
adânc pe Luminăţia Sa. Iar tu și cu mine vom veghea ca nimic să nu 
tulbure bunul mers al treburilor regatului. 

Ieșind din odaia de lucru a lui Khnum-Hotep, lui Medes îi venea 
să cânte și să danseze de bucurie. Se descotorosise de Iker, care îi 


stătea ca un ghimpe în coastă, și acum se gândea cu încredere la 
viitor. Iar Prevestitorul, scăpat de ameninţarea unei iscoade, nu mai 
era în primejdie să fie descoperit. 

Cu mâinile legate la spate, Iker nu făcuse altceva decât să 
schimbe o temniță cu alta, fără nădejdea că va scăpa. De vreme ce 
Treisprezece-Ani ştia totul, soarta lui era pecetluită. ÎI așteptau 
interogatoriul, caznele și moartea. Totuşi, băiețandrul nu-l privea cu 
ochi răi şi îi oferea el însuși hrană și apă viitoarei sale victime. 

— Nu te speria, Iker, o să-ți arătăm cum să trăieşti după legile 
adevărate. Până acum credinţa ta a fost greșită. Dar eu nu te-am 
salvat degeaba. 

— Înainte de a muri, aș putea să-l întâlnesc pe Prevestitor? 

— N-ai să mori! Sau oricum, nu azi. Mai întâi trebuie să înveţi să 
te supui. Apoi ai să lupţi cu adevărat împotriva tiranului. Iar când 
vei fi ucis, ai să ajungi în paradis. 

Fiul regal se prefăcu mâhnit. Poate, dacă se arăta umil, va găsi o 
ieșire. 

— Faraonul îl socoate pe Prevestitor un ucigaș, grăi el cu voce 
stinsă. Spune că doar Egiptul poate să aducă bunăstarea în Canaan. 

— Minte! se mânie Treisprezece-Ani. El e ucigașul! Te-a amăgit, 
Iker, dar cu ajutorul tribului meu ai să devii un alt om. Bina zice că 
la început ai fost un băiat de treabă, dar pe urmă ai căzut în 
greşeală. Sau recunoști dreapta noastră credinţă, sau vei sluji drept 
hrană porcilor. 

Având din naștere o fire plină de cruzime, Treisprezece-Ani nu 
cunoscuse niciodată remușcările sau părerile de rău. Omora aidoma 
unei fiare sălbatice şi nu suferea să fie contrazis. Să-i câștige 
prietenia părea curată amăgire, dar tânărul scrib încerca să-l 
păcălească, încuviinţându-i vorbele pătimașe. 

Cu şiretenie, mica trupă ocoli patrulele egiptene. Înainta iute spre 
miazănoapte, îndepărtându-se de locurile mai mult sau mai puțin 
controlate de Nesmontu. 

Mort, uitat, Iker se afunda în neant. 

Priveliștea nu se asemăna nici cu cele din valea Nilului, nici cu 
cele din Deltă. Ascunși în mijlocul unei păduri de mărăcini din care 
gurile de apă nu lipseau, oamenii din clanul lui Treisprezece-Ani se 
hrăneau cu vânat și fructe. Femeile ieșeau rar din colibele lor. 

După ultimele sale isprăvi, băiatul trecea drept un mare viteaz. 
Chiar și căpetenia clanului, un bărbos cu nas turtit, îi dădu binețe. 

— Am adus un egiptean pe care l-am prins din porunca 
Prevestitorului, rosti mândru Treisprezece-Ani. 

— De ce i-ai cruțat viaţa? 

— Pentru că e osândit să ne ajute. 

— Un egiptean să-i ajute pe cananeeni? 

— Prevestitorul a hotărât să facă din el o armă împotriva alor săi. 
Iar tu ai să te îngrijești de învățătura lui. 

Un câine enorm se dovedi la fel de neprietenos ca și stăpânul său. 
Uitându-se ţintă la nou-venit, scoase un mârâit atât de amenințător 
încât îl neliniști chiar și pe Treisprezece-Ani. 

— Stai cuminte, Sângerosule! 

Fără să-l piardă din ochi pe prizonier, monstrul își domoli puţin 
furia. 

— Poveştile astea nu mă privesc, zise răspicat căpetenia clanului. 
Eu am nevoie de un sclav care ştie să facă pâine din grânele furate 
de la egipteni. Sau e în stare de așa ceva, sau îl las în seama 
câinelui. 

Crescut la sat, Iker se lovise de tot soiul de treburi de-ale casei și 
adesea îl ajutase pe brutarul din Medamud să pregătească plăcinte. 

— Aduceţi-mi cele de trebuinţă. 

— Încearcă să nu mă dezamăgeşti, băiete. 

— Eu mă întorc lângă Prevestitor, încheie Treisprezece-Ani. 

Și dispăru fără să-i arunce vreun cuvânt lui Iker. 

— La muncă, sclavule! îl îmbrânci căpetenia, încântată de acest 
ajutor nesperat. 

Istovitoare, orele se scurgeau unele după altele. Cu un oboroc, 
Iker măsura cantitatea de boabe pe care le trecea printr-un ciur și le 
deşerta într-o piuă din pământ ars. Apoi le strivea cu maiul, 
obținând o făină care, chiar și cernută de mai multe ori, tot plină de 
pleavă rămânea și din care plămădea un aluat deloc mulțumitor. 


Scribul nu dispunea nici de unelte potrivite, nici de îndemânarea 
unui brutar adevărat, dar se străduia din greu. 

Trebuia să fie cu mare băgare de seamă când potrivea aluatul din 
sare şi îl cocea pe jăraticul păstrat cu grijă. Pâinile luau forme 
felurite, după tăviţele ciobite furate de la caravane, în care se 
odihnea aluatul în cuptor. 

Pe lângă această muncă, tot în seama lui Iker era lăsată și 
corvoada de zi cu zi a căratului apei și a curăţeniei. Seara, Fiul regal 
se prăbușşea, frânt, într-un somn greu din care de-abia se putea 
smulge în zori. 

În câteva rânduri, îşi pierdu cu totul nădejdea, încredinţat că nu 
va răzbi. Dar în el mai stăruia încă un grăunte de voinţă și, sub 
privirile batjocoritoare ale cananeenilor, își ducea truda până la 
capăt. 

Totuși, spre sfârșitul unei zile sufocante, Iker era sleit de puteri 
într-atât încât se prăvăli în faţa cuptorului de pâine, așteptând cu un 
soi de împăcare lovitura ucigașă care l-ar fi eliberat de această viață 
îngrozitoare. 

Dar o limbă îi linse cu blândeţe obrajii. În felul său, Sângerosul îl 
îmbărbăta. Și această neașteptată dovadă de prietenie îl salvă pe 
Fiul regal. Se ridică şi, începând din clipa aceea, trupul său îndură 
mai uşor toate încercările. Și, în loc să-l nimicească, greutățile îl 
întăriră. 

Când căpetenia clanului își văzu câinele alături de prizonier, 
apărându-l împotriva unuia dintre oamenii săi, care încerca să-l 
lovească, rămase mut de uimire. Ucigaș înnăscut, Sângerosul ar fi 
trebuit să-l rupă în bucăţi pe sclav! Dacă acesta îl atrăsese până într- 
atât de partea sa, însemna că avea puteri de mag. Altminteri, cum 
de nu-l doborâseră până acum nenumăratele poveri? 

Nimeni, nici chiar căpetenia unui clan cananeean, nu lua în râs 
un mag. Dacă murea, n-ar fi aruncat el oare un blestem asupra 
călăilor săi? Şi, cât îi îngăduia mândria, căpetenia se hotărî să-l 
cruțe puţin pe Iker. Iar împrejurările erau tocmai bune, căci clanul 
trebuia să-și găsească alt adăpost. Tribul petrecuse vreme prea 
îndelungată în același loc. 


Fiul regal fu însărcinat să pregătească merindele pentru drum. 
Iker se supuse fără să crâcnească. lar dacă își închipuia că acesta era 
un prilej de fugă, se înşela amarnic. Sângerosul îi sfâșia de îndată pe 
fugari. 


10. 


Mulțumită planurilor lui Gergu, o nouă stelă funerară fu scoasă 
din Abydos în deplină siguranţă. Cunoscând ce adăpostea fiecare 
capelă, Bega avea la îndemână numeroase comori de vânzare, fără a 
pune la socoteală și viitoarele revelații despre misterele lui Osiris. 
Asemenea dezvăluiri îl obligau să-și calce pe de-a-ntregul 
jurământul, dar lucrul acesta nu-l tulbura. Aliat al lui Seth, discipol 
al Prevestitorului, Bega avea să fie primul, după înlăturarea 
ierarhiei, care va pătrunde ultimele taine la care, deocamdată, nu 
putea ajunge. 

Nimeni din orașul sacru nu se îndoia de el. Pleșuvul îi aprecia 
mult sârguința şi nu bănuia că dorința cea mai arzătoare a unui 
preot permanent, cu renumele nepătat, ar fi fost nimicirea 
Abydosului. 

Bega însă nu avea încredere în Isis al cărei drum spre ranguri tot 
mai însemnate era departe de-a se fi încheiat. Până acum. Tânăra se 
arătase nepăsătoare față de putere și onoruri, dar oare purtarea ei 
nu se va schimba în cele din urmă? 

Ca să ocolească orice neplăcere, Bega o supraveghea atent pe Isis. 
Dar nu observă nimic nefiresc. Tânăra femeie își îndeplinea sarcinile 
rituale, petrecea ore lungi în biblioteca Locașului Vieţii, medita în 
templu, stătea de vorbă cu ceilalți preoți și își îngrijea măgarul care 
nu săvârşise încă vreo faptă necuvenită. 

Chiar dacă preoteasa mergea adesea la Memphis, o făcea tot din 
pricini ce ţineau de credința ei adâncă, credinţa care în curând avea 
să dispară pentru totdeauna. Faraonul își datora puterea misterelor 
lui Osiris. Când Arborele vieţii avea să se usuce, iar corabia divină 
va fi distrusă, Sesostris va rămâne doar un conducător şovăielnic și 
slab, căruia Prevestitorul îi va da ultima lovitură. 

Dar oare de ce Bega ura azi într-atât ceea ce venerase cândva? 
Pentru că regele nu-l răsplătise așa cum merita. lar această greșeală 
era de neiertat. 


Dacă faraonul ar fi reparat această nedreptate, poate că Bega ar fi 
renunțat la răzbunare. Dar acum, după întâlnirea cu Prevestitorul, 
era prea târziu ca să mai dea înapoi. 

— Azi te vei îngriji tu de templul lui Sesostris, îl înștiință 
Pleșuvul. 

— Şi ceilalți preoți permanenţi? 

— Fiecare va veghea asupra locurilor pe care le-am hotărât. 
Mâine-dimineaţă ne vom întoarce la îndatoririle obișnuite, cerute de 
ritualuri. 

Bega pricepu: Cercul de Aur avea să se reunească. De ce nu îl 
primiseră și pe el în rândurile confreriei? Această umilinţă îi sporea 
încrâncenarea. O să le dovedească el adevărata lui însemnătate, 
chiar dacă drumul pe care apucase îl îndepărta pentru vecie de 
Maat. 

T 

De cum apărea Sesostris, oricine înțelegea că el era faraonul. 
Uriașul cu chip sever, urechi imense, pleoape grele şi pomeţi 
ascuțiți, avea o privire atât de pătrunzătoare, că nimeni n-o putea 
îndura. 

Mai-marele gărzilor din întreg regatul, voinicul Sobek Păzitorul, îl 
sfătuia în zadar pe monarh să nu mai călătorească. Asigurarea pazei 
faraonului la Memphis întâmpina multe greutăți, iar plecările dese 
ale acestuia ridicau şi alte probleme cu neputință de rezolvat. 
Instruiți de Sobek însuși și supuşi unui antrenament aspru, șase 
soldați de elită alcătuiau garda personală a lui Sesostris, care nu-l 
părăsea niciodată şi ar fi împiedicat pe oricine să-i pricinuiască 
vreun rău. 

Sobek era neliniștit mai ales când Sesostris celebra ritualurile, 
singur în sanctuarul templului, sau când se întâlnea cu vreun supus 
între patru ochi. După Sobek, toți aveau gânduri primejdioase. Și 
cele două încercări de a-l ucide pe rege îi întăreau această părere. 
Mereu pradă îngrijorării și având un somn ușor, Păzitorul nu voia să 
lase nimic la voia întâmplării. 

Sobek cunoștea visul dușmanilor săi: să-i păteze cinstea, ca să 
atragă astfel dizgraţia lui Sesostris. Ultima lor uneltire, pusă la cale 
de un grup de curteni nesuferiți care îl urau de moarte, dăduse greș. 


Rămas în slujba faraonului și bucurându-se de toată încrederea 
acestuia, Sobek turba din pricină că nu izbutise să-i nimicească pe 
luptătorii cananeeni care, era sigur, continuau să pătrundă în 
Memphis și poate și în alte părţi. Un număr mare din acești ucigași 
se întorseseră, fără îndoială, în ţinuturile lor de baștină, dar alții 
rămăseseră amestecați printre egipteni, fără să se trădeze printr-o 
faptă nechibzuită. Dar câtă vreme se vor mulțumi doar să stea 
ascunși în vizuinile lor? Și ce nelegiuiri puneau la cale? 

Mai ales unul dintre curteni îl scotea din fire pe Păzitor: Fiul regal 
Iker, vinovat de a fi încercat să-l omoare pe Sesostris şi de căința 
căruia se îndoia. Deși primise un rang înalt, Sobek nu-l privea cu 
ochi buni pe acest scrib pe care-l socotea complicele cananeenilor. 

Acum însă, această ameninţare dispăruse, căci trupul neînsuflețit 
şi sluțit al lui Iker tocmai fusese înmormântat în necropola din 
Memphis. 

Sobek Protectorul verifică paza locului sacru. Niciun preot 
temporar nu va pătrunde aici câtă vreme preoții permanenți slujeau 
în templul menit să dăinuiască milioane de ani, al lui Sesostris. Pe 
deasupra, soldaţii umblau încolo și-ncoace pe străzile Cetăţii 
Întărite. 

Regele putu, în deplină siguranţă, să reunească, aşadar, Cercul de 
Aur într-una din sălile templului lui Osiris. 

Patru mese de ofrandă erau așezate în cele patru zări. Înspre 
răsărit stăteau faraonul şi regina, spre apus, Pleșuvul, Djehuty, 
primarul din Dachur, unde se construia piramida regală, și jilțul gol 
al generalului Sepi, la miazăzi, vizirul Khnum-Hotep, Marele 
Trezorier Senankh și Sekari, iar la miazănoapte, Purtătorul Sigiliului 
regal Sehotep și generalul Nesmontu. 

Monarhul îi îngădui Pleșuvului să vorbească primul. 

— Nicio altă vrajă n-a mai atins Arborele vieţii, grăi acesta. 
Totuși, salcâmul nu s-a tămăduit. Toate măsurile de apărare magică 
şi-au arătat puterea, dar vrăjmașul nu le va înlătura oare până la 
urmă? 

— Ritualul îndeplinit de Isis s-a dovedit de folos? întrebă regina. 

— Da, Luminăţia Ta. Întrebuinţând oglinda lui Hathor, a izbutit 
să redea salcâmului puţină vigoare. Dar toate îngrijirile noastre n-au 


dat cine ştie ce roade și mă tem ca arborele să nu se veștejească 
dintr-odată. 

Neîncrezător din fire, Pleșuvul nu obișnuia să îndulcească 
adevărul. Totuși, cuvintele sale nu șubreziră speranța trainică a 
elegantului și distinsului Sehotep, al cărui chip cu trăsături fine și 
ochi strălucitori fermecau cele mai frumoase femei din regat. Iute 
din fire, nervos, el veghea asupra păstrării secretelor din temple și a 
bunăstării turmelor, fericit că putea alătura grijilor spirituale pe cele 
materiale, aşa cum îi cerea cealaltă slujbă a sa, de mai-mare peste 
toate lucrările faraonului. 

— Datorită muncii îndârjite a lui Djehuty, zise Sehotep, 
construcțiile de la Dachur vor fi isprăvite în curând. Din piramidă se 
naște „Ka”, prin care se asigură pacea regatului și se hrănește 
Arborele vieţii. După ce am primit lovituri grele, dintre care unele 
ar fi putut fi ucigătoare, am trecut acum la atac. Înălțând piramida, 
slăbim puterea vrăjmașului. 

Djehuty încuviință. Friguros, suferind de reumatism, mereu 
înfășurat strâns într-o mantie groasă, bătrânul se împotrivise morţii, 
punându-se în slujba regelui, după ce ani întregi cârmuise bogata 
provincie a lepurelui. În fiecare seară, își închipuia că a doua zi nu 
se va mai putea ridica din pat. Dar dimineaţa, dorinţa de a-și duce 
lucrarea mai departe îi dădea forțe proaspete și pleca pe șantier cu 
aceeaşi bucurie. Iniţierea în Cercul de Aur îi întărise inima și, cu 
toate că era mare preot al misterelor lui Thot și preot al lui Maat, se 
minuna descoperind măreţia tainei lui Osiris. Acordându-i acest 
uriaş privilegiu, Sesostris lumina amurgul unei  existențe 
îndelungate. 

— Misiunea mea se apropie de sfârşit, Luminăţia Voastră. Dachur 
a fost ridicat după planurile desenate de mâna voastră și, peste 
puţină vreme, o să vă încredințaţi cu ochii voştri. 

— Paza locului mi se pare temeinică, adăugă vizirul Khnum- 
Hotep. M-am sfătuit cu generalul Nesmontu ca să aleg ofițerul care 
va comanda garnizoana și vă asigur că orice încercare de atac din 
partea cananeenilor e sortită înfrângerii. 

Știind că lui Khnum-Hotep îi e silă de lăudăroșenii, membrii 
Cercului de aur se simţiră ceva mai liniștiți. 


— Cercetările asupra morţii lui Sepi înaintează? 

— Din nenorocire, nu, se plânse Senankh. Trupele noastre plecate 
într-acolo nădăjduiesc să culeagă informaţii și să găsească drumul 
spre aurul tămăduitor, dar până acum totul a fost zadarnic. 

Veni rândul lui Nesmontu să vorbească. Cute adânci, ivite în 
ultima vreme, îi brăzdau chipul aspru. 

— Planul pus la cale împreună cu Fiul regal Iker a dat greș. 
Cunoștea primejdiile ce-l pândeau și m-am străduit să-l fac să se 
răzgândească. Dar a arătat o hotărâre de neclintit. Așa că am 
încercat să-i păcălim pe cananeeni că e un aliat de-al lor. 

— În ce fel? întrebă Sekari, cu nespusă tristeţe. 

— Supunându-l umilinței de a fi închis într-o cușcă plimbată prin 
tot Sichemul. De obicei, lucrul acesta îl păstrăm pentru cei mai 
înrăiți. Așa că, pentru cananeeni, nu mai exista nicio îndoială. Iker 
era unul de-al lor. 

— Şi ce s-a petrecut după aceea? 

— Ca orice răzvrătit osândit la muncă silnică, Iker trebuia dus 
într-o temniță unde să-și isprăvească pedeapsa. Străjile aveau 
poruncă să-i lase pe cananeeni să-l elibereze pe prizonier. Planul a 
mers, dar urmarea a fost un dezastru. 

— Ce lămuriri poţi să ne dai? 

— Nu cunosc amănunte. O patrulă a descoperit trupurile lui Iker 
şi a singurului meu om care se strecurase printre cananeeni. Trebuie 
să adaug, cu durere, că Fiul regal a fost schingiuit cu o cruzime 
nemaipomenită. 

— Vor să ne facă să credem că s-au omorât unul pe altul? întrebă 
Sehotep. 

— Se poate. Socot că au căzut într-o capcană. Omul meu a fost 
descoperit şi e limpede că a primit ordin să-l ucidă pe Iker. După 
aceea, cananeenii au târât leşurile într-un loc umblat ca să 
dovedească în acest fel că niciun egiptean nu va izbuti să-i înșele. 
Bineînţeles, după această înfrângere groaznică, cer Luminăţiei Sale 
să-mi îngăduie să mă retrag de la comanda armatei. 

— Îţi resping cererea, generale. Omul tău și Iker aveau știință 
despre primejdiile ce-i pândeau, și tu nu ești răspunzător de această 
nenorocire. Înlăturarea ta din fruntea soldaţilor i-ar descuraja. 


Toţi membrii Cercului de aur împărtășeau aceeași părere. 

— E clar, cei doi viteji au fost trădaţi, rosti Senankh. 

— Peste putință, se împotrivi Nesmontu. Doar eu singur ştiam de 
misiunea lor. 

— Cu siguranţă că nu, adăugă Marele Trezorier. Sau omul tău a 
săvârşit vreo nesăbuință, sau un cananean l-a recunoscut. Cât despre 
Iker, mulți demnitari au băgat de seamă că lipseşte. Un Fiu regal, 
mai ales unul numit de curând, nu părăsește curtea fără o pricină 
întemeiată. 

— De aici şi până la a crede că a fost trimis în Canaan, mărturisi 
Sehotep, e cale lungă! 

— Nu tocmai, dacă există la Memphis un grup de luptători din 
umbră. Ne-au pândit cele mai neînsemnate mișcări şi plecarea lui 
Iker nu le-a scăpat. În locul lor, și eu mi-aş fi prevenit aliaţii. 

— Dacă ne luăm după spusele tale, interveni vizirul, înseamnă că 
misiunea lui Iker a dat greș chiar înainte să înceapă! Pe deasupra, ar 
trebui să fim încredinţaţi că dușmanul are iscoade la curte. Iar 
aceștia fac totul cu bună știință sau din prostie? 

— Eu aş alege-o pe cea din urmă, zise Sehotep, dar să n-o lăsăm 
deoparte nici pe prima. 

— Pe scurt, exclamă Sekari, să-i scoatem pe trădători din bârlog 
fără întârziere! 

— Sarcina aceasta îi revine lui Sobek, glăsui regele. Iar vouă 
tuturor vă aduc aminte cât e de trebuincioasă păstrarea unui secret, 
fără de care niciun lucru măreț nu se poate împlini. 

— Curtenii nu vor pricepe asta niciodată, se plânse Senankh, într- 
atât le place să trăncănească. Și nimic nu le va schimba aceste 
năravuri. 

— Oricine ar fi nemernicul care i-a pricinuit moartea lui Iker, 
făgădui Sekari, am să-l pedepsesc cu mâinile mele! 

— Vinovatul trebuie să fie judecat și osândit după legea lui Maat, 
nu de tine, îl povăţui vizirul. 

— Cum crezi că merg treburile în Syro-Palestina? îl întrebă 
faraonul pe Nesmontu. 

Bătrânul general nu-şi ascunse neliniștea. 


— Cu toate strădaniile soldaţilor mei, pe care nu-i cruţ câtuși de 
puţin, numărul luptătorilor cananeeni sporește. E adevărat că am 
arestat o mulțime și am reuşit să distrug unele grupuri mici, la 
Sichem și în împrejurimi. Dar n-am prins un pește mare și n-am dat 
de vreo urmă care să ducă la ascunzătoarea Prevestitorului. 
Apropiaţii săi îi sunt credincioși pe de-a-ntregul și îl înconjoară 
asemenea unui zid de netrecut. Așa că mi se pare zadarnic să 
trimitem o altă iscoadă, căci nu are sorți de izbândă. 

— Ce propui? 

— Mai întâi să întărim Zidurile Regelui, apoi să curățăm 
Sichemul și să-i punem la muncă pe cananeeni ca să prindă gustul 
bunăstării. Dar toate aceste măsuri nu sunt de ajuns. Și nu vreau să 
trimit patrule spre miazănoapte, de teamă să nu nimerească în tot 
soiul de capcane. Una peste alta, eu zic să lăsăm balaurul să crească. 
Va crede că nu suntem în stare să-l zdrobim. Să-i sporim trufia și 
astfel o să ne ferim de multe pierderi. Când trupele Prevestitorului 
vor ieși din bârlog, sigure că vor cuceri Sichemul, am să le înfrunt 
deschis. 

— Planul acesta nu e prea îndrăzneţ? se neliniști Khnum-Hotep. 

— Mi se pare cel mai potrivit pentru ţinuturile acelea și 
împrejurările de acum. 

Înainte de a porni spre Memphis, regele mai avea de îndeplinit o 
sarcină anevoioasă. 

Când noaptea începu să coboare, i se alătură lui Isis care se 
plimba împreună cu Vânt-de-Miazănoapte la marginea deşertului. 

— E măgarul lui Iker? 

— Mi l-a lăsat în grijă. N-a fost uşor să primească îngăduința de a 
rămâne pe pământul sacru al lui Osiris, dar Vânt-de-Miazănoapte 
respectă rânduiala din Abydos. 

— Am să-ţi dau o veste cumplită. 

Măgarul şi tânăra femeie rămaseră nemişcați, iar Vânt-de- 
Miazănoapte îşi ridică ochii spre uriaş. 

— Iker a fost ucis de luptătorii cananeeni. 

Preoteasa avu senzația că o învăluie un vânt îngheţat. Dintr- 
odată, viitorul îi apăru fără rost, de parcă moartea tânărului scrib îi 


răpise şi ei viața. 

Urechea stângă a animalului se ridică, încordându-se cu hotărâre. 

— Priviţi, Luminăţia Voastră! Vânt-de-Miazănoapte are altă 
părere. 

— Generalul Nesmontu a recunoscut trupul. 

Urechea stângă a patrupedului rămase în continuare ţeapănă. 

— Adevărul e groaznic, Isis, dar trebuie să ne obișnuim cu el. 

— Și să nu ţinem seama de părerea lui Vânt-de-Miazănoapte? Eu 
îl cred în stare să știe dacă stăpânul lui e viu sau mort. 

— Dar tu ce simți, Isis? 

Tânăra femeie privi îndelung soarele asfinţind, ce zugrăvea cerul 
în aur şi purpură. Apoi închise ochii și retrăi clipa atât de vie când 
Fiul regal îi dezvăluise dragostea sa. 

— Iker trăieşte, Luminăţia Voastră. 


11. 


Trei zile și trei nopţi clanul înaintă în marș forţat, îngăduindu-și 
doar câteva popasuri scurte. Străbătu o pădure, apoi o câmpie 
uscată, un ţinut deșertic, apoi merse de-a lungul unei văi largi și coti 
spre un lac. Sângerosul se bălăci pe săturate în apele lui. Doar Iker 
se încumetă să facă la fel, căci cananeenii se temeau de un duh rău, 
care, țâșnind din adâncul apelor, i-ar fi înecat. 

Apoi lucrurile intrară pe făgașul lor obișnuit. Scribul se 
preschimbă, din nou, în brutar și bucătar, sub jugul călăilor săi. 

În Egipt, toată lumea îl credea mort. Toată lumea, mai puţin 
Vânt-de-Miazănoapte. Şi cum el vieţuia alături de Isis și îi 
transmitea gândurile sale, tânăra femeie ar fi trebuit să se îndoiască 
de dispariţia lui Iker. Fiul regal se agăța de această slabă speranţă. 
Dar cine să-i dea de urmă aici, atât de departe de Sichem, pe aceste 
meleaguri pierdute, unde nicio patrulă egipteană nu îndrăznea să 
pătrundă?! 

Ca să se desfete puţin, câțiva cananeeni l-ar fi biciuit cu plăcere 
pe egiptean, dar colții dulăului îi făcură să-și schimbe gândurile. 
Purtarea câinelui îl înveselea şi-l liniștea, totodată, pe mai-marele 
clanului, căci prizonierul nu putea să fie păzit mai bine de-atât. 

Apoi călătoria continuă spre miazănoapte. Brusc, feţele tuturor se 
întunecară, râsetele amuţiră şi cananeenii încetară să-l mai 
batjocorească pe sclav. Sângerosul prinse a mârâi, dezvelindu-și 
colții. 

— Acolo jos e un nor de praf! strigă omul care mergea în frunte. 

— Cu siguranţă sunt tâlharii nisipurilor. 

— O să ne luptăm cu ei? 

— Depinde. Să ne pregătim totuşi pentru ce e mai rău. 

Uneori, când se întâlneau, triburile stăteau de vorbă și ajungeau 
să se înțeleagă. De obicei însă, la capătul unor discuţii aprinse, 
izbucnea cearta. 

Acum nu avură timp să cadă la pace. Înarmată cu praștii, ciomege 
şi bastoane, ceata de beduini înfometați se năpusti asupra nou- 


veniţilor. 

Nelipsindu-i curajul, căpetenia clanului se aruncă în mijlocul 
învălmășelii, pe când unii dintre oamenii săi o rupseră la fugă. 

— Întoarceţi-vă, urla Iker, întoarceţi-vă și luptați! 

Cei mai mulți se supuseră acestui ordin neașteptat. Dar alții 
căzură victime bucăţilor tăioase de silex azvârlite de praștiile 
dușmane. 

— Ia asta, îi zise lui Iker căpetenia clanului întinzându-i un 
baston de aruncat. 

Fiul regal îl ochi pe conducătorul atacatorilor, care, ațâțat la 
culme, își încuraja oamenii scoțând strigăte de fiară sălbatică. 

Iker nu-și greşi ținta. 

După ce speraseră într-o victorie ușoară, tâlharii nisipurilor avură 
o clipă de șovăială de care cananeenii se folosiră îndată. 

Și balanţa izbânzii se înclină în favoarea lor. Mânuind o bâtă 
grea, Iker doborî un tâlhar furios, plin de sânge din cap până-n 
picioare. 

Urmarea fu cumplită. Aţâţaţi, învingătorii se dovediră fără milă. 

— Căpetenia noastră... căpetenia noastră e moartă! exclamă un 
cananean. 

Cu țeasta crăpată, războinicul zăcea între doi beduini. Câinele său 
îi lingea blând obrajii. 

— Să plecăm iute, îi îndemnă pe cananeeni cel mai bătrân dintre 
ei. Neîndoielnic și alți tâlhari dau târcoale prin împrejurimi. 

— Trebuie să-l îngropăm mai întâi! se împotrivi Iker. 

— Nu avem vreme. Tu ai luptat bine. Te luăm cu noi. 

— Încotro vreți să mergeţi? 

— Să ne alăturăm tribului lui Amu şi să ne așezăm sub ocrotirea 
lui. 

Iker simţi o bucurie amestecată cu teamă. 

Amu, Prevestitorul! 

Amu era înalt, slab și bărbos. 

În jurul lui stăteau războinici sirieni înarmați cu lănci. Cananeenii 
își depuseră armele şi se înclinară până jos, în semn de supunere. 


Iker făcu la fel, uitându-se cu luare-aminte la acest bărbat cu chip de 
nepătruns, răspunzător de blestemul ce lovise salcâmul. 

Faptul că dăduse de el era o adevărată minune, dar trebuia să se 
asigure de vinovăția lui, apoi să găsească un mijloc de a-l înştiinţa 
pe Nesmontu. Dar oare Prevestitorul îi va lăsa timp? 

— De unde veniţi, ceată de netrebnici? întrebă Amu, pus pe 
hartă. 

— De lângă lacul amar, răspunse cu voce tremurătoare cel mai 
vârstnic dintre cananeeni. Tâlharii nisipurilor ne-au atacat, iar 
căpetenia noastră a fost ucisă. Dacă nu era egipteanul ăsta tânăr, 
prizonierul nostru, ne-ar fi măcelărit pe toți. El i-a întors din drum 
pe fugari la luptă și ne-a unit rândurile. Am făcut din el un sclav 
bun, o să te slujească bine. 

— Cum aţi răzbit până aici? 

— Căpetenia noastră știa că ai tabăra în acest ţinut. Voia să-ţi 
vândă prizonierul, dar eu ţi-l ofer ca dovadă de prietenie. 

— Aţi fugit din faţa dușmanului! 

— Beduinii s-au repezit de-a dreptul asupra noastră, fără să intre 
în vorbă cu noi, aşa cum sunt obiceiurile. 

— Obiceiurile tribului meu cer ca lașii să fie omorâţi. Tăiaţi-le 
beregata tuturor, în afara egipteanului! 

Sângerosul se lipi de picioarele lui Iker şi-şi arătă colții, oprind pe 
oricine să se apropie. 

Sirienii îi omorâră cu bucurie pe cananeeni. Între cele două 
popoare nu exista nici stimă, nici prietenie. Așa că Amu nu pierdu 
prilejul să se descotorosească de aceste lepădături. Leșurile fură 
prădate şi apoi lăsate în seama hienelor. 

— Ai un apărător de nădejde, îi spuse Amu străinului. Chiar și 
străpuns de mai multe săgeți, un dulău atât de mare continuă să se 
bată. Cum te cheamă? 

— Iker. 

— De unde te-au răpit șobolanii ăștia? 

— Ei m-au eliberat. 

Amu se încruntă. 

— Și cine te-a arestat? 

— Egiptenii. 


— Cei de-un sânge cu tine? Nu pricep. 

— După ce-am încercat în zadar să-l ucid pe faraonul Sesostris, 
am devenit vrăjmașul lor. Am izbutit să părăsesc Memphisul, să trec 
de Zidurile Regelui, dar soldaţii lui Nesmontu m-au azvârlit în 
temnița din Sichem. Trăgeam nădejde că luptătorii cananeeni îmi 
vor îngădui să mă alătur lor. Dar, în loc să mă ajute, m-au luat sclav. 

Amu scuipă cu scârbă. 

— Fricoșii ăștia nu fac nici cât o ceapă degerată. Să te aliezi cu ei 
duce la pierzanie. 

— Singura mea dorință, grăi răspicat Iker, este să-l slujesc pe 
Prevestitor. 

Ochii mici și negri ai lui Amu străluciră de încântare. 

— Îl ai în faţa ta pe Prevestitor! Și eu îmi țin făgăduielile. 

— Sunteţi la fel de hotărât să-l răsturnați pe Sesostris? 

— Se clatină deja. 

— Blestemul ce împovărează Arborele vieţii nu e destul de 
puternic. 

— Am să arunc și alte blesteme! Egiptenii încearcă de multă 
vreme să mă găsească, dar nu vor reuși niciodată. Tribul meu 
stăpânește tot ţinutul şi femeile îmi dăruiesc o mulțime de fii. În 
curând, ei vor alcătui o armată biruitoare. 

— Nu v-aţi gândit să uniţi clanurile? Atunci aţi putea dezlănţui 
un atac în stare să măture trupele generalului Nesmontu. 

Amu păru jignit. 

— Un trib e un trib, un clan e un clan. Dacă te apuci să schimbi 
lucrul acesta, ce s-ar alege de meleagurile astea? Cea mai bună 
căpetenie trezeşte respectul și frica celorlalte, asta e singura lege! Și 
cel mai bun sunt eu! Știi să mânuiești bastonul de aruncat, fiule? 

— Mă descurc. 

— Ai două zile ca să te desăvârșeșşti în acest meșteșug. Apoi o să 
atacăm tabăra unor tâlhari ai nisipurilor care tocmai au jefuit o 
caravană. Or, pe pământurile mele, numai eu am dreptul să fur şi să 
ucid. 

Vegheat de uriașul dulău, Iker picotea. Ore întregi se antrenase să 

azvârle bastonul, atingând ţinte tot mai mici și mai îndepărtate. 


Sirienii îl pândeau, așa că nu trebuia să le arate că e neîndemânatic. 
Atent, încordat, cu mișcări largi și sigure, Iker nu-i dezamăgi. 

Amu îi lăsase libertate de mișcare, dar Iker se știa urmărit fără 
încetare. Dacă ar fi încercat să fugă, ar fi fost doborât neîntârziat. 
Iar tribul îl va judeca după cum avea să se poarte în lupta cu 
beduinii. Sub amenințarea că-l aștepta aceeași soartă ca a 
cananeenilor, Iker trebuia să-şi dea toată silința. 

Ce făcea oare acum Isis la Abydos? Probabil celebra ritualurile ori 
medita într-un templu sau, mai degrabă, citea vechile scrieri ce 
vorbeau despre zei, despre sacru și despre bătălia dusă de lumină 
împotriva tenebrelor. În mod sigur, nu se gândea la el. Când aflase 
de moartea lui, se întristase, fie măcar și pentru o clipă? 

Câteva dintre gândurile ei aveau să-l însoţească mereu... În cele 
mai rele împrejurări, doar acest fir atât de subţire îl salvase, în 
străfundurile singurătăţii lui, Isis continua să-i redea speranţă. 
Speranţa că-i va spune cândva, cu toată forța dragostei sale, că nu 
putea să trăiască fără ea. 

— Trezeşte-te, fiule, a sosit vremea să plecăm. Iscoada tocmai mi- 
a dat de știre unde au poposit beduinii. Neisprăviţii ăștia se cred la 
adăpost. 

Amu nu-și pierdea timpul întocmind planuri de atac. 

La porunca sa, se iscă un iureş de neînchipuit. Și cum cei mai 
mulți dintre tâlharii nisipurilor dormeau adânc, apărarea lor era 
slăbită. Obișnuiţi să prade negustori și oameni neînarmați, de-abia 
dacă se împotriviră sirienilor dezlănțuiți. 

Unul dintre beduini reuși să scape de măcel târându-se spre 
mijlocul taberei, apoi prefăcându-se mort. Cu coada ochiului îl văzu 
pe Amu, foarte aproape de el, şi socoti că i s-a ivit prilejul să-și 
răzbune tovarășii. Așezat cum nu se poate mai nimerit, nu-i 
rămânea decât să-i înfigă pumnalul în şale. 

Uimit de sălbăticia noilor săi tovarăși, Iker nu se amestecase cu 
ei. Ţinându-se deoparte, observă cum un beduin, care până atunci 
păruse mort, se ridicase și se pregătea să lovească. Fiul regal își 
azvârli bastonul, care îl izbi pe beduin în tâmplă. 


Clocotind de furie, Amu îl călcă în picioare pe rănit, zdrobindu-i 
pieptul. 

— Viermele ăsta a încercat să mă doboare pe mine, Amu! Iar tu, 
egipteanule, mi-ai salvat viaţa. 

Pentru a doua oară, Iker sărise în ajutorul vrăjmașului. Dar ar fi 
fost o adevărată nenorocire să-l lase să moară pe Prevestitor înainte 
de a scoate de la el cât mai multe informaţii. Fiul regal trebuia să-i 
câștige încrederea şi să afle în ce fel stăruia blestemul asupra 
salcâmului lui Osiris. 

Pe când oamenii săi pârjoleau tabăra, Amu îl trase pe Iker după el 
spre singurul cort ce scăpase neatins de flăcări. Celelalte ardeau cu 
vâlvătaie. 

Cu pumnalul, Amu sfâșie pânza, croindu-și o intrare și stârnind 
țipete de groază. 

Înăuntru, vreo zece femei şi tot atâţia copii se înghesuiau unii 
într-alții. 

— la uită-te la femeile astea! Cele mai frumoase o să le 
înlocuiască pe cele de care m-am săturat și pe care le las în seama 
vitejilor mei. 

— O să-i cruţaţi pe copii? se neliniști scribul. 

— Pe cei zdraveni o să-i folosim ca sclavi, ceilalți vor fi uciși, îmi 
porţi noroc, fiule! N-am cunoscut niciodată o biruinţă așa de uşoară. 
Și n-am să uit că-ți datorez viaţa. 

Mânios, Amu înșfacă de păr o femeie cu pielea oacheșă și o lipi 
de pieptul său. 

— Tie o să-ți dovedesc chiar acum ce înseamnă un bărbat 
adevărat. 

Clanul o apucă de-a lungul unui ued secat pe fundul căruia apele 
își săpaseră făgașul între două maluri înalte și abrupte, și care părea 
să nu ducă nicăieri. Un pândar mergea mult înaintea celorlalți, iară 
cei care încheiau şirul călătorilor iscodeau împrejurimile cu privirea. 

— Îţi fac o mare onoare, îl anunță Amu pe egiptean. Ai să fii 
primul străin care vede tabăra mea ascunsă. 

Lui Iker nu-i părea rău că întrebuințase bastonul de aruncat. 
Câștigând bunăvoința Prevestitorului, avea în sfârșit să-i descopere 


bârlogul! 

Locul era în același timp ferit şi uşor de apărat. În inima unei 
regiuni uscate, o mică oază oferea apă și hrană. Ajutaţi de sclavi, 
localnicii cultivau legume și creșteau păsări. 

— Aici trăiesc laolaltă cananeeni și sirieni, îl lămuri Amu pe Iker, 
dar asta e doar o abatere de la legea obișnuită. Oamenii aceștia au 
învățat să mi se supună orbeşte şi să nu se vaite toată ziua. 

— N-ar trebui să vă găsiţi aliați şi să atacați Sichemul? stărui 
Iker. 

— O să mai vorbim despre asta. Dar mai întâi să sărbătorim 
izbânda! 

Toți membrii clanului se repeziră binevoitori către conducătorul 
lor, care fu masat, uns cu uleiuri parfumate și așezat comod între 
perne moi, la umbra unui cort. Una după alta, sclave cananeene 
aduseră tăvi cu bucate, iar vinul de curmale începu să curgă în 
valuri. 

După ce-l dezmierdară îndelung, patru femei trupeșe duseră la 
culcare un Amu ghiftuit şi beat mort. 

Iker nu și-l închipuise astfel pe Prevestitor. 


12. 


Înveșmântată într-o rochie albă lungă, prinsă în talie cu o centură 
roşie, cu părul despletit, Isis îl urmă pe faraon până la templul 
acestuia, menit să dăinuiască milioane de ani. 

Pășiră într-o capelă cu tavanul înstelat și luminată de o singură 
lampă. 

— Ca să străbaţi calea misterelor e nevoie să treci de o nouă 
poartă, îi dezvălui regele. E lucru primejdios căci, pentru a-l înfrunta 
pe ucigașul care mânuieşte forța lui Seth împotriva lui Osiris, 
trebuie să devii o adevărată magiciană. Astfel, sceptrul pe care ţi l-a 
dat va fi cuvânt pătrunzător și lumină folositoare, în stare să abată 
loviturile sorții. Te încumeţi să-ți asumi acest risc? 

— Mă încumet, Luminăţia Voastră. 

— Înainte de a te uni cu puterile Eneadei, clătește-ţi gura cu 
natron proaspăt și încalță sandale albe. 

Odată ritualul împlinit, monarhul puse pe buzele lui Isis o 
statuetă a lui Maat. 

— Primește formulele tainice ale lui Osiris, rostite de el pe 
vremea când domnea în Egipt. S-a slujit de ele ca să zămislească 
vârsta de aur și să transmită viața. Și acum, străpunge întunericul, 
Isis! 

Monarhul ridică deasupra capului lui Isis un vas din care țâșni o 
energie luminoasă ce învălui corpul preotesei. 

În fundul sălii, pe acoperișul altarului se înălța o cobră regală în 
poziţie de atac. 

— Atinge-i pieptul și supune-o! porunci Sesostris. 

Teama nu o împiedică pe tânăra femeie să înainteze. 

Șarpele era și el gata să se repeadă. 

Isis nu se gândea la ea însăși, ci la lupta pentru salvarea Arborelui 
vieţii. De ce duhul lumii subpământene, târâtoare fioroasă și 
fascinantă, ar face parte din tabăra vrăjmașilor? Fără el, pământul 
nu ar fi sterp? 

Isis întinse ușurel mâna dreaptă, iar cobra rămase nemișcată. 


Când preoteasa îi atinse pieptul, un nimb de lumină îi înconjură 
capul și luă forma coroanei albe. 

— Forţa zămislitoare a Stăpânei magiei ţi s-a răspândit în vene, 
grăi regele. Mânuieşte sistrele! 

Monarhul îi arătă lui Isis două obiecte din aur, unul în formă de 
naos, flancat de două spirale, celălalt alcătuit din mai multe rame cu 
găuri în care se încastrau tije metalice. 

— Când le vei face să răsune, vei auzi vocea lui Seth, care 
însufleţește cele patru elemente, și în acest fel vei risipi amorţirea. 
Mulțumită vibraţiilor, puterile dătătoare de viaţă se vor trezi. Doar o 
preoteasă inițiată poate încerca să înfăptuiască un asemenea lucru, 
căci aceste instrumente sunt primejdioase. Păstrătoare ale veșnicei 
mișcări a creaţiei, ele răpesc vederea oricărei cântărețe lipsite de 
iscusinţă. 

Isis apucă strâns mânerele cilindrice. 

Sistrele i se părură atât de grele, că ar fi trebuit să le dea drumul. 
Dar încheieturile mâinilor ei rezistară și se înfiripă o melodie 
ciudată. Din sistra-naos izvora un cânt dulce, învăluitor, iar din cea 
de-a doua sistră se răspândeau note ascuţite și pătrunzătoare. Isis 
căută ritmul potrivit și sunetele se amestecară în chip armonios. 

Timp de câteva clipe, privirea i se tulbură. Apoi muzica prinse a 
se răspândi cu atâta putere, că făcu să vibreze pietrele templului, iar 
preoteasa se simți cuprinsă de o stare nespus de plăcută. 

Apoi Isis îi înapoie sistrele regelui, care le depuse în fața statuii 
cobrei încoronate. 

Părăsind templul, Sesostris o conduse pe Isis până pe malul 
lacului sacru. 

— Liniștind-o pe Stăpâna magiei, privirea ta vede acum ceea ce 
ochii neinițiaţilor nu deslușesc. Uită-te spre mijlocul lacului! 

Puțin câte puţin, suprafaţa apei se întinse, până se contopi cu 
cerul. Nun, oceanul de energie din care se năștea totul, i se 
dezvăluia lui Isis. Un foc lumină apa și, la fel ca la începuturile 
lumii, lotusul de aur cu petale de lapislazuli se ivi din vâltoare. 

— Fie ca, în toate dimineţile, floarea aceasta să poată răsări în 
valea de lumină, se rugă regele. Să renască acest mare zeu venit din 


insula flăcării, copil de aur ieșit din lotus. Respiră-l, Isis, așa cum îl 
respiră puterile zămislitoare. 

O mireasmă suavă şi fermecătoare se răspândi peste Abydos. 

Conturul lotusului se șterse, iar lacul sacru îşi recăpătă înfățișarea 
obișnuită. În oglinda apei se desenă un chip, iute împrăștiat de 
valurile iscate de vânt. 

Totuși, Isis îl recunoscuse: era Iker. 

— Trăiește, murmură ea. 

— Pe burtă, porunci Amu. 

Imitându-i pe războinicii clanului sirian, Iker se întinse pe nisipul 
cald și auriu. 

— Îi vezi, fiule? 

Din vârful dunei, scribul văzu tabăra beduinilor care erau 
convinși că se află în siguranţă. Femeile pregăteau mâncarea, copiii 
se jucau, iar bărbaţii dormeau toţi, în afara câtorva străji. 

— Urăsc tribul ăsta, îi destăinui Amu lui Iker. Căpetenia lui mi-a 
furat o femeie superbă, care putea să-mi dea fii puternici. Pe 
deasupra, stăpânește cea mai bună fântână din tot ţinutul, cu apă 
dulce și rece. Am să pun mâna pe ea şi pe pământurile lor. 

„lată un plan demn de Prevestitor”, îşi dădu cu părerea, Iker, ale 
cărui îndoieli nu încetau să crească. Amu își petrecea timpul 
desfătându-se cu frumoasele din harem, mâncând și bând. Niciodată 
nu pomenea de cucerirea Egiptului şi de nimicirea faraonului. 
Dezmierdat de femei, lingușit de războinicii săi, ducea un trai liniștit 
de tâlhar îndestulat. Iar acum, în sfârșit, se hotărâse să pornească la 
luptă. 

— Să omorâm întâi santinelele, propuse Iker. 

— Astea-s întocmai vorbele unui egiptean! îl luă în râs Amu. Eu, 
unul, nu o iau pe ocolite. O să coborâm duna urlând și o să-i 
măcelărim! 

Zis și făcut. 

Bucăţile de silex azvârlite din praștii îi loviră pe cei mai mulți 
dintre beduini. Haita de sirieni înfierbântați nu întâmpină decât o 
slabă împotrivire şi nu-i cruță nici pe copii. Ca să se înveselească, 
războinicii lui Amu scoaseră ochii celor câțiva supraviețuitori, a 


căror agonie fu îndelungată. Şi, cum haremul lui Amu era peste 
măsură de plin, nu le iertară nici pe femei. 

— Nu-mi pare rău, îi spuse Amu lui Iker, care simţea că i se taie 
picioarele. Erau prea urâte! Ce-ai păţit, fiule? 

Amu îl bătu pe umăr pe Fiul regal. 

— Trebuie să te întărești! Viaţa e o luptă aspră. Beduinii ăștia 
erau niște hoţi și niște ucigași! Dacă generalul Nesmontu i-ar fi găsit 
înaintea mea, ar fi poruncit arcaşilor să-i doboare. În felul meu, eu 
curăț locul. 

— Când o să uniţi toate triburile ca să-i goniţi pe asupritori? 

— Gândul ăsta nu-ţi dă pace! 

— Dar nu e singurul care contează? 

— Singurul, singurul... Să nu ne pripim! Lucrul cel mai însemnat 
este să-mi stăpânesc pământurile fără să le împart cu nimeni. 
Netrebnicii încă îndrăznesc să se îndoiască de mine. Dar am să le 
arăt eu lor, fiule! 

Amu îi întinse lui Iker un nou baston de aruncat. 

— Spiritul morţilor se întrupează în el. Străbate lacurile și 
câmpurile ca să-l lovească pe dușman, apoi se întoarce în mâna celui 
care l-a aruncat. Ai grijă de el și folosește-l cu bună-credinţă. 

Fiul regal își aminti povaţa lui Sesostris: „Trebuie să facem rost 
de arme zămislite de puteri nevăzute”. Și nu era aceasta prima pe 
care o dobândea, ca dar din partea vrăjmașului? 

— Să mâncăm, hotărî Amu. Apoi o să continuăm lupta. 

Încăpăţânat și crud, sirianul zdrobi micile grupuri de cananeeni și 
beduini, vinovate de a fi băut apă din fântânile sale şi de a-i fi furat 
vreo capră. La prima vedere liber, dar, de fapt, apărat și 
supravegheat de Sângerosul, Iker se abţinu de la orice gest care ar fi 
trezit bănuielile noilor săi tovarăși de arme. 

Rămânând credincios obiceiurilor sale, Amu se repezea asupra 
prăzii ca o furtună, răspândind o asemenea groază printre cei 
atacați, încât aceștia nu mai erau în stare să se apere. 

Scribul rămânea de fiecare dată uimit de iuțeala cu care se 
desfășura totul. 

Aprig, sângeros, fără milă, cu purtări de tiran... Acestea erau 
trăsăturile Prevestitorului, e adevărat. Dar de ce se ferea să-și 


recunoască planurile despre distrugerea Egiptului? Oare nu se 
încredea într-un egiptean căruia îi pândea cea mai mică greșeală 
pentru a-l ucide? Așadar, Iker se va dovedi de folos într-un fel sau 
altul. Poate chiar pentru a trimite informaţii false lui Nesmontu, 
grăbind în acest chip înfrângerea armatei egiptene. Prin urmare, 
Fiul regal nu încercă să lase niciun mesaj pentru general. Era nevoie 
mai întâi să afle cum stăteau lucrurile. 

În vreme ce războinicii tribului, strânşi în jurul unui foc, mâncau 
carne de berbec friptă pe jar, Iker se apropie de Amu, care era pe 
jumătate beat. 

— Neîndoielnic, vă bucuraţi de o pavăză magică. 

— Care ar fi ea, după tine? 

— Regina turcoazelor. 

— Regina turcoazelor, repetă Amu, buimăcit. Ce tot spui? 

— Eu am descoperit această piatră neasemuită într-o mină din 
Sinai, unde munceam ca sclav, din porunca faraonului. Așa că piatra 
mi se cuvenea. Dar, după ce i-a măcelărit pe soldaţi și pe mineri, o 
ceată de ucigași mi-a furat comoara. 

— Și vrei s-o iei înapoi... Numai că n-ai s-o găsești la mine. 
Bineînţeles, hoţii erau tâlhari ai nisipurilor! Cu puţin noroc, ai să dai 
de regina turcoazelor! Vorbele umblă repede despre o minunăţie de 
soiul ăsta. 

— Un înalt demnitar egiptean, generalul Sepi, a fost omorât în 
deșert. Oare isprava asta n-aţi săvârșit-o voi? 

Mirarea sirianului nu părea prefăcută. 

— Eu să ucid un general! Dacă era așa, m-aș fi lăudat în gura 
mare! Toţi m-ar fi prețuit și zeci de triburi s-ar fi plecat în faţa mea. 

— Totuși, nimeni nu se îndoiește că făptașul e Prevestitorul. 

Supărat, Amu se ridică și îl apucă pe scrib de umăr. 

Îndată, câinele începu să mârâie. 

— Spune-i fiarei să se potolească. 

O singură privire de-a lui Iker îl linişti pe Sângerosul. 

— Vino în cortul meu! 

Câinele îi urmă. 

Cu o lovitură de picior în coaste, Amu îl trezi pe un cananean 
care se îmbrăcă în grabă și dispăru. 


Sirianul goli o cupă mare plină cu vin de curmale. 

— Mi-ar plăcea să-ţi cunosc gândurile cele mai tainice, fiule! 

— Mă întreb dacă sunteţi într-adevăr Prevestitorul sau doar vă 
prefaceți. 

Rostind vorbe atât de îndrăzneţe, Iker risca mult. 

— Nu-ţi lipsește curajul! 

— Vreau doar să ştiu adevărul. 

Învârtindu-se ca fiara în cușcă, Amu se codi să-l privească în ochi 
pe Iker. 

— Ce contează dacă sunt sau nu Prevestitorul? 

— Mi-am pus viaţa în primejdie ca să-l slujesc. 

— Nu ţi-e de ajuns că mă slujești pe mine? 

— Prevestitorul e pornit să nimicească Egiptul şi să ia puterea, pe 
când voi vă mărginiți la pământurile voastre. 

Sirianul se așeză greoi pe un teanc de perne. 

— Să vorbim deschis, băiete, ai bănuit bine. Nu sunt eu 
Prevestitorul. 

Așadar, Iker era prizonierul unei căpetenii nemernice, un ucigaș 
şi un tâlhar! 

— De ce m-aţi minţit? 

— Pentru că poţi să devii unul dintre cei mai buni războinici ai 

Și, de vreme ce-ţi doreai atât de mult să crezi că eu sunt 

Prevestitorul, am socotit că ar fi o prostie să te descurajez. De 
altfel... nu te-ai înșelat pe de-a-ntregul. 

— Cum adică? 

— Nu sunt Prevestitorul, repetă sirianul, dar ştiu unde se ascunde 
el. 


13. 


O întrebare, căreia îi căuta zadarnic răspuns, îl chinuia pe Marele 
Trezorier Senankh: oare se strecurase un trădător printre oamenii 
săi? Dar el însuși îl alesese pe fiecare scrib care slujea sub porunca 
lui, îi iscodise trecutul și-i verificase priceperea. 

În afară de câteva greşeli mărunte, nu avea ce învinuiri să le 
aducă. 

Neîncrezător, Senankh își luă iar de la capăt cercetările, cu și mai 
multă băgare de seamă, de parcă și în cel mai devotat slujbaș zăcea 
un nelegiuit. Ba întinse și câteva capcane, în care nu căzu însă 
nimeni. Așa că hotări să ceară sfatul lui Sobek Păzitorul. 

Mai-marele tuturor gărzilor din regat tocmai isprăvise de 
schimbat legile călătoriei pe Nil, pe care le socotea prea 
îngăduitoare. Mereu la pândă, Sobek nu-și cruța forțele când era 
vorba de paza faraonului și de libera circulație a oamenilor și a 
mărfurilor. Îi urmărea fără odihnă pe răufăcătorii de toate soiurile. 
Nu-i scăpa nimic. Pentru orice neatenţie, făptașul îndura furia lui 
Sobek Păzitorul, care totuşi se învinuia mereu că nu izbutise să-i 
descopere pe luptătorii cananeeni din Memphis. Nu dăduse de urma 
nici unuia și nu arestase nici măcar un complice. Vrăjmașul nu era, 
cumva, doar un vis urât? 

În realitate, duşmanul învățase să se facă nevăzut și, mai devreme 
sau mai târziu, avea să lovească din nou. 

— N-am găsit nimic, se plânse Senankh. Pe de-o parte, lucrul 
acesta mă bucură, căci la prima vedere nu se află printre scribii mei 
nicio capră râioasă. Sau poate că n-am știut eu s-o caut. Sunt sigur 
că și tu, Sobek, ai scotocit peste tot. 

— Bineînţeles. 

— Și ce părere ai? 

— La fel ca și tine. 

— Ai fi putut să mă previi! bombăni Marele Trezorier. 

— Nu răspund de faptele mele decât în fața faraonului. Doar el 
are ştiinţă despre misiunile încredințate mie. 


— M-ai iscodit și pe mine? 

— De la sine înţeles. 

— Cum îndrăznești să-l bănuieşti pe un membru al Casei Regelui? 

— Nu îndrăznesc, sunt nevoit să fac asta. 

— L-ai verificat și pe Sehotep, şi pe vizirul Khnum-Hotep? 

— Mi-am făcut datoria. 

Lui Sobek, care nu se număra printre inițiații Cercului de Aur din 
Abydos, Senankh nu-i putea spune că aceștia erau mai presus de 
orice bănuială. 

— Rămân încredinţat, continuă Păzitorul, că există unul sau mai 
mulți trădători la Curtea regală, între toți acei demnitari înfumurați 
şi plini de venin, care se socotesc învăţaţi. La cea mai mică 
neplăcere se pun pe ţipat, ocărând gărzile. Oamenii ăștia nu au 
niciun rost pe lume, le lipsesc curajul și dreapta judecată. Din 
fericire, Luminăţia Sa nu-i ascultă și trag nădejde să le mai 
împuţineze numărul. 

— Dar Medes şi slujbaşii săi? 

— Îi supraveghez, ca și pe ceilalți. 

O iscoadă de-a lui Sobek izbutise să pătrundă printre scribii 
Secretarului Casei Regelui, ca să-i pândească acestuia de aproape 
faptele și gesturile. Cu ajutorul atâtor ochi și urechi răspândite 
pretutindeni, Păzitorul trebuia, în cele din urmă, să descopere ceva. 

t 

Purtătorul Sigiliului regal, Sehotep, dădea în fiecare seară ospețe 
îmbelșugate la care intendentul său servea cele mai gustoase bucate 
şi mai alese vinuri. Așa că fiecare curtean aștepta cu nerăbdare să fie 
poftit acasă la Sehotep. Pe deasupra, puţine femei rămâneau 
nesimţitoare la farmecul acestuia și mulți bărbaţi își petreceau seara 
pradă neliniștii, temându-se de viitoarele purtări ale nevestelor lor. 
Totuşi, niciodată nu izbucnise vreo ceartă, căci Sehotep păstra 
tăcerea asupra frumoaselor cu care-și petrecea nopţile. 

Acest trai fără griji, pe care unii îl socoteau ușuratic, îi îngăduia 
mai-marelui peste toate lucrările regelui să-i cunoască bine pe 
demnitari și să culeagă o mulțime de informaţii. Vinul și mâncarea 
bună dezlegau limbile. 


În seara aceasta, Sehotep îi primi pe mai-marele arhivarilor, pe 
soţia şi fiica acestuia, și pe trei apropiaţi de-ai săi, împreună cu 
soțiile. După obicei, începură să schimbe cu veselie vorbe 
meșteșugite despre câte-n lună și-n stele, în ciuda amenințărilor ce 
pluteau deasupra Egiptului. Purtătorul Sigiliului regal crease o 
atmosferă de sărbătoare care îndemna la felurite destăinuiri. 

Oaspeţii săi nu păreau în stare de gânduri mârşave. Își urmaseră 
în liniște cariera, nu făceau nimic după capul lor și, la cea mai mică 
piedică, alergau iute să ceară sprijinul unui înalt demnitar. S-ar fi 
purtat bucuroși ca niște mici tirani cu slujbașii lor, dar se temeau de 
vizirul care veghea mereu. 

La sfârşitul ospăţului, fata mai-marelui arhivarilor se apropie de 
Sehotep. Era proastă și guralivă, dar foarte frumoasă. 

— Se spune că terasa acestei case e cea mai încântătoare din 
Memphis... Mi-ar plăcea atât de mult s-o văd! 

— Ce-o să creadă tatăl tău? 

— Sunt puţin cam obosit, răspunse acesta. Soţia mea și cu mine 
plecăm. Dacă vă învoiţi să-i acordaţi fiicei mele acest privilegiu, ne- 
am simți onorați. 

Sehotep se prefăcu a nu fi priceput capcana ce i se întindea. Mai 
mulți curteni își împinseseră fetele în braţele lui, în speranța unei 
căsătorii. Gândul acesta îi dădea fiori Purtătorului Sigiliului regal. 
Așa că își lua întotdeauna măsuri de prevedere pentru ca fetele să 
nu rămână însărcinate și să păstreze doar amintirea unei nopţi de 
dragoste. 

Fiica arhivarului fu cuprinsă de admiraţie privind Memphisul de 
la înălțimea terasei. 

— Ce oraş minunat! Şi dumneata, Sehotep, eşti minunat! 

Dezvăluindu-i o tandreţe pe care un bărbat educat n-o putea 
respinge, fata îşi sprijini capul de umărul lui Sehotep, care îi scoase 
peruca ușoară şi îi mângâie părul. 

— Te rog, nu te grăbi. 

— Doreşti să priveşti mai mult capitala? 

— Da... În sfârșit, nu. Arată-mi odaia ta, vrei? 

Bărbatul o dezbrăcă încet și pricepu repede că tânăra era 
înzestrată și cu farmece, și cu experienţă. Dezmierdările lor fură 


îndelungate și amândoi gustară plăcerea. La sfârşitul acestui joc 
minunat, Sehotep se gândi că fata are să fie o soţie groaznică, 
geloasă și năzuroasă. 

— Viitorul nu te neliniștește? întrebă tânăra femeie. 

— Un mare suveran cârmuiește Egiptul. El va şti să înlăture 
primejdia. 

— Unii cred altceva. 

— Tatăl tău nu îl preţuieşte pe Sesostris? 

— Tata preţuieşte pe oricine îl plăteşte bine și nu-l împovărează 
cu prea multă muncă! În schimb, ultimul bărbat care mi-a făcut 
curte nu-ţi împărtășea părerea. 

— Despre cine e vorba? 

— Despre Eril, un străin numit în fruntea scribilor publici. E ros 
de ambiţie. Cu mustaţa lui subțire, cu vocea mieroasă și purtări 
binevoitoare încearcă să treacă drept om cinstit. De fapt, e de temut 
precum o viperă cu corn! Eril nu visează decât să uneltească şi să 
murdărească renumele potrivnicilor săi. Cumpără și se lasă 
cumpărat, și e gata să-l slujească pe cel care dă mai mult. 

— Ţi-a făcut rău? 

— Îţi dai seama că șobolanul ăsta voia să mă ia de nevastă! Iar 
tatăl meu, care e un fricos fără pereche, se învoise. Dar când a văzut 
că mă împotrivesc și că nu e chip să-mi intre în voie, s-a lăsat 
păgubaș. Închipuiește-ți mâinile acestui Eril alunecând pe pielea 
mea ca un melc scârbos. Ce groaznic! Când l-am pălmuit, a priceput 
că n-am să fiu a lui niciodată. Și nu se mulțumește doar să-și 
împrăștie veninul, ci îl vorbește de rău și pe faraon. 

Curiozitatea lui Sehotep se trezi. 

— Eşti sigură? 

— Știu ce spun! 

— Ce cuvinte anume întrebuinţează? 

— Nu-mi aduc aminte clar... Dar să-l dispreţuieşti pe faraon nu e 
o nelegiuire? 

— Eril ţi-a cerut să-l ajuţi sau să îndeplineşti vreo misiune? 

Fiica arhivarului rămase uimită. 

— Nu, nu... nicidecum. 


— Dă uitării clipele urâte, o sfătui Purtătorul Sigiliului regal, și 
bucură-te de cele de acum. Sau poate ţi-e somn... 

— Ah, nu! exclamă fata întinzându-se pe spate, ademenitoare. 

În fiecare dimineață, Sekari privea uneltele de scrib ale lui Iker, 
amintire prețioasă de la prietenul său. I-ar fi plăcut atât de mult să i 
le înapoieze la întoarcerea din Asia! Faptul că-l părăsise astfel îl 
aducea în pragul deznădejdii, dar faraonul îi interzisese să plece în 
Syro-Palestina ca să-l caute. 

Sekari nu voia să accepte golul creat de lipsa lui Iker. Altminteri, 
ar fi însemnat să-i recunoască moartea și să ucidă orice speranță. 
Însă, în adâncul sufletului său, Sekari nu credea că Fiul regal 
dispăruse pentru totdeauna. 

Poate că era prizonier, poate că era rănit, dar trăia. 

Verificând în felul său măsurile luate de Sobek pentru asigurarea 
pazei monarhului, Sekari nu găsi niciun neajuns. Totuși, adesea își 
punea întrebări în privinţa căpeteniei tuturor gărzilor din regat, care 
se arăta atât de mulţumit de moartea lui Iker. 

Și dacă trădătorul adăpostit la curte era însuși Sobek? De ce l-ar fi 
urât atâta pe Fiul regal, dacă nu din pricină că acesta ar fi putut să-i 
descopere adevărata față? Păzitorul nu avea destulă putere ca să 
ordone unei gărzi să-l ucidă pe tânărul scrib? 

Răspunsul la aceste întrebări cumplite părea limpede. 

Prea limpede. 

De aceea lui Sekari îi trebuiau dovezi temeinice înainte de a-i 
vorbi regelui. Dar până la dobândirea lor, monarhul nu se afla în 
mare primejdie? Un lucru însă îl mai liniștea pe Sekari: oamenii 
însărcinați să vegheze îndeaproape asupra lui Sesostris îl venerau pe 
faraon. 

Iar dacă Sobek Păzitorul îl trimisese pe Iker la moarte, avea să 
plătească scump. 

t 

Primul care intra în odaia de lucru și ultimul care ieşea, Medes se 
bucura de munca sa ca Secretar al Casei Regelui. Nu i se părea o 
povară să tragă din greu, dimpotrivă. Conștiincios, deslușea iute cele 
mai încurcate ițe și ținea minte informațiile cele mai însemnate. În 


stare să facă faţă la numeroase întâlniri fără ca oboseala să-l 
doboare, Medes cerea de la scribii săi o asemenea agerime și iuțeală, 
încât unii nu puteau să ţină pasul. Prin urmare, Medes se vedea 
nevoit în fiecare lună să înlocuiască patru, cinci scribi cu alţii noi, 
pe care îi supunea mai întâi la grele încercări. Și doar câţiva 
izbuteau să le treacă. În felul acesta, formase echipe de lucru 
harnice şi supuse. 

Și nu dădea prilej nici regelui, nici vizirului să-i aducă vreo 
învinuire. 

Numai că Medes avea acum la dispoziție oameni pe de-a-ntregul 
devotați lui. Scribi, mesageri şi corăbieri strângeau pentru el 
informaţii și îi răspândeau poruncile în tot regatul. Iar în timpul 
răzmeriței pe care o punea la cale Prevestitorul, aveau să se 
dovedească o armă hotărâtoare. 

Fiecare dintre oamenii săi primea sarcini clare pentru care nu 
dădea socoteală decât în faţa lui Medes. Taina era păstrată cu 
strășnicie și nimeni nu se îndoia de adevăratul ţel urmărit de 
Secretarul Casei Regelui. 

Medes se pregătea să-i ofere o slujbă unui scrib priceput, care 
lucra sub porunca sa de mai multe luni, când Gergu ceru să-l vadă. 

— Ce s-a întâmplat? 

— Libanezul vrea să vă vorbească fără întârziere. 

— În plină zi? Nici nu încape vorbă! 

— Se plimbă prin târg. Zice că e ceva care nu suferă amânare. 

Dorinţa Libanezului părea pe cât de neobișnuită, pe atât de 
îngrijorătoare. 

Reuşind să-şi ascundă spaima, Medes îl întâlni pe Libanez. În 
mulțimea de gură-cască, treceau aproape nebăgaţi în seamă. Umăr 
la umăr lângă taraba unui vânzător de praz, stătură de vorbă cu glas 
şoptit, ferindu-se să se privească unul pe altul. 

— Aţi luat în slujbă un scrib născut la Imau, cam de vreo 30 de 
ani, înalt, spân, cu o cicatrice pe braţul stâng și neînsurat? 

— Întocmai, dar... 

— E un soldat, îi dezvălui Libanezul. Cea mai bună iscoadă a mea 
l-a văzut ieșind de la Sobek. Fără îndoială că a primit ordin să vă 
pândească. 


Medes se înfioră. Dacă aliatul său n-ar fi stat mereu cu ochii în 
patru, ar fi săvârșit o greşeală de neiertat. 

— Gergu mă va scăpa de el. 

— Ba nu! De vreme ce l-am descoperit, să ne folosim de el ca să-l 
liniștim pe Sobek în privința voastră. lar această pățanie să vă 
îndemne la mai multă luare-aminte. 


14. 


În urma lui Amu mergeau doar vreo zece războinici, dintre cei 
mai încercaţi. Toţi aveau fețele posomorâte, ca și cum căpetenia lor 
îi conducea spre dezastru. 

— Încotro ne îndreptăm? întrebă Iker. 

— Spre bârlogul Prevestitorului. 

— Luptătorii voştri nu par să se bucure! 

— E cel mai aprig dușman al nostru și a jurat să ne distrugă. 

— Şi de ce vă aruncaţi singur în gura monstrului? 

— Trebuie să-l înfrunt eu însumi. O să ne batem doar noi doi, iar 
biruitorul va lua în stăpânire tribul învinsului. În felul acesta, nu vor 
exista prea mulți morți. 

— Dar vă simțţiţi în stare să-l înfrângeţi? 

— O să fie greu, mărturisi Amu, tare greu! Niciodată Prevestitorul 
n-a fost doborât. Doar o armă s-ar dovedi îndeajuns de puternică, 
şiretenia. Numai să-mi lase timp s-o întrebuinţez. 

— Prevestitorul e un soi de uriaș? 

— Ai să vezi curând. 

Împotriva obişnuinței sale, Amu înainta fără să se ascundă şi 
aprindea focuri ce puteau fi zărite de departe. Vestindu-și prezenţa, 
îi dădea de înţeles dușmanului că nu avea de gând să atace, ci să 
stea de vorbă. 

În zorii celei de-a patra zile, Sângerosul începu deodată să 
mârâie. Câteva clipe mai târziu, vreo șaizeci de cananeeni înarmați 
cu arcuri şi sulițe înconjurară mica trupă. Dulăul se lipi de Iker. 

Un bărbat mărunt cu umerii largi înaintă câțiva pași. 

— Eşti prizonierul meu, Amu. 

— Nu încă. 

— Crezi că poţi să te aperi cu ceata asta de fricoși? 

— Stăpânul tău se teme de noi. Altminteri, de ce nu ne-a zdrobit 
până acum? Nu e decât un vierme, o biată fetiță şi un cap sec. Iar 
braţele lui sunt moi și neputincioase. Să vină să se închine în fața 


mea, chiar aici, începând de mâine. Am să-l scuip cu dispreţ, iar el o 
să plângă, cerșind îndurare. 

Omul Prevestitorului clocotea de furie. l-ar fi tăiat cu bucurie 
limba lui Amu, dar, cum sirianul îl provocase la luptă, trebuia să 
respecte rânduielile cuvenite în asemenea împrejurări. Prevestitorul 
o să fie încântat să-l taie-n bucăţi. Așa că alergă degrabă să-l 
înștiințeze. 

— Nu ne mai rămâne decât să ne pregătim, grăi Amu. 

În toiul nopţii, dureri violente răscoliră pântecele căpeteniei 
tribului. Fulgerat de crampe, fu nevoit să se chircească pe-o parte, 
cu picioarele îndoite la piept. 

Unul dintre războinici îi dădu să bea o licoare cu miros grețos, 
dar care nu avu efect. 

Amu nu era în stare să se bată, fără putință de tăgadă. 

— Suntem pierduţi, fu de părere unul dintre oamenii săi. Și nu 
putem să dăm înapoi acum, după vorbele rostite ieri de Amu. Să 
fugim degrabă. 

— Sălbaticii ăştia ne-ar ajunge din urmă și-ar măcelări tot tribul, 
se împotrivi Amu. Trebuie să ne încercăm norocul, oricât de firav ar 
fi el. 

— Dar nici nu poţi să te ţii pe picioare! 

— Am dreptul să mă înlocuiască altcineva. Unul dintre voi va 
lupta în numele meu. 

— Pe cine alegi? 

— Pe Iker. 

Sirienii rămaseră încremeniți. 

— O să-l zdrobească într-o clipită. 

— Nu e cel mai sprinten dintre noi toţi? 

— Dar nu contează doar să alergi și să te ferești, trebuie să ucizi 
un uriaș! 

Neclintit, scribul nu scoase un cuvânt. 

Așadar, ora adevărului se apropia. Curând o să-l întâlnească pe 
Prevestitor și avea de ales între a învinge și a muri. 

— Lasă-te păgubaș, îl povăţui unul dintre tovarășii săi de drum. 
Nimeni nu se va învoi să ia locul lui Amu. Nu avem decât o singură 


scăpare: fuga. 

— Ba eu mă învoiesc. 

— Ţi-ai pierdut minţile! 

— Ziua se arată a fi grea. Am să mă odihnesc în așteptarea luptei. 

Deși avea mâinile libere, Iker se simţi iar legat de catargul 
Fulgerului. Și, de astă dată, nu va exista niciun val salvator ca să-l 
smulgă din ghearele sorții. Oricum, o să se bată cu vitejie! 

Convins că șansa nu era de partea lui, Fiul regal trebuia, barem, 
să nu moară degeaba. Aşa că, pe spatele unei bucăţi din scoarţa unui 
stejar-de-plută, scrijeli aceste cuvinte într-o scriitură încifrată pe 
care doar generalul Nesmontu ştia s-o deslușească: 


Amu nu e Prevestitorul. Acesta din urmă, un soi de 
monstru, se ascunde la mai puţin de o zi de mers de acest 
ținut, neîndoielnic spre miazănoapte. Am să mă bat cu el în 
curând. Viaţă lungă faraonului. 


Iker îngropă bucata de scoarță și acoperi locul cu pietre. Pe una o 
așeză în picioare după ce desenă pe ea, cu ajutorul unui silex, o 
cucuvea. Această hieroglifă însemna „înăuntru” şi ar fi stârnit 
curiozitatea oricărei patrule egiptene care ar fi trecut pe acolo. 

Scribul se așeză apoi și se sprijini de trunchiul arborelui, iar 
câinele se culcă la picioarele sale. În caz de primejdie, l-ar fi 
prevenit îndată. 

Neputând să adoarmă, Iker se gândi la întreaga lui fericire, acum 
cu neputinţă de atins: s-o revadă pe Isis, să-i vorbească iar despre 
dragostea lui, să încerce s-o facă să-l iubească şi ea, să-şi clădească o 
viață împreună, să-l slujească pe faraon, să descopere misterele din 
Abydos, să transmită Legea lui Maat scriind despre ea, să pătrundă 
și mai adânc puterea luminoasă a hieroglifelor... Dar toate visele 
acestea se sfărâmau din pricina unei realități nemiloase: 
Prevestitorul. 

Dimineața era cețoasă. 

După ce vărsase, uşurându-şi pântecele, Amu picotea. 

— Mai ai timp să dai înapoi, îi spuse un sirian lui Iker. 


— Nicidecum, se împotrivi un altul. Monstrul nu va întârzia să se 
ivească. Dacă niciunul dintre noi nu-i ţine piept, o să ne taie 
capetele la toţi! 

— Şi dacă mă biruie? întrebă Fiul regal. 

— O să ajungem sclavii lui. Uite aici arcul, tolba cu săgeți și 
sabia. 

— Dar bastonul meu de aruncat? 

— O să-i pricinuiască doar câteva zgârieturi, nimic mai mult. 

— Vine! urlă cel care stătea de pază. 

Prevestitorul mergea în fruntea tribului său. Până și copiii și 
femeile îl însoțeau, căci nimeni nu voia să piardă prilejul de a-și 
desfăta privirile. 

Preţ de câteva clipe, Iker rămase pe deplin buimăcit. 

Nicicând nu văzuse un asemenea munte de carne și mușchi. Până 
şi Sesostris, în ciuda staturii sale, ar fi părut mic pe lângă uriașul 
acesta de neînchipuit. 

Cu fruntea îngustă, părul zbârlit și bărbia ascuţită, Prevestitorul 
era chior. O legătură de culoare cenușie îi acoperea ochiul mort. 

Înarmat cu o secure și cu un scut enorm, se opri la depărtare de 
tabăra dușmanilor. Apoi i se auzi vocea ascuţită, nefirească pentru 
un trup atât de mare, dar care nu stârni râsul nimănui. 

— leşi din cort, femeie nevolnică! Haide să mă înfrunți, Amu cel 
fioros, căruia vrăjmașul îi vede doar spatele! Vino să-mi încerc 
securea pe tine! 

Iker înaintă câţiva pași. 

— Amu e bolnav. 

Uriașul se strâmbă cu dispreț. 

— Frica i-a golit măruntaiele, pun prinsoare! Dar tot am să-l tai 
în bucăţi. 

— Mai înainte, trebuie să lupti! 

— Amu a găsit pe cineva să-i ţină locul! Cu atât mai bine, o să ne 
înveselim niţel. Să se arate viteazul ăsta! 

— Eu sunt. 

Neîncrezător, uriașul cercetă cu privirea tabăra siriană, apoi 
izbucni în râs, urmat de membrii tribului său. 

— Îţi baţi joc de mine, micuţule! 


— Care sunt rânduielile acestei lupte? 

— Una singură: să ucizi înainte să fii ucis. 

Cu o iuțeală care îi uimi pe cei de față, Iker trase una după alta 
trei săgeți care se opriră însă în scutul enorm. 

Uriașului nu-i lipsea, așadar, iscusința. 

— Bine ţintit, micuţule! Acum e rândul meu. 

Securea zbură cu o asemenea forţă, că suflul stârnit de ea îl 
răsturnă pe Iker, salvându-i viaţa. 

Fiul regal se ridică degrabă şi începu să alerge, cotind când la 
dreapta, când la stângă, împiedicându-l pe monstru să dea lovitura 
hotărâtoare. 

La fiecare pas de-al său, pământul se cutremura. Sprinten în ciuda 
greutăţii sale, uriașul învârtea arma, străduindu-se să-i reteze capul 
lui Iker. 

Dar tânărul era un alergător rezistent și izbuti să-și obosească 
duşmanul. 

Monstrul își azvârli scutul cât colo. 

— Am să te zdrobesc, neisprăvitule! 

Iker se apropie de tabăra sirienilor, uimiţi că băiatul supraviețuise 
timp atât de îndelungat. 

— Daţi-mi bastonul meu de aruncat! Iute! 

Posomorât, dar ţinându-se pe picioare, Amu îi întinse arma. 

Când Prevestitorul se repezi spre Iker, Sângerosul sări și-l înhăță 
de pulpa piciorului drept. 

Urlând de durere, uriașul înălță securea, pornit să spintece 
câinele în două. În clipa când vru s-o coboare, vârful ascuţit al 
bastonului aruncat de Iker i se înfipse în singurul său ochi. 

Prevestitorul dădu drumul armei şi-şi duse mâinile spre rana 
îngrozitoare. Durerea îl copleși și se prăbuși în genunchi. 

Clătinându-se încă, Amu apucă securea și, opintindu-se din toate 
puterile, îi tăie gâtul dușmanului său de moarte. 

Sângerosul îşi descleștă în sfârşit fălcile şi primi bucuros 
mângâierile unui Iker scăldat în sudoare. 

Sirienii îşi strigară izbânda, iar cananeenii se așternură pe plâns. 

Amu porunci uciderea bătrânilor, a copiilor bolnavi, a unei femei 
care țipa ca ieșită din minţi și a doi bărbaţi ale căror chipuri nu le 
găsi pe placul său. Ceilalți membri ai tribului aveau să i se supună 
orbeşte de-acum lui Amu. 

— Binecuvântate să-mi fie măruntaiele! grăi el către Iker. Pe 
mine m-ar fi înfrânt nemernicul! Numai tu puteai să obosești fiara 
asta şi să o forţezi să săvârșească o greșeală care să o ducă la pieire. 

— Să nu-l uităm pe Sângeros. Îndrăzneala lui a fost hotărâtoare. 

Câinele își ridică spre Iker ochii plini de afecţiune. 

— Ca să-ţi spun drept, fiule, n-am crezut nicio clipă în izbânda ta. 
Un omuleţ care să doboare un uriaș e o minune! Sute de ani de-aici 
încolo o să se vorbească de tine. Toţi te vor socoti viteaz între viteji. 
Şi sunt convins că mai ai multe de arătat. Și-acum, hai să cucerim 
pământul monstrului! 

Iker încerca o adâncă nemulțumire. Da, era viu. Da, luase parte la 
înlăturarea Prevestitorului. Dar ca să-şi împlinească misiunea ar fi 
trebuit să afle ce blestem lovise Arborele vieții și cum putea fi 
dezlegat. lar acum, la aceste întrebări de care atârnau viața și 
moartea nu mai era cu putinţă să găsească răspuns. 

Salcâmul lui Osiris avea să se tămăduiască doar pentru că această 
fiinţă a răului dispăruse? 

Fiului regal îi mai rămânea speranța că o să găsească în 
ascunzătoarea Prevestitorului ceva ce s-ar putea dovedi de folos. Așa 
că se luă după Amu, așteptându-se să descopere o tabără întărită. 

Dar se înșelase. 

În ţinutul peste care stăpânea Prevestitorul creșteau vii, smochini 
și măslini, turmele de vaci și de oi erau numeroase, iar în mijloc se 
ridica un sat plăcut vederii. 

Noului stăpân al clanului i se oferiră vin, carne de bou, păsări 
fripte pe jar și prăjituri cu lapte. 

— Mulțumită ţie, recunoscu Amu, am pus mâna pe un mic 
paradis! E drept ca tu să fii răsplătit pe măsură. Am câţiva copii, pe 
ici, pe colo, dar sunt niște leneși şi niște neputincioşi. Dar tu ești 
altfel. Pe cine altcineva, dacă nu pe un mare viteaz, l-aș putea numi 
drept urmașul meu? Alege-ţi o femeie, am să-ți dau pământuri și 
slujitori. O să ai mulţi fii și împreună o să ne îngrijim de locurile 


astea, care o să ne aducă un câștig frumușel. Ţinând seama de faima 
ta, nimeni nu va îndrăzni să ne tulbure și, din când în când, o să ne 
îngăduim câte un jaf mărunt, ca să ne mai înveselim niţel. Viitorul 
se arată strălucitor! 

Amu își scărpină apoi urechea, gânditor. 

— După isprava ta, se cuvine să-ţi spun adevărul. De multă vreme 
visam să-l ucid pe monstrul ăla. Şi cum începuse să-mi amenințe 
tribul, am hotărât să trec la fapte, în ciuda oricăror primejdii. Iar tu 
mi-ai purtat noroc. 

— Asta înseamnă că... uriașul acesta nu era Prevestitorul? 

— Nici măcar nu ştiu dacă există cu adevărat. Oricum, nu dă 
târcoale prin ţinuturile astea. Uită-l și bucură-te de averea ta! Aici ai 
să cunoşti fericirea. 

Iker ascultă năucit. Așadar, îşi riscase viaţa pentru o nălucă și 
trimisese o informaţie falsă generalului Nesmontu. 

Iar el rămânea pe mai departe prizonier. 


15. 


De obicei, mica patrulă alcătuită din gărzi ale deşertului nu se 
încumeta să pătrundă în acest colț pierdut al Canaanului. Dar 
comandantul, vânător înrăit, se încăpățână să gonească după un 
porc sălbatic. După ce străbătu o pădure de tamarini și trecu de un 
ued, animalul se descotorosi de urmăritorii săi. 

— Ar fi bine să facem cale întoarsă, își dădu cu părerea unul 
dintre soldaţi. Locul nu e sigur. 

Comandantul nu putea să nu-i dea dreptate. N-ar fi izbutit să ţină 
piept unei cete de tâlhari ai nisipurilor, hotărâți să-i ucidă pe 
egipteni. 

— Să mergem doar până la marginea acestei vâlcele, se 
încăpăţână totuși comandantul. Deschideţi ochii și ciuliți urechile! 

Dar nu zăriră nici picior de animal. 

— Ia uitaţi-vă aici. Ce lucru ciudat! 

Soldatul privea spre o grămadă de pietre care păreau așezate într- 
un fel anume. 

— Pe cea din mijloc e desenată o cucuvea. 

— Litera M, îi lămuri comandantul, adică „înăuntru”. Scoateţi 
pietrele! 

Ofiţerul săpă el însuși în pământul fărâmicios și descoperi o 
bucată de scoarță de copac. Pe ea se găseau înșirate hieroglife. 

— Nu pricep, zise el într-un târziu. Fiecare semn a fost scrijelit de 
o mână iscusită. Dar laolaltă n-au niciun înțeles. 

— N-o fi unul dintre mesajele acelea tainice despre care ni s-a 
spus să le adunăm? 

Înfrigurat, Djehuty își strânse pulpanele mantiei care, cu toată 
grosimea țesăturii, nu-l încălzea deloc. Totuşi, aerul era călduț și 
nicio boare de vânt nu sufla peste Dachur. În mod neașteptat, 
reumatismele nu-i mai stârneau dureri cumplite, dar răul îi măcina 
puţina vigoare pe care-o mai avea. 


Dar asta nu conta pentru că sub ochii lui marea piramidă regală 
era aproape  isprăvită! Datorită  avântului şi priceperii 
constructorilor, lucrările ţinuseră mult mai puțin timp decât 
prevăzuse la început. În câteva rânduri, Marele Trezorier intervenise 
iute și cu folos ca să fie îndeplinite cererile meșterilor. 

Așezat comod în lectica sa, Djehuty dădu roată zidului 
împrejmuitor, cu bastioane și întăritori, asemănător cu cel al 
faraonului Djeser de la Saqqara. Întregul ansamblu purta numele de 
kebehout, „apa proaspătă cerească”, din care ieşea la suprafață 
piramida numită hotep, „deplinătate”. Astfel se încarna mitul care 
spunea că viața, născută din oceanul începuturilor, se înfățișa sub 
forma unei insule pe care fusese înălțat primul templu, ivit din 
întâia piatră. 

— Poţi să fii mândru de munca ta, zise o voce gravă. 

— Luminăţia Voastră! Nu vă aşteptam atât de curând, rânduielile 
curții nu... 

— Dă-le uitării, Djehuty! Respectând întocmai planurile, ai trasat 
liniile de forță care îngăduie piramidei să răspândească în jur „KA”. 
Astfel se înfăptuiește biruinţa lui Maat asupra lui isefet. 

Orbitor de albe, feţele piramidei, acoperite cu calcar de Tura, 
lustruit asemenea unei oglinzi, reflectau razele soarelui. 
Triunghiurile strălucitoare luminau cerul și pământul. 

Însoţit de Djehuty, monarhul săvârși deschiderea gurii, a ochilor 
şi a urechilor templului. Aici avea să fie mereu celebrată sărbătoarea 
înnoirii sufletului regal. Statui colosale îl reprezentau pe Faraon în 
chip de Osiris, însărcinat să primească viaţa divină și să o transmită 
mai departe. Şi atâta vreme cât va fi ridicată o clădire care s-o 
adăpostească, Egiptul se va împotrivi întunericului. 

În fiecare zi, în numele regelui, preoţii împlineau ritualuri ce 
însuflețeau procesiunile purtătorilor de ofrande şi făceau cu putință 
legătura dintre monarh și divinități. 

Apoi Sesostris pătrunse în partea aflată sub pământ a construcției 
şi merse până în sala sarcofagului, această corabie de granit roșu în 
care avea să plutească trupul său de lumină. Pacea nepământeană ce 
domnea în aceste locuri îi întări lui Sesostris voința de a lupta 
împotriva demonului care încerca să împiedice renașterea lui Osiris. 


Și, privind cu luare-aminte această piatră de veci, în inima regelui 

prinse puteri o nouă convingere: Iker nu era mort. 
t 

Fril nu înceta să se felicite în sinea lui pentru tot ce izbândise să 
facă în cei zece ani de când locuia la Memphis. Pe jumătate libanez, 
pe jumătate sirian, el conducea acum o cohortă de scribi care 
întocmeau plângerile oamenilor simpli către administrație. Scribii 
aceştia se numărau printre cei care nu fuseseră în stare să ajungă la 
ranguri înalte, dar care dădeau dovadă de multă iscusință în 
îndeletnicirea lor de-acum. 

Fără un număr însemnat de capcane întinse cu pricepere și fără 
sprijinul unor demnitari care se lăsaseră cu ușurință cumpăraţi, Eril 
n-ar fi dobândit niciodată această slujbă la care râvnea de mult. 
Prosperând în umbra înaintașului său, un mic tiran trufaş, bine 
văzut la curte, Eril învățase de la acesta căile cele mai potrivite 
pentru a-și înlătura rivalii, făurindu-și în același timp un renume de 
om cinstit. 

Iar în seara aceasta, Eril avea să urce încă o treaptă. El, care se 
îmbogăţise uneltind pe ascuns, se vedea recunoscut acum drept o 
persoană de vază, căci Sehotep îl poftise la el acasă, să ia parte la un 
ospăț. 

Toată ziua și-o petrecuse aranjându-şi părul și unghiile de la 
mâini şi de la picioare, sfătuindu-se cu negustorul de parfumuri și cu 
croitorul care aveau să-l preschimbe pe Eril într-un demnitar 
elegant. Având în vedere măiestria acestor oameni care se îngrijiseră 
de el, Eril se punea la adăpost de orice stângăcie, căci știau cu toţii 
că Purtătorul Sigiliului regal ura lipsa de gust. 

O întrebare însă nu-i dădea pace: cine erau ceilalți oaspeţi? Spre 
deosebire de Sehotep, Eril nu suferea tovărășia femeilor din pricină 
că ar fi trebuit să le suporte mofturile şi trăncăneala. Dar a fi primit 
la masa unui membru al Casei Regelui ștergea toate aceste mărunte 
neplăceri. Seara aceasta avea să aducă după ea, fără putință de 
tăgadă, o slujbă mai însemnată pentru Eril. Sau poate i se va ivi 
prilejul de a-şi mărturisi ambițiile, cu tactul necesar, bineînţeles. 

Zvonurile nu mințeau: casa lui Sehotep era o adevărată minunăţie 
în care orice amănunt îți desfăta privirea. lar splendoarea grădinii îţi 


tăia răsuflarea. 

Pizma înăcri sufletul micului mustăcios. De ce nu s-ar fi bucurat 
şi el de asemenea comori? La drept vorbind, avea mai puţine merite 
și era mai puţin înzestrat decât unul care se folosise de norocul de a 
se fi născut într-o familie înstărită? 

Un slujitor îl întâmpină pe Eril cu respect și-l conduse într-o sală 
întinsă, în care pluteau miresme dulci de crin. Pe măsuţele joase se 
înșirau tăvi încărcate de gustări, cupe cu siropuri de fructe, urcioare 
cu bere și cu vin. 

— Așezaţi-vă, îl îndemnă intendentul. 

Încordat, Eril preferă să se plimbe cu pași mari prin încăpere în 
așteptarea gazdei. Ronţăi o ceapă acoperită cu fiertură de bob, 
admirând picturile de pe pereţi, ce înfățișau albăstrele, maci și 
crizanteme. 

— Îmi cer iertare că am întârziat, îi spuse Sehotep când intră. 
Treburile regatului înainte de toate. Doriţi puţin vin? 

— Bucuros. Dar mi se pare că am venit eu prea devreme căci 
ceilalți oaspeţi n-au ajuns încă și... 

— În seara asta, sunteţi singurul. 

Eril nu-și ascunse mirarea. 

— E o onoare... o foarte mare onoare! 

— Iar pentru mine o mare plăcere. Și-acum, ce-ar fi să mâncăm? 

Micul mustăcios nu se simţea în largul lui. Nici bucatele alese, 
nici vinurile de soi, nici bunăvoința stăpânului casei nu izbutiră să-i 
înlăture neliniștea pricinuită de această neobișnuită întâlnire între 
patru ochi. 

— Slujba voastră nu e deloc ușoară, observă Sehotep, şi se zise că 
vă descurcați bine. 

— Fac... tot ce-mi stă în puteri. 

— Şi sunteți mulțumit de roadele ei? 

Stomacul lui Eril se strânse. Trebuia să nu se grăbească și să 
găsească un răspuns meșteșugit. 

— Prin grija vizirului, administraţia din Memphis se 
îmbunătățește pe zi ce trece. Bineînţeles, au mai rămas câteva 
probleme pe care scribii mei şi cu mine încercăm să le dezlegăm 
spre binele oamenilor de rând. 


— Nu ţintiţi spre o slujbă care... să vă aducă un câștig sporit? 

Micul mustăcios răsuflă ușurat. Carevasăzică, priceperea sa 
atrăsese atenția celor mai puternici demnitari ai regatului! 
Purtătorul Sigiliului regal o să-i ofere acum un loc la curte și o să-i 
încredințeze mari răspunderi. 

Sehotep își privi îndelung cupa, umplută cu vin roșu de Imau. 

— Prietene, Marele Trezorier Senankh a cercetat cu băgare de 
seamă mijloacele prin care ţi-ai dobândit averea. Averea ta cea 
adevărată, vreau să spun. 

Eril păli. 

— Ce... ce înseamnă asta? 

— Că ești necinstit și te-ai amestecat cu alții la fel ca tine. 

Indignat, acuzatul se ridică în picioare. 

— E fals, pe de-a-ntregul fals și... 

— Senankh a adunat dovezi clare. Îi sărăceşti pe cei care îţi cer 
ajutorul și tragi foloase de pe urma unor negoţuri îndoielnice, dar 
există ceva încă și mai grav. 

Cu chipul răvășit, Eril se aşeză la loc. 

— Nu... nu pricep. 

— Ba eu cred că da. Pentru nelegiuirile de care am pomenit 
pedeapsa e închisoarea. Dar pentru că ai luat parte la uneltiri 
împotriva regelui, vei fi osândit la moarte. 

— Eu să uneltesc împotriva faraonului? Cum puteţi să vă 
închipuiţi că... 

— Isprăvește cu minciunile! Am un martor. Dacă vrei să-ți scapi 
viaţa, dă-mi îndată numele complicilor tăi. 

Pierzându-și întreaga mândrie, micul mustăcios se aruncă la 
picioarele lui Sehotep. 

— Mi-aţi înţeles greşit cuvintele! Eu sunt un slujitor credincios 
regelui. 

— Ajunge, ticălosule! Te numeri printre răzvrătiţii furişați în 
Memphis ca să lovească pe ascuns. Spune iute cine-ţi sunt aliații. 

Eril încremeni. 

— Răzvrătiţi... Vă înșelaţi! Eu cunosc doar vreo zece demnitari... 
înţelegători. 


Eril îi pârî pe toţi, lămurind în amănunt cum lucrau împreună, 
apoi se pierdu în văicăreli presărate cu păreri de rău. 

Dezamăgit, Sehotep îl ascultă într-o doară. Era limpede că vânase 
un nemernic oarecare, nu un fidel al Prevestitorului. 

— Cum am deslușit mesajul, grăi generalul Nesmontu, am părăsit 
Sichemul ca să vă înştiințez. Nu mai e nicio îndoială, Luminăția 
Voastră: Fiul regal Iker trăieşte. Au încercat să ne păcălească, lăsând 
la vedere un trup neînsuflețit care nu era al lui. 

— Pe ce te bizui de ești atât de sigur? se neliniști Sesostris, alături 
de care stătea, neîncrezător, Sobek Păzitorul. 

— M-am înţeles cu Iker să întrebuințeze o scriere pe care doar eu 
singur s-o pot citi. 

— Ce cuprinde mesajul? întrebă Sobek. 

— Iker a găsit bârlogul Prevestitorului, un monstru împotriva 
căruia urma să se bată. 

— Prostii! fu de părere Păzitorul. L-au forțat pe Fiul regal să scrie 
una ca asta pentru a-i ademeni pe soldații noştri într-o capcană. 

— Chiar dacă e aşa, i-o tăie Sesostris, Iker trăieşte. 

— Nici vorbă, Luminăția Voastră! L-au ucis după ce a sfârșit de 
întocmit mesajul. 

— De ce Prevestitorul nu l-ar păstra drept zălog? întrebă 
Nesmontu. 

— Pentru că nu-i mai foloseşte la nimic! 

— Nu neapărat! Iker ar putea să ne momească și cu alte mesaje. 
Dar adevărul e mult mai simplu: Fiul regal și-a împlinit misiunea și 
acum încearcă să se întoarcă la Memphis. 

— Frumoasă poveste, dar cu neputinţă de crezut! încheie 
Păzitorul. 

— În ce ţinut se ascunde Prevestitorul? întrebă Sesostris. 

Nesmontu lăsă să i se vadă nemulţumirea. 

— Unul dintre cele mai slab controlate de noi, la hotarul 
Palestinei şi al Siriei. Păduri, mlaștini, râpe, animale sălbatice, lipsă 
de drumuri... Locul cel mai potrivit pentru un răzvrătit ca el. 
Trupele nu pot fi desfășurate acolo. Nici hărțile nu sunt de ajutor. 

Sobek zâmbi triumfător. 


— O capcană desăvârșită! Ce crede generalul Nesmontu că 
trebuie să facem? 

— Să trimitem o patrulă de soldaţi obişnuiţi cu pământurile 
siriene. 

— De ce să osândim astfel la moarte sigură niște soldaţi cu 
experienţă? se împotrivi Sobek. Mai bine am recunoaște că Iker nu 
putea să supraviețuiască decât dacă ar fi fost complice cu răzvrătiţii. 

— Pregătește această patrulă! îi porunci faraonul lui Nesmontu. 
Are să plece după primirea unui al doilea mesaj care să-l 
adeverească pe primul. 


16. 


Gură-Pocită se apropie de gospodăria singuratică. Însoţit de ceata 
sa de jefuitori, venise iar să ceară o parte din roadele muncii unei 
familii de ţărani cărora le acorda protecția sa. Îngroziţi de acest 
monstru nemilos, bieţii oameni nu îndrăzneau să prevină gărzile, de 
teama unor pedepse cumplite. 

De când atacul împotriva faraonului Sesostris dăduse greș, Gură- 
Pocită își ducea traiul ascunzându-se prin tot soiul de locuri. 
Oamenii săi îl rugau să se alăture iar Prevestitorului, dar el se 
credea capabil să se descurce singur. Totuși, de când o rupsese cu 
„marea căpetenie”, norocul părea că i-a întors spatele. Tâlharului 
nu-i păsa de cuvântările predicatorului bărbos, dornic să impună o 
credință pustiitoare, dar recunoștea că acesta avea destulă cruzime 
şi deșteptăciune ca să biruie. 

Fără să mărturisească nici în sinea sa, lui Gură-Pocită, care nu se 
temea nici de zei, nici de demoni, îi era frică de Prevestitor și nu se 
încumeta să apară în fața lui după înfrângerea de care va fi socotit 
vinovat. Oare omul-șoim, cuprins de mânie, nu-l va sfâșia cu 
ghearele? 

Trebuia să găsească totuși ceva de mâncare. Înainte s-o siluiască 
pe stăpâna casei, ţărănoii ăștia o să-i ofere o masă demnă de un 
rege. Zdrobind orice încercare de împotrivire, lui Gură-Pocită îi 
plăcea să-şi umilească victimele. 

Dar simţurile sale de vânător îl ajutară să se ferească de un 
dezastru. 

Când mai avea doar două sute de paşi până la fermă, se opri 
brusc. Oamenii săi îl imitară. 

— Ce e, comandante? 

— Ascultă cu atenţie, tâmpitule! 

— Dar... nu aud nimic. 

— Tocmai. Nu ţi se pare ciudată liniștea asta? Nici chiar dinspre 
curtea păsărilor nu răzbate niciun zgomot! 

— Adică... 


— Adică prietenii noştri au plecat, iar cei care ne așteaptă nu 
sunt ţărani. Să ne luăm picioarele la spinare! 

Când pândarul îi văzu pe tâlhari că o rup la fugă, dădu gărzilor 
semnalul de atac. 

Prea târziu! 

Ceata lui Gură-Pocită nu mai putea fi ajunsă din urmă. 

Cinstit, binevoitor, apreciat de locuitorii din cartier, vânzătorul 
de sandale dăduse uitării țara în care se născuse, ca să se amestece 
printre oamenii din Memphis. Nimeni nu și-ar fi închipuit că era una 
dintre iscoadele Prevestitorului. 

Pe când se întorcea acasă, la căderea nopţii, un braţ uriaș îl 
înșfacă de gât. 

— Gură-Pocită! exclamă negustorul. Ce faci pe-aici? Toţi te 
credeam mort. 

— Unde se află marea căpetenie? 

— Nu ştiu, eu... 

— Tu poate nu, dar mai-marele tău știe cu siguranță! Eu și 
oamenii mei vrem să ne alăturăm Prevestitorului. Sau mă ajuţi, sau 
îi măcelăresc pe credincioșii lui, începând cu tine. 

— Am să te ajut! 

Regiunea situată la miazăzi de Sichem era înfiorătoare. Arbori 
uscați, pământ roșu și sterp, un ued plin de pietre, urme de șerpi. 

— Nu poate fi ăsta locul, comandante! 

— Dimpotrivă, socoti Gură-Pocită, e chiar soiul de privelişte care- 
i place. Voinicul nostru nu seamănă cu nimeni, băieți! Să ne aşezăm 
şi să aşteptăm... 

— Şi dacă ne întinde o capcană? 

— Patru dintre voi să stea de pază. 

— Uitați-vă acolo jos, e cineva! 

Răsărit parcă de niciunde, un bărbat înalt, purtând pe cap un 
turban și înveșmântat într-o tunică lungă din lână, cerceta cu 
privirea mica trupă. 

— Mă bucur să te văd iar, prietene, zise Prevestitorul cu o voce 
atât de blândă încât lui Gură-Pocită i se făcu pielea ca de găină. 


— Şi eu asemenea, stăpâne! 

Prevăzător, Gură-Pocită se înclină adânc. 

— Nu sunt răspunzător de nimic, începu el. Am încercat să mă 
descurc, dar gărzile mă urmăresc. Nenorociţii de ţărani m-au pârât! 
De fapt, viața mea era plictisitoare. Eu și băieții mei avem nevoie de 
mai multă mișcare. Așa că, iată-ne! 

— Te-ai hotărât, în sfârşit, să mi te supui? 

— Trup și suflet! 

Prevestitorul își aşezase tabăra în inima unei rețele de grote 
legate între ele prin galerii. În cazul unui atac, avea la dispoziție mai 
multe posibilități de fugă. Răspândiți împrejurul acestui colț pierdut 
în care se aflau destule izvoare, pândarii asigurau o pază fără cusur. 

Prevestitorul stătea într-o locuință alcătuită din câteva încăperi. 
O sală întinsă îi servea drept loc de studiu unde, în fiecare zi, 
credincioșii ascultau cu atenție cuvântul cel bun. Adevărul pe care îl 
dezvăluia era mereu același: convertirea cu forța a necredincioșilor, 
distrugerea faraonului, supunerea femeilor. Aceleaşi vorbe tăioase 
răsunau de fiecare dată fixându-se în inimile și în mințile tuturor. 
Numărându-se printre cei mai vechi adepţi, Shab Strâmbu” îi 
descoperea lesne pe cei care încă mai șovăiau. lar dacă aceşti 
nemernici nu dădeau dovadă de mai multă înflăcărare, Shab se arăta 
neîndurător cu ei. Cuţitul său de silex reteza iute beregata celui 
osândit, al cărui leş slujea drept pildă celorlalți. Pe drumul izbânzii 
nicio slăbiciune nu putea fi iertată. 

Cel mai tânăr discipol al Prevestitorului, Treisprezece-Ani, îi 
mirosea pe cei laşi fără greş, Shab îi îngăduia cu plăcere să-i 
schingiuiască şi apoi să-i ucidă scurt, ştiind că treaba va fi temeinic 
făcută. Doar cei care jurau să moară în numele cauzei meritau să 
scape cu viaţă. 

Retrasă, Bina ieșea arar. Aflată în slujba stăpânului și 
învățătorului său, tânăra cunoștea o faimă ce nu înceta să crească. 
Nu se bucura ea, oare, de neasemuita cinste de a fi apropiata 
Prevestitorului? 

Dar lucrul acesta nu era deloc pe placul lui Ibcha, comandantul 
trupei de luptători asiatici. Îndrăgostit de frumoasa brună, pândea 


orice prilej ca să dea ochii cu ea. Deși se făcea răspunzător de două 
atacuri neizbutite, la Kahun și Dachur, Ibcha nu pierduse încrederea 
tovarășilor săi. Spre uimirea tuturor, Prevestitorul nu-l învinuise 
câtuşi de puţin. Fostul meșter topitor, cu barbă stufoasă, încă lua 
parte la sfatul de taină al marii căpetenii. 

— Îmi pari supărat, Treisprezece-Ani. 

— Dar tu nu eşti? Stăpânul n-ar fi trebuit să plece singur! 

— Nu-ţi mai face atâtea griji. Prevestitorul nu stăpâneşte, oare, 
demonii deșertului? 

— Ba ar fi bine să ne facem griji cu toţii. Fără el, noi nu suntem 
nimic. 

Treisprezece-Ani se înfuriase când vestea morţii lui Iker ajunsese 
la urechile lui prin mijlocirea unui tâlhar al nisipurilor care cunoștea 
cruzimea lui Amu Sirianul. Dar asta nu din pricină că băiatul simţea 
vreun pic de prietenie faţă de scrib, ci pentru că i-ar fi plăcut să-i 
sfâşie sufletul și să-l preschimbe într-o făptură însetată de răzbunare 
şi dornică să se bată împotriva faraonului. Măcelărind tribul 
cananean însărcinat să vegheze asupra lui Iker, Amu năruise acest 
frumos plan. Şi cum îi mersese numele că îi urăște pe egipteni, nu 
mai stăruia nicio îndoială în privinţa sorții Fiului regal. 

— Data următoare, promise Treisprezece-Ani, am să-l însoțesc pe 
Prevestitor. Şi, dacă cineva îndrăznește să-l amenințe, o să aibă de-a 
face cu mine. 

— Dar nu trebuie să te supui poruncilor sale? îi reaminti Ibcha. 

— Uneori, e nevoie să le încâlci. 

— Ai să aluneci pe o cale primejdioasă, băiete. 

— El are să mă înțeleagă. El mă înţelege întotdeauna. 

Credinţa oarbă a tânărului și a celor apropiaţi Prevestitorului 
începea să-l neliniştească pe Ibcha. Bineînţeles, asupritorul trebuia 
izgonit, iar Canaanul eliberat din gheara egiptenilor, dar ce fel de 
putere va domni apoi peste întreg ţinutul? Tânărul acesta visa 
măceluri, stăpânul său voia să cucerească Egiptul, Asia și chiar mai 
mult! Nu exista oare pericolul să se ajungă la un soi de nebunie 
pustiitoare din care se vor trage apoi numai nenorociri? Lui Ibcha i- 
ar fi plăcut să se destăinuiască tinerei și frumoasei Bina, să-i ceară 
părerea, dar femeia se ţinea la depărtare de toţi. Ea, altădată atât de 


sălbatică și de liberă, se purta acum întocmai ca o sclavă. Și oare nu 
aceasta era soarta ce-i aştepta pe toți credincioșii care sorbeau 
cuvintele de pe buzele Prevestitorului? 

— Uite-l! strigă Treisprezece-Ani. Se întoarce! 

Cu pas liniștit, Prevestitorul mergea în fruntea unui mic grup. 

— Să li se dea de mâncat și de băut acestor luptători ai adevăratei 
credințe! ordonă el. 

Shab Strâmbu” îl bătu pe umăr pe Gură-Pocită. 

— Te-ai căit, în sfârșit! Ţi-a luat multă vreme ca să înţelegi. Locul 
tău e aici, cu noi, şi nicăieri în altă parte. Departe de stăpân, vei da 
mereu greș. Ascultându-i poruncile, vei birui. 

— Ai putea totuși să mă slăbeșşti cu predicile tale! 

— Într-o bună zi, sufletul tău se va deschide spre învățătura 
Prevestitorului. 

Asemenea cuvinte îl scoteau din fire pe Gură-Pocită, dar nu era 
clipa potrivită pentru a-l înfrunta pe Shab. Peste măsură de fericit că 
scăpase cu bine din încurcătură, Gură-Pocită își refăcu forțele, apoi 
cercetă cu luare-aminte sălaşul Prevestitorului. 

— Chibzuită treabă... E cu neputinţă să fiți luaţi pe nepregătite. 

— Prevestitorul nu se înșală niciodată, îi reaminti Strâmbu.. 
Însuși Zeul vorbeşte prin gura lui şi îi spune ce să facă. 

O brună frumoasă ieși din grota principală, îngenunche în fața 
Prevestitorului și îi întinse o cupă plină cu sare. 

— Ce femeie minunată, rosti Gură-Pocită, cu simţurile aţâţate. 

— Nu care cumva să te apropii de Bina. E slujitoarea 
Prevestitorului. 

— Da” ştiu că nu se plictisește stăpânul! 

Chipul lui Shab Strâmbu” se înăspri. 

— Nu-ţi îngăduiesc să vorbeşti așa despre stăpân. 

— Gata, gata, nu te supăra! O femeie rămâne tot o femeie și Bina 
asemenea. Să nu ne certăm din atâta lucru. 

— Ea e altfel. Stăpânul o pregătește ca să împlinească misiuni 
însemnate. 

„Numai asta mai lipsea”, își zise Gură-Pocită, înfulecând o 
plăcintă caldă umplută cu bob. 


Cu coada ochiului îl văzu pe un bărbos care îi ţinu calea Binei 
când aceasta se înapoia în grotă. 

— Vreau să-ți vorbesc, îi şopti Ibcha. 

— N-are rost. 

— M-am bătut sub ordinele tale, am... 

— Singurul nostru comandant e Prevestitorul. 

— Bina, crezi că...? 

— Nu cred decât în el. 

Apoi femeia dispăru. 

Dar Shab văzuse totul și nu şovăi să-l prevină pe stăpân. 

—  Învățătorule, dacă acest Ibcha mai stăruie mult pe lângă 
slujitoarea voastră... 

— Nu-ţi bate capul! După cele două greșeli săvârșite până acum, 
am de gând să-i încredinţez o misiune pe măsură. 

Nu erau mai puțini de treizeci. 

Treizeci de căpetenii ale triburilor cananeene, mari și mici, 
răspunseră chemării Prevestitorului, unii nedumeritți, alții hotărâți 
să-și susțină libertatea, dar cu toții curioși să-l întâlnească pe acest 
om pe care cei mai mulți îl socoteau un soi de sperietoare născocită 
pentru a tulbura somnul egiptenilor. 

Un bărbat scund, cu barbă roșie, vorbi primul. 

— Eu, Dewa, grăiesc în numele celui mai vechi trib din Canaan! 
Nimeni nu ne-a învins, nimeni nu ne-a îngenuncheat vreodată, 
nimeni nu ne poruncește nouă. Jefuim când vrem, pe cine vrem. 
Care-i rostul acestei adunări? 

— Dezbinarea e pricina slăbiciunii voastre, arătă, calm, 
Prevestitorul. Armata vrăjmașă poate fi înfrântă, dar biruința cere 
unire. lată povața mea: uitaţi de certuri, așezaţi-vă sub comanda 
unei singure căpetenii și eliberaţi Sichemul. Atacaţi pe neașteptate, 
iar egiptenii vor fi zdrobiţi. Și în faţa unei asemenea dovezi de forță, 
faraonul va împietri de spaimă. 

— Dimpotrivă, i-o întoarse Dewa, o să trimită pe capul nostru 
toate trupele sale. 

— Cu siguranţă că nu. 

— De unde știi tu? 


— În Egipt se vor petrece fapte cumplite, așa că regele nu va mai 
avea timp să se îngrijească şi de Canaan. 

Deși rămase tulburat câteva clipe, Dewa îşi recăpătă cumpătul. 

— Nu-l cunoşti pe generalul Nesmontu! 

— Un bătrân care nu va mai putea conduce armata multă vreme, 
reaminti Prevestitorul. A renunţat să vă cucerească pământurile căci 
se teme de voi şi ştie că nu e în stare să vă supună. Semănând 
groaza în Sichem, îl face pe Sesostris să creadă că Egiptul stăpânește 
Canaanul. Dar voi o să spulberați această amăgire. 

Mai multe căpetenii de trib încuviințară. 

— Împreună, sunteţi de trei ori mai mulți decât soldaţii vlăguiți 
ai lui Nesmontu. Armata cananeeană aducătoare de libertate va 
mătura tot în calea ei și va da naștere unei țări puternice. 

Deși se împotrivea acestui plan, Dewa pricepu că merita să mai 
cugete asupra lui. 

— Trebuie să ținem sfat. 

— Stăpâne, îndrăzni să întrebe Shab Strâmbu”, adunătura asta 
gălăgioasă chiar va alcătui o armată demnă de acest nume? 

— Nici vorbă, viteazul meu prieten. 

— Atunci... 

— Faraonul va fi nevoit să ţină seama de ea. Și, în timp ce 
neisprăviţii ăștia vor atrage atenția asupra lor, noi o să pornim 
adevăratul atac. Canaanul va rămâne ceea ce este acum: un ţinut al 
luptelor mărunte, al duşmăniilor mocnite şi al certurilor nesfârşite, 
însoțite de lovituri pe la spate. După ce voi isprăvi cu Egiptul, am să 
fac să domnească aici credința cea dreaptă și toți îmi vor da 
ascultare. 

— Şi dacă triburile vor șovăi să se unească? 

— Nu de data asta, Shab. Sichemul îi ispitește prea mult. 

Furtunos, sfatul căpeteniilor tinu toată noaptea. 

În zori, Dewa se înfățişă înaintea Prevestitorului. 

— Ce parte din pradă ceri? 

— Niciuna. 

— Ah... Asta ușurează mult lucrurile. Atunci înseamnă că dorești 
să te aşezi în fruntea trupelor noastre! 

— Nu. 

Bărbatul îndesat și cu barba roşie rămase uimit. 

— Și ce anume vrei? 

— Înfrângerea egiptenilor și izbânda voastră. 

— Eu am să comand armata cananeană! 

— Nu, Dewa. 

— Cum adică, nu? Mă crezi neputincios? 

— Niciun trib nu trebuie să fie deasupra altuia. Vă îndemn să 
alegeți un războinic iscusit, pe Ibcha Asiaticul, obișnuit cu soiul 
acesta de lupte. După ce veţi învinge, o să-l răsplătiți cum se cuvine 
și o să hotărâți cine va fi noul rege în Canaan. 

Cuvintele Prevestitorului le umplură de bucurie pe căpeteniile de 
trib. 


Li se aduse vin de curmale şi îşi pecetluiră, cu însufleţire, unirea. 

— Nu mă aşteptam la o asemenea onoare, îi dezvălui Ibcha 
Prevestitorului, mai ales după cele două greșeli ale mele de până 
acum. 

— Împrejurările ţi-au fost potrivnice și n-ai avut arme îndeajuns 
și nici oameni destui. Acum însă, va fi altceva. O întreagă armată de 
războinici încercaţi îți va urma poruncile, iar egiptenii nici nu 
bănuiesc măcar ce-i așteaptă. 

— Am să izbutesc, stăpâne! 

— Așa cred și eu, căci ești slujitorul meu credincios! 

— Îmi îngăduiți să nu iau prizonieri, chiar dacă soldaţii se 
predau? 

— Nu te îngreuna cu ei, căci nu vor fi altceva decât guri în plus 
de hrănit. 

Lui Ibcha i-ar fi plăcut să-i vorbească Binei despre nemaipomenita 
sarcină ce-i fusese încredințată, dar uită iute de tânăra femeie și se 
alătură căpeteniilor cananeene ca să pună la cale planul de atac. 

— Apropie-te, Treisprezece-Ani, zise Prevestitorul. 

Băiatul își înălță ochii plini de adoraţie către stăpânul său. 

— Sunt nemulțumit de mine, învățătorule. Voiam să-l preschimb 
pe acest Iker într-un războinic aprig, devotat cauzei noastre, iar 
Amu Sirianul l-a ucis prostește! 

— Nu contează, viteazule! Ne-ai scăpat de el şi pentru asta te 
felicit. 

— Nu... nu v-aţi supărat? 

— Dimpotrivă, am pentru tine o misiune de cea mai mare 
însemnătate. 

Treisprezece-Ani tremura din tot corpul. 

— Îl cunoști pe generalul Nesmontu, așa-i? 

— Când viermele ăla m-a luat la întrebări și m-a înjosit, am jurat 
să mă răzbun! 

— Iar clipa aceasta se apropie, Treisprezece-Ani. Izbânda e 
deplină când vrăjmașului i se taie capul. Noua ta misiune e să-l 
omori pe Nesmontu, să-i retezi capul și să-l fluturi în fața 
cananeenilor. 

Spre marea uimire a lui Ibcha, vorbăria nu se-ntinse la nesfârșit. 
Cuceriţi de hotărârea și sinceritatea sa, căpeteniile de trib renunțară 
la pretenţiile lor obișnuite. Fiecare se învoi să-și aducă războinicii la 
locul de întâlnire prevăzut, situat la două zile de mers de Sichem, 
într-un ţinut neprimitor, în care armata lui Nesmontu nu îndrăznea 
să pătrundă. 

Câţiva pândari fură trimiși să iscodească mișcările vrăjmașului. 
Fără îndoială, vor fi nevoiți să distrugă mai multe tabere egiptene, 
înainte de a se năpusti asupra Sichemului ale cărui fortificaţii 
fuseseră, probabil, îmbunătăţite. 

Nicio piedică nu-l neliniștea pe Ibcha. 

Graţie Prevestitorului, urma să devină un general în toată puterea 
cuvântului, care va ști să-şi arate iscusința. O șansă ca aceasta era 
atât de nesperată, încât îl făcea de neînvins. 

Pe deasupra, i se oferi un nou prilej de mulțumire: căpeteniile își 
respectară făgăduiala. În ziua stabilită se adunară laolaltă toate, 
împreună cu războinicii lor, gata de luptă. 

— Ce vești aduc pândarii? întrebă Ibcha. 

— Minunate, răspunse Dewa. După cum a spus Prevestitorul, 
soldaţii egipteni au dat înapoi și s-au închis în Sichem. Lașii ăştia se 
tem de noi! lată rămășițele apărării lor. 

Bărbatul cel mărunt și cu barbă roşie deșertă un coş mare la 
picioarele lui Ibcha. 

Pe jos se împrăștiară amulete și scarabei sparți, papirusuri rupte, 
bucăţi de tăblițe din argilă acoperite cu scrieri ce conţineau 
blesteme. 

— Jucării, biete jucării! Egiptenii ăștia sunt niște copii. Își 
închipuie că o să ne oprească prin asemenea vrăji, dar ale noastre le 
întrec pe ale lor. Am dezgropat şi nimicit aceste slabe mijloace de 
apărare. 

— Între Sichem şi armata noastră nu se găsește niciun soldat de- 
al lui Nesmontu? 

— Într-adevăr. 

— Şi întăriturile orașului? 

— La fel de slabe, își dădu cu părerea Dewa. Bătrânul general nu 
s-a îngrijit decât de partea dinspre miazănoapte. E de ajuns s-o 


ocolim. Apoi vom ataca iute și cu putere. Nesmontu nu ne socotește 
în stare să ne unim, așa că îl vom prinde pe picior greșit. 
t 

— Totul e pregătit? îl întrebă Nesmontu pe aghiotantul său. 

— Da, generale. 

— Iscoadele dușmanului au dezgropat momelile? 

— Magii lor le-au găsit. Judecând după strigătele lor de bucurie, 
sunt convinşi că pe drumul spre Sichem nu li se va ivi nicio piedică. 

— Vor porni cât de curând. Și cum fortificațiile orașului nu sunt 
de netrecut, își vor arunca în luptă toate forțele. În sfârșit, sosește 
clipa la care am nădăjduit atât! Trebuia să-i fac să iasă din adăpostul 
lor nenorocit, unde nu e cu putință o bătălie adevărată. Prea multe 
ape, prea multe coline, prea mulți copaci, prea multe drumuri 
desfundate și de neumblat... Aici însă, sunt descoperiţi și am să 
întrebuinţez vechile și bunele mijloace de război. Toţi soldaţii să se 
aşeze la locurile lor! 

Bizuindu-se pe lăcomia unei căpetenii de trib pe nume Dewa, 
Nesmontu nu se înșelase. Fără să-i pese de unirea cananeenilor și 
visând doar să se îmbogăţească, Dewa îi vânduse generalului 
informaţii preţioase în schimbul iertării de pedeapsă și al unor 
pământuri întinse. 

Lui Nesmontu nu-i mai rămânea decât să spere că păduchele 
acesta nu-l minţise prea mult. 

— N-o găseşti frumoasă? îl întrebă Amu pe Iker. 

Micutță, subțire, cu părul împletit, parfumată și fardată, tânăra 
siriană era încântătoare. Ţinându-și ochii în pământ, nu îndrăznea 
să-şi privească viitorul sot. 

— Cea mai frumoasă fecioară din ţinut! o lăudă Amu. Părinţii ei 
au turme de capre şi îți dăruiesc o casă și pământuri. Ai devenit o 
persoană însemnată, Iker! Și am să-mi ţin făgăduiala: o să fii 
urmașul meu! 

Fiul regal îi mulţumi cu un zâmbet palid. 

Amu îl bătu pe umăr. 

— N-ai prea avut de-a face cu femeile! Dar nu te neliniști, micuța 
asta va ști să-ți dăruiască plăcere. Lipsa de experienţă are farmecul 


ei. O să vă descurcaţi voi până la urmă! Mâine, nunta voastră o să 
fie prilej pentru un ospăț de care să ne aducem aminte multă vreme. 
Nu uita să-ți pui mireasa la adăpost înainte de sfârșitul petrecerii, 
căci nu răspund de buna purtare a oamenilor mei. Iar de a mea, nici 
atât! 

Pradă unor hohote nebune de râs, Amu o conduse pe fată înapoi 
la părinţii ei. La sfârșitul nopţii de nuntă, dovada fecioriei trebuia 
arătată în văzul întregului trib. 

Descumpănit, Iker se plimba de colo-colo, urmat îndeaproape de 
Sângerosul. 

Prevestitorul era viu, ascunzătoarea sa, de negăsit, iar tânărul 
scrib menit unui viitor cu neputinţă de îndurat. 

Căsătoria aceasta forțată îi făcea silă. Nu iubea decât o singură 
femeie și avea să-i rămână credincios pentru totdeauna. Așa că nu 
exista decât o singură scăpare: să fugă chiar în noaptea următoare și 
să încerce să răzbată până în Egipt, cu toate că sorții i se păreau 
potrivnici. 

Pentru început trebuia să-și convingă paznicul şi aliatul. 

— Ascultă-mă cu atenţie, Sângerosule! 

Câinele se descolăci, se întinse, se ridică, apoi se aşeză pe labele 
din spate, cu ochii aţintiţi spre cei ai stăpânului său. 

— Vreau să plec departe de aici, tare departe. Poţi să mă 
împiedici şi să dai de știre despre fuga mea lătrând. De vreme ce 
resping viața pe care Amu a hotărât-o pentru mine, am să mă bat cu 
el și cu tribul lui, în numele lui Sesostris. Singur împotriva tuturor, 
n-am să le pot ţine piept prea mult. Dar, barem moartea aceasta îmi 
va părea blândă. Dacă te învoiești să mă ajuţi, stai de pază în fața 
cortului meu, iar ei o să creadă că dorm. Când Amu își va da seama 
de lipsa mea, am să fiu departe și trag nădejde să scap de 
urmăritori. Nu pot să te iau cu mine, Sângerosule, dar n-am să te uit 
niciodată. Iar acum ai de ales: sau mă sprijini, sau mă trădezi. 

Într-un târziu, agitația se mai potoli puţin. 

Pregătirile pentru ceremonie odată terminate, fiecare se grăbi să 
meargă la culcare. Se înţeleseră să se trezească proaspeţi şi voioși, 
gata pentru un ospăț dintre cele mai alese, urmat de o noapte 


fierbinte în timpul căreia nu doar Iker și micuța siriană vor avea 
parte de plăceri. 

După ce mâncă în tovărășia unui Amu vorbăreţ care continua să-i 
făgăduiască marea cu sarea, Iker se retrase. 

La miezul nopţii, ieşi din cort. În faţa lui stătea câinele. 

— Plec, Sângerosule. 

Iker îl sărută pe frunte și-l mângâie îndelung. 

— Fă ce crezi că e mai bine. Dacă mă oprești, n-am să-ţi port 
duşmănie. 

Aplecat de spate, scribul se îndreptă spre marginea de miazăzi a 
taberei, păzită de o singură santinelă. Târâș, Iker ocoli locul și se 
avântă în necunoscut. Înaintea lui se întindea un drum lung care-l 
ducea, neîndoielnic, spre pierzanie. 

Alene, Sângerosul se întinse la intrarea în cortul lui Iker și nu 
scoase decât un uşor scheunat de tristețe. 

— Ce zi frumoasă! exclamă Amu străbătând tabăra care, nu peste 
multă vreme, avea să se preschimbe într-un sat înfloritor, prin grija 
lui Iker. Viitoarea nevastă va fi gata în curând? 

— Să nu vă îndoiți de asta, comandante! îi răspunse bărbatul 
însărcinat cu paza casei fetei. Îndată isprăveşte cu găteala! 

— Sper că Iker n-a deranjat-o. 

— Nu l-aş fi lăsat să treacă, răspunse neînduplecatul paznic, 
râzând. Fiecare trebuie să înveţe să aștepte, nu? 

În faţa cortului lui Iker, Sângerosul stătea de strajă. 

— Toată lumea s-a trezit de mult, băgă de seamă sirianul, 
nedumerit. El cum de mai doarme? 

Dădu să se apropie, dar câinele începu să mârâie, dezvelindu-și 
colții. 

— Trezeşte-te, Iker! strigă Amu, înconjurat iute de câţiva curioși. 

Dar nu primi niciun răspuns. 

— Îndepărtaţi câinele ăsta cu sulițele! porunci Amu oamenilor 
săi. 

Treaba nu se dovedi ușoară, dar armele obligară câinele să se 
tragă la o parte. 


Amu pătrunse în cort, dar ieşi afară aproape de îndată. 
Sângerosul se liniști ca prin minune. 

— Iker a plecat, îi înștiinţă Amu pe tovarășii săi. 

— Să-l urmărim şi să-l prindem! strigă unul dintre ei, cu 
întărâtare. 

— N-are rost, oricum ar fi fugit mai devreme sau mai târziu. 
Uitasem că un egiptean nu poate să trăiască departe de țara lui. Dar 
Iker n-o s-o revadă niciodată. Calea e prea lungă și îl pândesc prea 
multe primejdii. 


18. 


Isis tocmai ieșea din biblioteca Vieţii din Abydos când un preot 
temporar îi înmână o scrisoare ce purta sigiliul regal. 

Temându-se de o veste cumplită, tânăra femeie merse la templul 
lui Sesostris ca să afle puțină pace și să-şi regăsească seninătatea. 
Înconjurată de divinităţile prezente pe pereţi și de scrierile 
hieroglifice care celebrau un ritual nepieritor, Isis își retrăi treaptă 
cu treaptă inițierea, fără a reuși să-l uite pe Iker. Niciodată nu și-ar 
fi închipuit că putea fi tulburată într-atât de lipsa unei fiinţe pe care 
nici măcar nu era sigură că o iubește. 

Dacă această scrisoare o înștiința despre dispariţia lui, ar fi avut 
ea curajul să se lupte mai departe împotriva vrăjmașului? 

După ce părăsi sanctuarul, ea, de obicei atât de zâmbitoare, abia 
dădu bineţe celor câţiva preoți pe care-i întâlni şi le ură o zi bună, 
rostind formula: „Păzit să fie „Ka”-ul tău”. 

Apoi Isis se retrase într-o grădină micuță sădită în fața unui 
mormânt. Acolo odihneau stele care îngăduiau celor al căror nume 
era gravat pe ele să ia parte în chip magic la misterele lui Osiris. Cu 
o mână tremurătoare, rupse sigiliul și desfăşură papirusul. 

Sesostris îi vestea găsirea unui mesaj cifrat, semnat de Iker. 

Iker trăia... 

Isis strânse scrisoarea la piept. Așadar, presimţirile nu o 
înșelaseră. 

Dar unde oare se afla el și ce primejdii înfrunta? Faptul că 
supraviețuise dovedea nemaipomenita putere a tânărului de a se 
descurca în împrejurări de tot felul și harul său de a ocoli pericolul. 
Cât timp însă îl vor mai proteja norocul şi magia? 

Înveşmântat cu o pânză colorată, încălțat cu sandale negre și cu 
sabia în mână, generalul Ibcha pășea mândru. Lângă el, căpeteniile 
de trib se uitau cu ochi nesăţioşi spre viitoarea pradă: orașul 
Sichem, în curând capitala Canaanului liber! 


Fiecare se gândea deja să pună mâna pe putere, înlăturându-i pe 
vechii aliați, dar trebuia mai întâi să dobândească o victorie 
zdrobitoare, măcelărind cât mai mulți egipteni cu putinţă! 

— Ce greșeală să se închidă în oraș! fu de părere Ibcha. Nesmontu 
e într-adevăr prea bătrân ca să mai conducă armata. Să atacăm în 
partea de miazăzi, lipsită de fortificaţii. Şi vă mai spun încă o dată: 
fără prizonieri. 

Și haita se repezi înainte urlând. 

— Sosesc, dădu de veste aghiotantul. 

— Doar înspre miazăzi? întrebă Nesmontu. 

— Doar acolo. 

— Prima greșeală. Au și alte trupe în urmă, care aşteaptă 
poruncă? 

— Nu, generale. 

— A doua greşeală. Căpeteniile triburilor unde sunt? 

— Laolaltă, în frunte. 

— A treia greşeală. Oamenii noştri sunt pregătiți? 

— Da. 

— Ar trebui să fie o zi frumoasă, încheie Nesmontu. 

Ibcha prevedea o rezistență încrâncenată. Dar luptătorii săi nu 
întâmpinară nicio piedică. 

Cananeenii năvăliră pe străzile mari sau mici, căutând zadarnic 
un dușman ca să-l ucidă. Dar când se opriră ici și colo ca să-și mai 
tragă sufletul, sute de arcași egipteni se iviră în același timp pe 
terase și acoperișuri. 

Cu o precizie înlesnită de faptul că ţintele se găseau atât de 
aproape, nimiciră în câteva clipe jumătate din armata cananeană. 

Cuprinși de groază, cei rămași în viață încercară să scape din 
capcană. 

Dar două regimente, înarmate cu lănci, le tăiară calea. 

— La atac! urlă Ibcha, vrând să uite de sulița care-i străpunsese 
pulpa piciorului. 

Înfruntarea fu scurtă și violentă. Continuând să tragă, arcașii îi 
măcelăreau pe cananeeni. Iar zidul de lănci nu lăsa să treacă niciun 


fugar. 

— Nu mă omorâţi, sunt aliatul vostru! striga Dewa, ca ieșit din 
minţi. Mie îmi datoraţi izbânda! 

Generalul Nesmontu nu socotise de cuviință să-i destăinuie 
trădătorului cum plănuia să-i primească pe atacatori. Bărbatul scund 
şi cu barbă roșcată avea de gând să dispară și să revină mai târziu 
după plata făgăduită, dar desfăşurarea luptei îl osândea și pe el 
acum la pieire. 

Atins de săgeți, pe moarte, Ibcha, generalul de o zi, mai avu 
puterea să-și înfigă pumnalul în spatele trădătorului Dewa. 

Apoi se aşternu liniștea, tulburată o clipă de fuga nebunească a 
unui supraviețuitor, curmată iute de un arcaș. 

Chiar și egiptenii se minunară de ușurința și iuțeala izbânzii lor. 

— Trăiască Nesmontu! strigă un soldat și toți ceilalți într-un glas 
îl aclamară pe general. 

Nesmontu își felicită oamenii pentru sângele rece şi asprimea lor. 

— Ce facem cu răniții? întrebă aghiotantul. 

— Pentru început îngrijiți-i și apoi o să încercăm să le dezlegăm 
limba. 

Prăbușindu-se peste Treisprezece-Ani, o căpetenie de trib îl 
salvase pe băiat, care pricepuse întinderea dezastrului. Nu putea să 
se ridice în picioare căci ar fi fost, fără întârziere, doborât. 

Cu coada ochiului, Treisprezece-Ani zări trupurile neînsufleţite 
ale cananeenilor răspândite pe strada cea mare a orașului. 

Însă cea mai cumplită suferință a sa era că nu-și împlinise 
misiunea și că avea să-l dezamăgească pe Prevestitor. 

Dar soarta îi surâse. 

Nişte ofițeri egipteni se apropiau, iar în fruntea lor mergea 
Nesmontu. 

Generalul dădea porunci privitoare la arderea leșurilor și la 
curățirea Sichemului. 

Câţiva paşi doar şi comandantul armatei dușmane va ajunge în 
dreptul său. Şi în felul acesta, biruința lui se va sfârși cu o 
nenorocire, iar jertfa cananeenilor nu va rămâne fără rost. 


Treisprezece-Ani strânse mânerul pumnalului pe care îl va 
împlânta din toate puterile în pieptul generalului. 

Când un soldat dădu la o parte stârvul ce-l acoperea, 
Treisprezece-Ani sări ca un şarpe și lovi. 

În aceeași clipă însă, o durere sălbatică îi sfâșie spatele. 

Vederea i se înceţoșă, dar desluși totuși chipul lui Nesmontu. 

— Te-am... te-am omorât! 

— Nu, răspunse generalul. Tu eşti cel care moare. 

Din gura lui Treisprezece-Ani se scurse o dâră de sânge şi băiatul 
își dădu ultima suflare. 

Apărându-l cu trupul său, aghiotantul lui Nesmontu îi salvase 
viața. Pumnalul lui Treisprezece-Ani îi pătrunsese în braţ, dar un 
lăncier îl doborâse pe tânărul războinic. 

— Se pare că vă pândea de acolo, de jos, zise ofiţerul. 

— Pe tine te aşteaptă o răsplată, hotărî generalul, iar pe bietul 
băiat, neantul. 

— Bietul băiat? Ba nu, e unul dintre aceia pe care credinţa lor i-a 
orbit! reaminti aghiotantul, căruia un doctor îi cerceta rana. 
Înfruntăm o armată a întunericului care adună în rândurile sale 
chiar și un copil și nu-l învaţă să aibă alt țel decât acela de a ucide. 

Intrat în Memphis împreună cu Bina și Shab Strâmbu, 
Prevestitorul rămase deodată nemișcat. 

Ochii săi căpătară o culoare roșie-aprinsă. 

— Armata cananeană a fost zdrobită, grăi el, și urmările vor fi 
aspre. Sesostris știe acum că vrăjmașii săi sunt în stare să se 
unească. Viitoarea răzmeriță ar putea să se întindă și mai mult, iar 
faraonul va trebui să-și îndrepte cât mai multe forțe spre Syro- 
Palestina. Iar noi o să avem cale liberă și o să lovim drept în inima 
Celor Două Regate. 

— Treisprezece-Ani a reușit? întrebă Bina cu o voce ciudată. 

— M-a ascultat, dar nu îmi dau seama dacă și-a dus până la capăt 
misiunea. Dacă Nesmontu a fost ucis, voinţa soldaţilor va slăbi. Pe 
de altă parte, Ibcha e mort. N-o să te mai deranjeze de-acum înainte. 

Gură-Pocită și oamenii săi pătrunseră în capitală prin alte porţi, 
amestecându-se printre negustori. Cu toţii trecură fără nicio greutate 


de controlul străjilor, care căutau mai ales arme. 

Și oricum n-ar fi fost în stare să le descopere pe cele pe care 

Prevestitorul avea să le întrebuințeze cât de curând. 
t 

Pisica sălbatică mieună. 

După mai multe zile istovitoare de mers prin păduri, mlaștini și 
câmpii sterpe, Iker se simţea la capătul puterilor. 

Dacă pisica sărea de pe ramurile copacului uscat şi se arunca 
asupra lui, l-ar fi sfâșiat. 

Mânios, Iker apucă bastonul de aruncat și îl agită prin aer. 

Speriat, animalul se îndepărtă. 

Să continue... Trebuia să continue. 

Fiul regal se ridică, iar picioarele îl purtară mai departe împotriva 
voinţei lui, însuflețite parcă de o viaţă a lor, aparte. 

Până la urmă fură și ele biruite de oboseală. 

Iker se întinse și adormi pe loc. 

Cântecul păsărilor îl trezi. 

La câțiva pași de el, se vedea un iaz acoperit de lotuși. Mirat că 
supraviețuise, Iker se scăldă cu bucurie copilărească. Mestecă tulpini 
dulci de papirus și-și recăpătă speranţa, dar tocmai atunci un nor 
negru acoperi soarele. 

Erau sute de ciori cu pliscuri ascuţite. Una dintre ele, 
despărțindu-se de suratele ei, zbură înspre Iker și puţin lipsi să-l 
atingă. Alte zece făcură la fel, forțându-l pe Iker să se pitească 
printre trestii. 

Furioase, păsările se învârteau deasupra prăzii lor, scoțând ţipete 
ascuţite. 

Fiul regal se ridică şi-şi azvârli bastonul spre cer. 

Încărcat de magie cum era, oare nu va împrăștia el vraja ce 
pusese stăpânire pe sufletul ciorilor? 

Un cioc îl ciupi de umărul stâng, făcând sângele să țâșnească. Un 
altul îl prinse de păr. Apoi păsările se rotiră de câteva ori, desenând 
cercuri largi înainte de a se îndepărta. 

Bastonul căzu la picioarele lui Iker care, temându-se de un nou 
atac, părăsi degrabă locul acesta blestemat. 


t 

Un deşert fără margini. 

Oriunde își întorcea privirea nu vedea decât pământ roșu, crăpat, 
plante uscate şi nicio fântână. 

Unde se găsea Egiptul? 

Departe, prea departe. 

Nu mai știa încotro e răsăritul și apusul, nu se ivea nimic în zare, 
nu mai avea nicio speranță. Doar căldura şi setea. Iker urma să 
moară singur, fără ritualuri și fără mormânt. Povestea de pe Fulgerul 
se repeta. De data aceasta însă, niciun val nu-l va purta spre insula 
lui „Ka” și nimeni nu-i va veni în ajutor. 

Indiferent la arşița soarelui nemilos, Iker se așeză în poziția de 
scrib. 

Moartea stătea acum înaintea lui asemenea unui parfum 
învăluitor, asemenea întoarcerii în ţară după o călătorie 
îndelungată, asemenea blândeţii unei seri după o zi peste măsură de 
fierbinte. 

Iker renunţă să se mai împotrivească. 

Deodată însă, răsări din lumină o pasăre cu chip de om. 

Tânărul își recunoscu propriul chip. 

— Isprăvește cu văicăreala, îi spuse acesta. Să mori astfel 
înseamnă lipsă de curaj. Trebuie să ajungi la faraon, să-i spui ce-ai 
aflat ca să poată salva Egiptul, nu te da bătut! 

Apoi, cu un puternic fâlfâit de aripi, pasărea se înălță spre soare. 

— Încotro s-o apuc? Pretutindeni, doar tristeţe apăsătoare. 

Și atunci, O văzu. 

O coloană cu patru feţe și fiecare dintre ele semăna cu Isis, senină 
și surâzătoare. 

Cea dinspre miazăzi strălucea mai tare. 

— Te iubesc, Isis! Călăuzește-mă, te rog! 

Strângând din dinţi, Fiul regal porni spre sud. 


19. 


Toţi locuitorii  Memphisului aflaseră despre izbânda lui 
Nesmontu. Curierii Secretarului Casei Regelui duseseră în toate 
provinciile textele scrise de Medes, care vesteau sfârșitul răzmeriței 
cananeenilor și lăudau măreţele fapte de arme ale generalului. 

Totuși, înfățișându-se regelui, învingătorul se arătă mai degrabă 
morocănos. 

— Sichemul rămâne sub controlul nostru, Luminăţia Voastră, și 
multe triburi de smintiţi au fost nimicite în parte. Cu toate acestea, 
n-avem pentru ce să ne bucurăm. 

— Eşti bănuitor. De ce? 

— Pentru că nu am avut de-a face cu o armată adevărată, ci cu o 
adunătură de neisprăviți. Au mers spre dezastru fără măcar să-şi dea 
seama. 

— Cine îi conducea? 

— Nimeni. Alcătuiau un soi de haită care n-a fost în stare să-și 
întocmească un plan de atac și nici măcar să se retragă la timp. Așa 
că nu putem vorbi despre o luptă, ci despre o execuţie. 

— Nu așa prevedeai chiar tu, Nesmontu? 

— La cananeeni, minciuna și trădarea sunt legea, și m-am 
pregătit așa cum cereau împrejurările. Însă nu mă aşteptam ca 
lucrurile să fie atât de lesnicioase. 

— Aşadar, care e părerea ta? 

— Proștii ăștia au fost trimiși anume ca să fie măcelăriți. Cineva a 
vrut să ne facă să credem că în Canaan se strânge o armată de 
eliberare, o armată care să însemne pentru noi o adevărată 
primejdie. 

— Nu ţi-ai dat tu întreaga silință ca să-i scoţi din vizuinile lor și 
să-i ademeneşti spre Sichem? 

— Așa e, Luminăţia Voastră, și ar trebui să mă bucur. Dar mi se 
pare totuși că am fost eu însumi păcălit. 

— N-ai înăbușit răzmerița? 

— Pentru scurt timp, da. De fapt, a fost doar o momeală. 


— Cananeenii vor ridica o altă armată? 

— Dacă se vor uni cu sirienii, poate. Dar nu cred defel într-o 
asemenea alianță. 

— Ar trebui să păstrăm cât mai multe trupe în Canaan? 

— Bună întrebare! Sau această învălmășeală era menită să ne 
dovedească neputința răzvrătiţilor şi atenția noastră ar scădea, 
lăsându-ne pradă unui atac adevărat, sau rămânem neîncrezători și 
întărim paza ținutului. Dar atunci nu vom primi o lovitură de 
moarte în altă parte? 

— Ai găsit un alt mesaj de la Iker? 

— Nu, Luminăţia Voastră. Spre deosebire de Sobek, sunt sigur că 
primul mesaj cuprinde o informaţie prețioasă. Din păcate, 
necunoașterea locului mă împiedică să risc viața soldaţilor, fie ei 
oricât de iscusiți, într-un ţinut atât de primejdios. Până când nu 
aflăm mai multe de la Fiul regal despre  ascunzătoarea 
Prevestitorului, nu ne mișcăm. 

Sobek Păzitorul triumfa. 

— După cum bănuiam, Luminăţia Voastră, mesajul lui Iker n-avea 
decât un singur țel: să cădem în greșeală. Dorea să împrăștie trupele 
noastre, pentru ca triburile cananeene să atace Sichemul lipsit de 
apărare. Din fericire, generalul Nesmontu n-a mușcat momeala. 

— Eu cred că lucrurile stau cu totul altfel, se împotrivi Sekari. S- 
au folosit de Iker ca să ne trimită informaţii false. De îndată ce Fiul 
regal şi-a dat seama că l-au păcălit, a fugit, nădăjduind să răzbească 
până la Memphis și să ne spună adevărul. 

— Fie Iker e mort, fie ne-a trădat, grăi, răspicat, Sobek. 
Simțămintele tale de prietenie, Sekari, îţi întunecă judecata. 

— Am trecut prin multe primejdii şi mintea mea n-a fost 
tulburată de niciun fel de simțământ. Îl cunosc bine pe Iker şi sunt 
sigur că trădătorii ascunși la curtea din Memphis l-au vândut 
dușmanului. Dar are să se întoarcă. 

— Am să-l arunc eu însumi în temniţă, făgădui Sobek. 

— De ce-l urăști atât? îl întrebă Sekari. 

— Nu e vorba de ură, ci de prevedere. Trădătorul e chiar Iker. 
Deși nu-i suport pe cei mai mulți dintre demnitari, în privinţa lor 


căutările mele n-au dat roade. Nişte lingușitori și niște fricoși, care 
nu-s în stare să-și riște viața. Dar Iker a vrut să-l ucidă pe faraon. 

— Şi nu şi-a dovedit nevinovăția? 

— Nici gând, s-a alăturat aliaţilor lui și acum luptă împotriva 
noastră din afară! Dacă ajunge la Memphis, o să încerce din nou să-l 
omoare pe rege. Dar șarpele ăsta va da greș, căci am să-i strivesc 
țeasta. 

— Viitorul o să-ţi arate că n-ai dreptate, Sobek. 

— Ba tu eşti cel care se-nșală, Sekari. 

Faraonul nu rosti nicio vorbă şi atât Sekari, cât și Sobek luară 
tăcerea aceasta drept încuviințare. 

În sfârşit, găsise! 

Tocmai când Sekari își pierduse orice speranță că va smulge ceva 
de la vreuna dintre gărzile apropiate lui Sobek. Nu alcătuiau ele 
oare o stâncă de neclintit? 

Dar una dintre ele, un bărbat de vreo cincizeci de ani, încărunţit, 
se învoise să stea de vorbă cu el, în mare taină. 

— Faceţi cercetări asupra lui Sobek? 

— E cam mult spus, îl corectă Sekari. Nimeni nu se îndoiește de 
cinstea sa. 

— Atunci, de ce anume îl învinuiți? 

— De dușmănie față de unii demnitari. Uneori, firea lui se 
dovedește îndărătnică, fapt ce poate să fie vătămător pentru aflarea 
adevărului. 

— Asta așa e! exclamă căruntul. Încăpăţânarea lui Sobek e mare 
şi nimic nu-l face să se răzgândească. Deși nu are întotdeauna 
dreptate. 

— În legătură cu Fiul regal, de pildă? 

— De pildă. 

— Nu întrebuințează oare vreun mijloc ascuns pentru a-i pricinui 
răul? 

— Mă tem că da. 

— Lămureşte-mă! 

Căruntul șovăi. 


— Îmi cereţi un lucru anevoios. Sobek e comandantul meu, iar 
eu... 

— Aici e vorba de treburile regatului, nu de un schimb între 
vânzători! Dacă te învoiești să vorbeşti, îl servești pe faraon. 

— Şi voi căpăta o slujbă mai bună, pe care Sobek nu vrea să mi-o 
încredinţeze? 

— Nu ştiam asta. Din ce pricină? 

Bărbatul își coborî ochii în pământ. 

— Fleacuri. 

— Adică? 

— Nu-mi place să iau parte la lupte și arestări, să-mi primejduiesc 
viaţa... 

— leşi afară! 

— Nu doriți să-mi ascultați dezvăluirile? 

— Nu te gândești decât să-ți pârăști comandantul și n-ai nimic 
serios să-mi spui. Mulţumește-te cu slujba ta și uită-ţi supărările 
lipsite de temei. 

Rușinat, căruntul nu scoase un cuvânt. 

Sekari se lăsă păgubaș. 

Lepădându-şi sacul greu din piele încărcat cu leacuri, doctorul 
Gua scoase un suspin de disperare. Niciunul dintre bolnavii săi nu 
era ușor de îngrijit, dar soţia Secretarului Casei Regelui ar fi scos 
sufletul din zece doctori. 

Uscăţiv, înzestrat cu un trup lipsit de robusteţe, Gua părea 
plăpând pe lângă această femeie trupeșă și veşnic agitată, care 
credea că suferă de toate bolile cu putinţă. 

— Bine că aţi venit, scumpe doctore! Trupul meu e pe de-a- 
ntregul o durere, viața mea e un chin! Trebuie să-mi daţi leacuri, o 
mulțime de leacuri! 

— Încetaţi cu văicăreala! Așezaţi-vă! Altminteri, plec. 

Soţia lui Medes se supuse, luându-și un aer de fetiță ascultătoare. 

— Și acum, răspundeţi sincer la întrebările mele. De câte ori 
mâncaţi pe zi? 

— De patru ori... Poate de cinci. 

— Am spus: sincer. 


— De cinci ori. 

— Şi de fiecare dată prăjituri? 

— Aproape... Da, de fiecare dată. 

— Dar grăsimi? 

— Fără ele, mărturisi bolnava, bucatele n-au gust. 

— Atunci, toate leacurile sunt neputincioase, hotărî doctorul. Sau 
deveniți mai cumpătată, sau vă încredinţez altui doctor. 

— Spaimele mă rod pe dinăuntru! Dacă mă lipsesc și de această 
mângâiere, n-am să mai trăiesc mult! După ce mănânc, izbutesc să 
mă potolesc şi să adorm. 

Gua se încruntă. 

— Aveţi un soţ bun, o casă încântătoare, sunteți bogată... De 
unde această neliniște? 

— Eu... nu ştiu. 

— Nu ştiţi sau nu vreţi să-mi spuneţi? 

Soţia lui Medes izbucni în hohote de plâns. 

— Bine... Vă sfătuiesc să înghiţiți niște pastile făcute din mac, 
care vă vor alina suferința. Totuși, trebuie să mâncaţi mai puţin şi să 
înlăturați pricina acestor tulburări. 

— M-aţi salvat, doctore, m-aţi salvat! 

Temându-se de noi șiroaie de lacrimi, Gua își deschise sacul și 
scoase din el o punguţă. 

— O pastilă dimineaţa și două înainte de culcare. 

— Când ne revedem, doctore? 

— E nevoie să-mi urmaţi sfaturile mai multe săptămâni și să nu 
vă abateţi de la ele cu niciun chip. 

După ce părăsi casa lui Medes, Gua căzu pe gânduri. Dacă această 
femeie nu era nebună însemna că suferea din pricina unui secret 
împovărător. Dacă reușea să i-l smulgă, poate că o va vindeca. 

Secretarul Casei Regelui se uită la soția sa cu uimire. 

— Îmi pari tare veselă azi! 

— Mulțumeşte-i doctorului Gua! Omul ăsta săvârşeşte minuni! 

Privirea lui Medes se înăspri. 

— Sper că n-ai trăncănit prea mult. 


— Oh, nu, nu-ţi face griji! Pe Gua nu-l interesează decât bolile și 
nu-i place vorbăria. 

— Cu atât mai bine, scumpa mea, cu atât mai bine! Să nu-i 
pomenești vreodată despre mine său despre darul tău de a imita 
scrisul altora. Ai priceput ce vreau să spun? 

Femeia se strânse la pieptul bărbatului ei. 

— Sunt cel mai bun sprijin al tău, dragostea mea. 

Medes începea să se liniştească. Nici Sobek, nici Marele Trezorier 
nu-l învinuiseră de nimic. Îl bănuiseră, într-adevăr, dar asta era ceva 
firesc la o curte care fremăta de bârfe şi zvonuri! Otrava răspândită 
de Prevestitor se întindea puțin câte puţin, zdruncina încrederea și 
măcina temeliile regatului care nu era în stare să se apere. 

În fiecare zi, Medes se felicita pentru alianţa sa cu Prevestitorul, 
care nu se mărginea doar la violență, ci apuca pe tot soiul de căi 
lăturalnice ca să-și atingă țelul. 

Chemat printr-un mesaj încifrat, Secretarul Casei Regelui merse 
acasă la Libanez, luându-și, ca de obicei, toate măsurile de 
prevedere. Asigurându-se că n-a fost urmărit, îi arătă paznicului 
bucata de cedru ce avea desenată pe ea hieroglifa arborelui. 

În sala de primire, măsuţele joase erau goale. Tăvile cu prăjituri 
dispăruseră. 

Libanezul își pierduse şi el voioşia. 

— Mărfurile vor sosi peste câteva zile. 

— Vorbeşti despre...? 

— Sunt chiar mai multe decât mă aşteptam. Curând vom fi gata 
să trecem la fapte. 

Medes îşi drese glasul. 

— Prevestitorul chiar a dat această poruncă? 

— Urmările vă sperie? 

— Oare nu sunt de-a dreptul îngrozitoare? 

— Dar asta e chiar ținta noastră, Medes. Dacă te codești, mai bine 
oprește-te chiar acum. 

— Prevestitorul nu m-ar ierta. 

— Mă bucur că, în sfârșit, ai înțeles. Dar o gândire limpede nu e 
de ajuns, așa că ia măsuri ca încărcătura să nu întâmpine greutăţi la 


intrarea în Memphis. Vom porni cel mai cumplit atac din umbră 
care s-a petrecut vreodată. 


20. 


Ca în fiecare seară, preotul care veghea asupra lămpilor din 
templul lui Hathor de la Memphis porni să aducă ulei din magazia 
situată în afara edificiului. Peste zi, tocmai sosise o cantitate 
importantă şi preotul gândea s-o încerce. 

Peste măsură de ordonat, străbătea mereu același drum și făcea 
întotdeauna aceleași gesturi. Îi plăcea să privească apoi îndelung 
rodul muncii sale, pe când o lumină blândă scălda locașul zeiței. 

Cu pasul său rar și solemn, purtă flacăra până în sala corăbiei, 
prima care trebuia luminată. 

Pătruns de însemnătatea gestului său, aprinse feştila. 

Într-o clipă, uleiul se încinse. 

O flacără enormă îi pârjoli mâinile, pieptul şi faţa. Când preotul 
se trase îndărăt urlând de durere, corabia sacră fu atinsă și focul se 
întinse cu repeziciune. 

Ca de obicei, mai-marele scribilor însărcinat să se îngrijească de 
proviziile în legume și fructe ale capitalei avea un aer neîncrezător. 

— E ulei de ricin dintre cele mai bune? Toate odăile de lucru 
trebuie să fie bine luminate. 

— Vă asigur. 

— Aș prefera să mai număr încă o dată urcioarele. 

— Dar am făcut-o deja de trei ori. 

— Tu poate, eu însă nu. 

Odată verificarea isprăvită, scribul se învoi să pună pecetea pe 
înscrisul vânzătorului care putea acum să-și primească plata de la 
slujbașii vizirului. 

Zilele următoare se anunțau istovitoare. Mai-marele scribilor avea 
să muncească din răsputeri căci rămăsese în urmă cu lucrul. Şi 
întrucât cunoștea bine asprimea vizirului Khnum-Hotep, era 
încredințat că-l așteaptă o mustrare zdravănă. Așa că le ceru 
scribilor care trebăluiau sub conducerea lui să lase deoparte odihna 
și să se arate la înălțimea sarcinilor primite. 


Posomorâţi, scribii se supuseră. Temându-se să nu-și pună în 
primejdie slujbele, porniră să-și ducă la bun sfârşit corvezile. 

Înserarea cobora. 

— Aprindeţi lămpile! porunci mai-marele scribilor. 

Zece lămpi luară foc în același timp. 

După strigăte înfricoșate, panica puse stăpânire pe toți. Pârjolul 
cuprinse papirusurile, uneltele de scris, scaunele din lemn, apoi 
pereţii. 

Un tânăr scrib reuși să iasă din acest cuptor încins. 

Uimit, el văzu și alte coloane de fum înălțându-se în inima 
capitalei. Mai multe clădiri ce adăposteau odăile de lucru ale 
administraţiei erau în flăcări. 

Bucătarul nu contenea cu bombănitul. Avea de pregătit un ospăț 
pentru treizeci de oameni și uleiul pe care-l ceruse nu sosise încă. 

În cele din urmă, apăru un șir de măgari cărând poveri grele. 

— Nu te cunosc, zise bucătarul către mustăciosul care îi mâna. 

— Stăpânul meu s-a îmbolnăvit și îi țin eu locul. 

— Dacă o să mai întârzii atât, are să se lipsească de ajutorul tău. 

— lertaţi-mă, dar prea sunteți aspru. Am pierdut vremea alegând 
cele mai de soi mărfuri. 

— Arată-mi-le. 

Mustăciosul descoperi unul câte unul urcioarele. 

— Ulei de moringa, de măsline și de balaniti?, cum altele nu mai 
găsești. 

Bănuitor, bucătarul le gustă. 

— Pare adevărat ce spui. Altă dată să nu mă mai lași să te aștept 
atât! 

— O să am grijă pe viitor. 

Deși ura să lucreze pe fugă, iar stomacul îi era răscolit de greață, 
bucătarul izbuti să prepare gustările, carnea și peştele în chip 
mulțumitor. Oaspeţii mâncară cu multă poftă și îi adresară cuvinte 
de laudă. 

Dar, dintr-odată, lucrurile luară o întorsătură proastă. 

O femeie vărsă îndelung. Servitorii o întinseră pe un pat, dar 
curând alți doi meseni fură loviți de aceleași dureri, apoi şi ceilalți 


începură să se plângă, ba unii leşinară. 

Chemat degrabă, Gua nu putu decât să constate moartea câtorva 
şi, după ce îi cercetă pe cei rămași în viață, trase o concluzie care îl 
îngrozi pe bucătar. 

— Mâncarea a fost otrăvită. 

Intendentul mai-marelui peste arhivarii din Memphis era nespus 
de bucuros că-i oferise soției stăpânului său o sticluță de laudanum, 
cu miros cald de ambră. Grație sfaturilor vărului său, îl cumpărase 
de la un vânzător până atunci necunoscut în capitală. 

Femeia fusese încântată şi își închipuise că le va face pe 
prietenele sale să crape de invidie, fără să știe că, de fapt, și ele 
căpătaseră preţiosul parfum de la același vânzător. 

De-abia își atinse gâtul cu câteva picături de laudanum, că fu 
cuprinsă de amețeli. Şi, cu toate că încercă să se agaţe de o mobilă, 
se prăbuși cu faţa în jos, fără simţire. 

Mirat că soţia sa nu venise la masă, bărbatul intră în odaia ei. 

Gâtul nefericitei nu mai era decât o rană înfiorătoare, mâncată de 
acid. 

t 

— Nu arăţi prea bine, îi spuse secundul căpitanului său care ținea 
fără vlagă cârma unei corăbii grele, încărcate cu grâu, ce plutea spre 
Fayyum. 

— Ba da, ba da, nu mai băga în seamă toate nimicurile. Sunt doar 
puţin obosit. 

— Ce-ai mâncat dimineaţă? 

— Pâine și curmale. 

— Ai uitat să iei leacul pentru durerile de spate? 

— Dimpotrivă! Doctorul mi-a dat o licoare nouă adusă din Asia și 
care conţine laudanum. Spatele nu mă mai supără niciun pic. 

Sub ochii căpitanului, Nilul prinse a se legăna tot mai tare. 
Deodată, bărbatul crezu că vede vreo zece corăbii de război 
înaintând cu iuţeală spre el. 

— Să fugim, ne atacă! 

Lăsând cârma din mână, încercă să sară în apă, dar secundul îl 
prinse de mijloc. 


— Suntem pierduţi, o să murim cu toţii! 

Apoi capul îi căzu pe spate şi trupul îi deveni moale ca o cârpă. 
Secundul îl întinse pe punte și îl bătu ușurel cu palmele peste obraji. 

— Căpitane, trezeşte-te! Nu e nicio primejdie. 

— A murit, observă un corăbier. 

t 

Frumoasa Nenufar era în culmea fericirii. Nu numai că luase de 
bărbat un demnitar chipeş şi bogat, dar semnele prevestitoare ale 
naşterii primului ei copil se arătau a fi dintre cele mai bune. Tânăra 
femeie locuia într-o casă spațioasă, cu grădină, aflată în partea de 
miazăzi a Memphisului şi cele două slujitoare, pe care le răsfăța 
bucuroasă, o vegheau îndeaproape. 

Cât despre ultimul dar pe care-l primise de la soțul ei, Nenufar 
visase atât la el încât de-abia îi venea să-și creadă ochilor: o sticluță 
cu ulei adusă tocmai din Cipru! Având forma unei femei însărcinate 
care își alăptează copilul, flaconul conținea ulei de moringa cu care 
slujitoarea îi va unge trupul. Toate canalele de energie se vor 
deschide, întărind protecția mamei și a copilului. 

Mâini pricepute îi masau pielea și o minunată senzaţie de bine o 
învălui din cap până în picioare. 

Aproape că aţipise când niște arsuri cumplite îi smulseră strigăte 
de durere. 

Zăpăcită, slujitoarea se dădu câţiva paşi înapoi. 

— Mă arde tot trupul! Aduceţi apă, iute! 

Dar apa, în loc să-i aline suferinţele, i le spori. 

În mai puţin de o oră, tânăra femeie trăgea să moară în chinuri 
groaznice. Iar copilul său nu avea să vadă niciodată lumina zilei. 

Se petrecură mai mult de o sută de astfel de întâmplări și, deși 
numărul lor creștea, doctorul Gua nu putu să salveze niciuna dintre 
victimele uleiului de masaj. 

Corabia acostă la cheiurile Abydosului. 

Zece soldați se înşiruiră lângă scara sprijinită de corabie. În 
fruntea lor se afla un comandant numit de însuși Sobek Păzitorul. 

Ofiţerul urcă pe punte și-l luă la întrebări pe căpitan. 

— Ce-ai adus? 


— O încărcătură aparte de la Memphis. Vreţi să-mi vedeţi 
înscrisurile? 

— Bineînţeles. 

Documentele păreau în bună regulă. 

— Ulei de moringa pentru leacuri și pentru mâncare, ulei pentru 
luminat și sticluţe cu laudanum, îl lămuri corăbierul. 

— Cine răspunde de mărfuri? 

Căpitanul își scărpină bărbia. 

— Nu ştiu și nici nu mă privește pe mine! Putem să descărcăm? 

— Daţi-i drumul! 

Nedumerit, ofițerul verifică lista corăbiilor ce urmau să sosească 
la Abydos în timpul lunii, dar vasul din faţa lui nu se număra printre 
ele. Însă aceasta nu era o pricină de îngrijorare, căci adesea 
Abydosul primea și alte mărfuri faţă de cele hotărâte dinainte. Iar 
sigiliul întrebuințat de scribii vizirului și pe care-l purtau 
documentele corăbiei ar fi trebuit să risipească toate îndoielile 
ofițerului. 

Dar nu fusese el însărcinat cu paza portului din Abydos tocmai 
pentru că era bănuitor din naştere? Așa că aduse încă douăzeci de 
soldaţi și porunci ca nici unui corăbier să nu i se îngăduie să 
coboare. 

Apoi ofițerul urcă din nou pe punte, în timp ce muncitorii din 
port isprăviră descărcarea mărfurilor. 

— Eşti de fel din Memphis? îl întrebă el pe căpitan. 

— Nu, dintr-un sat din Deltă. 

— Cine e mai-marele tău? 

— Un bogătaș din Memphis. 

— E prima dată când vii la Abydos? 

— Întoemai. 

— Şi nu te-a tulburat gândul acestei călătorii? 

— De ce să mă tulbure? 

— Abydosul nu-i un loc asemenea altora. 

— Ştii, în meseria mea, nu-ți pui astfel de întrebări. 

— Te pui chezaș pentru oamenii tăi? 

— Fiecare răspunde pentru viaţa lui, comandante! Eu îmi văd de 
munca mea și nimic altceva. 


Prin aceste întrebări neobișnuite, ofițerul spera să-l facă pe 
căpitan să-și piardă sângele rece şi să scape vreo vorbă care să-i 
adeverească bănuielile. 

Câtuși de puţin deranjat de tot acest șir de întrebări, căpitanul 
rămase stăpân de sine. 

— Când putem pleca? 

— Îndată ce verificările vor fi încheiate. 

— Şi o să dureze mult? 

— Aş vrea să arunc o privire mai atentă asupra corăbiei. 

— Acesta-i obiceiul? 

— Din porunca faraonului, paza Abydosului cere măsuri 
neobișnuite. 

— Nu mă deranjează, aşa că puteţi începe. 

Surprins de lipsa oricărei împotrivi, comandantul scotoci totuși 
peste tot. Zadarnic însă. 

Oare se înșela sau trebuia să-și asculte instinctul? 

Corabia și echipajul erau supravegheate îndeajuns, așa că n-ar fi 
avut de ce să se teamă. Totuși, ceva nedeslușit îi punea pe gânduri. 
Până la urmă, ofițerul chemă un preot permanent. 

— Ţin cu tot dinadinsul ca mărfurile să fie încercate de cineva 
priceput înainte de a le împărți. 

Când Isis se înfățișă înaintea lui, ofițerul o privi cu îndoială. 
Această tânără femeie era cu adevărat în stare să facă întocmai ce 
dorea el? 

— Ce vă îngrijorează, comandante? 

— Încărcătura asta îmi dă de bănuit. 

— Care-i pricina? 

— Doar intuiţia mea. 

Isis turnă puţin ulei de moringa pe o bucată de pânză, pe o 
plăcintă şi pe un pește pe care tocmai îl pescuise un soldat. 

Peste puţin timp, apărură pete nefirești. 

— Uleiul acesta nu e pur, ba s-ar putea dovedi chiar vătămător. 

— Să trecem la uleiul pentru luminat. 

— Umpleţi o lampă, ceru Isis. 

Când lampa fu plină, ofițerul vru să aprindă feștila. 


— O clipă, interveni preoteasa. Întrebuinţaţi un băț ceva mai lung 
și țineţi-vă la depărtare de ea. 

Comandantul se supuse. 

Îndată ce-l atinse flacăra, uleiul luă foc. Dacă ar fi stat în preajma 
lui, ofiţerul s-ar fi ales cu arsuri grave. 

— M-aţi salvat, zise el, alb la față. 

— Mai sunt și alte mărfuri? 

— Doar una. 

După toate cele petrecute până atunci, ofițerul devenise prudent 
şi îi întinse cu delicateţe o sticluță cu laudanum. 

— Pe aceasta am s-o iau cu mine la templu, hotărî Isis. 

Când o văzu pe tânăra preoteasă îndepărtându-se cu sticluța de 
laudanum, căpitanul corăbiei se aruncă în Nil. Pricepând ce-l 
aștepta, nu-i mai rămânea altă alegere decât fuga. 

Dar nelegiuitul înota prost. În clipa când arcaşii începură să 
tragă, fu prins de un vârtej şi spaima puse stăpânire pe el. Luptându- 
se în van împotriva curentului, înghiți prea multă apă, dispăru, ieși 
din nou la suprafaţă, strigă după ajutor, se scufundă iar şi se înecă. 


21. 


Iker alerga. 

Pașii săi mărunți, dar egali se repetau fără odihnă, după cum 
învățase în timpul pregătirii sale de soldat. În fiecare zi îi mulțumea 
în gând guvernatorului de provincie Khnum-Hotep, astăzi vizir, că îi 
impusese această disciplină! 

Încredinţat că apariţia lui Isis nu-l înșelase, Iker își dădea silința 
din toată inima să scurteze distanța ce-l separa de Egipt. Nu ducea 
lipsă de apă, căci adesea găsea câte un izvor sau o fântână, își 
astâmpăra foamea cu fructe, dormea câteva ore și pornea iar la 
drum. 

Lăsase deoparte istoveala şi deznădejdea. Fiecare strădanie îl 
apropia tot mai mult de ţara sa. 

În cele din urmă, zări primul fort al Zidurilor Regelui şi-şi iuți 
pașii. În mai puţin de-o oră, soldaţii aveau să-l primească bucuroși. 
Apoi o să se-ntoarcă la Memphis, ca să-l înştiințeze pe Sesostris 
despre ce aflase. lar Egiptul va putea ocoli, astfel, capcana 
cananeană. 

O săgeată se înfipse lângă piciorul său, trezindu-l din visare. 
Acum Iker pricepu că, de fapt, în ochii pândarilor trecea drept un 
răzvrătit care încerca să le facă necazuri. Așa că se opri și-și ridică 
braţele în aer. 

leșind din fort, cinci soldați înarmaţi cu sulițe îl întâmpinară, 
cercetându-l cu ochi scormonitori. 

— Cine ești? 

— Fiul regal Iker. 

Cuvintele scribului stârniră tulburare, dar ofițerul își recăpătă 
îndată cumpătul. 

— Ai asupra ta sigiliul doveditor? 

— Vin din Canaan. Din porunca Luminăţiei Sale m-am strecurat 
în rândurile vrăjmașului și nu aveam cum să iau cu mine un 
asemenea obiect care m-ar fi trădat. Conduceţi-mă la Memphis! 

— Mai întâi o să-i vorbeşti comandantului acestui fort. 

Sever și plin de sine, comandantul fortului se simțea pătruns de 
însemnătatea sarcinii sale. 

— Isprăveşte cu poveştile, fiule, și spune-mi cine ești cu adevărat. 

— Fiul regal Iker. 

— Se aude că e mort. 

— Precum vedeţi, sunt viu și trebuie să mă înfățişez regelui fără 
întârziere. 

— Barem ţie nu-ţi lipsește curajul! De obicei, cananeenii nu se 
încăpățânează într-atât, nu au atâta tărie. 

— Daţi-mi unelte de scris. 

Curios, comandantul îi făcu pe plac. 

Cu hieroglife frumoase, Iker înșiră primele Maxime ale lui Ptah- 
Hotep. 

— Vă e de ajuns ca să mă credeţi că sunt scrib egiptean? 

Ofiţerul rămase uluit. 

— Nu s-ar zice că-i o treabă vrednică de-un cananean... Bine, să 
cercetăm mai îndeaproape situaţia ta. 

Libanezul putea fi mulțumit. 

Mârşăviile pe care le pusese la cale în Memphis îi izbutiseră de 
minune și răspândiseră spaima în capitală. Zvonuri care mai de care 
mai smintite străbăteau oraşul, iar tronul lui Sesostris se clătina. 
Cumpliții trimiși ai zeiței Sekhmet nu semănaseră, oare, peste tot 
otrăvuri, duhori și boală, trăgând săgeți ucigătoare, văzute şi 
nevăzute? 

Oamenii Libanezului se descurcaseră în chip desăvârşit. Fiecare 
dintre falșii negustori respectase întocmai poruncile primite, iar 
gărzilor le va fi cu neputinţă să le dea de urmă. 

Vorbele Prevestitorului se împlineau. 

Toţi credincioșii săi îl vor socoti de-acum încolo drept stăpânul 
absolut. Nu-l sfidase el pe faraon chiar în inima regatului său? 

Mai rămânea doar o piedică supărătoare, care cerea multă băgare 
de seamă: Abydos. 

Strălucitoarea izbândă dobândită la Memphis se datora unor 
iscoade a căror iuțeală și pricepere le întreceau cu mult pe cele ale 


oamenilor lui Sobek. Dar pe pământul sacru al lui Osiris lucrurile 
stăteau cu totul altfel. Tocmai de aceea Libanezul se îndoise de la 
bun început că va reuși să introducă în Abydos laudanumul și 
uleiurile otrăvite. În fruntea unui echipaj care nu ştia ce transportă, 
un corăbier încercat, devotat Libanezului, se învoise totuși să 
îndeplinească această sarcină anevoioasă în schimbul unei răsplăți 
uriașe. 

Libanezul îl primi pe sacagiu. 

— Veşti îmbucurătoare, stăpâne. Memphisul e învăluit în flăcări 
şi scăldat în sânge. Nenumărate focuri greu de domolit, temple 
distruse, o grămadă de morți. Şi nu mai vorbesc de femeile 
însărcinate, care au pierit în chinuri, toate soţii ale unor demnitari 
de vază. 

— Dar în privinţa Abydosului ce-ai aflat? 

— Lovitura a dat greș, într-adevăr. Încărcătura a trezit bănuielile 
soldaţilor. Din pricina verificărilor temeinice, niciun strop de ulei 
sau de laudanum n-a trecut de paza portului. 

— Şi căpitanul? 

— A murit înecat pe când încerca să fugă. 

— Carevasăzică n-a vorbit... Oamenii noștri sunt la adăpost? 

— Cei veniţi din afara Memphisului au părăsit deja orașul ca să se 
alăture  Prevestitorului. Ceilalți își văd de îndeletnicirile lor 
obișnuite și deplâng împreună cu toată lumea cele întâmplate. 

Chipul lui Sesostris era încă şi mai grav decât de obicei. 

— Nu poate fi vorba de simple întâmplări, Luminăţia Voastră, 
grăi, răspicat, vizirul Khnum-Hotep, ci de un atac limpede, bine 
gândit. 

— Cele mai rele temeri ale mele se adeveresc, întări Sobek 
Păzitorul, răvășit. Luptătorii ascunși în Memphis au trecut la fapte. 
Uleiurile pe care le-au vândut au adus moarte și au iscat pârjol. 
Pagubele sunt însemnate. 

— Dar grozăviile nu se opresc aici, continuă vizirul, cu voce 
slabă. Mai multe femei însărcinate au fost otrăvite de uleiul pentru 
masaj. Cu toate strădaniile lui Gua și a celorlalți doctori, niciuna n-a 
putut fi salvată. 


— Vor să ucidă însuși Egiptul. Ne-au omorât scribii, slujbașii, 
preoții și chiar pe viitorii noștri copii! spumegă de furie Sobek. 

— Ţineţi-vă firea și îngrijiți-vă de bolnavi și de răniți! porunci 
monarhul. Iar Medes să-mi aducă degrabă veşti de la Abydos. 

Secretarul Casei Regelui își puse la treabă toți scribii ca să 
întocmească mesaje liniştitoare şi să se încredințeze că ajung 
degrabă în provinciile de la miazăzi şi miazănoapte. Deşi în sinea lui 
se bucura de biruința Prevestitorului, își arăta iscusința în slujba 
faraonului. 

E adevărat, mulți nevinovați își pierduseră viața. Dar asta nu 
conta în ochii lui Medes. Singurul lucru care avea însemnătate era 
să pună mâna pe putere şi, pe acest drum întortocheat, aliații săi 
trebuiau să lovească tare. 

Chiar în clipa când se pregătea să trimită o corabie uşoară la 
Abydos ca să strângă informații sigure, Medes fu înștiințat despre 
sosirea unei preotese din orașul sacru al lui Osiris. 

Medes, fără să stea pe gânduri, alergă spre port, unde aștepta Isis, 
însoțită de Vânt-de-Miazănoapte. 

— S-a petrecut ceva rău la Abydos? 

— Duceţi-mă la palat, vă rog. Trebuie să-l văd de îndată pe 
Luminăţia Sa. 

Prevăzător ca-ntotdeauna, Medes nu mai luase legătura cu 
Libanezul de când planul lor prinsese viață, aşa că nu știa nimic 
despre soarta ținutului sacru. 

Judecând însă după chipul lipsit de seninătate al lui Isis, 
pământul lui Osiris nu fusese cruțat. 

— Am împiedicat un dezastru, Luminăţia Voastră. Fără atenția 
comandantului numit de Sobek, uleiurile otrăvite ar fi fost împărţite 
preoților din Abydos și acum am fi jelit mulți morți. 

— Înţeleg că ajutorul tău a fost hotărâtor. 

— Am avut noroc și Pleșuvul mi-a adeverit părerile. Dar 
Memphisul... Memphisul a fost atins? 

Deși glasul monarhului nu tremura câtuși de puţin, iar chipul său 
rămânea neclintit, tânăra femeie înțelese că suferința lui Sesostris 


era adâncă. Și ca om, și ca rege se simţea greu încercat, dar nimic 
nu-l va împiedica să continue lupta. 

— Capitala n-a scăpat de acest atac mârșav. Mulţi oameni au 
murit. 

— Doar demonul întunericului care încearcă să veştejească 
salcâmul lui Osiris poate fi în stare de asemenea grozăvii, își dădu 
cu părerea Isis. 

— Prevestitorul... Da, el e făptaşul, fără nicio îndoială. Tocmai și- 
a arătat puterile. Şi nu se va opri aici. 

— Chiar e cu neputinţă să-i aflăm adevăratul nume și să-i 
descoperim ascunzătoarea? 

— Căutările noastre s-au dovedit zadarnice. Trăgeam nădejde că 
Iker va izbuti să-i dea de urmă. 

— A mai trimis vreun mesaj? 

— Nu, Isis. 

— Și totuși, trăiește, Luminăţia Voastră! 

— Mai stai câteva zile la Memphis. Preotesele din templul lui 
Hathor îi îngrijesc pe cei cu arsuri și învăţătura ta le-ar fi de folos. 

Marele Trezorier Senankh şi Purtătorul Sigiliului regal Sehotep 
vegheau, fără odihnă, asupra reparării templelor, ajutorării 
victimelor și reconstruirii grabnice a corăbiilor și clădirilor distruse 
de flăcări. 

Cât despre Sobek, acesta nu mai contenea să tot pună întrebări 
puţinilor martori care-i văzuseră pe negustorii de uleiuri ucigătoare. 
Dar răspunsurile semănau între ele ca două picături de apă; nimeni 
nu-i cunoștea. Fie își duceau traiul în alte cartiere, fie veniseră din 
afara orașului şi primiseră sprijinul unor complici care știau bine 
cum merg treburile în capitală. 

Din nenorocire, nimeni nu putea spune limpede cum arătau. La 
drept vorbind, de ce să iei aminte la niște negustori binevoitori, 
tăcuți şi grăbiţi? 

Și vrând-nevrând, cercetările lui Sobek băteau pasul pe loc. Nu 
exista nicio cale de urmat și nu aveau asupra cui să îşi abată 
bănuielile. 


Lui Sobek îi venea să urle de furie, să se repeadă cu pumnii 
asupra primului bănuit, într-atât neputința sa îl adusese în pragul 
disperării. Visa să-i arunce în temniță pe toţi neisprăviţii din 
capitală și să-i bată cu bastoanele până când ar fi scos de la ei vreo 
informaţie oricât de măruntă. Dar legea lui Maat nu îngăduia tortura 
și nici faraonul nu ar fi iertat o asemenea abatere. 

Dar care era pricina acestei înfrângeri usturătoare? Neîndoielnic 
una singură: luptătorii din umbră, oameni încercaţi și ascunși cu 
viclenie printre locuitorii Memphisului, se supuneau căpeteniei lor 
cu o disciplină de necrezut. Nici unuia nu-i trecea prin cap să-l 
trădeze sau să-l vândă. În cazul unei greșeli, pedeapsa ar fi fost atât 
de groaznică, încât fiecare soldat din această armată a răului și 
întunericului asculta fără șovăire poruncile comandantului ei. 

Deși mâhnit peste măsură, Sobek va şti totuși să se arate 
răbdător. 

Într-o zi sau alta, unul dintre nelegiuiții aceştia tot va călca 
strâmb și în clipa aceea Păzitorul o să fie pregătit și n-o să scape 
prilejul. 

Până atunci, poruncise ca uleiurile și leacurile întrebuințate de 
doctori să fie controlate. Puțin câte puţin, fruntea i se însenina, dar 
cum să ghicească în ce fel va lovi din nou vrăjmașul? 

— Comandante, zvonurile se răspândesc necontenit, îi spuse unul 
dintre ofițerii săi. Se vorbeşte că regele a murit otrăvit cu ulei. 
Oamenii se agită și se strâng în grupuri pe ici, pe colo. Mă tem să nu 
se işte vreo răzmeriţă. 

Sobek alergă într-un suflet la palat să-l înștiințeze pe monarh. 

Iar Sesostris își chemă îndată slujitorii și pe paznicul coroanei. 

Sub ochii uimiți ai mulțimii, lectica faraonului străbătu cartierele 
Memphisului. Purtând coroana dublă și un veşmânt împodobit cu un 
grifon ce-şi călca în picioare dușmanii, cu pieptul acoperit de un 
colier lat din aur, ce amintea de Eneada creatoare, Sesostris ţinea în 
mâini sceptrul de comandant și sceptrul Magie, care îi îngăduia să 
reunească diversitatea în unitate. Chipul său, împietrit aidoma celor 
al statuilor, alunga zbuciumul din inima supușilor. 


Regele nu era mort și această apariţie a sa stătea drept dovadă a 
hotărârii de a readuce ordinea în capitală. 

Când uralele izbucniră din toate părțile, Sobek răsuflă ușurat. 
Cumplita izbândă a Prevestitorului nu putea fi decât trecătoare. 

Abia când Sesostris se întoarse, neatins, la palat, după ce redase 
speranța poporului său, Păzitorul își dădu seama cât de mult își 
pusese faraonul viața în primejdie. 

Unul dintre ofițerii săi se apropie şi-i șopti câteva cuvinte la 
ureche. 

— Comandante, acum aveţi de ce să vă bucurați. 

— Ai găsit vreo urmă? 

— Mai mult de atât! 

— Ai arestat vreo iscoadă? 

— Vă las să descoperiți singur. 


22. 


Iker era de nerecunoscut. La fel de prost ras ca unul care trăia în 
mlaștini, acoperit cu o pânză prăfuită, i-ar fi făcut silă oricărui 
demnitar de la curte. 

Întoarcerea în Egipt nu fusese pe măsura nădejdilor sale. Din 
fortăreaţa principală a Zidurilor Regelui, o trupă de soldați îl 
însoţise până la Memphis și, fără să-i mai pună vreo întrebare, îl 
aruncase în temnița situată în apropierea cartierelor sărăcăcioase 
din partea de miazănoapte a orașului. Nesimţitor la împotrivirile 
tânărului scrib, paznicul se ferea să schimbe vreun cuvânt cu el şi se 
mărginea să-i aducă, o dată pe zi, plăcinte reci şi apă. 

Dar cine poruncise închiderea lui tainică în această carceră? 

Iker începuse să-şi facă tot soiul de planuri de fugă când ușa se 
deschise larg. 

În pragul ei stătea Sobek Păzitorul. 

— Carevasăzică, tu pretinzi că ești Fiul regal? 

Scribul se ridică în picioare. 

— Deşi nu sunt prea arătos, nu se poate să nu mă recunoști. 

Căpetenia tuturor gărzilor regatului păși încet în jurul 
prizonierului. 

— Drept să-ți spun, nu. Aici sunt aduși cei care fug din armată, 
cei care încearcă să scape de împlinirea corvezilor și străinii intrați 
pe furiș în Egipt. Tu printre care te numeri? 

— Sunt Fiul regal Iker și tu știi asta la fel de bine ca şi mine. 

— L-am întâlnit la curte pe tâlharul acela, iar tu nu-i semeni. 
Nefericitul a murit, pe undeva prin Syro-Palestina. 

— Nimeni n-a primit mesajul meu? 

— Unul fals, de bună seamă. Sau poate chiar o momeală ca să 
atragă armata noastră într-o capcană. 

— Isprăveşte cu prefăcătoria asta, Sobek, și condu-mă degrabă în 
fața Luminăţiei Sale. Am adus informaţii de cea mai mare 
însemnătate. 


— Vorbele înșelătoare ale unui răzvrătit nu-l înveselesc pe faraon. 
În loc să-ți răcești gura îndrugând minciuni, spune-mi mai bine de 
ce-ai vrut să treci Zidurile Regelui. 

— Nu te purta prostește! Am reușit să scap din mâinile 
cananeenilor și ale sirienilor și vreau să dau seamă tatălui meu 
despre sarcina pe care mi-a încredinţat-o. 

Cu un zâmbet batjocoritor pe buze, Sobek își încrucișă braţele. 

— Nici cel mai destoinic viteaz nu s-ar fi întors din acel infern. 
Una din două: ori ești un răzvrătit care se dă drept Fiul regal Iker ca 
să-l ucidă pe faraon, ori eşti cu adevărat Iker, adică un trădător 
călăuzit de aceeași dorinţă. Alege tu care din cei doi vrei să fii, 
înainte de a te osândi la muncă silnică până la sfârșitul zilelor tale. 

Și Păzitorul ieși, trântind ușa carcerei. 

După ce îngrijise o groază de răniți, dintre care cei mai mulți 
aveau să scape cu viață, Isis se pregătea să se urce pe corabia ce 
urma s-o poarte spre Abydos, când Vânt-de-Miazănoapte scoase 
câteva răgete sfâşietoare. Bine înfipt pe picioare, măgarul refuză să 
se mai mişte. 

Isis îl mângâie. 

— Eşti bolnav? 

„Nu”, răspunse animalul, ridicând urechea stângă. 

— Trebuie să plecăm, Vânt-de-Miazănoapte. 

„Nu”, se împotrivi patrupedul. 

— Ce anume vrei? 

Vânt-de-Miazănoapte se întoarse şi o apucă înspre palat. Isis își 
grăbi paşii, de teamă să nu-l piardă. În apropierea clădirilor 
administraţiei, animalul adulmecă îndelung aerul. Apoi o rupse la 
fugă, forțându-i pe trecători să se tragă la o parte din calea lui. 

Preotesei îi fu peste puteri să se ţină după el. 

— Ai necazuri? grăi Sekari, care o veghea din umbră pe tânăra 
femeie. 

— Vânt-de-Miazănoapte nu vrea să se întoarcă la Abydos. E 
prima dată când se poartă așa ciudat. 

— L-ai întrebat de ce? 

— N-am avut timp. 


— Mi-a venit o idee. 

Și, cu ajutorul spuselor unor gură-cască, Sekari dădu de urma 
măgarului. 

— Tot nimic, Sobek? 

— Dacă aș fi găsit ceva, Sekari, Luminăţia Sa ar fi fost înștiințat 
primul. Dar tu? 

— Se pare că un tâlhar cananean a fost închis în temniţa de la 
miazănoapte. Mi-ar plăcea să-i pun câteva întrebări. 

— Pentru ce? 

— Asta mă priveşte doar pe mine. 

— Din păcate pentru tine, ticălosul ăla e pus sub pază strașnică și 
ca să-l vezi îţi trebuie o împuternicire de la vizir. Însă nu sunt așa 
sigur că el mai poate să te ajute. 

— Dar ce-a păţit Khnum-Hotep? 

— Află și singur. 

Sekari porni iute spre palat, unde îl întâlni un Sehotep peste 
măsură de abătut. 

— Regele l-a chemat pe vizir, îi dezvălui el lui Sekari. 

— Ştii din ce pricină? 

— După chipul răvășit al lui Khnum-Hotep, s-ar zice că s-au 
petrecut lucruri grave. 

În fața vizirului, Sesostris citi cu voce apăsată raportul 
comandantului portului din Abydos, pe care Sobek îl înmânase 
regelui. 

— Pecețile mele întrebuințate de un ucigaș! O lovitură mai 
josnică decât aceasta nu puteam primi, Luminăţia Voastră. 
Bineînțeles că vă cer să numiți pe altcineva în locul meu. Și, înainte 
de a mă întoarce în provincia unde m-am născut, dacă îmi veți face 
această favoare, îngăduiți-mi să vă pun o întrebare: ați bănuit, fie și 
numai o clipă, că eram vinovat? 

— Nu, Khnum-Hotep. Şi o să rămâi și pe mai departe vizir în 
aceste vremuri de furtună când fiecare slujitor al lui Maat trebuie să 
se gândească doar la salvarea regatului. 


Copleșit pentru prima dată de povara anilor și mișcat până în 
adâncul sufletului de această dovadă de încredere, bătrânul vizir 
jură să nu-şi cruțe puterile şi să nu-l dezamăgească pe monarh. 

— Şi totuşi, sunt vinovat, căci n-am fost cu destulă băgare de 
seamă, mărturisi el. Peceţile erau lesne de copiat. De-acum înainte, 
am să le păstrez doar eu. Nici chiar cei mai apropiaţi oameni ai mei 
nu vor mai putea ajunge la ele. 

— Găsirea hoțului ar fi anevoioasă, ba chiar cu neputinţă? 

— Din nefericire, da, Luminăţia Voastră. A fost nevoie de tot 
acest dezastru ca să îmi dau seama că m-am purtat cu o prea mare 
îngăduință, de care mă fac răspunzător. 

— Dacă tot stai și cugeţi la greșelile trecute n-ai să ajungi 
nicăieri. Mai bine împiedică-l pe dușman să tragă foloase iar de pe 
urma slăbiciunilor tale și veghează cu toată grija asupra sarcinilor 
tale. 

— Bizuiţi-vă pe mine, Luminăţia Voastră. 

Sekari îl găsi pe Knum-Hotep îmbătrânit parcă peste noapte şi 
îngrijorat, dar nu pierdu timpul cu vorbe curtenitoare. 

— Îmi trebuie o împuternicire. 

— Ce fel? 

— Vreau să stau de vorbă cu un prizonier. 

— Cere-i lui Sobek. 

— Refuză să-mi dea. 

— Din ce pricină? 

— Nimeni nu trebuie să-l vadă pe prizonier. 

— Ce-ar fi să mă lămurești și pe mine, Sekari? 

— Am să te lămuresc când omul acela o să-mi dea câteva 
răspunsuri. 

—  Încăpăţânat cum te știu, n-o să te lași până nu capeţi 
împuternicirea. 

— Întoemai. 

Înarmat cu preţiosul document, Sekari alergă spre temniță în 
poarta căreia Vânt-de-Miazănoapte stătea culcat. Nimeni nu izbutise 
să-l facă să se miște și asta însemna că Iker nu putea fi departe de 
acolo. 


TEE 

Membrii Casei Regelui ascultară cu atenție raportul lui Sobek 
Păzitorul, care nu ocolise niciun amănunt legat de nenorocirea care 
se abătuse asupra Memphisului. Datorită echipelor lui Sehotep, 
stricăciunile aduse clădirilor aveau să fie în curând șterse, dar nu se 
putea spune același lucru și despre rănile oamenilor. Ţinând seama 
însă de numărul mare al gărzilor şi al soldaţilor care împânzeau 
întreaga capitală, temerile începeau să slăbească, mai ales că sute de 
scribi controlau toate mărfurile întrebuințate de orăşeni. 

— Acum știu cum au lucrat ticăloșii, zise Sobek. După ce au ucis 
mai mulți negustori, le-au luat locul, iar oamenii n-au bănuit nimic. 

— Laudanumul nu e o marfă oarecare, îl întrerupse Senankh. 

— Bineînţeles, și speram ca în această privinţă să descopăr vreo 
urmă, dar înscrisurile au fost măsluite. lar doctorii, primind 
leacurile pe aceleași căi de până atunci, n-au avut de ce să se arate 
neîncrezători. 

— Dar sticluţele cu ulei pentru femei însărcinate? întrebă vizirul. 

— Au fost aduse în Memphis pe ascuns şi erau atât de scumpe, 
încât doar familiile bogate puteau să cumpere așa ceva. Cu sprijinul 
câtorva martori, am găsit casa negustorului. Din nenorocire însă, 
bărbatul a dispărut și n-am izbutit să aflu altceva despre el, decât că 
era de fel din Asia. 

— Să nu mai pierdem vremea cu vorbe fără rost, îi sfătui 
Nesmontu. Adevăratul vinovat de aceste fapte mârșave este 
Prevestitorul. În ciuda oricăror greutăţi, trebuie să-l scoatem din 
bârlog. Sobek şi gărzile lui să vegheze asupra Memphisului, iar eu 
cu armata mea o să-i venim de hac acestui demon. 

— Oare planul acesta are sorţi de izbândă? se neliniști Senankh. 

— Dacă lovim iute și cu putere, da. Dar având în vedere că 
locurile acelea sunt necunoscute și pline de primejdii, am nevoie de 
toate trupele. 

— Generalul Nesmontu să pregătească un plan de atac asupra 
Syro-Palestinei! porunci faraonul. 

Recunoscându-l pe Sekari, Vânt-de-Miazănoapte se ridică în 

picioare şi se lăsă mângâiat. 


— Se pare că-ţi merge bine. Abydosul îți priește, iar Isis te 
îngrijeşte cu toată dragostea, zise el. 

Măgarul ţintui cu privirea temnița. 

— Iker e închis înăuntru? 

Animalul își înălță urechea dreaptă. 

— Ce-ar fi să pornim în căutarea lui? 

În ochii mari şi căprui ai patrupedului se aprinse speranţa. 

Soldatul care stătea de strajă se apropie de Sekari. 

— Nu te cunosc. Ce vrei? 

— Să vorbesc cu tâlharul cananean. 

— Cu îngăduinţa cui? 

— O împuternicire din partea lui Khnum-Hotep e de ajuns? 

Prima grijă a unui paznic destoinic era să ocolească necazurile. 
Într-adevăr, comandantul Sobek dăduse ordine clare, dar nu puteai 
să nu ţii seama de o poruncă a vizirului. 

— N-o să dureze prea mult? 

— Te asigur că nu. 

— Atunci, intră. 

Ușa carcerei se deschise. 

Neavând altă scăpare decât să-şi doboare temnicerul şi să încerce 
să fugă, Iker se năpusti spre el. 

Antrenat să facă faţă unui astfel de atac, Sekari îl înșfăcă de braţ 
pe scrib care totuși nu-și slăbi strânsoarea. 

Încleștaţi, se rostogoliră pe jos. 

— Eu sunt, Sekari! 

Fiul regal se retrase şi se uită la potrivnicul său. 

— Tu... Chiar tu ești? 

Sekari se ridică. 

— Eu, unul, nu m-am schimbat prea mult. Pe când, tu... Ca să 
capeţi o înfățișare cât de cât mulțumitoare, o să fie nevoie de multă 
muncă! 

Un răget neînchipuit de puternic îi făcu pe cei doi să tresară. 

— Vânt-de-Miazănoapte! 

— M-a adus până la temniţa asta și te așteaptă cu nerăbdare. 

— Sobek m-a învinuit de trădare și-mi dorește pieirea. 

— O să punem la punct lucrul acesta mai târziu. 


Tocmai când părăseau carcera, trei gărzi sosite în grabă le tăiară 
drumul. 

— Împuternicirea vizirului îţi îngăduia doar să stai de vorbă cu 
prizonierul, nu să-l eliberezi. 

— Tânărul acesta e Fiul regal Iker, se răsti la ei Sekari. 

— Ne-a împuiat și nouă urechile cu minciunile astea. Tu și 
protejatul tău rămânețţi frumușel aici, amândoi. 

— Trebuie să-l conduc la palat. 

— Faţa ta nu-mi place defel, băiete. Sau mă asculți, sau o să-mi 
simţi bastonul pe spinare. 

Dar Sekari nici nu se gândea să-l lase pe Iker să zacă în temniţă. 

Cei doi prieteni erau în stare să ţină piept gărzilor, deşi le părea 
rău că trebuie să-i înfrunte tocmai pe oamenii însărcinaţi să păstreze 
ordinea. 

Deodată, un mârâit ameninţător îi încremeni pe toți cinci. 

Cu coada ochiului, una dintre gărzi zări un câine uriaș, ce-și 
dezvelise colții înfricoșători. 

— Sângerosule! exclamă Iker. Ai izbutit să mă găsești! 

— E un prieten de-al tău? întrebă Sekari. 

— Din fericire, da! La un singur semn de-al meu se și repede la 
gâtul dușmanului. Nici chiar mai mulți oameni nu-l pot opri. 

Prinse la mijloc, cele trei gărzi socotiră lupta inegală. Şi nici nu 
erau plătite ca să moară prostește. 

— Voi şi cu monstrul ăsta n-o să ajungeţi departe! 

— Nu-ţi bate capul cu cercetări zadarnice, îi sfătui Iker. Ne 
găsești la palat. 


23. 


La câţiva paşi de o intrare lăturalnică a palatului, străjile opriră 
un grup ciudat alcătuit din Sekari, un biet sărăntoc de o mizerie 
respingătoare, un măgar vânjos și un dulău înspăimântător. 

— Chemaţi-l pe Purtătorul Sigiliului regal, ceru Sekari. 

Sehotep se învoi să vadă despre ce era vorba. 

— Se zice că frizerul tău e cel mai bun din Memphis, începu 
Sekari. Prietenul meu ar avea nevoie de îndemânarea lui. 

— Prietenul tău... Cine e? 

— Nu-l recunoști? 

— Pot... să mă apropii? 

— Te previn că nu miroase tocmai plăcut. 

Șovăielnic, Sehotep înaintă și privi cu atenţie biata făptură, plină 
de păduchi. 

— Peste putinţă! Nu e chiar... 

— Ba da, dar trebuie să-l spălăm. 

— Haideţi la mine acasă. 

Între Vânt-de-Miazănoapte şi Sângerosul se stabilise iute o 
tovărăşie pe față. Având în vedere mărimea câinelui, măgarul îl 
socotise demn de atenţia sa. Ajutându-l pe Iker să iasă din temniţă, 
dulăul își dovedise vrednicia și putea, așadar, să intre în cercul 
prietenilor adevăraţi. La rândul său, Sângerosul pricepuse că 
vajnicul patruped era un înţelept și, totodată, cel mai vechi prieten 
al lui Iker, așa că avea întâietate în timpul discuţiilor. Odată 
hotărâte aceste reguli, Vânt-de-Miazănoapte și Sângerosul urmau să 
vegheze împreună asupra Fiului regal. 

Pe când se înfruptau din neasemuitele bunătăți aduse de un 
slujitor al lui Sehotep, frizerul îl cercetă din priviri pe Iker, cu 
îngrijorare. Mai întâlnise el destule situaţii grele, dar aceasta le 
întrecea, de departe, pe toate. 

Alese cel mai ascuţit brici din bronz, lung de şaisprezece 
centimetri şi lat de cinci. În formă de pentagon alungit, unealta avea 
două laturi rotunjite şi bombate și alte trei adâncite. Primele două 


alcătuiau muchii tăioase, care trebuiau folosite cu prudenţă. 
Apucând mânerul din lemn în care briciul propriu-zis era fixat cu 
mai multe nituri de aramă, frizerul începu descâlcirea. 

— Părul nu e prea aspru și nu s-au strâns în el prea mulți 
scaieţi... Poate că am să izbutesc să înlătur dezastrul. 

Apă caldă, spumă din belșug, pomezi care alinau fierbințeala 
pricinuită de uneltele frizerului, tunsoare elegantă, potrivită cu 
chipul tânărului. Iker avu parte de îngrijirile atente ale unui meșter 
fără pereche, hotărât să atingă culmile măiestriei. 

— Minunat, își dădu cu părerea Sekari. Eşti chiar mai fermecător 
decât înaintea plecării tale în Canaan. Frizerule, zeii te-au înzestrat 
cu mult har! 

Omul se îmbujoră de plăcere. 

— Frumusețea nu ajunge, îi reaminti Sehotep, trebuie să ne 
gândim şi la sănătate, după o călătorie așa de lungă. Am să te 
încredințez mâinilor pricepute ale unui slujitor care se îndeletniceşte 
cu masajul. 

Pe spatele, fesele și picioarele lui Iker, slujitorul întinse un 
unguent protector, preparat din pudră de coriandru, făină de bob și 
de gnu, sare de mare, ocru şi rășină de terebint. Apoi frământă 
fiecare mușchi ca să redea vigoarea acestui trup încercat. 

După o oră petrecută astfel, scribul își simţi puterile 
împrospătate. Durerile şi încordarea dispărură, energia îl străbătea 
din creștet până în tălpi. 

— Nu mai rămâne decât să te înveșmântăm potrivit rangului tău, 
grăi mulțumit Sehotep și-i înmână Fiului regal o tunică și sandale. 

Gărzile palatului, alese cu severitate de însuşi Sobek, se întrebau 
ce s-ar fi cuvenit să facă? Neîndoielnic, dacă nu-l lăsau pe Sehotep 
să intre și-ar fi atras necazuri însemnate. Dar Fiul regal Iker, dacă 
într-adevăr era chiar el, nu avea îngăduinţa să treacă de pază. 

— Chemaţi-l pe comandantul vostru, ceru Purtătorul Sigiliului 
regal. 

Sobek nu întârzie să apară. 

— Sper că-l recunoști pe Iker, nu? întrebă Sehotep, batjocoritor. 
Sau poate găsești că nu mai seamănă cu tâlharul cananean pe care l- 


ai azvârlit în temniță? 

— Ucigaşul ăsta n-are decât o singură dorinţă: să-l omoare pe 
faraon. Dând crezare minciunilor lui, pui în primejdie viaţa regelui. 

Iker îl înfruntă pe mai-marele gărzilor. 

— Te înșeli, Sobek. Pe numele faraonului, îți jur că te înșeli. 
Trebuie să-l înștiințez despre roadele misiunii mele. Ia câte măsuri 
de prevedere vrei, dar gândește-te înainte de toate la Egipt. 

Îndârjirea lui Iker îl miră pe Păzitor. 

— Urmează-mă! 

— Iar noi o să-l însoţim pe Iker, hotărî Sehotep. Asta ca să nu fii 
ispitit să-l uiţi în vreo temniţă oarecare. 

Sobek ridică din umeri. 

— Purtătorul Sigiliului regal are dreptate, încuviinţă Sekari. Când 
te loveşti de un zel nemăsurat, ca al tău, nu eşti niciodată îndeajuns 
de prudent. 

La intrarea în odăile regale, îi întâmpină generalul Nesmontu. 

— Luminăţia Sa îl va primi pe Iker numai după ce va fi purificat. 

Fiul regal fu condus la templul lui Ptah. Un preot îl dezbrăcă, îi 
spălă mâinile și picioarele, apoi îl îndemnă să pășească într-o capelă 
unde ardea o singură lampă. 

Senankh și Sehotep se așezară de-o parte și de alta a tânărului. 

În faţa lui, stătea vizirul Khnum-Hotep. 

— Fie ca apa vieţii să purifice, rosti el, să strângă laolaltă 
energiile şi să împrospăteze inima celui care o respectă pe Maat. 

Doi preoți ridicară deasupra capului lui Iker un vas din care ţâșni 
o lumină ce îi învălui trupul. 

Iker își aminti de ritualul celebrat în mormântul lui Djehuty și de 
cuvintele generalului Sepi: „Voiai să cunoşti Cercul de Aur din 
Abydos, priveşte-i puterea”. 

Iar azi, având parte de un privilegiu neasemuit, Fiul regal se 
găsea în locul lui Djehuty! 

Oare confreria îşi va deschide uşile pentru el? Încercând să uite 
de această întrebare, scribul se bucură de baia de raze blânde și 
totodată înnoitoare. 

Generalul Nesmontu îi înmână Fiului regal cuțitul duhului 
păzitor. 

— Eram încredinţat c-ai să te întorci. Să nu te mai desparti 
niciodată de această armă. 

Vizirul Khnum-Hotep îi atârnă la gât tânărului un colier subțire 
din aur de care era agățată o amuletă ce reprezenta sceptrul 
„putere”. 

— Fie ca magia ei să te protejeze și să-ți dăruiască întreg curajul 
celor drepți. 

Zâmbind, Sekari înaintă la rândul său. 

— Iată uneltele tale de scrib, prietene. Nu lipsește nici măcar o 
pensulă. 

Lui Iker îi făcură multă plăcere aceste clipe care dovedeau 
încrederea pe care ceilalți o aveau în el. Dar cum să fie fericit după 
ce Sekari îi povestise nenorocirea petrecută la Memphis? 

— Luminăţia Sa ne aşteaptă, arătă vizirul. 

Iker ar fi vrut să-i mărturisească regelui uriaşa bucurie de a-l 
revedea, dar solemnitatea sălii de consiliu nu-l îndemna la așa ceva. 
Sever, adâncit în gânduri, monarhul arăta îmbătrânit. Totuși, 
rămânea de neclintit, iar privirea sa nu oglindea nici urmă de 
slăbiciune. 

Fiul regal înșiră pe îndelete peripeţiile sale, fără să treacă sub 
tăcere nici teama, nici greşelile și nici părerile de rău că nu aflase 
nimic despre ucigașul generalului Sepi. De Isis nu pomeni. Doar ea 
ştia cât îl ajutase. 

Sobek Păzitorul nu scăpă prilejul să-i pună o mie și una de 
întrebări, în speranţa că Iker se va contrazice singur. Dar tânărul nu 
se zăpăci și Nesmontu întări o bună parte din spusele sale. 

— Care e părerea ta? întrebă monarhul. 

—  Syro-Palestina e doar o momeală, Luminăţia Voastră. 
Prevestitorul a părăsit-o, dar vrea să ne ademenească într-acolo 
armata ca s-o îndepărteze de Egipt, unde va continua să 
răspândească veninul. Demonul acesta îi cunoaște pe cananeeni și 
ştie că nu sunt în stare nici măcar să poarte un război împotriva 
noastră, darămite să-l câştige. Ei se vor mărgini la încăierări şi la 


câteva atacuri pe furiș care-i vor istovi pe soldaţi. Prezenţa întregii 
armate se va dovedi de prisos. 

— Tocmai era gata să pornim un atac înverşunat, îi destăinui 
Nesmontu. 

— Ținuturile acelea vor rămâne cu neputinţă de cârmuit, zise 
Iker, și nu se vor învoi niciodată să respecte legea lui Maat. Triburile 
nu vor înceta să se lupte și să se sfâşie între ele, alianțele să se 
înnoade și să se desfacă lesne, iar hoţii și mincinoșii să se bată 
pentru putere. Oricâtă răbdare am avea, toate strădaniile noastre de 
a le schimba gândirea vor da greș. Mai bine ne-am mulțumi să 
păstrăm o pace, fie ea și șubredă, în orașele mari și să întărim 
Zidurile Regelui ca să descurajăm orice încercare de năvălire. 

— Dar asta ar însemna să renunțăm la stăpânirea noastră, 
mormăi Sobek. 

— Dar ea nu există și nici nu va exista vreodată. Prevestitorul a 
înțeles lucrul acesta şi caută să ne prindă în capcană. 

— Iată vorbele unui complice al cananeenilor! exclamă Păzitorul. 
Nu-i arată ele, oare, fățărnicia? 

— Ba dimpotrivă, în întrerupse Sehotep. Și eu împărtășesc 
această părere de multă vreme, dar nu aveam pe ce să mă sprijin. 
Acum Iker m-a lămurit pe deplin. 

— Dar generalul Nesmontu nu îndeamnă la ocuparea Syro- 
Palestinei și la război crâncen? 

— În lipsă de altceva mai bun, recunoscu bătrânul soldat, şi mai 
cu seamă pentru a-l prinde pe Prevestitor! Însă dacă a părăsit 
ținutul, o desfășurare de forțe ar fi zadarnică, fără putinţă de tăgadă. 
Triburile n-au decât să se nimicească între ele, cu atât mai bine 
pentru noi! Asta o să împiedice nașterea unei armate cananeene. lar 
dacă unele căpetenii plătite de noi îi vor ațâța și învrăjbi, Egiptul va 
trage foloase. Consider că acesta e cel mai nimerit plan. Cere timp, 
într-adevăr, dar nu mă îndoiesc de roadele sale. 

— Stăruie încă o întrebare fără răspuns, se plânse Senankh. Unde 
se ascunde Prevestitorul? Și suntem pe de-a-ntregul siguri că el a 
săvârşit aceste nelegiuiri? Atunci de ce n-a trimis veste pretutindeni 
că el e făptașul? 


— Pecetea lui, zise vizirul, e însăși întinderea dezastrului. Cine 
altcineva ar fi putut să pună la cale şi să ducă la bun sfârșit o 
asemenea mârşăvie, dacă nu cel care s-a atins de salcâmul lui Osiris? 

Senankh se temea de acest răspuns, dar fu nevoit să se plece în 
faţa adevărului rostit de Khnum-Hotep. 

— Chiar n-ai aflat nimic despre ascunzătoarea Prevestitorului? îl 
întrebă Sehotep pe Iker. 

— Nimic, din nefericire. Cei mai mulți cananeeni și sirieni îl 
socotesc o umbră îngrozitoare, o vedenie căreia i se supun de frica 
unor pedepse cumplite. Aceasta și este nemaipomenita idee a 
Prevestitorului: să devină stăpânul deplin al dușmanilor lui Maat și 
al Egiptului, pătrunzându-le în suflet. Nici măcar n-are nevoie să 
apară ca să îi convingă. Repet: Syro-Palestina nu-i decât o momeală. 
Prevestitorul şi-a lăsat acum protejaţii în voia sorții ca să semene 
răzmeriţe pustiitoare altundeva. Şi acest „altundeva” începe cu 
Memphisul. 

— Capitala e bine păzită, îl asigură Sobek. 

— Să sperăm, zise Sehotep. Dar celelalte orașe? 

— Primarii vor fi preveniți prin decrete regale, făgădui vizirul. 
Dar trupele provinciilor sunt neîndestulătoare, iar păstrarea păcii 
cere prezența soldaţilor pe tot cuprinsul ţării. Așa că trebuie să 
alegem: Nesmontu ori curăță Syro-Palestina, ori asigură paza Celor 
Două Regate. 

— Isprăvindu-și misiunea, Fiul regal ne-a dat răspunsul, hotărî 
faraonul. A mai rămas un singur lucru de lămurit: purtarea lui 
Sobek. 

— Cred că am făcut bine trimițând în temniță un fugar, 
Luminăţia Voastră. 

— Socoţi nedreaptă închiderea ta? îl întrebă monarhul pe Iker. 

— Nu, Luminăţia Voastră. Încuviințez hotărârile căpeteniei 
gărzilor. Dar acum să cerceteze cu luare-aminte faptele și să lase 
deoparte trecutul. Unul dintre planurile Prevestitorului tocmai a fost 
zădărnicit, dar suntem încă departe de izbândă. Pe care nu o vom 
dobândi decât prin unire. 

— La muncă, încheie Sesostris. Mâine să-mi fie prezentat un plan 
de apărare a Celor Două Regate. 

Medes era zdruncinat de-a binelea! 

Iker trăia! Cum de fusese cu putință să scape, singur, de 
cananeeni și sirieni? Dar chemarea sa în fața marelui sfat dădea de 
bănuit că i se vor aduce învinuiri grave. 

Și dacă mărturia lui nu se va dovedi convingătoare, scribul o să se 
căiască amarnic că se întorsese în Egipt. Ca urmare a dezastrului din 
Memphis, pedepsele vor fi aspre. 

Sfatul de taină ţinu multă vreme, așa că Medes nu-și pierdu 
nădejdea. Sobek Păzitorul nu-l avea la inimă pe Iker și era destul de 
puternic încât să-i atragă de partea lui pe membrii Casei Regelui, iar 
tânărul să fie osândit. 

Într-un târziu, Senankh ieși din sala de consiliu. 

— Dacă oamenii tăi sunt cu adevărat iscusiţi, prietene Medes, 
acum ai prilejul s-o dovedeşti. Trebuie întocmite un decret regal, 
câteva mesaje, scrisori tainice către primari, ordine pentru 
garnizoane... Şi toate cât mai iute. 

— Bizuiţi-vă pe mine, Mare Trezorier. Care-i lucrul cel mai 
grabnic? 

— Să punem Egiptul la adăpost de vrăjmași. 


24. 


Să iei masa de dimineaţă împreună cu Sesostris în grădina 
palatului era o onoare pe care Iker o aprecie așa cum se cuvenea. 
Toţi demnitarii visau la o asemenea favoare și curtea întreagă, 
uimită de întoarcerea nesperată a lui Iker, plesnea de invidie. 

Monarhul privea dansul razelor soarelui prin frunzele copacilor. 

Cu toată teama plină de respect ce-o resimțea, Iker îndrăzni să 
rupă tăcerea. 

— Luminăţia Voastră, Cercul de Aur din Abydos m-a purificat și 
întărit? 

— Egiptul nu aparţine acestei lumi. Cârmuit de Maat, el urmează 
planul făurit la începutul timpurilor. Regatul nostru îi dă viaţă aici, 
pe pământ. Nevăzutul și-a ales regatul și noi îl venerăm ca pe 
comoara noastră cea mai de preţ. Când Osiris reînvie, ochiul se 
întregeşte. Nimic nu-i lipsește. Atunci Egiptul vede și înfăptuieşte. 
Altminteri, rămâne orb și sterp. Aceasta e ceea ce ne ameninţă. 

— Putem să ocolim această nenorocire? 

— Izbânda depinde de judecata și de voința noastră. Sau ne 
supunem timpului și creaţia lui Osiris va pieri, sau ne întoarcem la 
începuturi, înainte de naşterea cerului și a pământului, și vom ști, 
încă o dată, să împăcăm lucrurile potrivnice, să unim coroana roşie 
cu cea albă, să-i împrietenim pe Horus și pe Seth. Divinităţile, 
drepţii lumii de dincolo, faraonul și oamenii alcătuiesc un întreg pe 
care doar Osiris îl încheagă, mulțumită legii lui Maat. Și dacă unul 
dintre aceștia lipseşte sau este înlăturat, construcția se prăbușește. 

— Dar sacrul nu rămâne legătura cea mai de seamă? 

— Sacrul desparte ceea ce e folositor de ceea ce e fără rost, 
luminează şi eliberează calea, împrăștie amăgirile și negura. Doar 
ofranda face să pătrundă armonia cerească printre oameni, căci ea 
hrănește sufletul lui Osiris. 

— Luminăţia Voastră... mă veţi socoti, într-o zi, demn de a-i 
cunoaște misterele? 


— Hotărârea aceasta tu singur o vei rosti, prin faptele tale. Și 
atunci, Osiris o să te cheme. Iată sigiliul pentru noul tău rang, 
puternic și primejdios totodată. Nu-l întrebuința decât cu bună- 
credinţă. 

Sesostris îi întinse lui Iker un inel-sigiliu pe care se vedeau 
înscrise numele şi rangul său. 

Pentru prima dată, scribul îşi dădu seama de sarcina încredinţată. 

Nu mai era un tânăr răzvrătit și hoinar, ci unul dintre înalții 
slujbași ai faraonului fără de care Cele Două Regate ar fi căzut pradă 
dezordinii și nedreptăţii. 

— Luminăţia Voastră, voi fi...? 

— Nimeni nu e demn de o asemenea îndatorire. Totuși, cineva 
trebuie să o ia asupra sa. Marele șarpe din Insula lui „Ka” n-a izbutit 
să-şi salveze lumea, mistuită de flăcări. Memphisul ar fi putut să 
cunoască aceeași soartă, dar a supravieţuit. N-o să lăsăm Egiptul să 
încapă pe mâinile Prevestitorului. 

Iker privi îndelung bijuteria, diferită de sigiliul de Fiu regal de 
care nu îndrăznise niciodată să se folosească. Acum, abia acum, 
începea să priceapă care-i erau răspunderile ce-l apăsau. 

— Să fii de față la sfatul de război al lui Nesmontu, îi porunci 
regele, şi nu te sfii să-ți spui părerea. Dar mai înainte, du-te în port. 
Eşti aşteptat acolo. 

Corabia ce pleca înspre Abydos se pregătea să ridice ancora. 

Înveşmântată într-o rochie lungă, roşie, Isis admira fluviul. 

Însoțit de Vânt-de-Miazănoapte și de Sângerosul, Iker nu trecu 
neobservat. Măgarul primi o mângâiere din partea tinerei femei, iar 
dulăul scoase un scheunat de invidie ca să capete aceeași atenție. În 
ciuda mărimii câinelui și a fălcilor sale dătătoare de fiori, Isis nu se 
temu câtuși de puţin. 

— Sângerosul te place, observă Iker. În Syro-Palestina a fost 
păzitorul și apărătorul meu. A trebuit să fug fără el, dar până la 
urmă m-a găsit. 

— Vânt-de-Miazănoapte pare să se bucure de tovărășia lui. 

— Chiar s-au împrietenit! Părăsești capitala? 


— Mă întorc la Abydos. Eram încredințată că o să scapi teafăr din 
această încercare. 

— Doar mulțumită ţie, Isis. Când îmi pierdusem nădejdea, ai 
apărut înaintea ochilor mei. Numai cu ajutorul tău am putut să 
înfrunt teama și să regăsesc drumul spre Egipt. 

— Mă crezi înzestrată cu prea multe puteri, Iker. 

— Dar nu eşti o preoteasă a Abydosului? Fără sprijinul tău, fără 
gândurile tale ocrotitoare, aș fi pierit. Cum să te conving de 
sinceritatea mea și să mă arăt demn de tine? Dăruindu-mi învăţătura 
sa, regele mi-a deschis ochii asupra îndatoririlor unui Fiu regal: să-şi 
umple cugetul cu gânduri drepte, să fie reținut, să-şi măsoare 
vorbele, să lase deoparte frica, să caute adevărul chiar cu preţul 
vieţii sale, să dovedească o voință de neclintit, să nu cadă pradă 
Jăcomiei, să deslușească toate cele nevăzute... Nu am aceste haruri, 
Isis, dar te iubesc. 

— După isprăvile de până acum, se deschide înaintea ta un viitor 
măreț. Cât despre mine, eu nu sunt decât o preoteasă care năzuiește 
să nu mai părăsească Abydosul. 

— Iar eu nu râvnesc decât să trăiesc alături de tine. 

— În aceste vremuri tulburi, dragostea mai are vreun înţeles? 

— Ţi-o ofer pe-a mea, Isis. Și dacă e împărtășită, nu ne va face 
mai puternici pe amândoi în faţa vrăjmașului? 

— Ce nouă misiune ţi-a fost încredințată? 

— Să lucrez alături de membrii Casei Regelui şi să asigur 
apărarea regatului. N-am căzut în capcana din Syro-Palestina, dar 
Prevestitorul are să lovească iar, poate chiar în Egipt. 

— Abydosul rămâne pe mai departe ameninţat, fu de părere 
tânăra femeie. Cei care trăiesc acolo ar fi putut să sufere aceeași 
soartă ca locuitorii Memphisului. Demonul acesta voia să omoare 
cât mai mulți preoți și să slăbească pământul sacru al lui Osiris. 

— Şi tu ai fost, așadar, în primejdie! 

— Doar Arborele vieţii contează. Dacă ofranda vieţii mele l-ar 
putea tămădui, n-aş şovăi o clipă. 

Sub privirile măgarului și ale câinelui, care ascultau atenți 
cuvintele lui Isis și ale lui Iker, scribul se apropie de tânăra femeie. 

— Isis, ești sigură că nu mă iubeşti? 


Preoteasa cugetă puţin, înainte de a răspunde. 

— Aş vrea să fiu, dar resping minciuna. În timpul unui ritual m- 
am suit pe un soclu, ce o reprezenta pe Maat, şi am jurat să înfrunt 
totdeauna adevărul, oricare ar fi el. 

— Și eu am trecut prin acest ritual, mărturisi Iker, și am făcut 
același jurământ. După ce l-am înfrânt pe falsul Prevestitor, sirianul 
Amu a vrut să mă însoare. Dar n-am îndurat gândul că voi cunoaște 
o altă femeie şi am ales să plec, chiar dacă mă pândea moartea. 
Orice hotărâre vei lua, Isis, o să rămâi singura femeie din viața mea. 

Căpitanul dădea semne de nerăbdare. Având în vedere numărul 
mare de corăbii ce străbăteau Nilul, trebuia să se folosească de orice 
răgaz ca să ridice ancora. 

— Când o să ne vedem iar? 

— Nu știu, Iker. 

Isis urcă alene scara, ca și cum ar fi încercat păreri de rău că 
această întâlnire se sfârșise. 

Oare Iker nu se amăgea păstrându-și speranțele? 

Cuvântarea lui Nesmontu fu convingătoare. Înzestrat cu o mare 
putere de adaptare, bătrânul general alcătuise, într-un timp 
neînchipuit de scurt, o nouă împărţire a armatei, în stare să-l 
surprindă pe dușman. Micșşorate drastic, forțele egiptene din Syro- 
Palestina se vor îngriji doar de păstrarea liniștii, de arestarea 
răzvrătiților și de răspândirea unor zvonuri menite să semene vrajba 
printre triburi și clanuri. 

În Egipt, armata cea mare nu se va mai înfățișa aidoma unui bloc 
de piatră uriaș, greu de urnit, ci va fi împărțită în mai multe 
regimente, numărând fiecare patruzeci de lăncieri și patruzeci de 
arcași, aflați sub comanda unui ofițer, ajutat de un purtător de 
flamură, un căpitan de corabie, un scrib şi un bun cunoscător al 
hărților. 

Ofițerii urmau să primească ordine doar de la Nesmontu, care 
conducea desfășurarea trupelor de pe întreg cuprinsul regatului, 
însărcinate să supravegheze îndeosebi  punctele-cheie şi 
debarcaderele. Trupelor din provincii le rămânea să asigure paza 
orășenilor și pe a sătenilor. Şi o altă armată, cea a scribilor, avea să 


controleze mărfurile. Nenorocirea petrecută la Memphis nu trebuia 
să se repete. 

— Dubla Casă albă este în stare să asigure cele trebuincioase 
armatei? întrebă vizirul. 

— Fără îndoială, răspunse Senankh. Soldaţii noștri nu vor duce 
lipsă de nimic. 

— În ce mă priveşte, făgădui Sehotep, am să întăresc cheiurile, 
astfel încât corăbiile să poată trage mai ușor la mal. 

— Fiul regal încuviințează aceste măsuri? se neliniști Sobek, 
zeflemitor. 

— Dacă armata și gărzile se vor înţelege bine, nu vom întâmpina 
greutăţi, îi răspunse Iker. 

— Mă bănuiești de rea-credinţă? 

— N-am spus așa ceva! Dar munca laolaltă cere multe strădanii. 

— Negreșit, încheie Nesmontu. Iar noi nu ne vom cruța puterile. 

Lucrând alături de vizir, Iker începea să înțeleagă cum mergeau 
treburile administrației. Amenințarea mocnită îi îndemna pe scribi 
să-şi îndeplinească sarcinile cu strășnicie, astfel încât niciun atac, 
oricât de grav, să nu împiedice respectarea legii lui Maat. 

Tocmai pe când Fiul regal citea niște documente aduse de 
Nesmontu, și pe care avea să le înmâneze chiar în seara aceea 
monarhului, Sobek îl întrerupse. 

— Luminăţia Sa vrea să te vadă de îndată. 

Sub protecția gărzii sale personale, Sesostris ieşi din capitală. Iker 
îl urmă până la un canal unde se urcară pe o corabie ce porni înspre 
miazăzi. 

De astă dată, Fiul regal nu se mai încumetă să-l tulbure pe rege, 
adâncit în gânduri. 

Atmosfera era apăsătoare. 

Și totuși, când văzu conturându-se piramidele de la Dachur, 
tânărul se simţi cuprins de seninătate. Monumentele faraonului 
Snefru păreau cu neputinţă de distrus, ancorate în veșnicia 
deșertului, iar cel al lui Sesostris, deşi mai mic, răspândea aceeași 
strălucire. 


Preoţii și soldaţii însărcinați cu paza locurilor se strânseseră ca să- 
| întâmpine pe monarh. Iker se ţinea la câțiva pași în spatele regelui. 

Cu capul plecat, un preot înaintă spre suveran. 

— Când a murit Djehuty? întrebă Sesostris. 

— Ieri, în zori. De cum și-a dat ultima suflare v-am și trimis de 
veste. Ieri era o zi mare, Luminăţia Voastră, căci Djehuty socotea 
lucrările ca şi isprăvite. Sculptorii tocmai sfârșiseră ultimul 
basorelief ce-l reprezintă pe Atum, principiul creator. Iar Djehuty 
gândea să vă ceară să-l însufleţiți şi să treziți în această construcţie a 
voastră întreaga ei putere. 

Faraonul și Iker apucară spre locuinţa primarului Djehuty al cărui 
trup înfășurat într-o mantie largă se odihnea pe un pat cu picioarele 
aidoma celor ale unui taur. Chipul lui Djehuty părea împăcat. 

— L-am vegheat până la capăt, arăta preotul. Ultimul său gând s- 
a îndreptat către Luminăţia Voastră, încercând să-și arate 
recunoştinţa, căci această muncă de constructor i-a luminat 
bătrâneţile. Djehuty ştia că strălucirea Dachurului îl va sluji pe 
Osiris. „De-acum, n-o să mai îmi fie niciodată frig” au fost ultimele 
sale cuvinte. 

Preotul se retrase, lăsându-l pe rege și pe fiul său singuri cu 
mortul. 

— A sosit clipa judecății, începu monarhul. Iar noi trebuie s-o 
rostim. Ce-i dorești acestui călător în lumea de dincolo, Iker? 

— Să străbată tenebrele morţii și să învie în lumina lui Osiris. 
Djehuty a fost un om drept și bun. Îi mulțumesc pentru ajutorul său 
și n-am nicio învinuire să-i aduc. 

Cum regele întârzia să vorbească, Iker se temu ca Sesostris să nu 
pomenească de vreo greşeală a fostului guvernator al provinciei 
Iepurelui de pe vremea când refuza să se supună Coroanei. 

— Preot al lui Thot și slujitor al lui Maat, iniţiat în Cercul de Aur 
din Abydos, Djehuty a cunoscut misterele lui Osiris. Fie ca el să 
călătorească în pace. 

Sesostris porunci apoi ca fratele său întru spirit să fie mumificat şi 
să i se pregătească locașul de veci. 

Iker încerca o mare durere. Djehuty îl primise în provincia 
lepurelui, îi îngăduise să înveţe meșteșugul scribilor și să 


deslușească tainele limbii sacre, sub îndrumarea generalului Sepi, și 
el dispărut. Datorită acestor doi înţelepţi, soarta tânărului se 
limpezise, deşi până atunci înaintase la nimereală. 

În faţa piramidei regelui, orbitor de albă și dătătoare de lumină, 
care va proteja salcâmul lui Osiris, Sesostris şi fiul său îşi puseră 
aceeaşi întrebare întreită: unde, când și cum avea să lovească iar 
Prevestitorul? 


25. 


Pântecele de piatră era un loc uitat de zei. Alcătuită din grămezi 
de stânci enorme, negricioase și insulițe ce îngreunau cursul Nilului, 
cea de-a doua cataractă oferea o privelişte de granit și bazalt de o 
tristețe copleșitoare și cu desăvârșire neprielnică oricărei forme de 
viaţă. Valuri repezi și mânioase încercau să sfarme această opreliște, 
provocând un clocot şi un vuiet ce nu conteneau nicicând. Lupta 
încrâncenată dintre apă și piatră nu cunoștea odihnă. 

O stâncă ascuţită domina acest haos unde se dezlănțuiau forțe 
înspăimântătoare. 

Acolo stăteau în picioare Prevestitorul, Bina, Shab Strâmbu” și 
Gură-Pocită. 

La capătul unei călătorii lungi, prin deşert, ajunseseră în locul cel 
mai fascinant şi mai primejdios din toată Nubia. 

— E cu neputinţă să trecem dincolo de această cataractă, observă 
Strâmbu”, copleșit de atâta sălbăticie. 

— S-ar zice că brațele unui uriaş au sfârtecat malurile se joacă și 
acum chinuind stâncile! îşi dădu cu părerea și Gură-Pocită, ale cărui 
trupe rămăseseră puţin mai în spate. 

Întinzându-se pe două sute de kilometri, cea de-a doua cataractă 
lăsa să scape un firicel de apă albastră care contrasta cu nisipul ocru 
al deșertului și cu verdele palmierilor. În pântecele de piatră, nicio 
plantă nu rezista furiei valurilor. 

— De-aici va izvorî moartea care se va abate asupra Egiptului, 
grăi Prevestitorul. 

Părăsind apoi marginea hăului, vorbi către însoțitorii săi, care-l 
ascultară liniștiți și atenţi. 

— Memphisul a fost greu lovit, reaminti el, și faraonul nu va 
izbuti să tămăduiască Arborele vieţii. Toţi egiptenii tremură de frica 
unui nou atac. Armata vrăjmașă ne caută prin Syro-Palestina unde 
va întâmpina piedici la tot pasul, care-i vor slăbi forțele zi după zi. 
Clanurile și triburile îmi vor rămâne credincioase. Focurile cerului și 
ale pământului îi vor mistui pe trădători. Oamenii noștri din 


Memphis sunt nevătămaţi, iar gărzile lui Sobek Păzitorul n-au 
arestat pe nici unul dintre discipolii mei. Cu toate acestea, biruinţele 
dobândite până acum nu înseamnă nimic. În acest loc însă, puterile 
noastre vor spori. Și nu va fi o armată a oamenilor aceea care va 
cotropi Cele Două Regate. 

— Dar noi nu suntem decât vreo sută, observă Gură-Pocită, 
privind în jurul său. 

— Uită-te mai bine! 

— Văd doar vârtejuri de apă şi iar vârtejuri! 

— Chiar ele sunt trupele noastre de neînvins. 

Shab Strâmbu” rămase cu gura căscată. 

— Dar cum să le trimitem la luptă, învăţătorule? 

— Nu suntem noi în stare să mânuim forțele socotite de 
nestăpânit? 

— Aţi putea să... urniţi aceste stânci negricioase? 

Prevestitorul își aşeză mâna pe umărul bărbatului. 

— Lasă-ţi înțelegerea să pătrundă dincolo de lucrurile pe care 
ochii le zăresc. Gândirea poate să le întreacă și să elibereze puterile 
ascunse înlăuntrul stâncilor şi al apei furioase. 

Prevestitorul se întoarse cu fața spre pântecele de piatră și, 
deodată, acesta păru să se înalte. 

Îndată credincioșii se prosternară adânc înaintea stăpânului lor. 

— Egiptul supraviețuiește datorită misterelor lui Osiris. Atâta 
timp cât ele vor fi celebrate, ţara faraonilor ni se va împotrivi. De 
aceea trebuie să căutăm ajutor în alte lumi. Osiris însuși ne oferă 
unul, chiar el, valul creator, inundația de sorginte cerească, 
aducătoare de bunăstare şi hrană. În fiecare an, egiptenii sunt 
cuprinși de neliniște, căci se întreabă cât se vor umfla apele. Dacă 
revărsarea Nilului e neîndestulătoare, îi pândește foametea, dacă e 
prea năvalnică, pricinuiește stricăciuni nenumărate. lar noi o să ne 
folosim chiar de această revărsare, care va fi mai pustiitoare ca 
niciodată. 

Gură-Pocită fu primul care se trezi din uluială. 

— Vă gândiţi... vă gândiţi să mânuiţi tăria valului? 

— Te-am dezamăgit vreodată, prietene? 

— Nu, stăpâne, dar... 


— Chiar pântecele de piatră va stârni această nenorocire. Noi nu 
trebuie decât să-l trezim la viaţă pentru ca mânia ei să fie 
nimicitoare. 

Prevestitorul şi discipolii săi își stabiliră tabăra în apropierea 
stâncii ce stăpânea peste inima clocotitoare a celei de-a doua 
cataracte. Datorită proviziilor cărate de către oamenii lui Gură- 
Pocită, nimeni nu avea să sufere de foame. Prevestitorul se 
mulțumea cu puţină sare și nu-și lua ochii de la grozăvia pe care o 
iscau apele şi care avea să fie cheia izbânzii sale viitoare. 

Bina nu dormea. De când sângele stăpânului ei îi străbătea trupul, 
un somn scurt îi era de ajuns. Și ea căzuse pradă farmecului acestei 
larme care nu înceta nicio clipă. 

Prevestitorul deschise cufărul cel mare din lemn de salcâm și 
scoase două brățări împodobite cu gheare de felină. 

— Prindeţi-le la glezne! îi porunci el. 

Bina se supuse, fără grabă. 

— Nu eşti o femeie obișnuită, zise Prevestitorul. Și, în curând, ai 
să treci la fapte. 

Bina se înclină adânc. 

Soarele răsărise și, în mai puţin de-o oră, căldura avea să devină 
sufocantă. 

Deodată, Strâmbu” se repezi înaintea Prevestitorului. 

— Stăpâne, vin nubienii! Cu zecile! 

— Îi aşteptam. 

— Nu par să aibă gânduri bune! 

— Am să stau de vorbă cu ei. 

În timp ce Gură-Pocită şi trupa sa tocmai se pregăteau de luptă, 
Prevestitorul păși către un trib alcătuit dintr-o sută de războinici cu 
pielea neagră care îşi agitau sulițele deasupra capului. Obrajii le 
erau crestaţi, la gât purtau coliere de perle colorate, iar de urechi își 
atârnaseră cercuri grele de fildeş. 

— Căpetenia voastră să iasă în față, ceru Prevestitorul. 

Un bărbat înalt și slab, cu plete împodobite cu două pene, se 
apropie. 

— Vorbești limba noastră? se miră el. 


— Vorbesc toate limbile. 

— Cine ești? 

— Prevestitorul. 

— Şi ce prevestești? 

— Am venit să vă eliberez de egipteni. De prea mulţi ani faraonul 
vă asuprește. Vă omoară luptătorii, vă jefuieşte bogăţiile și v-a adus 
în pragul sărăciei. Dar eu știu cum să-l dobor. 

Cu un gest, căpetenia porunci oamenilor săi să-și coboare sulițele. 
Gură-Pocită făcu la fel. 

— Cunoști Nubia? 

— Focul acestui pământ e aliatul meu. 

— Oi fi vreun mag? 

— Monștrii deșertului mi se supun. 

— Nimeni nu-i întrece pe vrăjitorii nubieni. 

— Însă dezbinarea lor îi slăbește. În loc să se înfrunte la nesfârșit 
unii cu alţii, n-ar trebui să se unească pentru a-l înfrânge pe 
adevăratul lor vrăjmaș, Sesostris? 

— Ai cercetat de aproape fortul din Buhen de unde egiptenii 
veghează asupra acestei cataracte? Acolo e hotarul pământurilor 
stăpânite de faraon. Dacă îl atacăm, pedepsele vor fi cumplite! 

— Nu ştiam că nubienii sunt niște fricoși! 

Buzele căpeteniei tribului prinseră a tremura de indignare. 

— Sau îngenunchezi în faţa mea cerându-mi iertare, sau îţi 
zdrobesc ţeasta! 

— Ba îngenunchează tu și jură-mi credinţă. 

Nubianul ridică bâta pe care-o avea în mână, dar, înainte s-o 
prăvălească asupra Prevestitorului, gheare de șoim i se înfipseră în 
braţ, obligându-l să dea drumul armei. Apoi ciocul păsării de pradă 
îi scoase ochii cu o iuțeală înspăimântătoare. 

Războinicii negri rămaseră, totuși, neîncrezători. 

Muribundul se zvârcolea de durere. 

— Supuneţi-vă, ceru Prevestitorul cu o voce liniștită. Altminteri, 
o să pieriți întocmai ca lașul ăsta. 

Unii șovăiau, iar alții se simțeau îmboldiți să pornească la luptă. 

— Să-l omorâm pe ucigașul căpeteniei noastre! urlau ei. 


— Fie ca leoaica deșertului să-i nimicească pe necredincioși! 
porunci Prevestitorul. 

Un răget de o forță fără seamăn îi încremeni pe nubieni, tăindu-le 
avântul. O fiară de o mărime neînchipuită se năpusti asupra lor. 

Animalul mușcă, sfâșie, călcă în picioare și se desfătă cu șiroaiele 
de sânge, fără să cruțe niciun războinic. 

Din lada de salcâm, Prevestitorul o scoase pe regina turcoazelor și 
o ridică spre soare, înainte de a i-o arăta fiarei. 

Aproape imediat, aceasta se potoli. 

O tăcere grea acoperi locul măcelului. 

Frumoasă, trufașă, Bina se așeză la stângă stăpânului ei. Pe frunte 
păstra încă o pată roșie pe care Prevestitorul o șterse cu poala 
tunicii. 

— Celelalte triburi nu vor sta cu mâinile în sân, fu de părere 
Gură-Pocită. 

— Asta și trag nădejde să se întâmple. 

— Şi o să le putem ţine piept? 

— O să le convingem să treacă de partea noastră, prietene. 

Oamenii care se iviră din deşert, îndreptându-se spre tabăra 
Prevestitorului, nu erau luptători înarmați cu sulițe și bâte, ci vreo 
douăzeci de nubieni vârstnici, cu trupul acoperit de amulete, în 
fruntea lor se găsea un bătrân cu pielea foarte neagră și părul alb, 
care de-abia mergea, sprijinindu-se într-un toiag. 

— Asta e tot ce ne trimit? se înveseli Gură-Pocită. 

— Nici că există armată mai primejdioasă, i-o tăie Prevestitorul. 

— Dar ce au așa de fioros moşnegii aceştia? 

— Nu-i dispreţui, căci pot să te prefacă-n scrum. Aceștia sunt cei 
mai iscusiți vrăjitori nubieni, în stare să arunce cele mai rele 
blesteme. 

Bătrânul se opri la câțiva pași de Prevestitor. 

— Tu ești cel care a nimicit tribul fiului hienei? 

— Am fost nevoit să pedepsesc o adunătură de neobrăzați. 

— Mânuiești forțele ascunse? 

— Eu, Prevestitorul, întrebuinţez toate soiurile de puteri ca să-l 
dobor pe faraonul Sesostris. 


Nubianul clătină din cap. 

— Puterile noastre, ale tuturor celor aici de față, sunt demne de 
luat în seamă şi, totuşi, n-am izbutit să ne descotorosim de egipteni. 

Prevestitorul zâmbi cu bunăvoință. 

— Voi vă mărginiți doar la ţara voastră. Eu însă voi răspândi în 
lumea întreagă o nouă credinţă. Iar voi mă veţi ajuta să dezlănţui 
urgia pe care acest pământ o poartă în el. Focul pântecelui de piatră 
va pustii Egiptul. 

— Niciunul dintre noi nu se încumetă să-i stârnească mânia! 

— Tu şi semenii tăi aţi dormit până acum pentru că vă temeaţi de 
faraon. lar eu am venit să vă trezesc. 

Înfuriat, bătrânul lovi pământul cu toiagul. 

— Ai s-o readuci la viaţă pe Cea Înspăimântătoare? 

— Leoaica mi se supune. 

— Lăudăroșenie! Nimeni nu poate să-i domolească furia. 

— Ba da, dacă o are pe regina turcoazelor. 

— Vorbe goale! 

— Doreşti să o vezi? 

— Îți baţi joc de mine! 

Prevestitorul îi arătă comoara celui mai vârstnic dintre vrăjitorii 
negri. 

Moşneagul privi îndelung uriașa turcoază cu sclipiri verzi- 
albăstrii. 

— Carevasăzică nu e doar o născocire... 

—  Îmbrăţișaţi învățătura zeului, daţi-mi ascultare! Altminteri, 
Cea Înspăimântătoare o să vă rupă-n bucăţi. 

— Ce ai de gând să faci aici? 

— Am să repet fără încetare: vreau să vă scap de tiran. Dar mai 
înainte trebuie să treceţi la credinţa cea dreaptă și să-mi deveniți 
fideli. Apoi, vă veţi uni puterile magice cu ale mele și vom isca un 
prăpăd din care Egiptul nu va mai ieși la liman. 

— Dar regatul pare de neclintit! 

— În Syro-Palestina şi apoi chiar în inima capitalei, la Memphis, 
i-am pricinuit deja răni adânci. 

Bătrânul fu uimit. 

— La Memphis... Ai îndrăznit? 


— Sesostris v-a ţinut ca prinși în laţ. Dar acum, el şi poporul lui 
au aflat ce-i frica. Iar chinurile lor vor spori fără încetare. 

— Dar regele acesta nu e un uriaş cu forțe nemăsurate? 

— Întocmai, recunoscu Prevestitorul. De aceea ar fi zadarnic și 
prostește să-l atacăm de-a dreptul. Oamenii mei lucrează din umbră, 
la adăpost de gărzi şi de armată, și îi prind pe egipteni nepregătiți. 
Iar în curând, mulțumită nubienilor și pântecelui de piatră am să-l 
lovesc pe Sesostris cu o tărie nemaiîntâlnită. 

Vrăjitorul se uită cu alți ochi la Prevestitor. Acesta vorbise cu 
atâta stăpânire de sine, de parcă nimic nu l-ar fi putut împiedica să- 
și ducă la bun sfârșit planurile smintite. 

— De când primul Sesostris a construit fortul Buhen, reaminti 
nubianul, Egiptul ne-a lăsat în pace. Armata nu trece de acest hotar 
şi triburile noastre își împart puterea. 

— Nu peste multă vreme, faraonul o să calce hotarul şi o să vă 
răscolească ţara. După ce-a răspândit groaza în Canaan, o să vrea să 
cucerească Nubia. Nu vă rămâne decât o singură cale de scăpare: să 
mă ajutaţi să stârnesc valul care-i va împiedica înaintarea. 

Îngândurat, bătrânul se propti mai bine în toiag. 

— Trebuie să mă sfătuiesc cu toți vrăjitorii. Îndată ce vom lua o 
hotărâre o să-ți trimitem veste. 

— Băgaţi de seamă să nu greșiţi, îi povăţui Prevestitorul. 


26. 


La răsărit stăteau faraonul şi Marea Soţie regală, la miazăzi, 
Marele Trezorier Senankh şi Sekari, la miazănoapte, generalul 
Nesmontu și Purtătorul Sigiliului regal, Sehotep, iar la apus, vizirul 
Khnum Hotep și Pleșuvul. 

După ce ritualul funeraliilor lui Djehuty fusese celebrat, Cercul de 
Aur din Abydos îşi îndrepta gândurile spre viitor. 

— Frumoasa zeiță a Apusului l-a întâmpinat pe fratele nostru, 
grăi Sesostris, și el va renaşte pentru totdeauna la răsărit. Și, 
asemenea generalului Sepi, se va afla mereu printre noi. 

Faraonului i-ar fi plăcut să prelungească ritualul și să întărească 
legăturile Cercului de Aur cu nevăzutul, dar membrii confreriei 
trebuiau să ţină sfat în privinţa unei probleme grave. 

— De când urgia a atins Memphisul, Prevestitorul tace. Această 
liniște înșelătoare vestește, fără îndoială, o nouă furtună. Ce fel de 
furtună, încă nu știm, dar măsurile luate de Sobek și de generalul 
Nesmontu asigură paza întregului regat. Bineînţeles, vrăjmașul 
prevăzuse toate acestea. 

— Acum nu mai e în stare să pricinuiască vreun rău, observă 
vizirul. 

— Asta vrea el să ne facă să credem! îl contrazise Sekari. Un 
ucigaș ca el nu se dă bătut așa ușor. 

— Datorită lui Iker am aflat că noul câmp de luptă nu va fi în 
Syro-Palestina, reaminti generalul Nesmontu, iar capitala e 
supravegheată îndeaproape, aşa că oamenii Prevestitorului nu pot să 
miște un deget. Prin urmare, va lovi în altă parte. 

— Vara e foarte caldă, iar seceta sporeşte înainte de inundație, 
zise Senankh. Vremea, nefiind prielnică pentru călătorii lungi și 
planuri de atac, ne lasă și nouă un scurt răgaz. 

Marea Soţie Regală vorbi apoi despre munca preoteselor din 
Abydos şi îngrijirile date Arborelui vieţii. La rândul său, Pleşuvul 
rosti câteva vorbe despre sarcinile pe care preoţii le îndeplineau cu 


multă râvnă. În ciuda neliniștii, ţinutul sacru al lui Osiris rezista în 
fața vrăjmașului. 

— Tânăra Isis continuă să străbată calea marilor mistere? întrebă 
vizirul. 

— Înaintează pas cu pas, după propria simtire, răspunse regina. 
Să nu cădem pradă ispitei de-a o zori, căci lucrul acesta s-ar putea 
dovedi păgubitor. 

— Având în vedere misiunea ce-o așteaptă pe Isis, întări regele, 
pregătirea ei trebuie să fie peste măsură de temeinică. 

— Ca şi cea a lui Iker? întrebă Sehotep. 

— Îl călăuzesc așa cum tatăl meu spiritual m-a călăuzit pe mine. 

După ce cuplul regal vărsă apă și lapte la rădăcina salcâmului, 
Pleșuvul îl tămâie în timp ce Isis mânuia sistrele. Preoteasa 
dobândise o asemenea măiestrie, încât izbutea să scoată din aceste 
instrumente sunete de necrezut. 

— În arhivele Casei Vieții am găsit o informație de cea mai mare 
însemnătate, dezvălui Isis la sfârşitul ritualului. Aurul se vădeşte a fi 
de nelipsit alchimiei osiriene, căci carnea celui care reînvie ia forma 
metalului pur, sinteză a altor elemente. În el, lumina se întărește și 
reflectă aspectul imaterial al puterilor divine. Strălucirea sa devine 
cea a lui Maat. 

Toate acestea, regele, regina şi Pleşuvul le știau de multă vreme. 
Dar era bine că Isis le aflase singură. Tânăra femeie urma un drum 
care avea s-o ducă, mai devreme sau mai târziu, spre marea 
descoperire. 

— După cum spun vechile scrieri, continuă Isis, faraonul este 
căutătorul, meșterul aurar în stare să lucreze aurul pentru ca 
strălucirea lui să-i lumineze pe zei și pe oameni, și să păstreze 
armonia între cer și pământ. Un înscris de pe vremea marilor 
piramide pomenește despre faptul că înșiși zeii și-au îngropat 
comoara lor cea mai de preţ în pământurile îndepărtate ale Nubiei. 
Ce ar putea fi această minune care închide în ea atâta energie, dacă 
nu chiar aurul menit lui Osiris? 

— Fără el, reaminti Pleșuvul, e cu neputinţă să reparăm obiectele 
care slujesc la celebrarea misterelor. Lipsite de putere, ele vor 


rămâne neînsuflețite. Și nu mai vorbesc despre marea taină în 
privinţa căreia buzele mele trebuie să păstreze tăcerea. 

„Nubia, ţinut sălbatic, greu de controlat, şi plin de primejdii 
văzute și nevăzute”, gândi Sesostris. Nubia, unde pierise generalul 
Sepi al cărui ucigaș era încă nepedepsit. Da, Isis vedea bine. În 
Nubia se ascundea aurul zeilor. Dar în vremurile acestea tulburi să 
pornească într-acolo nu părea a fi o treabă lesnicioasă. 

— Ai mai aflat şi altceva? o întrebă regele pe tânăra preoteasă. 

— Din nenorocire, nu, Luminăţia Voastră. Dar am să caut mai 
departe. 

Faraonul se pregătea să părăsească Abydosul când Sobek 
Păzitorul îi aduse un mesaj grabnic din Elephantina. Scrisoarea 
venea din partea fostului guvernator de provincie, Sarenput, acum 
primar al acestui mare oraş negustoresc, aşezat la hotarul dintre 
Egiptul propriu-zis și Nubia. 

— Nu mă mai întorc la Memphis, rosti monarhul după ce citi 
scrisoarea. Cheamă-i îndată pe membrii Casei Regelui! 

Sfatul se tinu în curtea principală a templului lui Sesostris, 
departe de ochii şi urechile oricărui nepoftit. Hotărârile ce trebuiau 
luate aveau să fie încărcate de urmări. 

— Sarenput poate fi socotit drept un supus devotat? întrebă 
regele. 

— Purtarea lui e fără pată, răspunse Senankh. Nu trage din slujba 
sa foloase pentru sine și nici n-a dat dovadă de necinste. Veghează 
ca decretele regale să fie respectate cum se cuvine. 

— Nici eu nu am a-i aduce vreo învinuire, întări Sehotep. Aspru și 
drept, Sarenput nu disprețuiește plăcerile vieţii, dar se mulțumește 
cu înaltul său rang. 

— Nu am nimic de adăugat, zise vizirul. 

— Eu sunt ceva mai neîncrezător, interveni Sobek, căci nu pot să- 
i uit trecutul. Poate nu ar fi jurat așa lesne credință faraonului, dacă 
n-am fi îndrăznit noi atunci să intrăm în Elephantina. 

Generalul Nesmontu încuviinţă. 

— Dacă scrisoarea lui Sarenput cuprinde fapte adevărate, prinse a 
vorbi iarăși faraonul, poate aflăm unde are de gând Prevestitorul să 


lovească din nou. 

Bătrânul soldat mormăi bucuros. 

— Armata va fi gata de luptă în scurtă vreme, Luminăţia Voastră. 

— După un raport al comandantului fortului din Buhen, construit 
de primul Sesostris pentru a împiedica năvălirea triburilor 
războinice, unul dintre ele tocmai a fost măcelărit în pântecele de 
piatră. 

— Pântecele de piatră e un adevărat infern! exclamă Sobek. 

— Soldaţii garnizoanei noastre sunt peste măsură de speriați. Se 
vorbește despre niște monștri care ucid orice făptură le iese în cale. 
Și unii pretind chiar că au văzut o leoaică înspăimântătoare, de o 
mărime nefirească, pe care nici măcar o armată de vânători n-ar 
izbuti s-o ucidă. 

— Recunosc mâna Prevestitorului, îşi dădu cu părerea Sehotep. În 
alte împrejurări, aş fi crezut că e vorba doar despre o simplă 
întâmplare. Dar astăzi, așa ceva ar fi o greșeală de neiertat. 

— Nubia nu-i o ţară obișnuită, zise Senankh către rege. Vechii 
faraoni au întâmpinat multe greutăţi, până au ajuns la o înţelegere 
amăgitoare, nicidecum la o prietenie adevărată. 

— Printre soldaţii mei se numără și arcași nubieni, reaminti 
Nesmontu. Sunt ageri, curajoşi și supuși. Dacă primesc poruncă să 
lupte împotriva fraţilor lor de sânge, o s-o îndeplinească întocmai, 
căci au ales să trăiască în Egipt, nu în Nubia. 

— Priceperea lor de războinici nu mă linişteşte defel, observă 
Sehotep. Cananeenii și sirienii fug bucuroși din faţa vrăjmașului, dar 
nubienii se apără cu vitejie. Și mă tem mai ales de vrăjitorii lor a 
căror faimă a băgat spaima în oamenii noștri. 

— Eu am să conduc expediţia, grăi răspicat Sesostris. 

Khnum-Hotep tresări. 

— Luminăţia Voastră, dar Prevestitorul nu vrea, oare, să vă 
ademenească într-o capcană? 

— Înfruntarea directă pare de neocolit. Și să nu uităm de 
căutarea aurului zeilor. Isis are dreptate: aurul se găsește în Nubia. 
Generalul Sepi și-a dat viața pentru el, iar această jertfă nu va fi 
zadarnică. 


Faraonul își rostise hotărârea, așa că alte vorbe ar fi fost de 
prisos. Şi, în ciuda primejdiilor uriașe ce se anunțau, exista, oare, 
altă cale? 

— Khnum-Hotep, te însărcinez să veghezi asupra treburilor 
regatului în lipsa mea. Împreună cu Senankh, o să vă sfătuiţi în 
fiecare dimineață cu Marea Soţie regală. Ea va cârmui în numele 
meu. Dacă nu mă întorc din Nubia, ea va sui pe tronul celor vii. Tu, 
Sehotep, ai să mă însoțești, iar tu, Nesmontu, adună-ţi trupele la 
Elephantina. 

— Slăbim apărarea provinciilor, se îngrijoră generalul. 

— Nu avem de ales. Tu, Sobek, ai să te întorci la Memphis. 

Căpetenia gărzilor regatului se împotrivi. 

— Luminăţia Voastră, paza voastră... 

— Mă bizui pe garda mea. Să prevedem răul cel mai mare: Nubia 
e o momeală, iar Memphisul rămâne ţinta principală. De aceea 
trebuie să-ți îndrepți toată atenţia spre capitală. Și, dacă bătălia 
hotărâtoare are loc la miazăzi, credincioșii Prevestitorului ascunși în 
Memphis vor prinde, poate, curaj și se vor trăda în vreun fel. O 
singură greșeală din partea lor şi o să le iei urma. 

Argumentele regelui erau convingătoare. Totuși, la gândul că se 
va găsi la o așa depărtare de monarh, pe Sobek îl năpădiră tristeţea 
și părerile de rău. 

— Îi vei porunci Fiului regal Iker să ni se alăture la Edfu, adăugă 
Sesostris. 

— Iker în preajma voastră? Luminăţia Voastră, cred că... 

— Ştiu ce crezi, Sobek, dar te înșeli. În timpul campaniei din 
Nubia, Iker va săvârşi fapte care au să te convingă, până la urmă, că 
îmi este pe deplin credincios. 

Asupra templului din Edfu domnea, încă de la începuturile 
omenirii, șoimul sacru, încarnarea zeului Horus, protectorul 
faraonilor. Aripile sale erau largi cât universul, privirea sa 
pătrundea secretul soarelui, iar când se așeza pe grumazul regelui, îl 
ajuta să vadă în lumea de dincolo. 

Un preot o întâmpină pe Isis la debarcader şi o conduse la un 
cuptor așezat nu departe de sanctuar. Sub ochii faraonului, doi 


meșteri modelau o statuie a zeului Ptah, având pe cap un 
acoperământ albastru și trupul strâns într-un giulgiu alb din care 
ieșeau brațele sale care țineau mai multe sceptre, simboluri ale 
vieţii, puterii și statorniciei. 

— Priveşte creaţia lui Ptah, stăpânul meșterilor, legată de cea a 
lui Sokaris, stăpânul adâncurilor. Ptah înfăptuiește cu gândul și cu 
vorba. El numește divinităţile, oamenii și animalele. Eneada se 
încarnează în dinţii săi și în buzele sale care însuflețesc ceea ce 
inima sa zămislește, iar Thot rosteşte prin mijlocirea limbii sale. El 
înalță opera desăvârșită întrebuințând propria putere. Numele de 
Sokaris se trage din rădăcina seker. Ea înseamnă „a bate metalul”, 
dar e legată și de purtarea prin lumea de dincolo a trupului sortit 
reînvierii. Când îți cureţi gura, seker, după cum cere ritualul, îți 
deschizi sufletul către Sokaris. Și când Osiris îi vorbește în inima 
întunericului celui inițiat, rostește același cuvânt care atunci are 
înțelesul de „vino spre mine”. Credinţa şi smerenia nu te vor apropia 
de Osiris. Cunoașterea şi opera alchimică sunt adevăratele călăuze. 
Înaintea luptei cu vrăjitorii nubieni, îi cer lui Ptah să-mi făurească 
lancea, iar lui Sokaris, sabia. Privește-le ieșind din foc. 

Primul meşter tocmai isprăvise lucrul la o lance atât de lungă și 
de grea, încât doar Sesostris era în stare s-o mânuiască, iar cel de-al 
doilea făurise o sabie a cărei strălucire o forță pe tânăra preoteasă 
să-şi ferească ochii. 

Faraonul apucă armele încă fierbinți. 

— Războiul împotriva Răului ne cere să lăsăm deoparte orice 
lașitate și viclenie. Vom pleca spre Elephantina. 


27. 


Prevestitorul se hrănea cu nemaipomenita energie a pântecelui de 
piatră. Se contopea cu fiecare vârtej, cu fiecare atac furios al 
valurilor împotriva stâncii. Așezată la picioarele sale, tăcută, Bina se 
uita cu o privire goală la dezlănțuirea măreaţă a forțelor naturii. 

Câteodată vântul aducea până la ei frânturi din întrecerea în 
vorbe meşteşugite, la care se dedaseră vrăjitorii nubieni. 

Câteva ore mai târziu, după discuţii îndelungate și aprinse, 
bătrânul cu părul alb își făcu iar apariţia. 

— Am ales nu să te ajutăm, ci să te alungăm de pe pământurile 
noastre, îi spuse el Prevestitorului, care nu se arătă nici surprins, 
nici înfuriat. 

— Totuși, cred că n-aţi fost cu toții de aceeași părere. 

— Cel mai iscusit dintre noi, Techai, chiar ţi-a ţinut partea, dar s- 
a supus, în cele din urmă, voinţei celorlalți. 

— Dar cuvântul tău n-a atârnat cel mai greu? 

Bătrânul se mânie. 

— E-adevărat, m-am folosit de această înlesnire cuvenită celui 
mai vârstnic dintre vrăjitori. Dar află că nu mă căiesc niciun pic. 

— Săvârșşeşti o mare greșeală. Mai bine ai recunoaște-o, i-ai 
îndupleca pe tovarășii tăi să se răzgândească şi am să fiu îngăduitor 
cu voi. 

— Degeaba stărui. Părăsește Nubia degrabă. 

Prevestitorul îi întoarse spatele moșneagului. 

— Pântecele de piatră e aliatul meu. 

— Dacă te încăpăţânezi, o să pieri. 

— Dacă îndrăznești să te atingi de mine sau de credincioșii mei, 
am să vă pedepsesc. 

— Magia noastră o întrece pe a ta. Mai stăruie tu mult și o să-ţi 
dovedim de ce anume suntem în stare, începând chiar din această 
noapte. 

Apoi, lovind pământul cu toiagul, bătrânul se alătură alor săi. 


— Vreţi să vă scap de adunătura asta de negri? întrebă Gură- 
Pocită. 

— Am nevoie de o parte din ei. 

— Chiar pot să bage frica în noi? intră în vorbă și Shab Strâmbu”. 

— Urmaţi-mi cu grijă sfaturile și nu veţi păţi nimic. Timp de trei 
zile și trei nopți nubienii vor acoperi ochii cerului. Soarele și luna, 
în locul strălucirii lor obișnuite, vor trimite spre noi raze ucigătoare. 
Adăpostiţi-vă sub mantiile de lână. Focul o să vă mistuie dacă lăsaţi 
vederii o bucată de piele, cât de mică. Trosnetele pârjolului o să vă 
scoată din minţi și o să vă închipuiți că vă găsiţi într-un cuptor. Nu 
încercaţi nici să priviţi, nici să fugiți. Staţi nemișcaţi până ce totul se 
va potoli. Cât despre mine, eu am să scrutez mai departe pântecele 
de piatră. 

— Sunteţi încredințat că n-avem a ne teme de nubienii ăștia? se 
neliniști Shab. 

Chipul Prevestitorului se întunecă. 

— Tot ce știu ei acum au învăţat de la mine. Înainte să le 
slăbească într-atât curajul și să se poarte ca niște netrebnici, eu am 
fost aici. Iar când armatele mele se vor prăvăli peste lume, mâine, 
poimâine sau peste sute de ani, voi fi tot aici. 

Nici măcar Gură-Pocită nu se încumetă să facă pe viteazul și se 
supuse ordinelor. Prevestitorul însuși o ascunse pe Bina sub două 
mantii legate zdravăn cu centuri. 

În amurg, nubienii porniră urgia. 

Țâșnind din stânca pe care stătea Prevestitorul, o flacără se 
răspândi cu o iuțeală nebunească. Trosnetele acopereau vuietul 
cataractei. Trupurile credincioșilor dispărură în jăratic, iar pietrele 
căpătară sclipiri roșiatice. Nori negri şi groși învăluiră luna ce 
tocmai răsărea. 

Chinul ţinu trei zile și trei nopți. 

Unul singur dintre oamenii lui Gură-Pocită, pierzându-și 
nădejdea, lepădă veșmintele și o rupse la fugă. Pe dată, o limbă de 
foc îi încolăci picioarele, care arseră în câteva clipe. Apoi pieptul și 
capul nefericitului se preschimbară în cenușă. 

În sfârşit, soarele străluci iar. Prevestitorul desfăcu nodurile 
centurilor și o eliberă pe Bina. 


— Am biruit, grăi el. Ridicaţi-vă cu toţii. 

Istoviţi și buimăciţi, discipolii nu mai aveau ochi decât pentru 
stăpânul lor a cărui faţă era calmă și odihnită, de parcă atunci se 
trezise dintr-un somn întăritor. 

— Să-i pedepsim pe nechibzuiţii aceştia, hotărî el. Nu vă mișcaţi 
de aici! 

— Şi dacă negrii atacă? întrebă Gură-Pocită, nerăbdător să se 
încaiere. 

— Mă duc să-i caut. 

Prevestitorul o duse pe Bina în spatele unei stânci enorme, bătute 
de ape, departe de privirile tuturor. 

— Dezbracă-te! 

Când femeia rămase pe de-a-ntregul goală, Prevestitorul îi 
mângâie spinarea, care luă culoarea sângelui. Chipul Binei deveni 
cel al unei leoaice cu ochii scăpărători. 

— Tu, Cea Înspăimântătoare, pedepseşte-i pe necredincioși. 

Un răget cumplit ce se auzi până la fortul Buhen încremeni toate 
făpturile vii. Apoi fiara se năpusti. 

Primul care muri fu bătrânul cu părul alb. Nevenindu-i să creadă 
că totuși cei mai buni vrăjitori ai Nubiei dăduseră greș, îi îndemna 
să o ia de la capăt și să acopere din nou aștrii, când leoaica îi 
cuprinse țeasta cu fălcile și o zdrobi. Câţiva îndrăzneţi încercară să 
rostească vorbele blestemului, dar fiara nu le lăsă timp să 
isprăvească. Îi sfâşie, îi rupse în bucăţi şi-i călcă în picioare. 

Doar cinci nubieni scăpară de ghearele și colții ei. 

Când Prevestitorul i-o arătă pe regina turcoazelor, leoaica se 
domoli. Puțin câte puţin se preschimbă într-o tânără femeie brună, 
cu trupul mlădios și delicat, pe care Prevestitorul se grăbi s-o 
înfășoare într-o mantie. 

— Apropie-te, Techai, și prosternează-te înaintea mea. 

Înalt, slab și acoperit de tatuaje, vrăjitorul se supuse. 

— Techai... Numele tău înseamnă chiar „jefuitor”? 

— Da, stăpâne, murmură el cu voce pierită. Am darul de a smulge 
forțele din întuneric și de a le întrebuința împotriva dușmanilor mei. 
Am fost de partea voastră, dar cei mai mulți nu m-au ascultat! 

— Tu şi cei care au făcut la fel ca tine sunteţi cruțaţi. 


Ceilalți nubieni scăpați cu viaţă se prosternară la rândul lor. 

Prevestitorul, ai cărui ochi se înroșiră dintr-odată, îl înșfăcă pe 
unul dintre ei de păr şi-i smulse pânza ce-i acoperea coapsele. Orice 
îndoială se risipi. 

— Pieptul aproape că-i seamănă cu al unui bărbat, dar e femeie! 

— Am să vă slujesc, stăpâne! 

— Femeile sunt mai prejos decât bărbaţii. Mintea le rămâne toată 
viața la fel ca-n copilărie şi nu se gândesc decât să mintă, așa că 
trebuie să-şi asculte fără crâcnire bărbaţii. Doar Bina, regina nopții, 
are voie să-mi stea în preajmă. Tu nu ești decât o nerușinată. 

Vrăjitoarea îi sărută picioarele Prevestitorului. 

— Techai, porunci acesta, omoar-o cu pietre și dă-i foc! 

— Stăpâne... 

Privirea de jăratic îl făcu pe nubian să priceapă că nu avea de 
ales. Așa că, împreună cu cei trei tovarăși ai săi, se aplecară și 
culeseră câteva pietre. 

Nefericita încercă să fugă. Prima piatra o izbi în ceafă, cea de-a 
doua în șale. 

Nu se ridică decât o singură dată, străduindu-se zadarnic să-și 
apere fața. 

Pe trupul său însângerat, ce încă mai tresărea din când în când, 
nubienii aruncară tulpini uscate de palmieri. 

Apoi Techai însuși aprinse focul. 

Încă tremurând, vrăjitorii nu se gândeau decât să-și salveze 
viețile. Techai încerca să-și aducă aminte două sau trei formule care, 
de obicei, îi țintuiau locului pe cei mai răi demoni. Dar când îl văzu 
pe Prevestitor potolindu-și setea cu sare, în timp ce-l privea cu ochii 
săi roșii, îşi recunoscu înfrângerea și înțelese că și cea mai mică 
încercare de răzvrătire l-ar duce la pieire. 

— Ce așteptați de la noi, stăpâne? 

— Să daţi de știre triburilor voastre despre izbânda mea și să le 
porunciţi să se adune cu toatele într-un loc unde iscoadele egiptene 
nu pot răzbi. 

— Oricum, ele nu se încumetă niciodată să pășşească pe 
pământurile acestea. Iar căpeteniile noastre respectă magia. După 


tot ce-aţi făcut, chiar și Triah, puternicul prinț din Kush, o să vă 
prețuiască. 

— Asta nu-mi e de ajuns. Eu cer supunere deplină. 

— Triah e un bărbat mândru și bănuitor, el... 

— O să lămurim noi lucrul acesta mai târziu, făgădui 
Prevestitorul, cu voce blândă. Adu-ne merinde și femei! Ele n-o să 
iasă din colibele lor decât pentru a oferi plăcere oamenilor mei și 
pentru a pregăti mâncarea. După aceea am să-ți vorbesc despre 
planurile mele. 

Privindu-i pe nubieni cum se îndepărtau, Gură-Pocită se arătă 
neîncrezător. 

— Sunteţi prea îngăduitor, stăpâne. Ăștia n-o să se mai întoarcă. 

— Ba da, prietene, și o să te mire graba cu care o vor face. 

Prevestitorul nu se înșela. 

În fruntea unei mici armate de războinici negri, Techai reapăru 
două zile mai târziu, vădit obosit. 

— Iată patru triburi hotărâte să-l urmeze pe cel mai mare dintre 
magi, grăi el. Prințul Triah a fost prevenit, şi nu va întârzia să vă 
trimită un sol. 

Gură-Pocită cercetă trupurile nubienilor înarmaţi cu sulițe, 
pumnale și arcuri. 

— Nu-i rău, recunoscu el. Voinicii ăștia ar trebui să devină 
adevăraţi soldaţi, dacă rezistă antrenamentelor mele. 

— Şi merindele? întrebă Shab Strâmbu”. 

Techai îi îndemnă pe cărăuși să se apropie. 

— Legume, fructe, pește uscat, grâne... Ţinutul e sărac și am 
strâns tot ce-am găsit mai bun. 

— Gustă, îi porunci Strâmbu” unui cărăuș. 

Omul luă câte o înghiţitură din toate. Hrana nu era otrăvită. 

— Dar femeile unde-s? îl luă la rost Gură-Pocită, nerăbdător. 

Și atunci se iviră vreo douăzeci de nubiene superbe, foarte tinere, 
cu sânii goi și având în jurul coapselor un acoperământ din frunze. 

—  Veniţi cu mine, frumoaselor, v-am construit un adăpost 
primitor! Am să mă înfrupt primul din farmecele voastre. 

În timp ce Shab rânduia tabăra, departe de fortul Buhen, 
Prevestitorul îi conduse pe vrăjitori lângă inima clocotitoare a 


cataractei. 

Chiar și pentru ei căldura devenea cu neputinţă de îndurat. 

— Judecând după semnele cunoscute de voi, cum crezi că va fi 
inundația? 

— Puternică, foarte puternică, răspunse Techai. 

— Asta ne înlesnește sarcina. O să ne îndreptăm cu toţii puterile 
spre pântecele de piatră și o să stârnim furia unor talazuri 
pustiitoare. 

— Vreţi să... vreţi să înecați Egiptul? 

— În locul unui Nil aducător de rodnicie, care să scalde malurile 
însetate, un puhoi de ape va prăpădi regatul ăsta blestemat. 

— O sarcină tare anevoioasă, căci... 

— Carevasăzică nu vă simţiţi în stare? 

— Nu, stăpâne, nu! Dar ne temem ca inundația să nu se întoarcă 
și împotriva noastră. 

— Dar nu sunteţi voi floarea vrăjitorimii? De vreme ce doriți să-i 
alungați pe asupritori şi să vă eliberați ţara, Nilul n-o să vă 
pricinuiască vreun rău. Și asta nu e singura armă pe care o vom 
întrebuința. 

Techai ciuli urechile. 

— Aveţi și alte planuri tainice? 

Prevestitorul se arătă mieros. 

— În armata egipteană nu slujesc drept arcași destui nubieni? 

— Nişte netrebnici, niște vânduți! În loc să rămână aici și să se 
bată pentru clanul lor, au ales o viaţă uşoară, alăturându-se 
vrăjmașului! 

— N-o să se bucure prea mult de câștigul lor, glăsui Prevestitorul. 
O să-i facem să plătească pentru această trădare, semănând 
dezordinea în rândurile egiptenilor. 

— Puteţi să distrugeţi fortul Buhen? 

— Îţi închipui că nişte biete ziduri m-ar opri din drum? 

Dându-și seama că rostise o necuviinţă, Techai își lăsă capul în 
pământ. 

— De prea multă vreme ne purtăm ca un popor supus... Însă 
mulțumită vouă, ne vom recăpăta încrederea! 

Prevestitorul surâse. 


— Să pregătim trezirea pântecelui de piatră. 


28. 


Soţia lui Medes, Secretarul Casei Regale, făcuse o criză de nervi. 
Se tăvălea pe jos, ocărându-și slujnicele chemate să-i aranjeze părul 
şi s-o fardeze. Fu nevoie de câteva perechi de palme din partea 
bărbatului ei ca să se liniștească. 

Așezată cu forța pe un scaun din lemn de abanos, femeia continua 
să tropăie din picioare. 

— Ai lăsat deoparte orice mândrie? Stăpânește-te! 

— Tu nu-ţi dai seama, sunt pierdută... Doctorul Gua a părăsit 
Memphisul! 

— Am aflat. 

— Încotro s-a dus? 

— Spre miazăzi, împreună cu regele. 

— Şi când se întoarce? 

— Nu ştiu. 

Femeia se agăţă de gâtul bărbatului. Temându-se să nu-l sugrume, 
Medes o pălmui din nou și o împinse înapoi pe scaun. 

— O să mor, doar el putea să mă îngrijească. 

— Nicidecum! Gua are o mulțime de discipoli, la fel de pricepuţi 
ca el. În loc de un singur doctor, o să ai trei. 

Lacrimile încetară. 

— Trei... îţi baţi joc de mine? 

— Primul o să vină dimineaţa, al doilea, după-amiaza, iar al 
treilea, seara. 

— Adevărat, dragul meu? 

— La fel de adevărat cum mă cheamă pe mine Medes. 

Femeia se strânse la pieptul lui și-l sărută. 

— Eşti cel mai bun soț cu putinţă! 

— Şi-acum, du-te să te faci frumoasă. 

Lăsând-o pe mâinile slujnicelor, Medes porni spre palat ca să 
primească ordinele vizirului. Primul demnitar pe care-l întâlni fu 
chiar Sobek, căpetenia gărzilor regatului. 

— Tocmai voiam să trimit după tine. 


Deși îi trecu prin minte tot ce era mai rău, Medes nu-și trădă 
îngrijorarea. 

— Ascult. 

— Corabia ta e gata. 

— Corabia mea... 

— Pleci spre Elephantina, faraonul te aşteaptă acolo. Gergu va 
răspunde de vasele încărcate cu grâne trebuincioase expediției care 
se pregăteşte. 

— Nu m-aș dovedi mai folositor la Memphis? 

— Luminăţia Sa te însărcinează să rânduiești munca scribilor. Vei 
întocmi rapoartele zilnice şi decretele regale. Munca nu te sperie, 
nu-i așa? 

— Dimpotrivă, dimpotrivă! sări Medes. Dar nu-mi plac defel 
călătoriile, mai ales cele pe apă, care mă îmbolnăvesc. 

— Doctorul Gua o să aibă grijă de tine. Mâine-dimineaţă pleci. 

Această misiune ascundea o capcană sau era cu adevărat 
necesară? Oricum, Medes se feri de orice nesăbuinţă. Punându-l sub 
supraveghere, ca şi pe ceilalți curteni, Sobek trăgea nădejde să-l 
prindă pe picior greşit. 

Așa că Secretarul Casei Regelui nu luă legătura cu Libanezul 
înainte de a părăsi capitala. Fără îndoială, complicele său avea să 
înțeleagă tăcerea aceasta. Necazul era că tocmai atunci urma să 
sosească de la Byblos o încărcătură de lemn preţios. Medes ar fi 
trebuit să-i înlesnească trecerea pe sub ochii vameșilor. Însă, din 
nenorocire, nu putea să încredințeze nimănui această sarcină 
delicată și nici să trimită veste despre întoarcerea lui Iker. 

Oamenii Libanezului nu treziră bănuieli. Negustori, vânzători 
ambulanți și frizeri, își vedeau cu toții de îndeletnicirile lor 
obișnuite, trăncănind împreună cu mușteriii despre grija zilei de 
mâine și lăudând meritele faraonului. Gărzile și iscoadele lui Sobek 
scotociseră în zadar peste tot. 

În așteptarea noilor porunci ale Prevestitorului, Libanezul se 
gândea numai la negoțul său și la sporirea averii sale, deja 
nemăsurată. 

Vizita sacagiului îl surprinse. 


— Aduci veşti proaste? 

— Medes tocmai s-a suit pe o corabie ce a pornit spre miazăzi. 

— Dar trebuia să ne vedem la noapte! 

— Gergu va pleca și el în călătorie. Se îngrijeşte de corăbiile ce 
cară grâne, drept provizii pentru armată. 

Lucrurile erau limpezi: Sesostris părăsea Egiptul și se îndrepta 
spre Nubia, unde armata era în primejdie să rămână fără hrană! 

Planul Prevestitorului mergea de minune. Doar un singur 
amănunt îl necăjea pe Libanez: lipsa lui Medes. 

— Şi la palat ce se petrece? 

— Regina cârmuiește, iar vizirul și Senankh supraveghează 
treburile regatului. Sobek a înăsprit controlul mărfurilor și 
răscoleşte toate cartierele. Negreșit, regele i-a cerut să-și întețească 
strădaniile. 

— O adevărată căpușă, Păzitorul ăsta! 

— Niciun om de-al nostru nu-i cunoaște pe toţi ceilalți, reaminti 
sacagiul. Chiar dacă unul e arestat, nu ne poate pricinui mari 
neajunsuri. 

— Mi-ai dat o idee... Ca să linişteşti o fiară ieșită la vânătoare, 
cea mai bună cale e să-i oferi o pradă. 

— Îndrăzneaţă mișcare! 

— Nu te arătai tu odinioară atât de încrezător? 

— Bineînţeles, dar... 

— Eu sunt cel care dă ordine, să nu uiţi! 

Enervat, Libanezul înfulecă o prăjitură îmbibată de grăsime. 

— Fără Medes, cum o să ne descurcăm cu vameșii? Următoarea 
încărcătură de lemn preţios trebuie să sosească la Memphis când va 
fi lună plină! 

— Sobek a sporit paza cheiurilor, puse paie pe foc sacagiul. 

— Încep să-mi ies din fire cu nemernicul ăsta! Altfel spus, vasul 
nostru e nevoit să rămână la Byblos cu încărcătură cu tot. Își 
închipui cât am să pierd? Şi nici măcar nu știm când se întoarce 
Medes din Nubia, dacă s-o mai întoarce! 

Năzuinţele religioase ale Prevestitorului îl interesau mai puţin pe 
Libanez decât buna desfășurare a negoțului său. Ce conta cine 


cârmuia regatul, atâta vreme cât negoțul înflorea și câștigurile 
ascunse creșteau? 

Dar gărzile lui Sobek deveneau din ce în ce mai supărătoare, însă 
Libanezul nu avea de gând să iasă în pagubă. 

Dacă situația se înrăutățea, Gergu era hotărât să se arunce în apă! 
Roșu la față, asudând din greu și răcnind din toate puterile, nu mai 
ştia cărui zeu să i se închine. Să navigheze spre miazăzi îi plăcea, 
dar să vegheze asupra corăbiilor încărcate cu grâne îl scotea din 
minți. 

Lipseau o încărcătură a cărei greutate nu apărea pe nicio listă și 
încă un vas căruia nu i se dăduse, cu niciun chip, de urmă în tot 
portul! Și până când nu dezlega tainele acestea, corăbiile nu ridicau 
ancora. lar el, Gergu, avea să fie socotit vinovat pentru întârziere. Şi 
nici pe sprijinul lui Medes nu se putea bizui, căci trebuia să se țină 
la depărtare de el. 

— Ai vreo problemă? întrebă Iker, care se apropiase însoţit de 
Vânt-de-Miazănoapte. 

— Nu izbutesc s-o scot la capăt, mărturisi Gergu, jalnic. Am 
căutat şi am verificat totul de o mie de ori. 

Gata să izbucnească în plâns, pe inspectorul principal al 
hambarelor îl cuprinse deznădejdea. 

— Pot să te ajut? 

— Nu văd cum. 

— Spune-mi, totuși, despre ce e vorba. 

Gergu îi întinse Fiului regal un papirus boţit de cât fusese rulat și 
iarăși desfăcut. 

— Mai întâi, grânele dintr-un hambar întreg parcă au intrat în 
pământ. 

Iker privi atent documentul întocmit de un slujbaş nepriceput, al 
cărui scris era greu de descifrat. 

Abia după ce-l citi de trei ori, Iker descoperi rezolvarea. 

— Scribul a socotit de două ori aceeaşi cantitate! 

Chipul înnegurat al lui Gergu se lumină. 

— Adică... acum am toată încărcătura de grâne pe care o cere 
faraonul? 


— Fără îndoială. Altceva? 

Gergu se posomori iar. 

— Corabia dispărută... Regele n-o să mă ierte pentru asta! 

— Un vas de mărfuri nu se risipește precum un nor de primăvară, 
își dădu cu părerea Iker. Mă duc să fac cercetări la administraţia 
portului. 

Inventarul corăbiilor pentru cărat grâne părea în ordine, dar nu 
era decât o aparenţă înșelătoare. 

Un scrib neatent sau prea grăbit amestecase două dosare. Şi 
această greşeală dusese la dispariția unui vas ce fusese trecut pe listă 
sub un nume fals. 

Gergu îi mulțumi din tot sufletul. 

Însă Iker se gândea la Fulgerul. O înșelăciune asemănătoare nu 
fusese, oare, de ajuns ca să facă pierdută urma unei corăbii din cele 
pe care le număra flota regală? 

— Ai o minte strălucită! 

— Pregătirea mea de scrib m-a obișnuit cu soiul acesta de 
încurcături, nimic mai mult. 

Într-un târziu, Gergu se dezmetici. 

— Eşti... ești Fiul regal? 

— Faraonul mi-a acordat acest rang. 

— Iartă-mă, nu te-am zărit decât de la depărtare, la palat. Dacă aș 
fi ştiut, n-aş fi îndrăznit să te... să vă deranjez în felul acesta. 

— Să lăsăm purtările acestea de la Curte, Gergu! Îţi cunosc bine 
munca. Pe vremea când locuiam la Kahun, m-am îngrijit și de 
hambare. E o sarcină anevoioasă şi delicată. Dacă se întâmplă vreo 
nenorocire sau dacă revărsarea apelor e prea slabă, viaţa oamenilor 
atârnă de rezervele strânse în hambare. 

— Numai la asta mă gândesc și eu, minţi Gergu. Aș fi putut să-mi 
găsesc o meserie aducătoare de câștiguri mai mari, dar să lucrezi 
pentru binele tuturor nu e cea mai aleasă dintre slujbe? 

— Şi eu sunt de aceeași părere. 

— Curtea de la Memphis freamătă de zvonuri despre isprăvile 
tale din Syro-Palestina... Şi iată că acum ai săvârşit încă una spre 
folosul meu, de data asta! Ce-ar fi să bem un vin bun ca să o 
sărbătorim? 


Și, fără să aștepte încuviințarea Fiului regal, Gergu destupă o 
amforă și vărsă o licoare roşie și înmiresmată într-o cupă de 
alabastru pe care o scoase dintr-un buzunar al veșmântului său. 

— Mai am încă una de rezervă, murmură el dând la iveală, cu 
voioșie, încă o cupă. În sănătatea faraonului nostru! 

Vinul le dezmierdă cerul gurii. 

— Se zice c-ai fi doborât un uriaş. 

— Pe lângă el, recunoscu Iker, păream un pitic. 

— Era chiar Prevestitorul ăla de care se tem toţi? 

— Din păcate, nu. 

— Dacă monstrul ăsta există cu adevărat, o să-l ademenim afară 
din bârlog! Niciun nelegiuit nu va pune Egiptul în primejdie. 

— Eu, unul, nu sunt atât de încrezător. 

Gergu se prefăcu nedumerit. 

— Şi după tine, de ce-ar trebui să ne temem? 

— Nicio dovadă, și nici cea mai puternică armată nu-i va 
îndupleca pe cei care se supun orbește unei credințe să renunţe la 
planurile lor. 

Apropiindu-se pe furiș, Vânt-de-Miazănoapte își înmuie limba în 
cupa lui Iker. 

— Un măgar ce poftește la vin! exclamă Gergu. lată un bun 
tovarăș de drum! 

Privirea dojenitoare a lui Iker îl descurajă pe Vânt-de- 
Miazănoapte să mai continue. 

— Mai ai vreun necaz, Gergu? 

— Acum totul merge bine! Îngăduie-mi să-ţi mulţumesc din nou. 
Pizmuitorii ăia de la Curte scornesc tot soiul de răutăți despre tine, 
căci n-au izbutit să te cunoască. Eu însă am avut marele noroc să te 
întâlnesc. Să fii sigur de prețuirea și de prietenia ce-ţi port de-acum 
înainte. 

— Şi tu poţi să te bizui pe a mea. 

Căpitanul dădu semnalul de plecare. 

În ultima clipă, Sekari se cățără pe puntea corăbiei aflate în 
fruntea celorlalte şi unde luaseră loc toți înalții demnitari. Fiul regal 


se străduia să-l lămurească pe Vânt-de-Miazănoapte că vinul îi 
vătăma sănătatea. 

— N-am găsit nimic care să-mi dea de bănuit, Iker. Totuși, am să 
caut mai departe. 

— Te neliniștește ceva anume? 

— Cortegiul acesta de corăbii nu va trece neobservat. Poate că un 
luptător cananean ascuns în Memphis a fost însărcinat să le 
pricinuiască stricăciuni. 

— M-ar mira, căci gărzile lui Sobek şi-au dus la bună-mplinire 
îndatoririle. 

— Am fost deja luați prin surprindere de mai multe ori până 
acum. 

În clipa când Sekari se apucă să scotocească iar corabia, Medes, 
vânăt la față, intră în vorbă cu Fiul regal. 

— Aţi fost prins cu tot soiul de treburi, așa că n-am avut timp 
până acum să vă felicit. 

— N-am făcut decât să-mi îndeplinesc misiunea. 

— Punându-vă viaţa în primejdie! Syro-Palestina nu-i un loc în 
care să-ți păstrezi încrederea. 

— Vai! Ameninţările cele mai negre nu sunt nici pe departe 
înlăturate. 

— Dar aveam sorți mari de izbândă, începu Medes, un rege fără 
seamăn, o armată pregătită şi bine comandată şi gărzi neobosite. 

— Cu toate acestea, Memphisul a fost puternic lovit și încă nu 
cunoaştem unde se ascunde Prevestitorul. 

— Credeţi cu adevărat că există? 

— Adesea îmi pun și eu această întrebare. Uneori, o nălucă poate 
stârni teama. 

— Cu siguranţă, dar Luminăţia Sa pare să fie încredințat că 
năluca aceasta s-a întrupat. lar privirea faraonului străbate până 
dincolo de judecata omenească. Fără el, am fi orbi. Unind Egiptul 
din nou, regele i-a redat vigoarea de odinioară. Fie ca zeii să-i 
dăruiască izbândă în această campanie, iar poporului, pace! 

— Cunoașteţi Nubia? 

— Nu, răspunse Medes, și mă îngrozește. 


29. 


Pe cheiul principal al Elephantinei, se înșiraseră numeroși soldați, 
iar la picioarele scării aştepta generalul Nesmontu. 

— Nicio neplăcere în timpul călătoriei? îl întrebă el pe Iker. 

— Niciuna. 

— Luminăţia Sa a luat hotărâri din cale-afară de însemnate. Este 
convins că Prevestitorul se ascunde în Nubia. 

— Dar ţinutul acesta nu e de nepătruns? 

— În parte, dar aurul zeilor se află acolo, după câte se zice. Vei 
sta în primele rânduri, alături de rege. După ce-ai scăpat din 
viesparul cananean, iată-te acum azvârlit în cuptorul nubian. Eşti cu 
adevărat binecuvântat de zei, Iker! 

— Trag nădejde să-i câștig astfel încrederea lui Sobek. 

— Numai să izbutești! Războinicii și vrăjitorii nubieni sunt de 
temut. În ce mă priveşte, la anii mei, ce prilej nesperat mi se ivește 
ca să desfășor o întreagă armată în mijlocul unei țări atât de 
dușmănoase, cu mii de primejdii la tot pasul! Mă simt întinerit și 
ăsta-i de-abia începutul. 

O vie agitație domnea în Elephantina. În pofida căldurii 
înăbușitoare, pregătirile pentru campania din Nubia erau în toi. 
Totul trebuia verificat: starea vaselor de război, echipamentul 
soldaţilor, corabia unde aveau să fie îngrijiţi răniții, proviziile. 

— Dacă Prevestitorul își închipuie că e la adăpost, zise Nesmontu, 
se înșală amarnic. 

Vânt-de-Miazănoapte păşea înaintea celor doi bărbaţi, iar 
Sângerosul, în urma lor. Măgarul nu greși drumul spre palatul lui 
Sarenput. 

Necazul se ivi în faţa porţii celei mari. Prieten-Bun și Gazela, cei 
doi câini ai primarului, stăteau de strajă. Primul era negru, zvelt, 
iute, iar femela - mică, dolofană, cu mamele proeminente. Mereu 
împreună, apărându-se unul pe altul, prinseră a mârâi când îl văzură 
pe dulăul lui Iker. 

— Stai cuminte, Sângerosule! îi porunci Iker. Sunt la ei acasă. 


Gazela se apropie cea dintâi și se învârti împrejurul nou-venitului 
sub ochii atenţi ai lui Prieten-Bun. De îndată ce îi linse nasul, 
încordarea se risipi. Pentru sărbătorirea acestei întâlniri, cei trei 
câini începură să se alerge în joacă, fiecare în felul său, și să latre 
voioși. Prieten-Bun ridică un picior din spate, apoi şi Sângerosul 
urină în același loc. Prietenia lor era astfel pecetluită. Obosită, 
femela se retrase la umbră, iar cei doi masculi se așezară alături, 
protejând-o. 

— Să sperăm că şi Sarenput se va dovedi la fel de împăciuitor, 
grăi Nesmontu. Mâine-dimineaţă eşti chemat la sfat, Iker. 

Cu fruntea joasă, gura fermă, pomeții ascuțiți și bărbia 
proeminentă, chipul lui Sarenput n-avea nimic prietenos. Robust și 
aspru, fostul guvernator de provincie locuia într-un palat lipsit de 
podoabe, unde domnea o răcoare plăcută datorită mișcării aerului 
ce pătrundea prin ferestrele înalte, dispuse cu multă știință. 

Sfatul de taină era alcătuit din Sarenput, generalul Nesmontu, 
Sehotep și Iker. Prezentat primarului din Elephantina drept Fiu 
regal, tânărul scrib simţea apăsând asupra lui o privire sfredelitoare, 
din care răzbea un uşor dispreţ. 

— Demonul care a încercat să distrugă Arborele vieţii se ascunde 
în Nubia, glăsui Sesostris. Și-a luat numele de Prevestitorul și a lovit 
cu tărie Memphisul. Mulțumită lui Iker am ocolit capcana pe care 
ne-o întinsese în Syro-Palestina. Așa că am hotărât să-l înfrunt față 
în faţă. 

— Nubienii au nevoie de o lecţie bună, socoti Sarenput. Am 
primit un nou mesaj neliniștitor de la fortul Buhen. S-a stârnit o 
mare tulburare în tot ţinutul, triburile freamătă, iar garnizoana se 
teme c-o să fie atacată. 

— Prevestitorul încearcă să pună la cale o răzmeriță, își dădu cu 
părerea Nesmontu. Să plecăm într-acolo cât mai iute. 

— Legătura dintre Egipt și Nubia e încă anevoioasă, zise regele. 
De aceea vom săpa un canal pe care corăbiile să-l poată străbate în 
orice anotimp. Nici inundația, nici stâncile cataractei nu ne vor mai 
stânjeni. lar corăbiile de război şi cele pentru negoț vor putea să 
plutească pe el fără nicio piedică. 


Oare ce credea despre toate acestea Sarenput, cel mai bun 
cunoscător al regiunii? Dacă planul acesta i se va părea fără noimă, 
n-o să dea nicio mână de ajutor, ba chiar o să se arate potrivnic. O 
asemenea născocire îndrăzneață putea sau să-i displacă, sau să-l facă 
să se simtă jignit că nu se gândise chiar el mai înainte la așa ceva. 

—  Luminăţia Voastră, încuviinţez din toată inima această 
hotărâre. Înainte de unirea Celor Două Regate, acest canal ar fi pus 
provincia în primejdie. Acum însă e de mare trebuință. Bineînţeles, 
carierele și pietrarii Elephantinei vă stau la îndemână. 

— Iată rezultatul socotelilor mele, arătă Sehotep, mai-marele 
peste toate lucrările regelui. Canalul va fi lung de o sută cincizeci de 
coţi, lat de cincizeci și adânc de cincisprezece:. 

— Reușita acestei lucrări atârnă de bunăvoința divinităților 
cataractei, încheie Sesostris. Și am să le cer îngăduința fără 
întârziere. 

Deși fusese pângărit, ostrovul sacru Biggeh era păzit cu străşnicie. 
Nimeni, în afară de faraon și reprezentanţii săi, nu putea să 
pătrundă până acolo, astfel încât lucrarea lui Isis continua să-l 
reînsuflețească pe Osiris în cel mai deplin mister. 

Apa clipocea limpede, iar cerul strălucea senin. Departe de larma 
orașului, insula aparținea unei alte lumi. 

Regele vâslea cu îndemânare, în tăcere. La prora bărcii, Isis, 
liniștită, admira neasemuita privelişte unde odihnea una din 
înfățișările celui reînviat. 

Barca trase la mal fără zgomot. 

Cele trei sute şaizeci şi cinci de mese de ofrandă din Biggeh 
sacralizau anul. Zeița vărsa aici în fiecare zi ofrande de lapte, 
izvorât din stele. 

Tânăra preoteasă îl urmă pe faraon până în grota ce adăpostea 
piciorul lui Osiris și vasul lui Hapy, cel care stârnea revărsarea 
apelor. În vârful stâncii creșteau un salcâm și un jujubier. 

Isis luă o cupă cu apă din inundația trecută și purifică mâinile 
monarhului. 

—  Suverani ai  cataractei, imploră preoteasa, arătaţi-vă 
binevoitori cu noi! Regele e slujitorul lui Osiris și încarnarea fiului 


său, Horus. Zeiţelor Anukis și Satis, dați-i viață, putere şi vigoare ca 
să domnească potrivit legii lui Maat și să împrăștie tenebrele. Fie ca 
vitejia lui să biruie! 

În pragul grotei apărură două femei de o frumuseţe neasemuită. 
Prima avea părul împodobit cu pene de toate culorile, iar cea de-a 
doua purta pe cap coroana albă cu coarne de gazelă. Anukis îi arătă 
monarhului semnul puterii, iar Satis îi înmână un arc și patru săgeți. 

Sesostris trase prima săgeată spre răsărit, a doua spre apus, a 
treia spre miazănoapte, iar a patra spre miazăzi. În albastrul cerului, 
ele se preschimbară în dâre luminoase. 

Cele două zeițe dispărură. 

— Putem să ne întoarcem în partea văzută a lumii, îi spuse regele 
lui Isis, şi să ne apucăm de săpat canalul. 

Sehotep se bucura de prezența lui Iker. Neobosit, tânărul scrib 
muncea din răsputeri, fie că era vorba de verificat socotelile, de 
rânduielile şantierului, de rezolvarea a mii de probleme sau de a-i 
încuraja pe meşteri plecând urechea la necazurile lor. 

Nici Medes nu stătea degeaba. 

Isprăvise decretul, purtând anul opt al domniei lui Sesostris al III- 
lea, care vestea săparea canalului de la Elephantina ce lega prima 
provincie a Egiptului de Sus cu Nubia. Însă treburile nu-i alungau 
neliniştea pe care i-o stârnea viitorul apropiat. Plecarea urma să 
aibă loc înainte de începerea inundaţiei și nu avea nicio știre de la 
Prevestitor. Să-l ademenească pe Sesostris în aceste ținuturi 
neprimitoare, unde viețuiau triburi primejdioase, nu era o idee rea. 
Dar lupta se anunța îndelungată. Urând călătoriile și arşița, Medes 
nu va cădea oare răpus de o săgeată rătăcită sau de bâta unui 
războinic negru? Decât să se afle în preajma armatei, Medes ar fi 
preferat să rămână la Memphis. Dar nici să-și părăsească slujba nu 
putea, căci și-ar fi atras asupră-i fulgerele Prevestitorului! Oricare ar 
fi fost împrejurările, trebuia să meargă până la capăt. 

Și pe Gergu îl doborâse deznădejdea. Nevoit să se spetească 
muncind, bea mult și des. Când se înfăţișă, ameţit, înaintea lui 
Medes, acesta înţelese că trebuie să-l zgâlțâie niţel. 


— Isprăveşte odată cu purtările astea nesăbuite! În timpul acestei 
campanii misiunea ta e dintre cele mai însemnate. 

— Ştiţi încotro ne îndreptăm? Spre o ţară de sălbatici cărora le 
place să ucidă și să schingiuiască! Mie mi-e frică. Și când mi-e frică, 
beau. 

— Dacă unul singur dintre cei care-ţi ascultă poruncile face 
plângere împotriva ta pentru beţie, ai să fii izgonit din slujbă, iar 
Prevestitorul n-o să te ierte niciodată. Când a pornit acest război, s-a 
gândit că o să ne alăturăm armatei lui Sesostris. 

Gergu se temea mai tare de Prevestitor decât de nubieni. Așa că, 
auzindu-i numele, se dezmetici dintr-odată. 

— Şi atunci... ce aşteaptă de la noi? 

— O să ne dea de știre la vremea cuvenită. Dacă-l trădezi, într-un 
fel sau altul, o să se răzbune. 

Gergu se prăvăli pe un scaun de culoarea paiului. 

— Am să mă mulțumesc cu bere slabă. 

— Ai câștigat prietenia lui Iker? 

— Izbândă deplină! E un băiat drăguţ și săritor, ușor de păcălit. 
Şi mai ales priceput! M-a scos din multe încurcături până acum. 

— O să trebuiască să ne descotorosim de el, mai devreme sau mai 
târziu. De fapt, pe noi ne caută, fără să știe. Când va descoperi 
adevăratele noastre planuri, vom fi pierduţi. 

— Dinspre partea lui nu ne paşte nicio primejdie. E curat la 
suflet! Nicicând n-o să-şi dea seama. 

— Fă-l să-și dezlege limba. Stând mereu în preajma regelui, 
cunoaşte, fără îndoială, multe informaţii care ne-ar putea fi de folos. 

— Nu vorbește aproape deloc şi pune munca înainte de toate. 

— Ademenește-l să ţi se destăinuie. 

La capătul unei zile istovitoare, Iker se urcă într-o barcă, traversă 
Nilul şi atinse malul apusean ca să-și desfete ochii, după cum îl 
povățuise Sarenput, cu priveliștea locurilor unde fusese săpat locașul 
său de veci, ce era aproape terminat. Și cum între timp se înserase, 
probabil că meșterii se întorseseră la casele lor după ce închiseseră 
ușa mormântului. Tânărul scrib gustă pacea apusului și splendoarea 
împrejurimilor. 


Pregătirile pentru campanie erau aproape încheiate. Sfidând 
căldura dogoritoare, fiecare muncise cu încrâncenare, iar scribul 
simțea nevoia să se liniștească puţin. La fel de osteniți, măgarul și 
dulăul dormeau unul lângă altul și nu-și arătaseră dorința de a-l 
întovărăși pe Iker. Iar asta însemna că nu-l pândea nicio primejdie. 
Cât despre Sekari, acesta își petrecea noaptea în brațele unei fete 
frumoase. 

Îndepărtându-se de larma de zi cu zi, Iker își regăsise plăcerea de 
a scrie. În fața priveliştii măreţe pe care soarele o poleise cu aur, 
mâna sa alerga pe paletă trasând semnele puterii care alcătuiau un 
imn închinat luminii serii. 

Fericirea rămânea încă de neatins. 

Desigur, mulți curteni s-ar fi mulțumit cu rangul de Fiu regal, atât 
de jinduit. Dar cum ar fi putut Iker s-o uite pe Isis? Pe celelalte 
femei parcă nici nu le vedea. Totuși, datorită înaltei sale demnități, 
o mulțime de tinere suspinau după el. Dar Iker nu avea ochi pentru 
niciuna, căci singură Isis pusese stăpânire pe inima lui. 

Ea era mai presus de orice simțământ și pasiune. 

Ea era însăși dragostea. 

Fără ea, oricât de strălucitor ar fi fost destinul lui Iker, viaţa 
devenea un gol dureros. 

Cu pasul greu, se îndreptă spre mormântul lui Sarenput, dar în 
apropierea intrării se opri, nedumerit. 

Din locașul de veci, a cărei ușă rămăsese deschisă, răzbătea o 
lumină. 

Iker pătrunse înăuntru. 

Dădu mai întâi de o primă sală, susținută de șase stâlpi din gresie. 
Urcă apoi o scară și străbătu un soi de galerie lungă, cu pereţii 
lucraţi cu desăvârșită măiestrie, ce ducea spre capela unde avea să 
fie venerat „Ka”-ul lui Sarenput, de șase ori înfățișat în chip de 
Osiris. 

La licărirea lămpilor cu feștile care nu scoteau nici pic de fum, 
Isis picta hieroglife. 

Fermecat, Iker nu cuteză s-o întrerupă. 

Frumoasă, liniștită, cu gesturi elegante, Isis se afla, neîndoielnic, 
în legătură cu divinităţile. 


Iker nu îndrăznea nici să respire, încercând să-şi graveze în 
adâncul sufletului aceste clipe neasemuite. 

Tânăra femeie se întoarse. 

— Iker... Eşti aici de multă vreme? 

— Nu... nu știu. Nu voiam să te stingheresc. 

— Sarenput m-a rugat să verific scrierile şi să adaug formule 
potrivite cu spiritul lui Osiris. Doreşte ca locașul său de veci să nu 
ducă lipsă de nimic. 

— Sarenput va deveni un Osiris? 

— Dacă va fi recunoscut „cel drept”, locul acesta se va însufleți în 
chip magic și va îngădui trupului său de lumină să reînvie. 

Isis începu să stingă lămpile una câte una. 

— Dă-mi voie să le car eu, îi ceru Fiul regal. 

În faţa uneia dintre ele, preoteasa stătu în cumpănă. 

— Scrierea aceasta nu e tulburătoare? 

Iker descifra inscripţia luminată de flacără: „Eram copleșit de 
bucurie, căci reușisem să răzbat până la cer, capul meu atingea bolta 
cerească, treceam foarte aproape de pântecele stelelor, fiind eu 
însumi stea și dansam asemenea aștrilor”. 

— Doar vorbe ale poeţilor sau o făptură omenească a trăit într- 
adevăr toate acestea? 

— Numai un iniţiat în misterele lui Osiris ar putea să-ţi răspundă. 

— Tu, Isis, locuiești la Abydos şi cunoşti adevărul. 

— Sunt pe cale să-l aflu, dar mai am încă multe porţi de trecut. 
Fără iniţiere şi fără descoperirea puterilor zămislitoare, ce rost ar 
avea existenţa noastră? Oricât de anevoioase ar fi încercările, n-am 
să renunţ niciodată. 

— Mă socoți o piedică? 

— Nu, Iker, nu... Însă mă tulburi. Înainte să te întâlnesc, toată 
atenția mea se îndrepta către misterele lui Osiris. Dar acum, unele 
dintre gândurile mele rămân mereu în preajma ta. 

— Deși deslușirea acestor mistere e și dorința mea cea mai 
arzătoare, trebuie să mă supun faraonului. Doar el îmi va îngădui, 
poate, să pătrund în Abydos. Dar asta nu mă opreşte să te iubesc, 
Isis. De ce dragostea aceasta ne-ar îngreuna căutările? 


— Şi eu îmi pun aceeași întrebare în fiecare zi, mărturisi 
preoteasa, emoţionată. 

Dacă ar fi putut să-i atingă mâinile, s-o strângă în braţe... Dar ar 
fi însemnat să zdrobească această speranță firavă ce tocmai răsărise. 

— Cu fiecare zi te iubesc tot mai mult. În viața mea nu va fi nicio 
altă femeie. Ori tu, ori nimeni altcineva. 

— Oare nu mergi prea departe? Nu cumva mă înzestrezi cu 
haruri închipuite? 

— Nu, Isis. Fără tine, viața mea nu-și are rostul. 

— Să ne întoarcem la Elephantina, vrei? 

Iker vâslea alene. 

Ea era aici, atât de aproape şi cu neputinţă de atins! Simpla ei 
prezență făcea să strălucească soarele în noaptea ce-i învăluia. Pe 
mal îl zăriră pe Sekari. 

— Să alergăm degrabă la palat. Faraonul tocmai a primit o veste 
foarte proastă. 


30. 


Slujbaşii care supravegheau nilometrul din Elephantina erau 
înmărmuriți. 

După previziunile lor, inundația se anunţa enormă, adică 
periculoasă și chiar pustiitoare. Fiecare cunoștea cifrele şi ceea ce 
însemnau ele: doisprezece coţi înălțime, foamete; treisprezece, 
pântece flămând; paisprezece, bucurie; cincisprezece, sfârşitul 
grijilor; șaisprezecei*t, fericirea deplină. Dincolo de asta, începeau 
necazurile. 

— Cât de mare e primejdia? îi întrebă regele. 

— Nici nu îndrăznim să vă mărturisim, Luminăţia Voastră. 

— Să înfrumuseţăm lucrurile ar fi o mare greşeală. 

— Eu pot să mă înșel, la fel şi oamenii mei. Însă ne temem de un 
dezastru, o revărsare uriașă care va întrece în putere şi înălțime tot 
ce-am cunoscut, începând din vremea primei dinastii și până acum. 

— Altfel spus, o bună parte din regat e amenințată cu distrugerea. 

Cu buzele tremurânde, slujbașul murmură un „da”, abia auzit. 

Faraonul reuni degrabă sfatul de taină alcătuit din Sehotep, 
Nesmontu, Iker şi Sarenput. 

— Tu, Sarenput, rânduieşte plecarea oamenilor spre coline și 
deșert, cu proviziile trebuincioase. Tu, Sehotep, întărește fortăreaţa, 
căci vrăjmașul ar putea să se folosească de începutul inundaţiei ca 
să atace, şi isprăveşte cât mai repede canalul. Tu, Nesmontu, 
îngrijește-te de pază. Tu, Iker, supraveghează munca scribilor și a 
meșterilor, şi dictează-i lui Medes mesajul de primejdie care să 
ajungă în toate orașele Egiptului. lar vizirul să ia numaidecât 
măsurile de cuviință. 

t 

Medes încă se îndoia. 

— Chiar suntem în primejdie? 

— Cei îndreptăţiți să-şi dea cu părerea, așa cred. 

— Regatul a mai suferit de inundaţii puternice, dar nu ne-am 
lăsat cuprinși de frică. 


— De data aceasta, revărsarea apelor va fi cu totul neobișnuită. 

— Mesagerii vor pleca chiar de mâine. Mulțumită noilor rânduieli 
hotărâte de mine și corăbiilor iuți pe care le am la îndemână, veștile 
vor fi răspândite cu repeziciune. 

— Trimișii generalului Nesmontu vor merge până în satele cele 
mai îndepărtate și vor da ordine pentru părăsirea lor, iar primarii 
vor trebui să se supună fără întârziere. Luminăţia Sa vrea să fie 
cruțate un număr cât mai mare de vieți. 

Medes se puse îndată pe treabă. 

Carevasăzică, acesta era semnalul Prevestitorului! 

Sau era vorba de o păcăleală menită să-i scoată din minţi pe 
egipteni și să le slăbească apărarea, sau Prevestitorul transformase 
Nilul într-o armă nimicitoare. 

Oricum, atacul cel mare urma să înceapă în curând, iar luptătorii 
strecuraţi în Memphis vor lovi din nou capitala. 

Înveselit, Medes mai avea doar o singură grijă: să se adăpostească 
pentru a nu cădea el însuși victimă viitoarei urgii. 

Până și Gură-Pocită se cutremură. 

Din străfundul pântecelui de piatră se ridica un vuiet asurzitor. 
Lupta apei furioase împotriva stâncii sporea cu fiecare clipă, iar 
valul nu înceta să se umfle şi să urce. 

Vrăjitorii nubieni rosteau necontenit formule de neînțeles, în timp 
ce ochii roșii ai Prevestitorului străluceau de porniri războinice, 
privind spre miazănoapte. La picioarele sale, Bina se uita la cerul 
răvășit, stăpânit de mânia lui Seth. 

Shab Strâmbu” îl trase pe Gură-Pocită îndărăt. 

— Ţine-te departe. Un val ar putea să te ia cu el. 

— Nu-mi vine să cred... Stăpânul e, într-adevăr, cineva! 

— Începi și tu, în sfârșit, să pricepi? 

— O să-l răpună pe faraon? 

— Sesostris rămâne un duşman de temut. Dar cum iscusința 
stăpânului nostru e fără pereche, îl întrece mereu cu un pas. 

— A izbutit să dezlănţuie fluviul... Nu-mi vine să cred! 

— Iar adevărata credință îi seamănă întru totul. Ea se va întinde 
peste întreaga lume şi-i va nimici pe necredincioșşii care se îndoiesc 


de ea. 

Apa spumegândă ţâşni din pântecele de piatră şi-şi croi un drum 
de o lărgime neobișnuită. 

„De azi în câteva zile, își spuse Prevestitorul, Osiris va ieşi din 
tăcerea sa și se va face una cu apa. Însă de astă dată, nu va aduce 
viaţă Egiptului, ci moarte.” 

Din înaltul țărmului abrupt al malului apusean, Elephantina 
părea liniștită, chiar ațipită sub arşița verii. Căldura era moleşitoare, 
verdele palmierilor scânteia, iar albastrul Nilului lucea în unduirile 
apei. 

Dar această privelişte încântătoare își trăia ultimele ore dinaintea 
prăpădului. După ce dispăruse vreme de şaptezeci de zile, cât dura 
ritualul mumificării unui faraon, constelația Orion avea să-şi facă iar 
apariția. Ridicându-se în noapte, ea vestea învierea lui Osiris și 
începutul creşterii apelor, devenite acum cel mai aprig duşman al 
unei țări căreia ar fi trebuit să-i ofere fericire și bunăstare. 

— Roua s-a schimbat, zise Isis. Inundaţia va începe mâine. 

— Nu Osiris e cel care vrea să-şi ducă la pierzanie, în felul acesta, 
poporul, grăi faraonul. 

— Vă gândiţi la Prevestitor, Luminăţia Voastră? 

— De ciudă că Arborele vieţii rezistă, ne loveşte acum sub un alt 
chip. 

— Un singur om ar fi în stare să stârnească asemenea forțe? 

— A câștigat sprijinul vrăjitorilor nubieni. Dacă supraviețuim 
acestei încercări, va trebui să-i împiedicăm să ne mai pricinuiască 
vreun neajuns. 

— Dar cum să luptăm? 

— Fluviul pământean se naște din Nilul ceresc, el însuși ieșind 
din Nun, oceanul începuturilor. Prevestitorul a reușit să răscolească 
valul, dar nu va ști să-i atingă adevăratul izvor, mamă și tată al 
Eneadei ascunse în sânul apei roditoare. Doar ea domolește 
revărsarea, doar ea mai poate încă să ne salveze. De aceea trebuie să 
intru în grota din Biggeh şi să chem în ajutor Eneada. 

— Regatul şi întreg poporul au nevoie de prezenţa voastră. În 
fiecare clipă, ei vă așteaptă poruncile. Dacă oamenii n-au să vă 


vadă, Luminăţia Voastră, dacă o să-şi închipuie că ați dispărut, o să 
se işte dezordinea, iar Prevestitorul va învinge. 

— Nu există alt mijloc de a stinge furia Nilului. 

— Dacă mă socotiți vrednică, voi săvârși eu această faptă în 
numele vostru. 

— Grota o să fie inundată cu repeziciune şi n-am dreptul să-ţi pun 
viaţa în primejdie. 

— Vieţile tuturor sunt în primejdie, Luminăţia Voastră. Dacă aş 
fugi departe de această urgie, mi-aş mai îndeplini îndatoririle de 
preoteasă? De vreme ce mi-aţi acordat privilegiul de a păși pe calea 
inițierii în misterele lui Osiris, mi-ar plăcea să mă arăt demnă de 
această cinste. Şi, de vreme ce e prea târziu ca să capăt îngăduinţa 
mai-marilor mei, iar sarcinile voastre vă cheamă în alte părți, 
drumul meu nu e deja hotărât? 

T 

Iker înfășură ultimul papirus și închise ultima ladă din lemn, pe 
care o ridică de jos un scrib și o luă cu el. Arhivele administraţiei 
din Elephantina erau salvate. Fiul regal mai verifică încă o dată dacă 
nu uitase vreun document. Datorită fermităţii lui Sarenput, oamenii 
părăseau orașul într-o ordine deplină. Purtând cu ei lucrurile cele 
mai de preţ pe care le aveau, locuitorii orașului încercau în van să se 
îmbărbăteze unii pe alţii. Spaima le strângea sufletul, îndulcită 
totuși, într-o oarecare măsură, de prezenţa faraonului. În loc să lase 
de izbeliște ținutul, el rămăsese în primele rânduri, față în faţă cu 
primejdia. 

— Canalul e terminat și întărit, îl anunță Sehotep pe Iker. Nici 
cea mai violentă inundație nu-i va pricinui decât zgârieturi. 

— Să ne alăturăm Luminăţiei Sale în fortăreață, îi îndemnă 
Sekari, care, potrivit obiceiurilor sale, scotocise pe ici, pe colo, de 
teama unor credincioși de-ai Prevestitorului ascunși prin preajmă. 

La urma urmelor, de ce s-ar fi strecurat dușmanul într-un oraș 
hărăzit distrugerii? 

Respectând planurile lui Sehotep, muncitorii lucraseră temeinic. 
Puțin șubrezită, vechea construcție se transformase într-o fortăreață 
a cărei parte de jos era alcătuită din blocuri zdravene de granit. Din 


înaltul turnului principal, monarhul privea, adâncit în meditații, 
spre prima cataractă. 

O apă clocotitoare începea să acopere stâncile. Curând, ele aveau 
să dispară cu totul. 

— Construcţia aceasta ar trebui să reziste puhoaielor de apă, grăi 
Sehotep, dar nu sunt pe de-a-ntregul convins. Ar fi mai bine să vă 
adăpostiți, Luminăţia Voastră. 

— Dimpotrivă, locul meu e în fruntea luptei. Nu același lucru se 
poate spune însă despre slujitorii mei devotați. 

Dar niciunul dintre ei nu voi să-l lase singur pe monarh. 

— Soldaţii mei se află în această fortăreață și eu sunt 
comandantul lor, zise Nesmontu, morocănos. Să-i las de izbelişte ar 
însemna să dezertez. Mă credeţi în stare de o asemenea lașitate, la 
anii mei? 

— Priveliştea nu e lipsită de măreție, își dădu cu părerea și 
Sekari. N-aş vrea pentru nimic în lume s-o pierd. Și poate Luminăţia 
Sa îmi va încredința o misiune grabnică. 

— Sau sunt un arhitect destoinic, zise Sehotep, și n-am de ce să 
mă tem, sau sunt un nepriceput şi atunci fluviul mă va pedepsi. 

— Locul fiului nu e lângă părintele său? întrebă Iker. 

— Dacă vom pieri, încheie Nesmontu, regina și vizirul nu vor sta 
cu mâinile în sân. Să rămânem împreună lângă rege, căci nu ne 
paște nicio primejdie. Faraonul e nemuritor. 

Nedorind să alunge aceste vorbe curajoase prin trăncăneli fără 
rost, Sesostris încuviință hotărârea apropiaților săi. Pe chipul său 
sever nu se zărea nicio urmă a emoţiei adânci pe care i-o stârnise 
această pornire frățească. 

Apele vuiau din ce în ce mai tare. Niciodată nu crescuseră cu o 
asemenea iuțeală. 

— Luminăţia Voastră, întrebă Iker, știți unde s-a adăpostit Isis? 

— Rosteşte formulele de liniștire în grota lui Hapy, duhul 
inundaţiei. 

— O grotă... N-o să fie acoperită de ape? 

— Isis e ultima noastră apărare. Dacă nu izbutește să trezească 
Eneada ascunsă în inima valului, o să murim cu toții. 


O tăcere neliniştitoare se înstăpâni, spartă doar de lătrăturile 
sinistre ale Sângerosului și de gemetele ascuţite ale lui Vânt-de- 
Miazănoapte. 

Un val enorm vesti atacul unui fluviu dezlănțuit, de culoarea 
sângelui. 

t 

Isis îl invocă pe Atum, principiul creator, al cărui nume însemna 
în acelaşi timp „Cel care este” și „Cel care nu este încă”. Din 
stăpânul Eneadei se trăgea perechea începuturilor, alcătuită din 
Chu, aerul luminos, și Tefnut, flacăra. Din el se născuseră zeița 
Cerului, Nut, și zeul Pământului, Geb. Eneada era întregită de copiii 
lor, Nephtys, stăpâna templului, Seth, puterea primejdioasă a 
cosmosului, Isis și Osiris. În clipa în care preoteasa îi rosti numele, o 
larmă asurzitoare îi acoperi glasul. 

Apele învolburate aveau să năvălească în grotă și s-o înece. 

Totuși, ea continua să recite imnul închinat Eneadei, după cum o 
învățase faraonul. 

Imensul șarpe pitit în fundul grotei lui Hapy se descolăci și formă 
un cerc în jurul intrării, înghițindu-și coada. El desenă astfel 
simbolul timpului, ce se reînnoia veșnic prin el însuși. 

Talazurile furioase se sparseră de trupul său, fără a-l vătăma. 

Inundaţia devastă ostrovul Biggeh, luând cu ea mesele de 
ofrandă. 

Isis se îndârji să roage în continuare Eneada să potolească mânia 
aceasta distrugătoare. 

t 

— Turnul se clatină, murmură Sekari. 

— O să reziste, făgădui Nesmontu. 

Priveliștea era impresionantă, căci nu se vedea un fluviu, ci valuri 
monstruoase care, unul după altul, acoperiră orașul, măturară casele 
construite din cărămizi nearse și răvășiră câmpurile. 

— Oamenii s-au îndepărtat destul? se neliniști Sehotep. Dacă 
apele vor continua să urce, chiar şi colinele o să fie atinse! 

Neclintit, faraonul se gândea la tânăra preoteasă. Și el rostea 
formulele rituale care celebrau întoarcerea fericită a inundaţiei, 


întâlnirea necesară dintre Isis şi Osiris și prezența Eneadei, menită 
să preschimbe năvala apelor în forță binefăcătoare. 

Inima lui Iker era alături de Isis. Oare curajul și devotamentul ei 
n-o vor duce la pieire? 

Și turnul fortăreței se clătină iar. 


31. 


Ascunzându-și capul sub o glugă, cu desăvârşire beat, Gergu nu 
mai contenea cu plânsul. Adăpostit în vârful unei movile de pământ, 
se credea în siguranță. Ca şi pe toți ceilalți, violența inundaţiei îl 
surprinsese. Deși convins că apele aveau să-l înghită, nu voia să 
privească moartea în faţă. 

Cineva îl bătu pe umăr. 

— Sunt nevinovat! urlă el, închipuindu-și că sosise duhul păzitor 
al lumii de dincolo, hotărât să-i taie beregata. A trebuit să mă supun 
ordinelor, eu nu... 

— Potolește-te! se răsti la el Medes. S-a isprăvit. 

— Cine... cine ești? 

— Trezeşte-te odată! 

Gergu își lepădă gluga și-l recunoscu pe Secretarul Casei Regelui. 

— Suntem... vii? 

— Era cât pe-aci să pierim. 

Apa se oprise la două degete de adăpostul lor. 

Regiunea Elephantina devenise un imens lac deasupra căruia se 
roteau mii de păsări. Doar turnul principal al fortăreței răsărea din 
ape. 

Iker şi Sekari vâsleau din răsputeri spre Biggeh. Şuvoiul se 
domolise, valurile scăzuseră, lăsând loc unui Nil ce curgea cu 
iuțeală. Numeroase vârtejuri îngreunau încă peste măsură călătoria 
cu barca, dar Fiul regal nu putea să aştepte împrejurări mai 
prielnice. 

— Ostrovul se găsea aici, grăi Sekari, posomorât. 

Inundația acoperise cu totul Biggehul. Cum ar fi izbutit Isis să 
scape? 

— Sar în apă, hotărî Fiul regal. 

Noroioasă la suprafață, de nepătruns cu privirea, apa se limpezea 
în adâncime. Iker se îndreptă spre licărirea ce venea dinspre o grotă. 
În jurul intrării se încolăcise un șarpe imens. 


Apropiindu-se cu repeziciune, Iker o văzu. 

Împăcată cu sine, Isis continua să rostească formulele de liniștire. 

Încercând să o cheme pe nume, Iker înghiți apă și fu nevoit să 
urce la suprafață ca să respire. 

— Trăieşte! strigă el către Sekari. Mă duc înapoi după ea. 

Sekari clătină din cap, cu milă. 

Scribul regăsi cu ușurință intrarea în grotă. De data aceasta, Isis îl 
văzu. 

Când tânăra preoteasă ieși din adăpostul ei și apucă mâna întinsă 
de Iker, şarpele se topi și Nilul năvăli în grota lui Hapy. 

Deși era o bună înotătoare, Isis îi îngădui lui Iker s-o ajute. Când 
ajunseră lângă barcă, umăr la umăr, Sekari se întrebă dacă nu 
cumva inundația aceasta îi tulburase judecata. 

— Tu... Eşti chiar tu? 

— Isis a supravieţuit, ţi-am spus doar! 

Rochia de in se lipise ademenitor de trupul cu forme încântătoare 
al tinerei femei. Pradă unei tulburări de alt soi, Sekari întoarse capul 
și privi ţintă vâslele. 

— Să pornim spre fortăreață, zise el. Și n-am de gând să mă 
spetesc doar eu. 

Răvășit, Iker trăgea de vâsle cu o asemenea repeziciune că-l slei 
pe Sekari de puteri. 

Și nici el nu îndrăznea să se uite la tânăra preoteasă. 

Pagubele erau însemnate, dar victime apelor nu căzuseră decât 
zece țărani care își părăsiseră adăposturile înnebuniți de spaimă și 
fuseseră înșfăcaţi de valuri. 

La culesul fructelor de avocado, sărbătorind întâlnirea lui Isis cu 
Osiris, oamenii se puseră pe treabă. Din urgie, inundația se 
preschimbase în binecuvântare. Sub conducerea lui Iker şi Sehotep 
fură înălțate noi insulițe pentru culturi. Lună după lună, bazinele 
pline de apă aveau să elibereze preţiosul lichid, până la viitoarea 
inundație. Ţinând seama de nemaipomenita cantitate de mâl roditor 
adus de Nil, recoltele făgăduiau să fie de-o bogăţie fără pereche. 
Trebuiau reparate și canalele mărginite de diguri, păstrând însă 


neatinse locurile mlăștinoase, prielnice vânătorii, pescuitului şi 
creşterii animalelor. 

— Vei ridica din nou acest oraş! îi porunci regele lui Sarenput. 

— Va fi mai frumos ca niciodată! 

— Să începi cu Biggeh. Pune acolo noi mese de ofrandă. 

Faima lui Sesostris sporise peste poate. Unii chiar îl asemuiau cu 
faraonii vârstei de aur și nimeni nu se îndoia de puterea lui de a 
proteja Egiptul de nenorociri. Indiferent față de laude, neavând 
încredere în lingușitori, regele datora această victorie asupra magiei 
negre a Prevestitorului lui Osiris și unei tinere preotese care nu 
şovăise să-și pună viața în primejdie. 

Libanezul se învârtea ca o fiară în cușcă. 

El, de obicei atât de stăpân pe nervii săi, se lăsase pradă 
îngrijorării. În lipsa lui Medes, era peste putinţă să continue negoţul 
cu lemn preţios, aducător de mari câștiguri. Doar Secretarul Casei 
Regelui știa cum să-i cumpere pe vameși. 

Să se îngrijească de averea sa nu-i era de ajuns Libanezului. 
Bineînţeles, ar fi putut să se mulțumească doar cu bogăţiile 
dobândite până atunci și să ducă un trai îmbelșugat, desfătându-se 
cu o mie de plăceri. Dar după ce-l întâlnise pe Prevestitor, 
descoperise noi orizonturi. 

Puterea... Puterea din umbră, să vezi fără a fi văzut, să cunoști 
totul despre oameni, să le afli planurile și obiceiurile fără știrea lor, 
să țeși o pânză de păianjen, să tragi sforile și să mânuiești niște biete 
păpuși după bunul tău plac. Aceste îndeletniciri îl îmbătau pe 
Libanez mai rău decât un vin tare. Libanezul ura fericirea și liniștea 
sufletească. Și se bucura din plin de misiunea pe care o avea: să 
roadă capitala dinăuntrul ei. 

Pe când se îndopa cu prăjituri, sacagiul ceru să-l vadă. 

— La palat e zarvă mare, îl înștiință el. O inundație 
înspăimântătoare a distrus Elephantina. Curând, apele vor răscoli 
Egiptul întreg. Peste cincisprezece zile sau poate mai târziu, și 
Memphisul va fi atins. 

— Faraonul a pierit? 


— Asta n-o știu, dar victimele trebuie să fie nenumărate. lată un 
mesaj de la Medes, deja vechi. 

Scrierea încifrată vorbea despre întoarcerea de necrezut a lui Iker 
și vestea lucrul cel mai de seamă: o revărsare pustiitoare. 

Planul Prevestitorului continua să se desfășoare fără pic de 
îndurare. Din Nubia, el reuşise să stârnească prăpădul și să-și 
îngenuncheze dușmanul înainte de a-l ataca. Iar groaza nu va 
întârzia să pună stăpânire și pe Memphis. 

Ordinele erau limpezi: Libanezul trebuia să sporească dezordinea 
și spaima, ca să înlesnească astfel cucerirea capitalei. 

Regina Egiptului aduse puțină pace la Curtea zguduită de cele 
mai cumplite zvonuri. 

— Încetați să vă mai purtați ca nişte fricoși, le ceru ea 
demnitarilor de vază, adunați la palat. Cele Două Regate sunt 
cârmuite, n-au rămas de izbelişte. Vizirul îndeplineşte sarcinile sale, 
iar eu pe ale mele. 

— Luminăția Voastră, se agită căpetenia arhivarilor, regele 
Sesostris a pierit? 

— Nu, fără îndoială. 

— Dar n-aveţi nicio dovadă că a supraviețuit acestei urgii. 

— Timp de mai multe zile, nu se va putea călători pe Nil. Apoi o 
să primim veşti mai limpezi. 

— Locuitorii Elephantinei s-au înecat cu toţii! Curând și noi vom 
cunoaște aceeași soartă. 

— Inundaţia n-a atins încă regiunea Thebei, însă vizirul a dat 
poruncile trebuincioase ca să ne ferească de necazuri. Digurile și 
stăvilarele vor fi întărite. 

— Dar asemenea măsuri mai au, oare, vreun rost? 

— De unde atâta neîncredere? interveni Khnum-Hotep. Tronul 
celor vii nu se clatină, iar legea lui Maat continuă să fie respectată. 

— Fiecare să-şi vadă de îndatoririle sale! porunci regina. Când am 
să aflu mai multe, o să vă chem din nou. 

Apoi sfatul de taină se reuni degrabă. 

— Vreun mesaj de la Abydos? îl întrebă regina pe Senankh. 


— Arborele vieţii nu s-a tămăduit, dar nici n-a suferit alte 
vătămări, Luminăţia Voastră. 

— Sobek, în Memphis domneşte liniștea? 

— Doar la prima vedere, Luminăţia Voastră. Apropierea 
dezastrului o să-i trezească la viaţă pe luptătorii din umbră. Dar 
oamenii mei stau cu ochii în patru. 

— Senankh, proviziile ne ajung? 

— Vom putea îndura doi ani de foamete. 

— Ar fi zadarnic să ne amăgim, îşi dădu cu părerea Khnum- 
Hotep. Această revărsare a apelor nu e câtuși de puţin firească. Doar 
demonul care vrea moartea salcâmului a putut s-o sporească într- 
atât, ca să distrugă o bună parte din regat. Și cum aproape întreaga 
noastră armată se găseşte la Elephantina, poate c-a fost deja 
zdrobită. Iar atunci ar însemna că doar Abydosul se mai bucură încă 
de apărare. 

— Altfel spus, grăi Senankh, Memphisul devine o pradă uşoară. 

— Nu uitaţi de gărzile mele! se împotrivi Sobek. 

— Cu tot curajul lor, nu vor avea cum să oprească puzderia de 
războinici nubieni, se plânse vizirul. De multă vreme, hotarele sunt 
în primejdia de a fi călcate. Credeam că am scăpat de această 
spaimă, mulțumită forturilor răspândite între prima și a doua 
cataractă, dar numărul lor se vădește a fi neîndestulător. Și, din 
nefericire, vrăjmașul şi-a dat seama de acest lucru. 

— Sesostris n-a dispărut, zise, cu tărie, regina. Îi simt prezenţa. 

— Cine e la rând? întrebă frizerul. 

Un bărbat voinic şi cu mișcări greoaie ieși din șirul celor care 
așteptau și se așeză pe un scăunel cu trei picioare. 

— Taie-mi părul foarte scurt la ceafă şi lasă-mi urechile dezgolite. 

— Și mustaţa? 

— Subţiaz-o. 

— Îţi place vara la Memphis? 

— Prefer primăvara la Bubastis. 

După ce schimbaseră între ei aceste cuvinte de recunoaștere, cei 
doi libieni, oameni de-ai Libanezului, puteau să-și vorbească acum 


cu toată încrederea. Ceilalți mușterii, care așteptau la oarecare 
depărtare, pălăvrăgeau sau se dedaseră la tot soiul de jocuri. 

— O să trecem la fapte, îl înștiinţă frizerul pe celălalt. 

— Cărăm iar niște mărfuri? 

— Nu, de data asta e vorba de luptă adevărată. 

— Un nou atac asupra palatului? 

— Nicidecum! Nu-l mai poţi lua prin surprindere pe Sobek încă o 
dată. De câteva săptămâni tot iscodim paza palatului, dar n-am găsit 
niciun punct slab. 

— Și atunci care-i misiunea noastră? 

— Inundaţia va pricinui capitalei pagube grele. Toţi locuitorii vor 
fi chemaţi să întărească digurile, chiar și gărzile. Dacă lucrurile 
merg bine, Prevestitorul va conduce trupele nubiene până aici. Iar 
nouă ne rămâne să slăbim apărarea orașului. 

— Cum anume? 

— Făcându-i pe orăşeni să creadă că paza Memphisului e doar o 
amăgire. 

— Frumos plan, zise voinicul cel greoi. Mi-ar plăcea să-l cunosc 
mai îndeaproape. 

— O să atacăm un post al străjilor. 

— Eşti nebun! 

— Ordinul stăpânului. 

— Atunci, el e nebun! 

— Dimpotrivă. Sobek nu se așteaptă la o asemenea lovitură. O să 
fie umilit, poate chiar izgonit din slujbă și orașul întreg în 
nesiguranţă. 

— Străjile o să se apere! 

— Dacă ne mișcăm iute, n-o să aibă vreme. Și încă un sfat: fără 
supraviețuitori. 

— E prea primejdios. 

— Am descoperit deja locul cel mai nimerit. Un post de strajă din 
cartierul mărginaș de la miazănoapte. Numără doar zece oameni, 
printre care doi scribi amărâți și patru bătrâni. În zori, o să fie atât 
de osteniţi, încât n-o să le stea gândul decât la mâncarea de 
dimineaţă. 

— Dacă o iei așa... 


— După asemenea ispravă, chiar şi gărzilor o să le fie frică. 


32. 


Iker supraveghea așezarea patului regal în corabia faraonului ce 
avea să călăuzească spre Nubia flota de război. Meșterul tâmplar se 
întrecuse pe sine. Fără podoabe de prisos, dar trainic, patul urma să- 
i ofere uriașului Sesostris odihnă deplină. De ramă erau prinse în 
chingi sculuri încrucișate de cânepă, iar cele patru picioare în forma 
unor labe de leu asigurau stabilitatea şi atrăgeau asupra monarhului 
protecţia fiarei, însărcinate să-i păzească somnul alături de zeul Bes, 
înarmat cu un cuţit în stare să sfâşie visele rele. 

Fiul regal rândui veșmintele părintelui său în cufere de sicomor și 
se încredinţă că niciun obiect nedorit nu fusese strecurat printre ele. 
Apoi verifică și sandalele cu trei rânduri de tălpi din piele și cusături 
întărite. 

Rând pe rând, trupele lui Nesmontu urcară pe punţile vaselor. 
Pășind în urma purtătorilor de flamuri, soldaţii respectau cu 
desăvârşire ordinea, sub privirile tăioase ale bătrânului general. 
Scribii administraţiei, alături de Gergu, îşi dădeau toată osteneala să 
nu lipsească nimic de la bordul corăbiilor cu provizii. Tot ei se 
îngrijeau și de încărcarea arcurilor, săgeţilor, scuturilor, sulițelor, 
securilor, pumnalelor și a săbiilor scurte. 

— Armata noastră nu înseamnă doar forță, îi mărturisi Nesmontu 
lui Iker. Ea este și o întruchipare a ordinii lumii pe care a modelat-o 
faraonul, căci nu ajunge doar să strigi în gura mare cuvintele 
„dragoste, iubire, frăţie” ca să le faci respectate. Omul nu se naște 
bun. Aplecările lui firești sunt pizma, sălbăticia și dorința de a-i 
asupri pe alţii. Dar oare Zămislitorul nu duce necontenit o luptă 
împotriva întunericului? Iar stăpânul Celor Două Regate îi urmează 
pilda. 

Cărându-și sacul de piele ce atârna greu, doctorul Gua intră în 
vorbă cu Fiul regal. 

— În spate. 

— Voi avea destule leacuri, bandaje și tot restul? 


— Haideţi mai bine să vă încredințați singur, îl sfătui Iker. 

De statură mijlocie, cu părul argintiu și faţa gravă, un bărbat care 
înșira săculeţii cu ierburi tămăduitoare îi întâmpină. 

— Eu sunt Gua, mai-marele doctorilor. Tu? 

— Farmacistul Renseneb. 

— Unde ai învățat? 

— În Casa Vieţii din templul lui Khnum din Elephantina și știu să 
prepar unguente, hapuri, fierturi, poţiuni și licori de toate soiurile. 

— Şi avem tot ce ne trebuie? 

— Am prevăzut o călătorie îndelungată şi mulți răniți. 

— Să verificăm împreună. 

Iker îi părăsi pe cei doi şi se îndreptă spre chei. 

Ajutată de preotesele lui Satis și Anukis, Isis umplea vase cu apa 
noului an. 

— Apa aceasta e plină de „Ka”, îl lămuri tânăra preoteasă pe Iker, 
și întinerește trupurile, alungând oboseala și bolile ușoare. Pe 
dinăuntru, pereţii vaselor sunt dintr-o argilă care nu lasă apa să 
treacă prin ea, păstrându-i astfel însușirile neprețuite. Câte o 
migdală dulce la fiecare litru de apă o s-o ferească de stricăciuni. lar 
pentru dopuri e nevoie de multă pricepere. Căci se fac din muguri 
de curmal și ierburi proaspete. lar pentru urcioarele mari 
întrebuințăm un con de humă, aşezat pe un disc împletit de 
mărimea gâtului urcioarelor. Astfel, vasele sunt astupate bine, iar 
lichidul din ele poate respira. 

Vasele erau numerotate și purtau înscrise pe ele data la care 
fuseseră umplute. Chiar și în adâncul cuptorului nubian, soldaţii nu 
vor duce lipsă de apă. 

— Isis... Ne despărțim încă o dată, poate pentru totdeauna. 

—  Îndatoririle pe care le avem trec înaintea simțămintelor 
noastre. 

— Ai zis „simțămintele noastre”. Asta înseamnă și ale tale? 

Tânăra femeie își aţinti privirea în zare. 

— În timp ce tu îţi vei primejdui viaţa, eu am să mă îngrijesc de 
Arborele vieţii, la Abydos, şi am să-mi îndeplinesc sarcinile de 
preoteasă cât mai bine. Împrejurările vitrege pe care le trăim acum 


nu ne îngăduie plăcerea de a visa. Şi am să-ţi fac o destăinuire de 
mare însemnătate. 

Inima tânărului începu să bată cu putere. 

— Înfruntarea aceasta nu va fi una obișnuită. Te pregăteşti să 
duci o bătălie pe de-a-ntregul diferită de toate celelalte, căci nu e 
vorba de alungarea năvălitorilor sau de cucerirea unor pământuri, ci 
de salvarea misterelor lui Osiris. Dușmanul își trage forța din 
întuneric şi poate să ia numeroase înfățișări pentru a înstăpâni 
domnia lui isefet. În mâinile sale, nubienii nu sunt decât nişte biete 
unelte neștiutoare. Deși crezi că te vei afla departe de mine, ai să fii, 
în fapt, aproape de Abydos. Nu contează distanța, ci doar 
înțelegerea lăuntrică pe care o împărtășim amândoi câtă vreme va 
dura lupta. 

Și, dintr-odată, scribul își dădu seama cât de aproape se găsea Isis 
de el. 

— Pot să... pot să te sărut pe obraz? 

Și, cu toate că ea nu-i răspunse, Iker îndrăzni. 

Parfumul tinerei femei îl învălui, iar dulceaţa pielii ei îl îmbătă. 
Niciodată nu avea să uite tăria acestei scurte senzații. 

— Plecăm! răsună vocea puternică a generalului Nesmontu. 
Fiecare să treacă la locul lui! 

În port se stârni îndată mare fierbere. Ultimele lăzi cu arme și 
provizii fură îmbarcate cu iuţeală căci bătrânul general nu glumea 
cu disciplina. 

— Să fii cu mare băgare de seamă, îl povăţui Isis pe Iker. 

— Dacă mă întorc, Isis, ai să mă iubeşti? 

— Să vii înapoi teafăr și să-ți amintești în fiecare clipă că este în 
joc însăși supraviețuirea lui Osiris. 

Privirea ei, blândă și gravă totodată, nu trăda oare un sentiment 
pe care nu se încumeta încă să-l mărturisească? 

Corabia faraonului ridica ancora și soldaţii nu-l așteptau decât pe 
Iker ca să desprindă scara de la mal. Tulburat, Fiul regal urcă pe 
punte tocmai când Sesostris se ivi la proră. 

Pe fruntea monarhului se vedea cobra de aur împodobită cu 
lapislazuli și cu ochi de granat. Astfel, cumplitul șarpe deschidea 
drumul flotei, înlăturându-i din cale pe vrăjmași. 


Mai mult, uriașul rege învârtea deasupra capului o lance atât de 
lungă și de grea, că nimeni altcineva nu putea s-o mânuiască. 

— În cel de-al optulea an al domniei mele, rosti el, am pornit pe 
noul canal numit „Frumoase sunt căile puterii luminii care se înalță 
în toată strălucirea ei”. Prin el, Egiptul și Nubia sunt de-acum 
înainte legate, iar proviziile vor ajunge la noi cu ușurință. Totuși, 
sarcina noastră se prevede a fi peste măsură de anevoioasă. De data 
aceasta, vom ajunge chiar în inima răzmeriței. 

Cu ochi leneși, nesimţitor la mișcările corăbiei, Vânt-de- 
Miazănoapte îl privea pe Medes cum vomită. 

— Veniti cu mine, îi zise până la urmă doctorul Gua, milos. 

Verde la față, simțind cum i se taie picioarele, Secretarul Casei 
Regelui era copleșit de rușine. Ar fi înghiţit orice ca să-și regăsească 
ținuta impunătoare. 

Cât despre Iker, el descoperea priveliștile Nubiei. În plin anotimp 
cald, pe care o adiere dinspre miazănoapte, ce înlesnea navigația, îl 
făcea mai ușor de îndurat, soarele pârjolea rarele bucăți de pământ 
cultivate. În schimb, curmalele se copseseră și, la fiecare oprire, 
soldații le culegeau cu miile. În această perioadă a anului, natura le 
oferea o hrană uşoară și dătătoare de energie. Fructele palmierului 
cu ramurile în formă de baghetă căutătoare de apă nu erau bune de 
mâncat, dar zeului Thot și scribilor tăcuţi le plăcea să mediteze la 
umbra lui. Arbori din aceștia se întâlneau și în sudul Egiptului, dar 
în Nubia creșteau mult mai mulți. 

Fiul regal fu cuprins de o neliniște, care nu era pricinuită nici de 
arşiță, nici de călătorie. În acest ținut pustiu domnea o atmosferă 
ciudată, apăsătoare. Dincolo de răcoarea canalului, începea o altă 
lume, cu totul diferită de Cele Două Regate. 

— Pari îngrijorat, observă Sehotep. 

— Nu simți o magie vătămătoare? 

— Ah... şi tu ţi-ai dat seama? 

— După părerea mea, e ceva necurat la mijloc. Forțe 
distrugătoare dau târcoale prin preajmă. 

— Prevestitorul... Să fie, oare, puterile lui atât de întinse? 

— Mai bine să ne pregătim pentru ce e mai rău. 


— Regele îți împărtășește prudenţa. Pe meleagurile acestea a fost 
ucis generalul Sepi. Ne îndreptăm spre forturile Ikkur și Kuban ale 
căror garnizoane supraveghează mai multe drumuri și mai ales 
Ouadi Allaki care duce la o mină de aur părăsită. De mai bine de 
două luni, garnizoanele n-au mai trimis niciun raport la 
Elephantina. Poate mesagerii lor s-au rătăcit sau poate soldaţii au 
fost uciși. Şi totuși, Ikkur și Kuban se află la miazănoapte de 
fortăreaţa noastră principală din Nubia, Buhen, care, după câte se 
pare, e neatinsă. Dar în curând vom cunoaște pricina acestei tăceri. 

Sângerosul începu să latre cu furie, vestind o primejdie. 

— Hipopotami! strigă omul de veghe. 

Fioroasele animale urau să le fie tulburat somnul și nu se dădeau 
în lături să atace bărcile și corăbiile, pe care adesea le răsturnau. 
Caninii lor lungi puteau străpunge şi scândurile cele mai groase. 

Arcașii tocmai se pregăteau să slobozească săgețile când muzica 
unui flaut, gingașă și domoală, se răspândi în aer. 

Așezat la proră, Sekari cânta cu multă măiestrie dintr-un 
instrument lung de doi coţi, care, graţie unor răsuflători aflate în 
partea de jos, scotea o adevărată bogăţie de sunete, unele puternice, 
altele mai delicate. 

Câinele se potoli, iar hipopotamii se adunară laolaltă. Masculul 
dominant, un monstru de trei tone, deschise o gură amenințătoare. 

— Să-i ucidem cu căngile! zise un soldat. 

Dar Sekari continuă să cânte din flautul său. 

Conducătorul turmei rămase pe loc, iar tovarășii săi îl imitară, 
scufundându-se cu toţii. Deasupra apei nu li se mai zăreau decât 
ochii, nările și urechile. Pielea lor nu putea să îndure arşița soarelui. 

Deodată, pe mal apăru o creatură neașteptată. 

— Hipopotamul alb! urlă un corăbier. Suntem scăpaţi! 

Masculul, cu spatele acoperit de secreţii asemănătoare sângelui, 
era socotit drept roșu. Încarnare a lui Seth, el distrugea 
semănăturile. În schimb, femela, numită albă, primea puterea 
binefăcătoare a lui Tueris, „Cea Mare”, ocrotitoarea fertilității şi a 
nașterilor. În fiecare an, faraonul, purtător al coroanei roșii și 
învingător al masculului primejdios, celebra sărbătoarea 
hipopotamului alb. 


Masculul dominant al turmei fu primul care ieşi din apă, urmat 
fără întârziere de membrii clanului său. Ascultători, porniră cu toţii 
după femelă, care se afundă în stuf. 

Odată drumul eliberat, flota plecă mai departe. 

Încrederea trupelor în faraon deveni de nezdruncinat. Şi fiecare 
își aminti de izbânzile trecute ale lui Sesostris. Nu-i supusese el, 
unul câte unul, pe guvernatorii de provincii, fără vărsare de sânge? 
Sub comanda unui asemenea rege, campania din Nubia avea să fie, 
neîndoielnic, biruitoare. 

Sunete vesele încheiară melodia în onoarea lui Sesostris. 

— Încă unul dintre harurile tale ascunse, glăsui Iker. Cântecul 
ăsta domolește întotdeauna hipopotamii? 

— La drept vorbind, atrage femelele. Apoi, cu puţin noroc, ele îi 
liniștesc pe masculi. 

— Unde ai învățat meșteșugul ăsta? 

— În meseria mea, ai de înfruntat felurite primejdii. Iar cu bătaia 
n-o scoţi la capăt. Din nefericire, flautul acesta nu e un leac care 
tămăduiește orice, căci unii dușmani, mai puţin simţitori decât 
hipopotamii, nu se lasă deloc înrobiţi de sunetele lui. 

— Cercul de Aur din Abydos ţi-a dezvăluit tainele muzicii? 

— În timpul domniei sale pământene, Osiris i-a învăţat pe oameni 
să învingă sălbăticia construind, desenând, cioplind în piatră și 
cântând. Ne apropiem de Abydos pe o cale primejdioasă și nu vom 
purta un război obișnuit. Reînvierea lui Osiris depinde de el. 

Vorbele lui Sekari erau aidoma celor rostite de Isis! Dintr-odată, 
Iker pricepu că lua parte la o expediţie mai presus de rânduielile 
firii. Zornăitul armelor ascundea o altă luptă, hotărâtoare pentru 
viitorul acestei omeniri căreia Osiris îi oferise o anumită armonie, în 
prezent ameninţată. 

— Purtarea soldaţilor nubieni mă pune pe gânduri, mărturisi 
Sekari. 

— Ţi-e frică de trădare? 

— Nu, căci sunt plătiţi cum se cuvine şi n-au nicio dorinţă să se 
întoarcă la triburile lor care îi consideră trădători. Dar au devenit 
posaci și neliniștiţi, ei, care de obicei erau veseli și prietenoși. 


— Un om de-al Prevestitorului să se fi strecurat printre ei, 
încercând să semene tulburarea? 

— Aș fi dat de el. 

— L-ai înștiințat pe generalul Nesmontu? 

— Bineînţeles. E la fel de nedumerit ca şi mine. Îi cunoaște de 
multă vreme și are încredere în ei. 

— Mijloacele obișnuite nu ne vor fi de niciun folos. Și, dacă într- 
adevăr e vorba de o trădare, n-o să semene cu nimic cunoscut. 

— Se poate. 

— Mă duc să-i cer Luminăţiei Sale să ia îndată măsuri de 
prevedere. 

În timp ce Iker îi înfățișa lui Sesostris planul său, flota ajunse în 
apropiere de Ikkur și Kuban. 

Forturile păreau neatinse. Totuși, niciun soldat nu se arătă printre 
crenelurile turnurilor pe pază. 

— Miroase cât de colo a capcană, își dădu cu părerea Sekari. 

În vremuri de pace, micile forturi Ikkur și Kuban găzduiau 
caravanele și pe cei trimiși în căutarea aurului. Nu de mult, aici se 
strângea metalul preţios sortit templelor Egiptului. Planul 
construcțiilor era simplu: un dreptunghi din ziduri de cărămidă şi 
bastioane continuate cu o galerie care ducea până la fluviu. Soldaţii 
puteau astfel să ia apă la adăpost de săgețile unor atacatori iviţi pe 
neașteptate. 

Deasupra forturilor zburau în cercuri largi vulturi și corbi. 

— Am să trimit câţiva cercetași, hotărî Nesmontu. 

Zece oameni coborâră pe malul apusean, alți douăzeci pe cel 
răsăritean şi cu toții se împrăștiară alergând spre cele două forturi. 

Aflat pe corabia arcașilor nubieni, Sekari nu contenea să-i 
iscodească din priviri. 

Pe neașteptate, unii prinseră a zbiera, alţii sfâșiară pânzele 
corăbiei și mai mulți trăgători, dintre cei mai iscusiţi, își frânseră 
arcurile. 

Un ofițer încercă să readucă ordinea. 

— Ajunge! Potoliţi-vă îndată! 

Dar pe când trecea printre ei, cu gând să-i pedepsească pe 
vinovaţi, un negru voinic îi împlântă un cuţit între umeri. 

Pe loc izbucniră strigăte sălbatice. 

Neputând să înăbușe de unul singur această răzmeriţă, Sekari se 
aruncă în apă și înotă până la corabia faraonului, unde, ajutându-se 
de o frânghie, se cățără pe punte. 

— Soldaţii nubieni și-au ieșit din minți, îl înștiință el pe Iker care 
se grăbise să-l întâmpine. Trebuie să facem, neîntârziat, ceva. 

— Să înfruntăm una dintre trupele noastre cele mai bune... Ce 
năpastă! se plânse Nesmontu. 

— Dacă nu-i oprim acum, o să pricinuiască pagube cu neputinţă 
de îndreptat. 

Corabia răzvrătiţilor se năpusti înspre vasul faraonului. 


— Ridicaţi-vă împotriva regelui! îi întărâtă ucigașul ofițerului. Un 
duh sângeros ne dă putere, iar izbânda ne întinde brațele! 

Sesostris înșiră pe un mic altar statuetele de argilă pe care le 
modelase Iker. Ele îi reprezentau pe învinși, fără picioare şi cu 
mâinile legate la spate. În capul celei dintâi era înfiptă o pană de 
struț, simbolul lui Maat. Cuvintele unor vrăji erau scrijelite pe 
piepturile statuetelor, iar faraonul le citi cu o voce atât de 
răsunătoare și de gravă, încât atacatorii tresăriră. 

— Sunteţi lacrimile ochiului divin, mulțimea ce trebuie domolită 
ca să nu devină vătămătoare. Fie ca vrăjmașul să piară! 

Și, cu bastonul său alb, faraonul lovi toate statuetele pe care le 
aruncă apoi în focul unei cădelniţe. 

Totuși, corabia răzvrătiţilor își continuă înaintarea. 

Nubienii dansau și răcneau întărâtați. 

Arcașii de pe corabia faraonului își pregătiră săgețile. 

— Aşteptaţi ordinul meu și ţintiți cu multă grijă! porunci 
Nesmontu. Voinicii ăștia n-au pereche în luptele corp la corp. Așa că 
trebuie să ocolim o astfel de înfruntare. Ţinând seama de nebunia 
care i-a cuprins, o să facă prăpăd! 

Ţinându-se mândru la proră, căpetenia nubienilor azvârlea spre 
egipteni felurite vorbe de ocară și tot soiul de sudălmi. 

Dar, spre groaza tuturor, ţeasta i se despică, pe neașteptate, 
asemenea unui fruct prea copt. 

Dansurile conteniră. Cei mai mulți dintre nubieni se prăbușiră, 
celorlalți li se împleticiră pașii, asemenea unor păpuși, şi căzură în 
apă. 

— Să punem stăpânire pe corabia lor! ordonă Nesmontu. 

Ceva mai liniștiți, câţiva soldaţi se cățărară pe punte, fără să 
întâmpine vreo piedică. Niciun nubian nu scăpase cu viaţă. 

— Au fost atinși cu toţii de o vrajă rea, grăi Sehotep. 

— Dar celelalte trupe nu vor cunoaște și ele aceeași soartă? 
întrebă Iker. 

— Nu, răspunse regele. Vrăjitorii nubieni, care sunt vinovaţi 
pentru toate cele întâmplate, au avut înrâurire doar asupra 
sufletelor acestor nefericiți, fraţii lor de sânge. Telul lor era să ne 
slăbească armata. 


Cercetașii se întoarseră. 

— Ikkur și Kuban sunt pustii, zise un ofițer. Peste tot se văd urme 
de sânge uscat. Garnizoanele au fost, pesemne, măcelărite, dar n-am 
găsit niciun leş. 

— Atacatorii au lăsat vreo urmă? 

— Doar bucata aceasta de lână, Luminăţia Voastră. Cred că e 
ruptă dintr-o mantie foarte groasă. Dar nubienii nu poartă soiul ăsta 
de veșminte. 

Sesostris pipăi țesătura. Semăna cu cea pe care o descoperise pe 
ostrovul Biggeh, pângărit de un demon care batjocorise ritualurile și 
încercase să împiedice revărsarea apelor. 

— Prevestitorul... El a săvârșit această mârşăvie şi acum ne 
așteaptă în inima Nubiei. 

Cei din jur tresăriră. Oare ce alte nenorociri pândeau această 
expediţie? 

— Un fugar acolo jos! strigă una dintre santinele. 

Un trăgător își încordase deja arcul. 

— Prindeţi-l viu! ordonă Nesmontu. 

Mai mulți soldaţi se repeziră pe urmele lui, împreună cu Iker. 
Dar, întrucât alergaseră prea repede, curând li se tăie răsuflarea. 
Căldura le ardea plămânii și le înmuia picioarele. 

Deși părea că se află la mare depărtare, Fiul regal nu se dădu 
bătut. Paşii săi erau mărunți și egali. Învăţat să străbată distanţe 
mari, își cruță forțele, fără să-și încetinească ritmul. 

Puțin câte puţin se apropie de fugar. 

Dintr-odată, acesta se prăbuși, neizbutind să se mai ridice. 

Când Iker ajunse lângă el, văzu o viperă cu corn, cu capul lat, 
gâtul îngust și coada groasă. 

Mușcat de picior, nenorocitul nu mai avea mult de trăit. Era un 
nubian tânăr, cu privirile rătăcite. 

— Zeii m-au pedepsit! Nu trebuia să jefuiesc trupurile 
neînsuflețite din forturile Ikkur și Kuban... Nu știam că ea are să 
vină înapoi ca să le mănânce! 

— Despre ce vorbești? 

— Despre leoaica ucigaşă! A nimicit garnizoanele, săgețile nu o 
ating, pumnalele nu o rănesc... 


Muribundul se  strădui să-și continue povestirea despre 
monstruoasa jivină, dar respiraţia i se curmă și inima își opri 
bătăile. 

t 

— Băiatul spunea adevărul, încheie Iker după ce repetă întocmai 
vorbele nubianului. 

— E mult mai grav decât îmi închipuiam, recunoscu Sesostris. 
Triburile nubiene s-au răsculat sub conducerea Prevestitorului. Ne-a 
pregătit un şir de capcane ca să se descotorosească de noi, apoi să 
năvălească în Egipt. Cine altcineva ar fi putut să trezească leoaica, 
pe care nicio armată n-ar izbuti s-o doboare? Cea Cumplită rătăcește 
acum prin marele ţinut de la miazăzi. Așa că suntem învinși 
dinainte. 

— Şi nu există niciun mijloc pentru a o domoli? 

— Doar regina turcoazelor poate s-o liniștească și să-i preschimbe 
furia în blândeţe. 

— Piatra aceasta există, își aminti Iker. Eu am scos-o la lumină 
din minele de la Serabit el-Khadim. 

— Spre nenorocirea noastră, ea se găsește acum în mâinile 
Prevestitorului, zise regele. 

— Și așa, capcana se închide! observă generalul Nesmontu. Vrea 
să ne ademenească până la Buhen, poate chiar dincolo de el, spre 
locul de întâlnire a triburilor nubiene. Și, cu ajutorul acestei leoaice 
de nebiruit, o să ne zdrobească. Şi nicio stavilă nu-i stă în drum 
demonului ăstuia. 

— N-ar fi mai bine să facem cale întoarsă, propuse Sekari, și să 
întărim Elephantina? 

— Am cunoscut împrejurări de felul acesta când numărul 
vrăjmașilor ar fi trebuit să mă convingă să-mi recunosc înfrângerea. 
Dacă m-aș fi lăsat pradă deznădejdii și fricii, ce s-ar fi ales de Egipt? 
V-aţi încredințat cu toţii că dușmanii noștri nu sunt doar niște 
oameni dornici să cucerească noi pământuri. Ei vor să-l nimicească 
pe Osiris însuși, împiedicând celebrarea misterelor. Și doar 
învățătura lui Osiris îngăduie faptelor noastre să fie potrivite cu 
adevărul şi dreptatea. 


— Am să trimit neîntârziat o trupă să adune cât mai mult jasp 
roșu și comalină, grăi răspicat bătrânul general. Fiecare soldat va 
trebui să poarte asupra lui câteva asemenea bucăţi ca s-o ţină pe 
leoaică la depărtare. Fiarei ăsteia îi e groază de sângele ochiului lui 
Horus închegat în jasp și de flacăra ascunsă în inima cornalinei. Însă 
nu e destul s-o doborâm, iar oamenii care nu sunt protejați 
îndeajuns vor fi sfâșiați. Dar măcar putem să ne continuăm drumul. 

— Văd că o cunoaşteţi bine pe dihania asta! 

— La anii mei, fiule, am trecut prin multe! Sunt mulțumit că am 
prilejul s-o înfrunt pentru a doua oară și trag nădejde s-o fac să-și 
înghită coada! 

— Un lucru mă nedumerește, intră în vorbă Sekari. De ce au 
pustiit forturile de la Ikkur și Kuban, prevenindu-ne astfel de 
primejdiile care ne pândesc? N-ar fi trebuit să se arate mai vicleni 
lăsându-ne să înaintăm, ca să ne ia apoi pe nepregătite? 

— Prevestitorul ştie ce avem de gând să facem, îl lămuri Iker, 
adică să mergem mai departe. Așa că doreşte să părăsim cât mai iute 
acest loc. 

— Oare ce taină ascunde? 

— Drumul Allaki duce spre o mină de aur, răspunse regele. Iar 
Prevestitorul l-a ucis pe generalul Sepi chiar pe drumul acesta. 

— Mina e secătuită și oricum până la ea nu se poate ajunge, după 
cum spun rapoartele celor care se pricep la așa ceva, zise Nesmontu. 

— Dar nu greşesc și ei adesea? se împotrivi Sekari. 

— Mă ofer de bunăvoie să cercetez acest ținut, îi înștiință Iker. 
Învățătorul meu, generalul Sepi, descoperise, cu siguranță, ceva de 
mare preţ pentru noi. 

— inta ultimă a expediției noastre rămâne găsirea aurului zeilor, 
le reaminti faraonul. În el sălășluiește focul reînvierii și se află 
închisă lumina care poartă misterele lui Osiris. Du-te, fiule, și mergi 
până la capătul acestui drum! 

— Am să-l însoțesc, se hotărî Sekari. 

Cei doi tineri coborâră de pe corabie. 

— Pari nemulțumit, Nesmontu, observă regele. 

— Iker nu aparţine Cercului de Aur din Abydos, dar cunoaște 
multe dintre tainele sale. N-ar trebui să-l primim printre noi? 


— Mai are o cale lungă de străbătut și nu știu dacă va răzbi. 

— Vă simțiți mai bine? îl întrebă Gergu pe Medes. 

Secretarului Casei Regelui îi revenise puțină culoare în obraji și 
începuse chiar să mănânce. 

— De când a tras la mal corabia asta blestemată, parcă mi-am 
recăpătat vlaga! 

— Prevestitorul a distrus garnizoanele de la Ikkur și Kuban, șopti 
Gergu. Soldaţii nubieni s-au răzvrătit și au fost uciși cu toții. 
Descurajat, faraonul şi-a strâns la sfat apropiații. După mintea mea, 
plănuieşte să bată în retragere! Ce umilinţă! Neîncrederea va pune 
stăpânire pe armată, iar regatul va deveni tot mai slab. 

— Încearcă să afli mai multe. 

Părăsindu-l pe Medes, Gergu îl zări pe Iker stând de vorbă cu 
multă însuflețire cu doctorul Gua. 

— Eşti bolnav? 

— Îi cer doctorului câteva poveţe înaintea unei plimbări prin 
deșert. 

— O plimbare... Oare e cuvântul cel mai nimerit? Eu urăsc 
sălbăticia asta! Nu mișună pe acolo tot soiul de jivine şi gângănii 
otrăvitoare? 

— Întocmai, încuviinţă doctorul Gua. De aceea, îi voi da Fiului 
regal un leac puternic împotriva muşcăturilor și a înţepăturilor. Sare 
de mare, căprișor, seu de capră sălbatică, ulei de moringa și rășină 
de terebint alcătuiau o pomadă cu care călătorii erau nevoiţi să se 
ungă de câteva ori pe zi. 

— Încotro pornești? întrebă Gergu. 

— Îmi pare rău, dar nu pot să-ţi spun. Misiune tainică. 

— Şi... primejdioasă? 

— Nu suntem, oare, în război? 

— Fii cu mare băgare de seamă, Iker! Niciun drum nu e sigur. 

— Am trăit eu altele şi mai rele. 

Gergu observă vreo zece căutători de zăcăminte care îşi rânduiau 
uneltele și își pregăteau proviziile de hrană și apă. Carevasăzică, 
urma să aibă loc o adevărată expediţie. Dar nu putu să le pună nicio 
întrebare de teamă să nu stârnească bănuieli. 


Gergu îl găsi pe Medes întocmind mesaje. 

— Un scrib de legătură mi-a adus o groază de înscrisuri pe care 
trebuie să le pun cap la cap. Regele a hotărât lărgirea forturilor 
Ikkur și Kuban și dublarea garnizoanelor. Nici vorbă de retragere. 

— Dar flota o să rămână înţepenită aici până când Iker se va 
înapoia dintr-o misiune ciudată, îi dezvălui Gergu. Nu știu care e 
ținta, dar se pare că trebuie atinsă cu tot dinadinsul. 

— Harta e neclară, observă Sekari. Ne îndepărtează de presupusul 
loc al vechii mine. S-o apucăm spre răsărit. 

După ce  cugetă puţin,  Vânt-de-Miazănoapte îşi dădu 
încuviințarea. În fruntea unui șir de douăzeci de măgari ce cărau 
apa și merindele, își lua în serios sarcinile de comandant. Cât despre 
aghiotantul său, Sângerosul, acesta stătea, necontenit, cu ochii în 
patru. 

Opririle fură numeroase. Din pricina căldurii copleșitoare, 
oamenii şi animalele beau apă des, dar câte puţină. Lipsa vântului 
din deşert le înlesnea mersul. 

— Înainte să plecăm, îi mărturisi Iker lui Sekari, regele mi-a 
vorbit despre o descoperire de-a lui Isis: un oraș de aur, pomenit 
într-o scriere de demult. Dar vai! Nu se spune și unde se găsește. 

— După cercetările mele, în ţinutul acesta nu-i decât o mină, de 
unde, din vreme în vreme, se scotea aur. Apoi a fost dată uitării 
când i s-au isprăvit bogăţiile. 

— Și dacă acestea sunt niște vorbe mincinoase răspândite de 
Prevestitor? 

— Dacă ai dreptate înseamnă că vrea să ne îndepărteze de 
locurile acestea înmulțind cărările false. 

— Aici l-a ucis pe generalul Sepi. Din ce altă pricină, dacă nu 
pentru că se apropia de comoară? 

Un morman de pietre negre le tăie calea. Erau acoperite cu 
desene grosolane ce-i înfățișau pe demonii deșertului, cu aripi, 
coarne și gheare. 

— Să ne întoarcem, îi sfătui cel mai vârstnic dintre căutătorii de 
zăcăminte. 

— Ne apropiem de țintă, se împotrivi Iker. Chiar şi dacă ne luăm 
după hartă, mina se află la cel mult o zi de mers. 

— De peste trei ani, nimeni n-a trecut acest hotar. Cine se 
încumetă dispare pentru totdeauna. 

— Am o misiune de îndeplinit. 


— Nu te bizui pe noi! 

— În vremuri de război, nesupunerea se pedepseşte aspru, îi 
aminti Sekari. 

— Fiți oameni cu judecată! Noi suntem șase, iar voi numai doi. 

— Aha! Ne şi ameninţi pe deasupra! 

— Să nu sfidăm moartea! Haideţi să ne întoarcem la Kuban! 

— Tu şi complicii tăi plecaţi de aici. După ce veţi fi arestaţi, o să 
am plăcerea să-i comand pe arcașii care o să împlinească osânda ce 
vi se cuvine pentru lașitate și fugă. 

— Cu monștrii deşertului nu e de joacă. Tu și Fiul regal săvârșiți 
o greșeală care o să vă ducă la pierzanie. 

Ascultând ordinele lui Vânt-de-Miazănoapte, măgarii refuzară să-i 
urmeze pe dezertori. Mârâitul fioros al dulăului îi descurajă să mai 
stăruie, așa că se îndepărtară, fără să arunce nici măcar o singură 
privire îndărăt. 

— Bine c-am scăpat de ei! Fricoșii şi nevolnicii fac să dea greş 
chiar și cele mai pregătite expediţii. 

— Şi a noastră e, cu adevărat, așa? se neliniști Iker. 

— N-ai fost povăţuit, în mai multe rânduri, să te înzestrezi cu 
uneltele de trebuinţă? 

Fiul regal își aminti de cuvintele primarului din Kahun și de cele 
ale lui Heremsaf, intendentul templului lui Anubis, ucis de un 
credincios de-al Prevestitorului. 

— Monștrii desenaţi pe pietrele acestea blestemate ne pândesc de 
cealaltă parte, grăi Sekari. Prevestitorul a aruncat vrăji asupra 
întregului ținut. Sau batem în retragere, sau ghearele și clonțul 
lighioanelor de pe-aici o să ne sfâșie. Generalul Sepi n-a dat înapoi 
pentru că știa formulele cu ajutorul cărora le putea stăpâni. 

— Și totuși, a murit! 

— Pentru că și Prevestitorul cunoaște aceleași formule. 
Schimbând obiceiurile monștrilor, a făcut ca vorbele lui Sepi să 
devină neputincioase. 

— Adică suntem învinși dinainte? 

— Mă întorc iar la uneltele despre care am pomenit! 

Dintr-un sac de piele pe care îl purta în spinare Vânt-de- 
Miazănoapte, Sekari scoase două plase de pescuit, cu ochiuri dese și 


trainice. 

— Să fie oare aceste plase cele care trebuie întinse între cer și 
pământ pentru a prinde sufletele rătăcitoare ale călătorilor răi? 
întrebă scribul. 

— Ai să înveţi să te foloseşti de ele. 

— Provin din Abydos, nu-i aşa? 

— Isprăvește cu vorbăria și antrenează-te! 

La început stângaci, Iker deprinse repede mișcările de aruncare 
ale plasei. Și socotea să întrebuințeze și cele două arme ale sale, 
cuțitul duhului păzitor și bastonul de aruncat. 

— Consider că vor fi trei fiare, arătă Sekari. Primele două vor 
ataca din față, cea de-a treia, din spate. 

— Şi de aceasta din urmă cine se va îngriji? 

— Sângerosul, căci el nu cunoaște frica. 

— Şi dacă o să fie mai multe? 

— O să murim. 

— Atunci, vorbește-mi despre Cercul de Aur din Abydos. 

— Să vorbim n-are niciun rost. Priveşte-i puterea! 

Cei doi prieteni ocoliră pietrele. Iker nu-l văzuse niciodată pe 
Sângerosul atât de furios. În afară de Vânt-de-Miazănoapte, ceilalți 
măgari tremurau. 

Îndată fură atacați de cinci monștri înaripaţi și cu capete de leu. 
Dintr-o mișcare, Iker și Sekari desfășurară plasa. Prinse sub ea, două 
dintre dihănii se sfâșiară între ele, zbătându-se, în timp ce 
Sângerosul își înfipse colții în gâtul celei de-a treia. 

Sekari sări în lături chiar în clipa în care niște gheare îi atinseră 
faţa. Trântindu-se în nisip, Iker își împlântă cuțitul în burta fiarei, 
apoi se rostogoli ca să se ferească de botul larg căscat al celui de-al 
cincilea monstru, înnebunit de furie. Ridicându-se în picioare, Fiul 
regal își azvârli spre el bastonul. 

Arma se înălță spre soare şi Iker crezu că a greșit ţinta. Dar 
bastonul căzu cu iuțeala fulgerului și zdrobi țeasta lighioanei. 

Un vânt ușor se porni stârnind un nor de nisip. 

Când norul se risipi nu mai rămăsese nici urmă de atacatori. 
Dispăruseră şi plasele de pescuit, și cuțitul duhului păzitor, şi 
bastonul de aruncat. 


— Oare măcar au existat cu adevărat? se întrebă, uluit, Iker. 

— Priveşte botul câinelui, îl sfătui Sekari. E plin de sânge. 

Sângerosul dădea din coadă cu vioiciune și, înțelegând că-și 
făcuse bine treaba, se bucură de mângâierile îndelungate ale 
stăpânului său. 

— Armele mele nu se văd nicăieri! 

— Veneau din altă lume şi s-au întors acolo. Le-ai primit ca să 
duci această luptă și să treci de această încercare. Fără curajul și 
iuțeala ta, am fi fost învinși. Să mergem mai departe pe drumul 
generalului Sepi. Cred că acum e mulțumit de noi. 

Mina părăsită se afla foarte aproape şi era în bună stare. Sekari se 
afundă într-o galerie şi găsi un filon, iar Iker descoperi un mic 
sanctuar. Pe altar se vedea un ou de struț. Scribul încercă să-l ridice, 
dar se opinti fără spor, căci oul atârna tare greu. Cu mare chin, el şi 
Sekari îl scoaseră afară din capelă. 

— Să-l spargem, hotărî Sekari. Potrivit obiceiurilor, cuprinde o 
grămadă de minunăţii. 

În clipa în care Iker apucă o piatră pe jumătate îngropată în nisip, 
un scorpion îl înțepă în mână și fugi. 

Sekari cunoştea ce avea să urmeze: greață, sudoare, fierbințeală, 
blocarea respirației până când inima înceta să mai bată. Având în 
vedere mărimea scorpionului, Iker era în primejdie să moară în mai 
puţin de o zi. 

Sekari unse mâna vătămată cu pomada doctorului Gua și rosti 
formulele de alungare a răului. 

— Scuipă-ți veninul, zeii îl aruncă departe. Dacă el arde, ochiul 
lui Seth va orbi. Târăşte-te, dispari, piei! 

— Am vreo şansă de scăpare? 

— Dacă te înăbuși, o să-ți fac o mică tăietură la gât. 

Vânt-de-Miazănoapte și Sângerosul se apropiară de tânărul scrib 
și îi linseră obrajii, scăldaţi în sudori. 

— N-a fost un scorpion obişnuit, păru să priceapă Sekari, ci cel 
de-al șaselea monstru, care păzea comoara. 

Iker începea deja să răsufle tot mai anevoie. 

— Să-i spui... lui Isis... 


Coborând din înaltul cerului, un vultur pleșuv cu pene albe și cioc 
portocaliu cu vârful negru se așeză lângă Fiul regal. Ţinând strâns în 
cioc o bucată de silex, pasărea lovi oul care se sparse în mii de 
fărâme, dând la iveală bucăţi de aur. Apoi vulturul uriaș își desfăcu 
aripile și-și luă zborul. 

— E încarnarea lui Mut al cărui nume înseamnă totodată 
„moarte” și „mamă”. O să scapi, Iker! 

Sekari lipi de rana prietenului său o bucată de aur. 

După puţin timp, respiraţia scribului redeveni firească şi sudoarea 
se zvântă. 

— E chiar aurul tămăduitor. 

Sub ocrotirea a o sută de soldați, o echipă de mineri se apucară 
de treabă și zgomotul uneltelor umplu iar vechea mină. După ce 
avea să fie scos la lumină, spălat și cântărit, aurul urma să fie trimis 
la Abydos, sub pază severă. 

Primiţi ca niște viteji între viteji, Iker și Sekari își închipuiau că 
descoperirea lor era hotărâtoare. Dar vorbele faraonului îi readuseră 
cu picioarele pe pământ. 

— Biruinţa voastră e vrednică de laudă. Totuși, războiul continuă. 
Aurul acesta nu ne ajunge. Restul se ascunde în inima Nubiei, în 
acel oraş pierdut căruia Isis i-a dat de urmă. Și eu aș fi preferat să 
mă întorc în Egipt, dar încă pluteşte deasupra noastră o mare 
amenințare. Să nu-l lăsăm pe Prevestitor să adune triburile 
împotriva noastră. Şi, dacă nu o vom domoli pe leoaică, nicio 
inundație nu va aduce belșug. În locul apei dătătoare de rod va 
curge sânge. 

Și flota își continuă înaintarea spre sud. 

Când ajunse în dreptul micului fort Miam, soldaţii se așteptau la 
o primire călduroasă din partea garnizoanei. 

Dar fortul era învăluit într-o tăcere apăsătoare şi nicio strajă nu se 
ivi printre creneluri. 

— Mă duc să văd ce se petrece aici, zise Sekari și cobori pe mal 
însoțit de câțiva arcași. 

Dar nu peste mult timp se înapoie. 


— Nu există niciun supravieţuitor, Luminăţia Voastră. Peste tot 
sunt pete de sânge şi resturi de oase. Cred că, și aici, leoaica s-a 
dezlănțuit. 

— De ce nu ne atacă de-a dreptul pe noi? se miră Sehotep. Vrea 
să ne ademenească spre miazăzi! Oare nu-i primejdios să-i îngăduim 
să-şi facă jocul? 

— Deocamdată, vom merge mai departe, îi vesti regele. O să ne 
oprim la Buhen. 

Buhen, fortul situat cel mai adânc în Nubia, lângă cea de-a doua 
cataractă, stavilă ce-i împiedica pe nubieni să pătrundă în Egipt. 
Buhen, care nu mai trimisese nicio veste de multă vreme. 

Temător, echipajul corăbiei faraonului se apropie de fortul ce 
adăpostea centrul administrativ al acestui ţinut îndepărtat. 

În ciuda stricăciunilor ce se zăreau fără nicio greutate, zidurile 
înalte se țineau încă bine. 

În vârful turnului principal, un soldat îşi agita braţele. 

— Poate să fie o capcană, își dădu cu părerea Sekari. 

— Să ne apropiem în forţă, propuse Nesmontu. Dacă poarta cea 
mare nu se deschide, o s-o spargem. 

Dar poarta se deschise. 

Vreo treizeci de soldaţi, la capătul puterilor, se aruncară în 
braţele nou-veniţilor și povestiră despre nubieni și atacurile lor 
ucigașe, și despre o leoaică sângeroasă. Buhen fusese la un pas să 
cadă. 

— Doctorul Gua să-i îngrijească pe vitejii aceştia! porunci 
generalul. Iar noi să rânduim apărarea. 

Cu iuțeală și într-o ordine desăvârșită, armata se desfășură. 

Sesostris privea pântecele de piatră al celei de-a doua cataracte. 
Giganticul său plan părea cu neputinţă de înfăptuit. Şi totuși, trebuia 
să fie dus la bun sfârșit. 

Toţi egiptenii prezenţi la Buhen ascultară cu atenție cuvântarea 
faraonului. Cu voce gravă, Luminăţia Sa îi înștiință despre hotărârile 
uluitoare pe care le luase. 

— Cel care ne vrea pieirea nu e un vrăjmaș oarecare, așa că lupta 
împotriva lui nu va fi una obișnuită. Aflat în fruntea răzvrătiților, un 
demon a stârnit forțe nimicitoare și caută să înstăpânească domnia 
lui isefet răspândind sălbăticia, nedreptatea și credința oarbă. Ca să-i 
ținem piept, o să înălțăm o stavilă magică de netrecut, alcătuită din 
nenumărate fortărețe, începând de la Elephantina și până la miazăzi 
de cea de-a doua cataractă. Cele vechi vor fi întărite și vom construi 
şi altele noi. La drept vorbind, ele vor forma o singură pavăză, atât 
de puternică, încât îi va descuraja pe năvălitori. Lucrările vor începe 
chiar de azi. În curând, sute de meşteri vor sosi aici din Egipt, iar eu 
voi rămâne în Nubia împreună cu armata ca să ocrotesc șantierele și 
să răspund oricărei încercări de atac. Toţi veţi fi înzestrați cu 
amulete şi va trebui să nu vă despărțiți niciodată de ele, căci 
altminteri ați putea cădea pradă leoaicei. Şi acum să purcedem la 
treabă. 

Planul monarhului stârni înflăcărarea tuturor. Oamenii aveau să 
sape şanţuri şi să plămădească mii de cărămizi pentru ridicarea 
zidurilor înalte și late, cu o dantelărie de creneluri. Treceri acoperite 
şi intrări duble urmau să asigure o pază severă. 

Între două fortărețe nu erau mai mult de șaptezeci de kilometri, 
ceea ce îngăduia veștilor să se răspândească iute, cu ajutorul 
feluritelor semnale, al fumului şi al porumbeilor călători. La 
adăpostul teraselor de pe coama zidurilor, arcaşii puteau să 
țintească orice atacator și să observe corăbiile care ar fi încercat să 
treacă fără a se supune controlului. 

Buhen a fost primul rod al unei rapide și uimitoare transformări 
conduse cu o mână iscusită de către Sehotep, ajutat de Fiul regal 
Iker. Întinzându-se pe o suprafață de 27 000 de metri pătraţi, acest 


oraș întărit, parţial tăiat în stâncă, era împărţit în șase cartiere 
separate de străzi intersectate în unghi drept. 

În fiecare dimineaţă, regele celebra ritualul în templul dedicat lui 
Horus, din apropierea locuinţei sale, la adăpostul zidurilor înalte de 
unsprezece metri şi largi de opt. Din cinci în cinci metri, se găseau 
turnuri pătrate sau bastioane rotunde. Două porți se deschideau spre 
cheiurile unde ancorau vasele de război și corăbiile încărcate cu 
provizii şi toate cele trebuincioase pentru continuarea construcțiilor. 
Munca celor care descărcau mărfurile şi navigația pe Nil nu înceta 
niciodată. 

Mulțţumit de încăpătoarea sa odaie de lucru, Medes trimitea 
scrisoare după scrisoare către celelalte fortărețe și către capitală și 
veghea, neobosit, ca mesajele să fie bine întocmite. 

La rândul său, Gergu se spetea din zori și până-n seară, verificând 
sosirile corăbiilor cu grâne, umplerea hambarelor și împărțirea 
merindelor. Ţinând seama de împrejurările de acum, era peste 
putinţă să se dedea la înșelătorii și furtișaguri. Așa că, urmând pilda 
lui Medes, era nevoit să se poarte ca un slujitor devotat faraonului. 

— Ce tot fac acolo? se neliniști Gură-Pocită. Egiptenii nu trebuiau 
să se oprească la Buhen, ci să înainteze până la pântecele de piatră! 

— O să vină, grăi Prevestitorul. 

— Au mărit și au întărit fortărețele, se plânse Shab Strâmbu”. Nu-i 
mai putem lovi dinspre fluviu, căci ne-ar dobori înainte să atingem 
zidurile. 

— Și înspre deșert la fel, îi întări spusele Gură-Pocită. Iar în fața 
porţii celei mari cu două canaturi, peste șanțul adânc au meșterit un 
pod pe care-l ridică şi-l coboară după voie. 

— Credincioşii mei prieteni, nu înțelegeţi că se tem și se ascund 
în spatele unor paveze amăgitoare? 

Dintr-odată, strigăte de bucurie răzbătură dinspre tabăra nubiană. 

— Acesta e omul pe care-l așteptam. 

Un negru înalt, cu chipul însemnat de numeroase crestături se 
apropia de Prevestitor cu pas apăsat. Pe cap purta o perucă roșie, de 
urechi îi atârnau cercuri grele din aur, iar șoldurile îi erau acoperite 
de o fâșie îngustă de pânză prinsă cu o centură lată. 


Înconjurat de vreo zece războinici vânjoşi, bărbatul avea o privire 
de-o cruzime rar întâlnită. 

— Sunt Triah, prințul ţării Kush, ce se întinde dincolo de cea de-a 
treia cataractă. Tu eşti Prevestitorul? 

— Chiar eu. 

— Mi s-a spus că vrei să eliberezi Nubia și să cucerești Egiptul. 

— Așa e. 

— Nimic nu se poate face fără mine. 

— Sunt sigur de asta. 

— Și chiar i-ai trezit cu adevărat pe demonii pântecelui de piatră 
și pe leoaica cea cumplită? 

— L-au lovit deja pe vrăjmaș şi vor duce mai departe prăpădul pe 
care l-au început. 

— Tu te pricepi la vrăjitorii, iar eu — la război. Am să-mi conduc 
triburile spre izbândă şi voi domni apoi peste toată Nubia. 

— Eşti pe de-a-ntregul îndreptăţit să faci precum spui. 

Triah rămase totuși neîncrezător. 

— Sute de războinici mi se supun fără crâcnire. Nu încerca să mă 
păcăleşti. 

— Lucrul cel mai însemnat este alegerea clipei când vom porni 
atacul, zise răspicat Prevestitorul. Zeul o să-mi arate când va sosi 
vremea potrivită, iar tu o să-i dai ascultare. Altminteri, lupta va fi 
sortită înfrângerii. Doar puterile mele pot să crape zidurile 
Buhenului și să dărâme porţile. Dacă mi te-mpotrivești, ai să mori și 
pământurile tale vor cădea în mâinile faraonului. 

Asprimea ivită pe neașteptate în glasul Prevestitorului îl surprinse 
pe Triah. 

— Îndrăznești să-mi dai mie porunci! 

Triah era un sălbatic, dar înzestrat cu un simț ascuţit al 
primejdiei. Când văzu ochii Prevestitorului înroșindu-se, pricepu că 
avea în faţă un vrăjitor de temut, a cărui forță de a pricinui rău nu 
trebuia dispreţuită. 

— Îţi spun încă o dată, Triah, Zeul vorbește prin gura mea. Ai să i 
te supui, căci el ne va dărui biruința. 

Privirile nubianului se opriră asupra Binei, orbitor de frumoasă. 
Tânăra stătea în spatele Prevestitorului, cu ochii plecaţi în pământ. 


— O vreau pe femeia asta. 

— Peste putinţă. 

— Căpeteniile își oferă una alteia daruri! Am să-ţi dau în 
schimbul ei câteva dintre nevestele mele și nişte măgari care nu 
cunosc oboseala. 

— Bina nu e o femeie obișnuită. 

— Ce înseamnă asta? O femeie e o femeie și nimic mai mult. 

— Ai dreptate, dar nu și în ceea ce-o priveşte pe regina nopții. Ea 
nu mi se supune decât mie. 

Pentru a doua oară, Triah fusese umilit. 

— O să ne înălțăm corturile, hotărî el. Dă-mi de veste când vrei 
să vorbim despre planul de luptă. 

În mai multe locuri în acelaşi timp, lucrările înaintau cu o iuțeală 
de necrezut mulțumită muncii în echipă și strădaniilor meșterilor și 
soldaților. Copleșit, Medes izbutea totuși să pună în bună rânduială 
sarcinile ce-i reveneau şi să păstreze legătura cu celelalte fortărețe. 
Slujbaş desăvârşit, nu știa cum să scape din această capcană și să-i 
trimită ştire  Prevestitorului despre adevăratele planuri ale 
faraonului. Unde se ascundea, oare, bărbatul cu mantie de lână și ce 
punea la cale? 

— Sunt sleit, mărturisi Gergu, prăbușindu-se pe un scaun. Din 
fericire, mai am încă ceva apă de la inundație! E cea mai bună 
băutură întăritoare. 

— Bei tu apă? 

— Îmi dă putere dimineaţa, înainte de bere. N-am muncit 
niciodată atât şi căldura asta mă istoveşte peste măsură. Dar am 
avut noroc și, în cele din urmă, tot am găsit ceva din care să tragem 
și noi foloase. 

— Nu cumva ai săvârşit vreo faptă nechibzuită? se sperie Medes. 

— Fiţi fără grijă! Mai bine ascultaţi-mă! În satul Buhen s-au 
adăpostit, sub pază severă, câţiva nubieni pașnici. Iar eu le-am luat 
măgarii. Consider că-i un fel de pradă de război, nu? Și am pornit un 
negoț aducător de câștiguri și care respectă legile. Aţi primit vreo 
veste de la Prevestitor? 

— Niciuna. 


— Tăcerea asta nu mă linişteşte câtuşi de puţin. 

— Nu stă el degeaba, poţi să fii sigur. 

Când Iker intră în odaie, cei doi bărbaţi se ridicară în picioare. 

— Mai multe corăbii trebuie reparate, iar lucrul acesta nu suferă 
amânare. Ca să nu se işte îmbulzeală pe cheiurile din Buhen, vreau 
să rânduiesc un atelier de tâmplărie pe un ostrov vecin. Vom strânge 
acolo corăbiile trecute pe lista aceasta. Fă pregătirile ce se cuvin, 
fără întârziere. 

Nici n-apucă Medes să încuviințeze, că Fiul regal și plecase. 

— În fiecare zi e la fel! se plânse Gergu. 

— O corabie încărcată cu grâne sosește în această dimineaţă, 
îngrijeşte-te de descărcarea ei! 

Singurul locuitor al ostrovului, o maimuțică verde, îi privea cu 
nedumerire pe Vânt-de-Miazănoapte și pe Sângerosul, și ei la fel de 
uimiți, dar lipsiți de orice gânduri rele. Prudentă, maimuța se cățără 
pe o stâncă, apoi îi îngădui lui Iker să se apropie de ea. 

— Nu ai de ce să te temi, o linişti el, oferindu-i o banană. 

Cu delicateţe, maimuțica o desfăcu şi gustă din ea înainte de a se 
așeza pe umărul tânărului. 

— Să nu fiți geloși, îi sfătui Iker pe cei doi prieteni ai săi. O să 
puteţi mânca și voi, dacă o respectați pe gazda noastră. 

Meşterii primiră cu bucurie hotărârea lui Iker. Într-adevăr, 
numeroase vase aveau nevoie de reparaţii, de la călfătuire până la 
înlocuirea cârmei. Fiecare corabie era prețioasă pentru înfăptuirea 
mărețului plan al lui Sesostris, căruia nu trebuia să-i stea în cale 
niciun fel de piedică. 

— Şi încă n-am trecut de cea de-a doua cataractă! reaminti 
Sekari. De partea cealaltă încleştarea ar putea deveni sângeroasă. 
Acolo jos, ne așteaptă Prevestitorul. 

— Oare nu greșește lăsându-ne să ne întărim fortărețele? 

— Nu crede că ne vor fi de folos. Cum ne-am sluji de ele, dacă el 
ne-ar nimici armata? 

— Faraonul nu ne-ar conduce spre un asemenea dezastru, își 
dădu cu părerea Iker. 


— Mai devreme sau mai târziu, tot va trebui să străbată pântecele 
de piatră. 

— Regele vrea să ne ferească de lovituri. 

— Dacă am avea de înfruntat un șef de trib nubian, n-aş simţi nici 
pic de teamă. Dar cel care ne pândește e însuși dușmanul lui Osiris. 

În micul sat Buhen, situat nu departe de enorma fortăreață, 
discuțiile erau în toi. Mai multe familii de nubieni se strânseseră aici 
ca să scape de Triah, prințul din Kush, a cărui cruzime îi îngrozea. 
Mare iubitor de jertfe omeneşti, nu-i cruța nici măcar pe copii. Toți 
ştiau că temutul războinic se statornicise la miazăzi de cea de-a 
doua cataractă și că numai egiptenii l-ar putea împiedica să 
măcelărească popoarele vecine. 

Un sentiment de indignare îi însufletea pe nubieni. De ce le 
fuseseră luați măgarii, bogăția lor cea mai de seamă? Până atunci, 
egiptenii se purtaseră bine cu ei și le dăduseră hrană pe săturate, aşa 
că nubienii răbdau cu greu acum nedreptatea aceasta. Dar, la 
capătul unor discuţii aprinse, hotărâră, totuși, să rămână la Buhen. 
Dacă se întorceau pe pământurile lor, războinicii lui Triah le-ar fi 
tăiat capetele. Așa că mai bine se vor supune stăpânirii egiptene, 
mai puţin aspră, ba chiar folositoare, căci schimbul de mărfuri 
începea să se pună pe picioare. Și oare Sesostris nu făgăduise că va 
numi un conducător și un judecător care să vegheze ca soldaţii să nu 
calce rânduielile? 

Răzvrătindu-se împotriva părinţilor săi, un tânăr nubian nu 
împărtășea speranţele acestora. Blestemându-le lașitatea, părăsi 
coliba și porni în căutarea trupelor lui Triah, pe care îl admira 
nespus. Cunoscând bine ţinutul, băiatul își atinse, într-un sfârșit, 
ținta. 

Văzându-l alergând spre ei, doi arcași traseră fără să stea pe 
gânduri. 

Prima săgeată îi străpunse umărul stâng, iar cea de-a doua, 
coapsa dreaptă. 

— Sunt de partea voastră! strigă băiatul, târându-se cu greutate. 

Arcașii se codiră să-l ucidă. 


— Vin de la Buhen și vreau să-l văd pe prinţul Triah! Veștile pe 
care le aduc îi vor fi de folos. 

Războinicii socotiră că, dacă rănitul spunea adevărul, aveau să fie 
răsplătiți, așa că îl cărară până la cortul căpeteniei lor. 

Triah tocmai se desfăta cu două dintre femeile sale și bea vin de 
curmale. 

— Prinţe, prizonierul acesta dorește să-ți vorbească. 

— Să îngenuncheze și să-și plece capul în faţa mea. 

Arcașii îl îmbrânciră pe băiat. 

— Haide! Spune iute ce-ai de spus. 

— Familia mea s-a adăpostit în satul cel nou, iar egiptenii ne-au 
furat măgarii. Ajută-ne, stăpâne! 

Înfuriat, Triah îi dădu o palmă rănitului. 

— Nimeni n-are dreptul să facă aşa ceva. De data asta am să-l 
pedepsesc pe faraon! 

— Pe băiat îl primim să lupte alături de noi? întrebă unul dintre 
arcași. 

— N-am trebuință de neputincioşi. Omoară-l! 

Triah își adună oamenii și îi ațâță cu vorbe înflăcărate, lăudând 
vitejia nubienilor și ocărind lașitatea egiptenilor. Buhenul nu putea 
să țină piept multă vreme iureșului războinicilor negri. 

Și nu era nevoie să capete încuviințarea Prevestitorului, căci 
prințul din Kush, după această izbândă, gândea să-l tragă în țeapă. 

Nu puteai să batjocorești o căpetenie atât de aprigă, precum 
Triah, și să scapi nepedepsit. 


36. 


Memphisul încă dormea când cei zece soldaţi care păzeau micul 
post din cartierul de la miazănoapte al orașului îl întâmpinară cu 
voioşie pe vânzătorul de plăcinte. După ce isprăveau de mâncat, 
gărzile urmau să fie schimbate, aşa că puteau merge și ei să se 
odihnească. 

leșiră cu toţii din clădirea de cărămizi văruite și se așezară 
înaintea porţii, bucurându-se de primele raze ale soarelui ce tocmai 
răsărea. Erau flămânzi și picau de oboseală. 

Aceasta era clipa pe care o așteptau oamenii Libanezului ca să 
atace. Cele zece prăzi păreau lesne de doborât, iar uciderea lor avea 
să răspândească spaima în capitală și să-i facă pe toţi locuitorii să se 
teamă pentru vieţile lor. 

Când primul atacator se izbi de însuşi Sobek Păzitorul fu atât de 
surprins că nici nu se mai gândi să se ferească de cumplita lovitură 
care îi zdrobi faţa. 

Complicii săi dovediră mai multă înverşunare, dar luptătorii de 
elită care luaseră locul gărzilor obişnuite le veniră de hac în scurt 
timp. 

— Acolo jos, un fugar! 

Sobek îl ajunse din urmă și-l înșfacă de păr. 

— Ia te uită, frizerul nostru! Carevasăzică, voiai să omori străjile! 

— Greșiţi! 

— Care e numele stăpânului tău? 

— N-am făcut nimic rău! Fugeam pentru că mi-e frică de 
încăierări. 

— Ascultă, omule, te pândesc de câteva săptămâni. Ai adunat o 
ceată de hoţi și ţi-ai petrecut vremea plănuind acest atac. Dacă 
doreşti să-ţi salvezi capul, dezleagă-ți limba. 

— Nu aveţi voie să mă supuneți la cazne! 

— Dar nici n-am de gând. 

— Atunci... îmi daţi drumul? 


— Ce-ai zice de o plimbare în deșert? Eu voi avea apă, tu — nu. Și 
ai să mergi înaintea mea. În această lună a anului, scorpionii și 
șerpii mișună peste tot. 

Frizerul nu se încumetase niciodată să părăsească Memphisul și, 
asemenea celor mai mulți orășeni, îi era groază de acea pustietate 
plină de primejdii. 

— Dar e împotriva legilor, sunteţi neomenos, eu... 

— La drum, prietene. 

— Nu, nu, am să vorbesc! 

— Te ascult. 

— Nu ştiu nimic, aproape nimic. Eu doar am primit ordin să pun 
la cale această... lovitură. Gărzile erau puţine și slabe, așa că n-am fi 
întâmpinat nicio greutate. 

Păzitorul fierbea de furie. Zece omoruri plănuite de niște lași! 
Dar, în sfârșit, pusese mâna pe unul dintre acei dușmani ascunși în 
întuneric, care săvârșiseră atâtea mârșăvii. 

— Cine ţi-a dat ordinul ăsta? 

— Un alt frizer. 

— Cum îl cheamă? 

— Nu ştiu. 

— Unde stă? 

— Merge dintr-un cartier în altul, nu are o casă a lui. Îmi dă de 
ştire atunci când socotește el de cuviinţă. Eu nu fac nimic de capul 
meu. 

— Şi de ce te supui unui astfel de netrebnic? 

Privirea frizerului deveni dușmănoasă. Dintr-odată părea că nici 
nu se mai teme de Sobek. 

— Pentru că zeul Prevestitorului va domni curând peste Egipt! Tu 
şi ceilalți necredincioși, uneltele oarbe ale faraonului, veţi fi 
nimiciți. Noi, slujitorii adevăratei credințe, vom dobândi bogăţia şi 
fericirea. Iar ţara mea, Libia, va putea, în sfârșit, să se răzbune. 

— Bine. Până atunci, înșiră-mi toate ascunzătorile mai-marelui 
tău. 

Zarva îl trezi pe voinicul și greoiul mustăcios. 


Obișnuit cu viaţa dusă pe ascuns, frizerul care transmisese ordinul 
de ucidere a gărzilor adulmecă primejdia. 

Îşi aruncă iute ochii pe fereastră și înţelese că nu se înșela. 

Sobek îl căuta. 

Așadar, curajoșii săi oameni în care își pusese atâta nădejde 
dăduseră greș, ba pe deasupra, mai și vorbiseră! 

Nu-i rămânea decât o cale de scăpare: să se furișeze pe terasă. 
Dar şi acolo dăduseră buzna gărzile și forțau acum ușa camerei sale. 

Libianul știa că n-ar fi putut să reziste întrebărilor lui Sobek. 

Împăcat cu sine, apucă cel mai bun brici al său căruia tocmai îi 
ascuţise lama. Prevestitorul avea să fie mândru de el și îi va 
deschide porțile paradisului. 

Apoi, cu un gest hotărât, adeptul adevăratei credințe îşi tăie 
gâtul. 

Populația Memphisului își arătă cu zgomot bucuria, căci 
inundația nu pricinuise nicio pagubă oraşului! Încă o dată, magia lui 
Sesostris salvase Egiptul de la nenorocire. 

În fața reginei, a vizirului şi a Marelui Trezorier, liniștiți acum 
datorită veștilor sosite din Nubia, Sobek îşi isprăvi raportul. 

— Frizerii... Carevasăzică ei alcătuiau cea mai însemnată parte a 
trupelor luptătorilor din umbră? se miră Khnum-Hotep. 

— Fără îndoială că nu. Toți au fost prinși și luați la întrebări, iar 
trei dintre ei au mărturisit că libienii slujeau drept oameni de 
legătură. Nu-l cunosc decât pe mai-marele lor, un alt libian care s-a 
omorât. Se pare că firul s-a rupt pentru o vreme. Cu alte cuvinte, 
acum este cu neputinţă să aflăm cine este adevărata căpetenie. 

— Totuşi, am dobândit o primă şi minunată victorie, îşi dădu 
regina cu părerea. Faraonul a supraviețuit revărsării apei, iar 
vrăjmaşul nu se va mai simți, de-acum înainte, de nebiruit. Pe 
deasupra, o bună bucată de vreme legăturile pe care le-a țesut vor 
rămâne tăiate. Să ne ajute zeii ca acest pas greșit al dușmanului să 
fie urmat de altul. 

— Soarta e de partea noastră acum, grăi vizirul. Înălțând un brâu 
magic de fortărețe, regele va înăbuși puterea vătămătoare ce ne 


amenința dinspre miazănoapte. Puțin câte puţin, vom recuceri 
terenul pierdut. 

Libanezul înfulecă una după alta zece prăjituri mustind de 
grăsime. Până când sacagiul nu-i va spune ce s-a ales de atacul 
împotriva gărzilor, pofta sa nestăvilită de mâncare nu avea să se 
domolească. Iar omul său de încredere întârzia să apară. Întârzia 
peste măsură! 

În sfârşit, sacagiul sosi. 

— Atacul a dat greș, zise el, mâhnit. Sobek era acolo. 

Libanezul se îngălbeni. 

— Frizerul a scăpat? 

— Nu, l-au arestat. 

Negustorul simţi că leșină. Nevoit să se așeze pe un scaun, își 
ştergea întruna fruntea cu o pânză parfumată. 

— Și nenorocirea nu se oprește aici, continuă sacagiul. Sobek s-a 
pus pe treabă și toţi frizerii au fost luaţi la întrebări. 

— Chiar și căpetenia lor? 

— El şi-a tăiat gâtul înainte să fie prins. 

— Viteaz băiat! Așadar, Sobek nu poate răzbi până la mine. 

Întru câtva mai potolit, Libanezul goli o cupă cu vin alb. 

— Acum, grupurile noastre nu mai pot ţine legătura între ele, 
arăta sacagiul. Gărzile mișună peste tot şi o să treacă ceva vreme 
până vom găsi alte mijloace de a trimite noi porunci oamenilor 
noștri. 

— Dar vânzătorii? 

— Vă sfătuiesc să uitaţi de ei un timp, ca să nu-i stârniți și alte 
bănuieli lui Sobek. 

— Trebuie să ne descotorosim de câinele ăsta turbat. 

— E de neatins, iar gărzile îl iubesc şi îl ascultă orbește. Iar după 
ultima sa ispravă, faima lui va spori. 

— O fi el cu neputinţă de atins, dar nu și de cumpărat. Izbânda 
aceasta cu care se făleşte o să-i înflăcăreze minţile și o să-l facă slab. 
t 

Locuitorii satului aflat în apropierea fortăreței Buhen construiseră 
hambare, colibe, ţarcuri pentru animale şi garduri împrejmuitoare. 


Obişnuindu-se cu noua lor aşezare și mulțumiți de traiul pe care-l 
duceau acum, fugarii nubieni fură luaţi pe nepregătite de năvala 
kushiților. 

Însărcinat cu aducerea proviziilor de apă și grâne în sat, un ofițer 
egiptean căzu primul victimă atacatorilor. Triah îi reteză capul și îl 
înfipse într-un ţăruș. Războinicii săi îi măcelăriră pe toţi nubienii, 
fără a-i ierta nici măcar pe copii. 

În mai puţin de o jumătate de oră, micul sat rămăsese pustiu. 

— Să punem mâna pe Buhen! strigă prinţul din Kush, repezindu- 
se spre poarta cea mare dinspre deșert a fortăreței. 

Egiptenii nu avură timp să ridice podul și să închidă intrarea în 
fortăreață. O haită de fiare aţâţate se năpusti înăuntru, încredinţată 
că izbânda va fi ușoară. Triah se și vedea tăindu-i gâtul lui Sesostris 
și azvârlindu-i leșul la poarta palatului său. Kushiţii se așteptau să 
găsească o curte largă, unde lupta corp la corp s-ar fi dovedit, cu 
siguranţă, în avantajul lor. Dar se treziră forţaţi să se înghesuie într- 
un soi de galerie strâmtă. 

De la adăpostul crenelurilor, arcașii egipteni sloboziră săgeți la 
semnalul lui Nesmontu. 

Puţinii supraviețuitori încercară să-și doboare potrivnicii, însă 
fără să atingă nici măcar un singur soldat. 

— Înainte! urla prinţul, convins că la ieşirea din această capcană 
va da piept cu dușmanul. 

Dar prima galerie se continua cu o alta, la capătul căreia se vedea 
o ușă grea închisă. 

Asupra atacatorilor prinși în capcană se revărsă o ploaie de săgeți 
ucigătoare. 

Niciunul nu reuși să fugă, căci, între timp, egiptenii ridicaseră 
podul. Triah muri ultimul, cu trupul străpuns de vreo zece săgeți. 

Shab Strâmbu’ abia îndrăzni să-l trezească din somn pe 
Prevestitor. 

— Îmi cer iertare, stăpâne, dar prințul tocmai a atacat fortăreața 
Buhen. 

— Nătărăul! E prea devreme, mult prea devreme. 


— A băut ore întregi tot soiul de licori și s-a hotărât să se răzbune 
din pricina unui furt de măgari. 

— Neisprăvitul ăsta săvârşeşte o greșeală uriașă. 

— Poate că totuși va izbuti să treacă de apărarea egiptenilor. 

Urmat de Bina, proaspătă și graţioasă, Prevestitorul se îndreptă 
spre deșertul din apropierea Buhenului. 

Fortăreața părea neatinsă. 

Soldații egipteni târau afară stârvurile kushiților și le 
îngrămădeau unele peste altele înainte de a le arde. Trupul 
neînsuflețit al lui Triah avu parte de aceeași soartă. 

— Ce grozăvie, zise Strâmbu”, cu amărăciune. 

Armata nubiană, pe care se bizuia Prevestitorul pentru 
înfruntarea cu Sesostris, fusese nimicită. 

— Să nu mai poposim aici, stăpâne. Să ne întoarcem la Memphis. 
Acolo veți fi la adăpost. 

— Uiți de pântecele de piatră. Îmbătat de izbânda sa, Sesostris se 
va încumeta să-l străbată și să cucerească pământurile de dincolo de 
el. 

— Şi vom fi în stare să-l înfrângem, fie chiar și cu ajutorul 
leoaicei? 

— Să nu te îndoiești de asta, viteazul meu prieten. El nu e decât 
un faraon, iar eu sunt Prevestitorul. Domnia sa se sfârşeşte, a mea 
de-abia începe. O întâmplare atât de neînsemnată îţi clatină deja 
credința? 

Pe Shab Strâmbu” îl copleși rușinea. 

— Mi-au mai rămas atâtea de învăţat, stăpâne! Nu vă supăraţi pe 
mine! 

— Te iert. 

La întoarcerea în tabără, Prevestitorul îi puse întrebări lui Gură- 
Pocită despre aşezarea trupelor egiptene. Cea mai mare parte a 
soldaţilor se găsea la Buhen, dar o trupă făcea de pază pe un ostrov 
învecinat unde se reparau corăbiile. 

— Omoară-i pe toți cei care se află acolo și dă foc vaselor! 
porunci Prevestitorul. Sesostris va pricepe astfel că împotrivirea 


noastră nu a slăbit. Vom isca învălmășeală printre egipteni, iar 
înfrângerea aceasta neașteptată îi va descuraja pe soldați. 

— Ce-o să mă mai înveselesc, zise Gură-Pocită, bucuros că putea 
să treacă la fapte. 


37. 


Sekari sări din somn. 

— Ce vis urât! Mestecam castraveți! E semn rău, ne așteaptă mari 
necazuri. 

— Culcă-te la loc, îl povăţui Iker, pe jumătate adormit. 

— Nu lua în râs tălmăcirea viselor! Ia uită-te la Vânt-de- 
Miazănoapte şi la Sângerosul care tocmai s-au trezit și ei. 

Fiul regal aruncă o privire neîncrezătoare spre cele două animale. 

Măgarul și câinele se foiau încoace și-ncolo neliniștiți, cu ochii 
țintă spre apele fluviului. 

— Ceva se petrece. Santinelele sunt la locurile lor? 

— Nu te mişca de aici, mă duc să cercetez. 

Prevăzător, Sekari se apropie de atelierul tâmplarilor. 

Straja dispăruse. 

Sekari alergă până la cortul unde se odihneau soldații. 

— În picioare! ordonă el. Împrăștiaţi-vă degrabă! Suntem atacați. 

De-abia își părăsiră egiptenii adăpostul că mai mulți necunoscuți 
purtând torţe îi și dădură foc, convinși că vrăjmașii lor dormeau 
adânc şi vor arde de vii. 

Urmă o luptă corp la corp aprigă, cu sfârşit nesigur. 

Îngrijorat, Sekari porni fără întârziere spre Iker pe care-l găsi 
măsurându-și puterile cu doi sirieni. Sprinten, tânărul scrib se ferea 
de loviturile de cuţit ale atacatorilor şi îl dobori pe primul. 
Sângerosul îl trânti la pământ pe celălalt și îi înfipse colții în 
beregată. 

Trei corăbii ardeau deja. 

Gură-Pocită se bizuise pe faptul că-i va lua pe egipteni pe 
nepregătite, aşa că oamenii săi nu erau îndeajuns de numeroși ca să 
zdrobească toată garnizoana egipteană. Şi, în ciuda pierderilor 
suferite, aceasta ieși biruitoare. 

La lumina flăcărilor, Iker îl recunoscu pe luptătorul păros care era 
pe cale să pună foc celei de-a patra corăbii. 

— Gură-Pocită! 


Bărbatul se întoarse. 

— Îmi plăcea să te știu mort, scrib blestemat! 

Zvârlit cu ură, pumnalul atinse ușor obrazul Fiului regal. 

Gură-Pocită se aruncă în apă și se făcu nevăzut. 

Faraonul însuși conduse ritualul de înmormântare al ofițerului 
egiptean ucis în timpul atacului asupra satului de lângă Buhen. 
După ce-i fusese găsit trupul, un mumificator îi așezase capul la loc. 
Şi ceilalți morți avură parte de morminte cuviincioase. 

Prezența lui Sesostris linişti trupele, pe care atâta cruzime le 
îngrozise. Nimicirea războinicilor lui Triah nu dovedea oare că 
planurile monarhului erau bune? 

Alături de faraon stătea Fiul regal Iker, care tocmai respinsese un 
atac neașteptat, abătut asupra ostrovului în toiul nopţii. Deși 
pieriseră destui soldaţi, iar trei corăbii fuseseră mistuite de flăcări, 
încercarea vrăjmașului dăduse greș. 

— Nu mai avem vreme de pierdut, grăi monarhul. A sosit clipa să 
trecem pântecele de piatră. 

Un murmur de îngrijorare străbătu rândurile soldaţilor. 

— Eu am să pornesc primul, împreună cu Iker. Nu uitaţi să luaţi 
cu voi amuletele protectoare şi daţi ascultare deplină ordinelor 
generalului Nesmontu. 

Rămas singur lângă Sesostris, Iker îl văzu scriind câteva cuvinte 
pe o paletă din aur, simbolul poziţiei sale de mare preot al 
Abydosului. 

Scrisul regelui se preschimbă și, în locul semnelor trasate de 
mâna faraonului, se iviră altele. Apoi și acestea se şterseră puţin 
câte puţin şi paleta redeveni curată. 

— Nevăzutul răspunde întrebărilor de care atârna viața noastră, îl 
lămuri monarhul pe Iker. Mâine în zori, vom străbate pântecele de 
piatră. 

— Corăbiile nu pot pătrunde pe acolo, Luminăţia Voastră! 

— La timpul cuvenit vor putea. Patru forțe hrănesc fapta cea 
dreaptă: puterea luminii, dărnicia, capacitatea de manifestare a 
puterii, stăpânirea elementelori?. Viaţa e rodul forțelor creatoare ale 
universului. Însă câți oameni își dau seama cu adevărat de lucrul 


acesta? Re, lumina divină, ne deschide spiritul în timpul iniţierilor. 
Când sufletul-pasăre se înalță, poţi să atingi cerul, să treci din lumea 
obișnuită în cea nevăzută și apoi să te întorci. Călătoria dintr-o lume 
în alta te ajută să nu rămâi sclavul neștiinței omenești și să scapi de 
robia timpului. Priveşte dincolo de toate întâmplările și învaţă să 
deslușeşti darurile cerului. 

— Dar leoaica nu va înfrânge mii de armate? 

— Ea este Sekhmet, regina puterilor. Porţi la gât amuleta 
sceptrului sekhem, care stăpâneşte puterea, iar eu mânuiesc acest 
sceptru când aduc ofrande zeilor. E cu neputinţă s-o zdrobim pe 
leoaica lui Sekhmet. Prevestitorul se folosește de ea, îndreptându-i 
forțele împotriva noastră, iar eu trebuie să-i redau locul ce i se 
cuvine. 

Sekari dârdâia de frig. 

În plină vară, zorii îngheţaţi răsăriseră deasupra celei de-a doua 
cataracte a Nilului, atât de îndepărtată de blândeţea Egiptului. O 
nouă vrajă de-a Prevestitorului, fără nicio îndoială. 

Cinci călători priveau spre pântecele de piatră: faraonul, Iker, 
Vânt-de-Miazănoapte, Sângerosul și Sekari. Cât despre armata 
egipteană, aceasta avea să-l ocolească prin deșert. 

Ca iniţiat al Cercului de Aur din Abydos, Sekari cunoștea 
întinderea puterilor faraonului. Și totuși, în faţa uriașei piedici 
alcătuite din pietre și ape năvalnice, se îndoia de reuşită. Dar jurase 
să-l urmeze pe rege pretutindeni. lar această priveliște, oricât de 
înspăimântătoare părea, nu-l va face să dea înapoi. Cuvântul nu se 
împrumută, ci se dă, iar acela care îşi călca jurământul devenea un 
mort viu. 

— Uită-te la stânca ce se înalță deasupra cataractei! îl îndemnă 
Sesostris pe Iker. Cu ce seamănă? 

— Are forma uraeus-ului, cobra ce împodobeşte fruntea 
Luminăţiei Voastre. 

— Ea ne ocroteşte. Nu băga în seamă valurile și zgomotul. 

Mânuind cârma, faraonul depăşi o trecere îngustă peste care se 
prăvăleau talazurile dezlănţuite. O învălmășeală de pietre se 
întindea cât vedeai cu ochii. 


Ud leoarcă, Sekari se agăţase de bastingaj. Nilul își dublase furia, 
iar corabia trosnea din toate încheieturile, gata-gata să se răstoarne. 

— Ţine cârma! îi porunci Sesostris fiului său. 

Regele apucă un arc uriaș și-l încordă. Vârful săgeţii sale era făcut 
din comalină şi jasp roşu scânteietor. 

Săgeata străpunse perdeaua de ceaţă. 

— Am pricinuit ceva pagube, îl înștiință Gură-Pocită pe 
Prevestitor. 

— Câte corăbii ai distrus? 

— Trei pe de-a-ntregul, iar o a patra nu mai e de niciun folos. 

— Mult mai puţin decât trăgeam nădejde. 

— Căratul proviziilor va fi îngreunat de lipsa a trei corăbii! Pe 
deasupra, egiptenii vor trăi cu frica-n sân clipă de clipă. Vom stârni 
încăierări oriunde și oricând. Cu cât se vor afunda în Nubia, cu atât 
pot să ne cadă pradă mai ușor. 

— Vrăjitorii nubieni au fugit, îi reaminti supărat Shab Strâmbu”. 

— Pe negrii ăştia îi cuprinde spaima din nimic și o iau la goană 
prea iute. Dar libienii mei nu se tem de niciun vrăjmaș. Și, pe 
deasupra, avem și leoaica. Ea singură va pune pe fugă armata 
egipteană! 

Gură-Pocită uită să pomenească de faptul că-l întâlnise pe Iker. 

— Să ne odihnim acum! porunci Prevestitorul. Mâine ne vom 
pune iar pe treabă. 

Cu puţin înainte de răsăritul soarelui, Prevestitorul ieși din cortul 
său împreună cu Bina. Aerul era rece, agonia întunericului — 
apăsătoare. 

Tânăra femeie se clătină. 

— Mă înăbuș, stăpâne. 

O săgeată de foc pârjoli noaptea ce se sfârșea. Mai întâi, păru că 
se pierde în depărtare, apoi căzu cu o iuțeală nemaipomenită și 
străpunse coapsa dreaptă a Binei, care răcni de durere. 

Prevestitorul nu avu vreme să se îngrijească de ea căci, odată cu 
prima rază de soare, se ivi un șoim imens cu ochi de aur, care prinse 
a se roti deasupra lor. 


Îndată, mâinile Prevestitorului se preschimbară în gheare, iar 
nasul în clont. Când șoimul scoase un strigăt ascuţit, Prevestitorul 
crezu că acesta era semnalul de atac. În stare să vadă chiar şi 
lucrurile ce se ascundeau privirii muritorilor, încarnarea faraonului 
nu obișnuia să lase dușmanului nicio șansă. Însă de data aceasta 
avea să cunoască înfrângerea. 

Aproape de pământ, plasele Prevestitorului o să-l prindă în 
capcană. Apoi Prevestitorul o să-i reteze capul lui Horus Sesostris. 

Dar șoimul se înălță spre cerul luminat de soarele ce răsărea. 

— Stăpâne, observă Shab, cataracta a devenit tăcută! 

Un pândar alerga din răsputeri spre ei. 

— Să fugim! Vine armata egiptenilor! 

Niciodată drumul pe apă nu fusese atât de lin. Din pântecele de 
piatră rămăsese doar o îngrămădire de stânci prin care Nilul își 
deschidea calea în urma corăbiei. 

— N-aș fi crezut vreodată că așa ceva e cu putință! se minună 
Sekari. 

— Vânt-de-Miazănoapte și Sângerosul nu s-au îndoit o clipă, băgă 
de seamă Iker. 

— Dar tu? 

— Eu am ţinut cârma și am văzut săgeata regelui sfâșiind 
întunericul. De ce să punem întrebări fără rost? 

Sekari mormăi un răspuns nedeslușit. 

Liniștiţi, măgarul și câinele se culcară pe punte, iar monarhul 
apucă din nou cârma. 

— Șoimul Horus l-a doborât pe Prevestitor? întrebă Iker. 

— Nu acesta era țelul său. După ce leoaica a rămas nemișcată din 
pricina rănii, pasărea începuturilor a domolit zbuciumarea fluviului. 
Vom săpa un canal pe care corăbiile să-l poată străbate de-a lungul 
întregului an. El ne va ajuta să ajungem la puternicele fortărețe pe 
care le vom construi dincolo de cataractă. Forțele vătămătoare 
dinspre miazăzi nu vor putea trece de zidul nostru magic. 

— Prevestitorul şi leoaica mai pot să ne atingă? 

— Din nenorocire, da. Le-am dat o lovitură grea și se va scurge 
multă vreme până se vor înzdrăveni. Dar răul și cruzimea găsesc 


întotdeauna hrana trebuincioasă ca să renască şi să o atace iar pe 
Maat. Tocmai de aceea avem nevoie de atâtea fortărețe. 

— Orașul de aur se găsește prin preajmă? 

— Curând vei pleca în căutarea lui. 

Soldaţii egipteni părăsiră deșertul cântând pentru a se alătura 
faraonului. Nesmontu le îngădui să-și arate în acest chip ușurarea 
ce-o resimțeau acum și care le înlătura temerile și le întărea 
hotărârea. Toţi fură nespus de uimiţi când văzură pacea ce domnea 
peste pântecele de piatră. 

— Ai întâmpinat greutăţi? îl întrebă regele pe general. 

— Rămășițe ale triburilor nubiene, războinici libieni și sirieni, 
destul de iscusiți. Uneori s-au dovedit primejdioși. 

— Ce pierderi avem? 

— Un mort, numeroși răniți uşor și doi grav. Doctorul Gua o să-i 
salveze însă. Dar, de partea dușmanilor, nu există supraviețuitori. 
Au luptat în grupuri mici şi n-au vrut să se dea prinși. După părerea 
mea, planul Prevestitorului pare limpede: atacuri neîncetate purtate 
de oameni orbiți de credinţa lor şi care-şi dau bucuroși viața pentru 
ea. Va trebui să fim cu mare băgare de seamă şi să sporim paza. 

Victoria fu sărbătorită printr-un mare ospăț. 

— Cine îl iubeşte pe faraon este o făptură cu adevărat fericită, 
înzestrată cu toate cele de trebuință, reaminti Nesmontu, iar cine se 
răzvrătește împotriva lui nu cunoaște fericirea, nici pe pământ, nici 
în cer. 

Un poem al lui Sehotep, menit școlilor de scribi, îl asemuia pe 
rege cu o stavilă ce oprea valurile, cu o încăpere răcoroasă unde se 
doarme bine, cu un zid de nedărâmat, cu un războinic viteaz al 
cărui braţ nu osteneşște niciodată, cu un adăpost pentru cel slab, cu 
apa rece pe timp de arșiţă, cu o locuinţă caldă și uscată pe timp de 
iarnă, cu muntele ce înfruntă vântul și împrăștie furtuna. 

Sub privirile atente și încărcate de emoție ale tuturor, uriașul 
faraon, purtând pe cap coroana dublă, ridică stela de granit roșu, 
care slujea drept mărturie a întinderii pământurilor egiptene. 
„Acesta e hotarul de miazăzi, aşezat în anul opt al lui Sesostris, 
stătea scris în piatră. Niciun nubian nu-l va putea trece pe pământ 
sau pe apă, cu ajutorul unei corăbii sau împreună cu alți tovarăși de 


un sânge cu el. Singurii cărora le e îngăduit lucrul acesta sunt 
negustorii de pe aceste meleaguri, mesagerii şi călătorii însuflețiți de 
gânduri curate.” 

După încheierea serbărilor, avea să înceapă construirea noilor 
fortărețe, cele mai îndepărtate și mai mari înălțate vreodată în 
Nubia. 


38. 


Preotul permanent Bega era ros de griji. 

De ce aliaţii săi nu dădeau niciun semn de viaţă? Gergu nu mai 
apăruse la Abydos, iar Medes nu mai trimisese niciun mesaj. 
Negoţul pe ascuns cu stele funerare fusese întrerupt, iar orașul trăia 
într-o izolare deplină, sub protecţia armatei. Potrivit rarelor vești 
aduse de preoţii temporari, Sesostris ducea lupte grele în Nubia. 
Oare planul Prevestitorului se va dovedi îndeajuns de nimicitor? 

Pe măsură ce treceau zilele, în sufletul lui Bega se aduna otrava, 
iar ura sa față de rege şi Abydos creștea. Însă era sigur că găsise 
mijlocul cel mai potrivit pentru a se răzbuna, așa că de ce să se lase 
pradă deznădejdii? Mai bine să aștepte, răbdător. Mulțumită 
puterilor nemaipomenite ale Prevestitorului, curând se vor risipi 
toate îndoielile. Închipuindu-și că poate să supună ţinuturile de la 
miazăzi, Sesostris dovedise multă trufie, căci acolo se va lovi de 
forţe necunoscute, mai presus de ale sale. 

Iar când învingătorii vor cuceri Abydosul, Bega va fi noul mare 
preot! 

Deocamdată însă, avea o altă pricină de bucurie: dizgraţia lui Isis. 
Multă vreme, Bega se arătase neîncrezător în privința acestei 
frumoase preotese, căci urcase prea repede treptele ierarhiei care, 
după părerea lui, ar fi trebuit păstrată doar bărbaţilor. Preotul 
permanent nu putea suferi femeile, mai ales pe cele care aveau 
legătură cu sacrul. Încuviinţând pe  de-a-ntregul spusele 
Prevestitorului, Bega socotea că femeile nu sunt în stare să se 
îngrijească de treburile preoţiei. Locul lor era acasă unde să-și 
slujească bărbatul şi copiii. De îndată ce va conduce Abydosul, Bega 
le va izgoni de aici pe toate preotesele. 

Din fericire, soarta lui Isis se înăsprise. Chemată adesea la 
Memphis, în preajma regelui, ea ar fi putut ajunge mai-mare peste 
preotese și, în felul acesta, una dintre cele mai însemnate persoane 
ale orașului sacru. Totuși, sarcina care tocmai îi fusese încredințată 
de Pleşuv zădărnicea aceste planuri de viitor! Neîndoielnic, tânăra 


femeie îi displăcuse monarhului. Așa că acum era osândită la o 
muncă anevoioasă, de care se plângeau până și cei care o 
îndeplineau în mod obișnuit: spălatul veșmintelor! 

Bega bănuise multă vreme că Isis era o iscoadă de-a faraonului, 
care observa faptele și gesturile preoților permanenți și-l înștiinţa pe 
Sesostris despre orice pas greșit al acestora. Dar se dovedise a fi doar 
o uneltitoare, o naivă care își aflase până la urmă locul pe care-l 
merita. Încântat să o vadă umilită în acest fel, Bega se feri să-i 
vorbească unei biete slujitoare și-și văzu de îndatoririle sale rituale. 

Isis spăla cu delicateţe tunica de în alb regal, folosind puțină 
spumă de salpetru ca să-i redea întreaga strălucire și puritate. Nici 
nu i-ar fi trecut prin minte că Pleşuvul i-ar putea încredința o 
sarcină atât de sacră precum curățarea veșmântului lui Osiris, arătat 
în timpul celebrării misterelor. 

Atentă la munca sa, tânăra femeie nu băga în seamă privirile 
disprețuitoare îndreptate spre ea. Atingerea acestei tunici, țesută în 
taină de zeițe, o ajuta să treacă de încă o etapă pe calea spre 
inițiere. Încă de la începuturile Egiptului, puțini oameni avuseseră 
norocul s-o privească. 

— Ai isprăvit? o întrebă Pleșuvul, morocănos ca-ntotdeauna. 

— Da. Sunteţi mulțumit de munca mea? 

Tunica cea albă a lui Osiris scânteia în soare. 

— Împăturește-o și pune-o în cufărul acesta. 

Mica mobilă, garnisită cu fildeș şi faianță albastră, era 
împodobită cu tije de papirus înflorit. Isis așeză veșmântul înăuntru. 

— Zăreșşti hotarul nevăzut care se află în acest loc? continuă 
Pleșuvul. 

— Abydosul e poarta cerului. 

— Vrei să treci de ea? 

— Vreau. 

— Atunci urmează-mă. 

Supunându-se vrerii faraonului, stăpân peste Cercul de Aur din 
Abydos, Pleșuvul o conduse pe Isis până într-o capelă a templului lui 
Osiris. 


Pe o măsuţă joasă stăteau înșirate piesele unui joc numit senet, 
„trecerea”. 

— Ia loc şi joacă. 

— Împotriva cui? 

— A nevăzutului. Întrucât ai atins tunica lui Osiris, nu poţi ocoli 
această încercare. Dacă învingi, vei fi purificată şi spiritul tău se va 
deschide spre lumi noi. Dacă pierzi, vei dispărea. 

Ușa capelei se închise. 

Dreptunghiulară, suprafața de joc cuprindea treizeci de căsuțe 
aşezate în trei rânduri paralele. Cei doisprezece! pioni ai unui 
jucător aveau forma unui fus, iar ai potrivnicului său, forma unui 
con cu capul rotunjit. Piesele înaintau potrivit unui număr obţinut 
prin aruncarea unor plăcuțe ce purtau înscrise pe ele cifre. Unele 
căsuțe erau bune, altele — rele. Jucătorul trebuia să înfrunte 
numeroase capcane înainte de a ajunge la Nun, oceanul 
începuturilor unde se regenera. 

Isis poposi în căsuţa a cincisprezecea, „sălașul renașterii”. Aici se 
găsea hieroglifa vieţii, încadrată de două sceptre uas, „puterea 
înfloritoare”. 

Plăcuţele se întoarseră brusc și cinci pioni potrivnici se mișcară în 
același timp ca să oprească înaintarea preotesei. 

Cea de-a doua aruncare a lui Isis aduse nenorocirea: căsuţa 27, o 
întindere de apă unde te puteai îneca! Isis fii nevoită să dea înapoi, 
poziţia sa devenind nesigură. 

Când nevăzutul își făcu simțită din nou prezența, tânăra femeie 
crezu că totul e pierdut. 

Dar de ce să se teamă? Nu încercase ea să ducă o viaţă dreaptă, în 
slujba lui Osiris? Dacă sosise clipa să se înfățișeze înaintea 
judecătorilor divini, inima sa avea să vorbească pentru ea. 

Isis azvârli plăcuţele. 

26, căsuţa „locuinței desăvârşite”. Era aruncarea cea mai bună, 
care-i deschidea poarta cerului, dincolo de acest joc. 

Căsuţele dispărură deodată, trecerea se săvârşise. 

Pleșuvul deschise ușa capelei şi îi arătă preotesei o bucată de aur. 

— Să mergem împreună la salcâm. 

Preotul dădu mai întâi ocol arborelui. 


— Ia metalul acesta, Isis, și lipește-l de o ramură. 

Din bucata de aur se răspândea o căldură plăcută. Hrănită cu o 
sevă nouă, ramura înverzi toată. 

— Aurul tămăduitor! zise tânăra femeie, uimită. De unde vine? 

— Iker l-a descoperit în Nubia. Dar avem nevoie de mult mai 
multe bucăţi ca să salvăm arborele. Suntem însă pe calea cea bună. 

Iker... Fiul regal lua, așadar, parte la vindecarea arborelui vieţii. 
Și de vreme ce nu era un om ca oricare altul, poate că destinul său 
se va împleti cu cel al unei preotese din Abydos. 

Nu mai puțin de şase fortărețe aveau să alcătuiască de-acum 
înainte, începând dinspre miazănoapte şi până înspre miazăzi, 
poarta ferecată a pântecelui de piatră: Mirgissa, Dabemati, Shalfak, 
Uronarti, Semna și Kumma. Sesostris vizita în fiecare zi șantierele 
rânduite de Sehotep, ajutat de Iker şi de generalul Nesmontu. 
Văzând cum se înalță zidurile, constructorii uitau de oboseală și de 
asprimea muncii. Bine hrăniţi și având la dispoziție apă şi bere pe 
săturate, meșterii se bucurau de toată atenţia lui Medes şi Gergu, 
nevoiţi să se străduiască din greu, și își dădeau seama că de lucrul 
lor depindea apărarea întregului ţinut. 

Mirgissa îi impresiona până şi pe cei mai puţin simţitori. Clădită 
pe un promontoriu ce se înălța deasupra Nilului cu douăzeci de 
metri, la vest de extremitatea sudică a celei de-a doua cataracte, 
„Cea care îi respinge pe locuitorii oazelor” ocupa un dreptunghi de 
opt hectare și jumătate. Înconjurată de un șanț adânc, fortăreața 
avea un zid dublu de apărare și bastioane care vegheau intrările. 
Datorită pereţilor înalți de zece metri şi largi de opt, Mirgissa putea 
fi păzită doar de o garnizoană modestă, formată din treizeci și cinci 
de arcași și tot atâţia lăncieri. 

La adăpostul meterezelor, se întindeau o curte pietruită, 
mărginită de coloane, case, hambare şi magazii. Existau, de 
asemenea, și o topitorie, un atelier de arme și un templu. Meşterii 
făureau şi reparau lănci, sulițe, săbii, pumnale, arcuri, săgeți și 
scuturi. 

Această cetate întărită se continua cu un oraș deschis, având 
aproape aceeași suprafaţă, unde fuseseră construite case din 


cărămidă nearsă, cuptoare de pâine și felurite ateliere. Irigând 
deşertul, egiptenii sădiseră arbori, dând naștere unor mici grădini, 
spre uimirea triburilor învecinate care, unul câte unul, juraseră 
supunere faraonului. 

Doctorul Gua și farmacistul Renseneb îi îngrijeau pe cei suferinzi 
şi o atmosferă de încredere se înstăpâni peste tot. Mirgissa devenea 
inima negoțului unui ţinut năpăstuit, care ieşea acum din mizerie. 
Nimeni nu răbda de foame și nu se mai vorbea despre răzvrătiri și 
lupte. Urându-i pe kushiţi care, de la dispariţia prințului Triah, nu 
făceau altceva decât să se omoare între ei în lupta pentru putere, 
localnicii își întorseseră privirea spre egipteni. Sesostris nu le apărea 
drept un tiran, ci dimpotrivă, ca un eliberator și un zeu coborât pe 
pământ. Nu făgăduise el, oare, bunăstare și ocrotire tuturor? 

Născocirea cu care mai-marele lucrărilor se mândrea cel mai mult 
era o glisieră pentru corăbii cu o pantă de zece grade, alcătuită din 
bârne acoperite cu noroi, udat fără încetare atunci când vasele erau 
scoase din apă și trase la mal. Lată de doi metri, glisiera înlesnea 
transportul proviziilor şi al materialelor, încărcate pe sănii grele. 

Din înaltul turnurilor Mirgissei, soldaţii supravegheau venirile și 
plecările nubienilor. Învăţând să recunoască diferite triburi şi 
obiceiurile lor, străjile observau tot ce se petrecea și-l înştiințau 
degrabă pe comandantul fortăreței când era nevoie să trimită o 
patrulă. Nimeni nu putea pătrunde pe pământul egiptean fără să 
aibă documente în bună rânduială. 

Împreună cu echipa sa de scribi, Medes întocmea liste cu cei care 
intrau în Egipt şi trimitea copii după ele către celelalte fortărețe și 
către Elephantina, astfel încât un număr tot mai mic de străini 
puteau să se strecoare neștiuţi în regat. 

Pradă unei cumplite dureri de cap, Secretarul Casei Regale îl 
chemă pe doctorul Gua. 

— Nu mă mai simt în stare să muncesc, mărturisi Medes. Tot 
capul îmi e cuprins de flăcări. 

— Am să vă dau două leacuri care se ajută unul pe altul, hotărî 
doctorul. Mai întâi, luaţi aceste hapuri preparate de farmacistul 
Renseneb. Ele vor destupa canalele ficatului și vă vor alina suferința. 


Apoi, am să vă așez pe frunte capul unui somn pescuit azi de 
dimineaţă. Durerea va trece în oasele peştelui și o să scăpaţi de ea. 

Deși neîncrezător la început, Medes nu întârzie totuși să 
recunoască puterea tămăduitoare a leacurilor. 

— Sunteţi și mag, nu-i așa, doctore? 

— Fără puţină magie nu avem sorți de izbândă. Și acum, vă las. 
Am multă treabă, dar mă voi întoarce, dacă o să mai aveţi nevoie de 
mine. 

Unde găsea omul acesta mărunt și slab, care căra mereu cu el un 
sac greu de piele, atâta energie? De când lucrurile se mai liniștiseră 
în Nubia, Gua și Renseneb nu se mărgineau doar să-i îngrijească pe 
localnici, ci se străduiau să-și transmită toată învăţătura altor 
doctori care să-i înlocuiască după plecarea lor. Datorită 
îndemnurilor lui Sesostris, întreg ţinutul dăduse uitării sărăcia și 
dezordinea. 

— Lipseşte un raport, îi spuse un scrib lui Medes. 

— Ce fel? 

— Una dintre cele cinci patrule de supraveghere nu și-a trimis 
raportul obişnuit. 

Fără să șovăie, Medes plecă să-l înștiințeze pe Nesmontu. 

— Generale, poate că e vorba de un fapt fără prea mare 
însemnătate, dar aș vrea totuși să lămurim lucrurile. Unul dintre 
ofițeri a uitat să-şi întocmească raportul. 

Nesmontu ordonă ca vinovatul să se înfăţișeze degrabă înaintea 
lui. 

Aghiotantul se întoarse într-un suflet. 

— Ofiţerul e de negăsit, generale. 

— Şi soldaţii săi? 

— Nu i-a văzut nimeni. 

Neîndoielnic, patrula nu se mai întorsese. 

Regele își strânse sfatul de război. 

— Încotro pornise patrula? întrebă Sesostris. 

— Pe drumul apusean, răspunse Nesmontu. Trebuia să controleze 
o caravană de-a localnicilor, dar nici aceasta n-a mai ajuns la 
Mirgissa. Socot că oamenii noștri au căzut într-o capcană. Trebuie să 


aflăm dacă a fost doar o întâmplare sau se pune la cale un atac 
adevărat. 

— lau asupra mea această însărcinare, grăi, răspicat, Iker. 

— Armata nu duce lipsă de cercetași iscusiți! se împotrivi 
Nesmontu. 

— Să nu ne amăgim. Aici e mâna Prevestitorului. Voi fi cu băgare 
de seamă. Să mă însoțească doar câţiva soldaţi dintre cei mai 
încercați. 

Sesostris încuviinţă hotărârea Fiului regal. 

Oricât de primejdioasă s-ar fi dovedit această nouă înfruntare cu 
Prevestitorul, ea avea să-i desăvârșească lui Iker pregătirea. Căci nu 
exista altă cale ca să răzbeşti din întuneric spre lumină. 

Sekari oftă amarnic la gândul că-și va părăsi odaia atât de 
primitoare și sala în care mâncau ofițerii și unde se serveau niște 
bucate atât de gustoase. Poate că ar fi trebuit să-şi găsească un alt 
prieten mai domol din fire. Dar oare misiunea sa nu era aceea de a-l 
proteja? 


39. 


Generalul Nesmontu se arătase de neclintit: toți membrii patrulei, 
chiar și Iker, trebuiau să fie înzestrați cu apărători împotriva 
săgeţilor — niște papirusuri magice legate strâns de piept cu o funie. 
Nu grosimea lor conta cel mai mult, ci formulele înscrise pe ele, care 
erau în stare să înlăture primejdia. 

La umbra unui balanit se odihnea o caravană alcătuită din 
nubieni şi măgarii lor. Când egiptenii se apropiară, negustorii 
ridicară mâinile în semn de prietenie. 

Sângerosul scoase un mârâit ameninţător, iar  Vânt-de- 
Miazănoapte se opri și nu se mai lăsa urnit din loc cu niciun chip. 

Simţind neîncrederea vrăjmașului, arcașii kushiţi încetară să se 
mai prefacă și traseră. 

Iker îi mulțumi în gând generalului Nesmontu, căci săgețile 
greșiră ţinta. 

— Vin alţii din spate! strigă Sekari. Și din părți! Ne-au 
împresurat! 

— La pământ! porunci Fiul regal. Săpaţi! 

Numai că, la adăpostul acestor biete gropi, egiptenii nu puteau 
rezista prea multă vreme. Moartea prinţului lor nu-i descurajase pe 
kushiţi, care izbutiseră să pună la cale o astfel de capcană. 

— Nu vreau să cad pradă deznădejdii, dar viitorul mi se pare 
întunecat! își dădu cu părerea Sekari. Am aflat, ce-i drept, cum au 
fost uciși soldaţii noștri, dar n-o să apucăm să povestim nimănui. Cât 
despre un atac, nici nu încape vorbă. Sunt de douăzeci de ori mai 
mulți decât noi. 

Iker nu zărea nici el vreo rază de speranță. Așa că își îndreptă 
toate gândurile către Isis. Nu-l salvase ea și în alte dăți? Dacă-l iubea 
cât de cât, n-o să-l părăsească în faţa acestor sălbatici. 

— Auzi și tu zgomotul ăsta? întrebă Sekari. Aș putea jura că-i un 
bâzâit de albine. 

Era chiar un roi care se îndrepta spre ei. 


Un roi cum nici unui crescător de albine nu-i fusese dat să vadă 
vreodată, atât de întins încât acoperea soarele. 

Albina, simbolul regelui Egiptului de Jos. 

Și armata de insecte se prăvăli asupra kushiţilor. 

— Hai după ele! urlă Iker. Noi n-avem de ce să ne temem! 

Sekari se izbi de un negru înalt, hotărât să-l împiedice să treacă. 
Dar suferind din pricina zecilor de înţepături, kushitul se prăbuși 
brusc. 

Fără a ţine seama de bâzâitul asurzitor al aliaţilor săi, patrula 
egipteană îi urmă și scăpă astfel din capcană. 

Iker alergă timp îndelungat, întorcând capul de mai multe ori ca 
să se încredinţeze că niciunul dintre însoțitorii săi nu rămăsese în 
urmă. 

Apoi roiul dispăru fără veste, de parcă l-ar fi înghiţit cerul. 

— Suntem salvaţi, dar ne-am rătăcit. 

— Când se întunecă, o să ne călăuzim după stele. 

Deșertul se întindea cât vedeai cu ochii și niciun fir de verdeață 
nu se zărea nicăieri. 

— Să poposim la umbra acestei dime. 

Iker observă un obiect din piatră pe jumătate îngropat în nisip. Îl 
apucă şi trase binişor de el, sub privirea nedumerită a lui Sekari. 

— Neîndoielnic, e o formă pentru turnat metalul! O fi vreo mină 
prin preajmă. 

La poalele dunei, găsiră şi alte obiecte asemănătoare. 

Soldaţii scoaseră la lumină intrarea într-o galerie, bine păstrată. 

Iker și Sekari se apucară s-o cerceteze. Sângerosul şi Vânt-de- 
Miazănoapte rămaseră la suprafață ca să-i vestească în caz de 
primejdie. 

Galeria ducea spre un soi de platou mărginit de colibe din piatră 
în care zăceau balanţe, greutăți din bazalt şi o mulțime de forme de 
diverse mărimi. 

De-o parte și de alta a ușii unui mic templu se înălțau două 
coloane cu chipul zeiței Hathor. 

Chipul lui Isis. 

— Ne-a îndrumat pașii până la orașul de aur, murmură Iker. 

Înăuntrul sanctuarului stăteau rânduite cu grijă lingouri de aur. 

Bina suferea atât de tare, încât îl imploră pe Prevestitor s-o ucidă! 
Dar, în ciuda rănii groaznice din pricina căreia piciorul ar fi trebuit 
tăiat, Prevestitorul izbuti s-o liniştească, îngrijind-o fără odihnă cu 
ierburile aduse de vrăjitorii nubieni. 

Dacă faraonul își închipuia că o înlăturase din calea sa pe leoaica 
aceea cumplită, atunci se înșela. Așezată pe rană, regina turcoazelor 
grăbea vindecarea. 

Deja tânăra femeie nu mai scotea strigăte sfâșietoare în care 
vocea sa şi a fiarei se amestecau. Ameţită de fierturi adormitoare, 
Bina se adâncea în somn ore întregi. 

În ciuda pierderii armatei lui Triah, kushiţii care scăpaseră cu 
viață și mai multe triburi nubiene se supuneau în continuare 
marelui mag. Numeroși războinici îi ascultau învăţăturile, rostite cu 
o voce blândă și învăluitoare. Zeul cel nou avea să le îngăduie să 
răpună trupele lui Sesostris, să distrugă fortărețele, apoi să calce 
hotarele Egiptului. Căci viitorul pe care-l zugrăvea Prevestitorul nu 
putea fi ocolit. Toţi necredincioșii aveau să piară. 

— Egiptenii construiesc cu o iuțeală nemaivăzută, zise Gură- 
Pocită. Acum s-au așezat la Shalfak! De pe fâşia aceea de pământ și 
stânci vor păzi și mai bine fluviul și deșertul. 

— Nu lăsaţi lucrările să înainteze. 

Gură-Pocită se simţi înviorat. 

— Să punem mâna pe Shalfak va fi o ispravă frumoasă. Nu ne 
vom dovedi ușor de alungat. Şi n-o să luăm prizonieri, se înțelege de 
la sine! 

— Ce s-a ales de falsa caravană trimisă ca să-i ademenească pe 
egipteni? 

— A dispărut în deşert. Sesostris a atacat și el. Uriașul ăsta nu ne 
lasă pic de răgaz şi ne întoarce fiecare lovitură. 

— Dar o să-l doborâm până la urmă! 

Încrederea în izbândă a lui Gură-Pocită îi îmbărbătă pe 
războinicii săi. Dar în sufletul Prevestitorului răsărise îndoiala. Pe 
măsură ce cucerea Nubia, puterile magice ale lui Sesostris sporeau și 
faraonul devenea tot atât de rezistent ca și zidurile fortăreţelor sale. 

Din fericire însă, îi mai rămâneau destule părți șubrede. 

Așezat pe un scăunel pliant, Sekari se desfăta cu un vin ametțitor. 

— Mai vrei o cupă, Iker? 

— Am băut îndeajuns. 

— Învață Cheia viselor! Dacă te vezi bând vin în vis înseamnă că 
te hrănești cu Maat! Mie mi se întâmplă adeseori. Și într-un loc 
îngrozitor ca acesta nu cunosc un leac mai bun. 

Fortăreața Shalfak, „Cea care supune ţările străine”, nu avea 
nimic atrăgător. La picioarele ei, Nilul se îngusta și era ușor de 
supravegheat. Nu prea mare!!%, dar înzestrată cu pereţi groși de 
cinci metri, cetatea adăpostea o garnizoană mică și câteva hambare. 
De pe ţărmul abrupt o scară cobora până la Nil. Datorită 
meșteșugului lor desăvârşit, constructorii munceau cu spor. Până la 
încheierea lucrărilor zidului principal, singura primejdie se putea ivi 
dinspre deșert. Așa că Fiul regal şi o trupă de douăzeci de arcași 
păzeau șantierul. 

— Îmbată-te în fiecare zi şi în fiecare noapte, continuă Sekari, şi 
nu uita să preţuiești vinurile cele bune! Doar așa vei rămâne 
întotdeauna fericit şi senin, căci ele umplu de bucurie toată casa și 
se unesc cu aurul zeilor. Cuvintele acestea, ale unui poet, nu ţi se 
par vrednice de admiraţie? 

— Oare nu au vreun tâlc ascuns? i-o întoarse Iker. N-or vorbi ele 
despre beţia divină, pe care o simţi în timpul contopirii cu lumea 
nevăzută? 

— Un tâlc lipsit de învelișul faptelor n-are niciun rost! Dar aurul 
trimis la Abydos... se va dovedi de vreun folos? 

Sekari începu să cânte dintr-o lăută făcută dintr-o carapace de 
țestoasă, acoperită cu o piele de gazelă bine întinsă, vopsită în roşu 
şi având șase găuri. Plimbându-și degetele peste cele trei corzi, 
Sekari îngână un cântec grav și tărăgănat. 

— Am ascultat cuvintele înţelepţilor. Ce este eternitatea? Un loc 
în care domnește dreptatea și frica nu este cunoscută, un loc de 
unde zarva a fost alungată și nimeni nu sare asupra semenului său. 
Acolo nu există vrăjmași, iar strămoșii trăiesc în pace. 

Culcaţi pe-o parte, Sângerosul și Vânt-de-Miazănoapte îl ascultau 
cu plăcere pe cântăreţ. 


Lui Iker gândurile îi zburară spre Isis. 

Aflată mereu în preajma misterelor lui Osiris și a izvorului vieţii, 
poate că ea socotea dragostea față de un bărbat ca pe un lucru 
neînsemnat. 

Săgeata i-ar fi străpuns coapsa lui Sekari, dacă acesta nu ar fi 
ținut lăuta proptită de ea. 

Sângerosul lătră ca turbat, iar Vânt-de-Miazănoapte scoase niște 
răgete care îi smulse pe soldați din toropeală. 

Pregătiţi pentru un atac de felul acesta, se dezmeticiră pe dată și 
se adăpostiră în spatele blocurilor de granit negru ce alcătuiau 
temelia fortăreței. 

Primejduindu-și vieţile, Sekari și Iker îi ocoliră pe atacatori și le 
căzură drept în spate. 

Mulțumită zarvei stârnite de câine şi de măgar, trupa care își 
avea tabăra nu departe de Shalfak le sări degrabă în ajutor. 

Doar căpetenia clanului nubian izbuti să fugă, coborând malul 
până la fluviu. Aici se lăsă să alunece încet în apă și se ascunse 
printre stânci. Când auzi zgomotul de pași, se crezu pierdut. 

Dar cei doi egipteni se mărginiră să scruteze suprafaţa Nilului. 

— Nu se vede nicio barcă, zise Sekari. Nebunii ăștia au venit din 
deșert, dar în număr prea mic. Şi nici n-au băgat de seamă că 
suntem apărați. 

— Au mers la moarte sigură, hotărî Iker. Prevestitorul a bănuit că 
păstrăm la Shalfak bucăţile de aur culese din orașul pierdut. 
Faraonul a avut dreptate să le pună la adăpost în fortăreaţa Askut. 

Cei doi bărbaţi se îndepărtară. 

Uitând de moartea războinicilor săi, căpetenia clanului alergă 
într-un suflet la Prevestitor să-l înștiințeze despre ceea ce tocmai îi 
ajunsese la ureche și care avea să-l bucure peste măsură. 

— Carevasăzică, egiptenii au descoperit aurul, grăi Prevestitorul. 
— L-au ascuns la Askut! dezvălui, cu mândrie, căpetenia clanului. 
— De ce n-ai distrus construcţia de la Shalfak? 

— Pentru că... pentru că nu eram destui. 

— N-ai atacat cumva la nimereală, înainte să primeşti ordinele lui 
Gură-Pocită? 

— Cel mai însemnat lucru e că am aflat unde-și țin comoara. 

— Cel mai însemnat lucru e să mă asculți. 

Cu o lovitură de bâtă, Gură-Pocită îi crăpă nubianului ţeasta. 

— Un neisprăvit care nu era în stare să conducă! Și toți negrii 
ăștia îi seamănă! Mi-ar lua multă vreme să-i pregătesc și nici nu sunt 
încredințat c-aș izbuti. 

— E cu neputinţă să ajungem la Askut, se plânse Shab Strâmbu”. 
De când au fost ridicate fortărețele Semna și Kumma, fiecare corabie 
e controlată cu foarte mare atenţie. 

— Trebuie să știu dacă aurul acesta e o amenințare adevărată 
pentru noi și dacă trebuie să-l distrugem, hotărî Prevestitorul. 
Curând, rana Binei se va tămădui, dar încă nu s-a înzdrăvenit pe 
deplin. Așa că iată cum vom face. 

Suferind de căldură, copleșit de muncă, Medes asuda din greu. Iar 
Semna, fortăreața aşezată spre miazăzi, nu avea să-i aducă odihna și 
răcoarea. Menit să ferece pentru totdeauna Nubia, ansamblul 
arhitectural era alcătuit din trei părți de sine stătătoare: Semna- 
Apuseană, purtând numele de „Sesostris stăpâneşte”, cu întărituri 
formate din turnuri înalte și altele joase, Semna-de-Miazăzi, „Cea 
care îi împinge îndărăt pe nubieni”, și Kumna, zidită pe malul 
răsăritean şi care adăpostea un mic templu. 

Niciodată hotarele Egiptului nu pătrunseseră atât de adânc pe 
aceste meleaguri îndepărtate. Situate de-o parte și de alta a unei 
trecători înguste și stâncoase, dincolo de care și Nilul de-abia 
răzbea, fortărețele puteau respinge lesne orice atac. Sub conducerea 


lui Sehotep, nivelul apei din trecătoarea Semna fusese ridicat prin 
îngrămădirea bolovanilor și astfel luase naștere un canal pe care 
corăbiile de mărfuri puteau călători în siguranţă. 

Pe deasupra, la miazănoapte de Semna, fusese înălțat un zid lung 
de cinci kilometri care urma să protejeze drumul prin deșert. 

Medes întocmi decretul care numea o sută cincizeci de soldaţi la 
Semna și cincizeci la Kumma. Aceste trupe de elită aveau să se 
bucure de un trai îndestulat: case încăpătoare, străzi pietruite, 
ateliere, hambare, rezervoare de apă, provizii ce soseau fără 
întârzieri. Garnizoanele nu duceau lipsă de nimic. lar Secretarul 
Casei Regelui continua să se spetească trebăluind în slujba lui 
Sesostris şi împotriva Prevestitorului! 

Trăgând după el un sac din piele, doctorul Gua pătrunse în odaia 
de lucru unde un servitor îl răcorea, neobosit, cu evantaiul pe 
Medes. 

— Ce vă doare azi? 

— Toate măruntaiele. Mă usuc pe picioare. 

— Aerul de aici mi se pare sănătos și, oricum, aveți rezerve 
frumoase de grăsime. 

După ce-l cercetă pe Medes pe toate părțile, doctorul scoase din 
sacul său un vas-măsură, aidoma cu cel pe care Horus îl întrebuința 
ca să-și îngrijească ochiul, astfel încât să aducă viață, sănătate și 
fericire. Gua turnă în vas o poţiune din sirop de curmale proaspete, 
frunze de ricin și lapte de sicomor. 

— Leacul acesta o să vă ușureze. 

— Mă tem să nu cad sleit de puteri! 

—  Înghiţiţi câte puţin din poţiunea aceasta de trei ori pe zi, 
mâncaţi mai cumpătat, beţi mai multă apă şi o să vă întoarceţi 
teafăr la Memphis. 

— Sănătatea trupelor noastre nu vă neliniștește? 

— Credeţi că farmacistul Renseneb și cu mine ne petrecem 
vremea trândăvind? 

— Departe de mine un asemenea gând, dar, pe căldura asta... 

— Soldaţii noștri sunt bine îngrijiţi. Dar nu pot spune același 
lucru și despre vrăjmaș, ceea ce ne va înlesni biruința. 


Apoi doctorul Gua plecă în mare grabă căci îl așteptau câţiva 
bolnavi grav. 

Un ofițer, fremătând de nerăbdare, intră îndată în odaia lui 
Medes. 

— Am arestat un bărbat. Vreţi să-i puneţi întrebări? 

Fiind persoana cu rangul cel mai înalt din fortăreață, Medes nu 
avea încotro. 

Și mare îi fu surprinderea când îl recunoscu pe Shab Strâmbu”! 

— Ce-a făcut acest om? 

— Nu are acte de trecere. 

— Lămurește-mă, îi ceru Secretarul Casei Regale lui Shab. 

— Sunt un curier din Buhen, răspunse Strâmbu”, umil și supus. 
Nu cunosc noile rânduieli și nu știam că am trebuință de un 
asemenea înscris. Vă aduc noi ordine de la mai-marii voştri. 

— Lasă-ne singuri! îi porunci Medes ofițerului. 

Ușa se închise. 

— A trecut o veșnicie de când n-am primit nicio veste! se plânse 
Medes. 

— Linișteşte-te, totul merge bine. Nubienii sunt niște aliați jalnici, 
dar Prevestitorul se folosește de ei cât se poate de bine. 

— Fortăreţele pe care le-a construit Sesostris sunt de netrecut. Ne 
paşte dezastrul, iar eu sunt prins în capcană! Şi Iker... Iker trăieşte! 

— Nu-ţi mai face griji și dă-mi un act care să-mi îngăduie să merg 
pretutindeni. 

— Prevestitorul ar îndrăzni... să atace Semna? 

— Să nu părăsești odaia asta. Aici o să fii la adăpost. 

În piața din Semna domnea o atmosferă veselă. Tarabele cu 
fructe, legume, pește și mărfuri de tot soiul se înșirau îmbietoare. 
Târguieli aprige se stârneau adesea între vânzători și cumpărători. 
Celor mai mulţi dintre soldaţi le făceau plăcere aceste schimburi, iar 
localnicii se îmbogăţeau pe seama lor. 

Dintr-odată, toate privirile se îndreptară spre o făptură superbă 
cu talia împodobită de o centură încărcată de perle și scoici. La 
glezne purta brățări ciudate, în forma ghearelor unei păsări de 


pradă. Cum rana i se închisese, Bina se simţea acum îndeajuns de 
tare, încât să ducă până la capăt o parte din planul Prevestitorului. 

— Nu ești de pe-aici, observă un soldat. 

— Dar tu de unde ai venit? 

— De la Elephantina. Ce vinzi, frumoaso? 

— Scoici. 

Și Bina îi arătă o cochilie minunată, a cărei înfățișare amintea de 
cea a sexului femeiesc. 

Soldatul zâmbi. 

— Drăguţ, foarte drăguţ... Cred că pricep. Ce vrei în schimb? 

— Viaţa ta. 

Bărbatul abia avu timp să râdă silit, căci partea ascuţită a brăţării 
de la glezna Binei îi străpunse vintrele. 

În aceeași clipă, kushiţii își scoaseră armele pe care le ascunseseră 
în coșuri și se năpustiră asupra negustorilor și mușteriilor. 

Din înaltul turnului de pază, o santinelă dădu alarma și îndată 
porţile celor două fortărețe de la Semna-Apuseană se închiseră și 
arcașşii se rânduiră la locurile lor, pregătindu-se să tragă. 

Medes ieși din odaia sa de lucru și se răsti la comandant: 

— Ce e cu zarva asta? 

— Suntem atacați de o ceată de kushiţi turbaţi! 

— Dă de știre Buhenului și Mirgissei. 

— Peste putinţă, vrăjmașul a oprit trecerea pe apă. Mesagerii 
noștri ar fi uciși. 

— Şi de ce nu întrebuințezi celelalte mijloace? 

— Soarele ne este împotrivă, iar vântul împrăștie fumul. 

— Cu alte cuvinte, suntem împresurați și nici n-avem de unde să 
primim ajutor. 

— Nu vă temețţi, e doar un necaz vremelnic. Kushiţii n-o să aibă 
vreme să cucerească fortărețele. 

Când Medes, la adăpostul unui crenel, văzu mulţimea de 
războinici negri înfierbântaţi, se îndoi adânc de adevărul acestor 
spuse. Oare avea să moară prostește sub năvala acestor sălbatici 
trimiși de Prevestitor? 

Fortăreața Askut, clădită pe o insuliță în sudul celei de-a doua 
cataracte, nu era printre cele mai mari, așa încât Gură-Pocită socoti 
că treizeci de oameni bine antrenați erau de-ajuns. Loviră iute și cu 
putere. 

Odată Semna atacată și devenită neputincioasă, cele trei bărci 
ușoare nu mai întâmpinară nicio piedică. Bizuindu-se pe trăinicia 
Semnei, egiptenii nu lăsaseră de veghe nicio corabie de război între 
Semna și Askut. 

Bărcile traseră la mal cu ușurință. În jur nu se zărea picior de 
soldat. 

Gură-Pocită se cățără pe o stâncă și descoperi un fort cu zidurile 
neterminate şi căruia îi lipsea poarta grea din lemn. 

Bănuitor, Gură-Pocită trimise o iscoadă să cerceteze locul. 

Libianul trecu pragul și pătrunse înăuntrul clădirii de unde se 
întoarse după scurtă vreme. 

— S-ar zice că e goală. 

Gură-Pocită merse să se încredințeze cu ochii lui și găsi 
nenumărate unelte pentru spălarea aurului, magazii cu grâne și un 
mic sanctuar dedicat crocodilului Sobek. Carevasăzică, Askut 
adăpostea provizii de hrană și toate cele de trebuință pentru 
turnarea preţiosului metal. 

Dar de ce fortăreața părea lăsată de izbeliște? 

— Garnizoana a fost prevenită de Semna, îl înștiință un nubian, și 
a fugit la Mirgissa. 

— Scotociţi peste tot şi găsiți-mi aurul, dacă a mai rămas ceva din 
el. 

— Uitaţi-vă acolo! A apărut cineva! 

Gură-Pocită îl recunoscu îndată pe tânărul care ieșea din 
sanctuar. 

— Nu trageţi! Pe ăsta îl vreau viu. 

Iker se opri la zece pași depărtare de Gură-Pocită. 

— Iarăşi tu, scrib blestemat! De ce n-ai plecat cu ceilalți? 

— Îţi închipui că soldaţii lui Sesostris sunt niște fricoşi? 

— Păi, nu-i niciunul prin preajmă! Dă-mi aurul şi n-o să păţeşti 
nimic. 

— Te amăgești zadarnic. Viaţa ta tristă se sfârşeşte aici. 


— Tu ești unul, noi suntem treizeci. Crezi că poţi să ne ţii piept? 

— Nu te văd decât pe tine, un libian și un nubian. Complicii tăi 
au fost doborâţi. Atât l-ai tot ascultat pe Prevestitor și i te-ai supus 
orbeşte, că simţurile ți-au amorţit. Sekari și cu mine i-am întins o 
capcană unuia dintre aliaţii tăi, o căpetenie de clan. Și acesta i-a 
spus cum că aici am ascuns noi aurul din Nubia. Dar el nu se mai 
află acum la îndemâna voastră. Mi-ar fi plăcut să pescuiesc un pește 
mai gras, dar, oricum, prinderea ta și a celor mai buni oameni ai tăi 
va împuţina forțele Prevestitorului. 

Soldaţii egipteni răsăriră de peste tot. 

Gură-Pocită îşi trase pumnalul din teacă, dar săgeata lui Sekari îi 
zdrobi încheietura mâinii. 

Libianul și nubianul încercară să-i sară în ajutor, dar fură 
doborâți. 

Folosindu-se de învălmășeala iscată, Gură-Pocită alergă spre 
malul râpos și se aruncă în apă. 

— Ne scapă iar! se înfurie Sekari. 

— Nu și de data asta, îl potoli Iker, căci zeul Sobek ocrotește 
locul acesta. Și de când am coborât până în inima unui lac din 
Fayyum, crocodilul sacru nu e, oare, aliatul meu? 

Două fălci enorme înzestrate cu dinţi tăioşi îl înhăţară pe Gură- 
Pocită de mijloc. Coada animalului bătu apa, care căpătă iute 
culoarea sângelui. Apoi pacea se așternu iară și valurile șterseră 
urmele celor petrecute. 

Iker și Sekari porniră, fără întârziere, spre Mirgissa, unde îi 
așteptau Sesostris, generalul Nesmontu și grosul trupelor egiptene. 

— O să dăm ultima bătălie din Nubia, grăi faraonul. Fie ca zeii să 
ne ajute s-o liniștim pe cumplita leoaică. 

Slujitorul lui „Ka” o căută pe Isis și o conduse în templul menit să 
dăinuiască milioane de ani al lui Sesostris. Preotul nu rosti niciun 
cuvânt, iar tânăra femeie nu puse nicio întrebare. 

Fiecare nouă etapă de inițiere în misterele lui Osiris începea 
astfel, prin tăcere şi reculegere. 

În ajun, aurul sosit din Nubia făcuse să înverzească trei ramuri ale 
salcâmului. Arborele vieţii se vindeca puțin câte puţin, dar 
leacurilor le lipsea tăria. Totuși, rezultatele îngăduiau ca viitorul să 
fie privit cu mai multă încredere. 

În pragul templului o întâmpină Pleşuvul. 

— A venit clipa să aflăm dacă te numeri printre cei drepți şi dacă 
ești demnă să faci parte dintre cei vii care se hrănesc cu lumină. De 
aceea trebuie să te înfățișezi înaintea judecătorilor conduși de cele 
două Maat. Te învoiești? 

[sis știa ce o aşteaptă: ori renăștea, ori dispărea pentru totdeauna. 
Încercările prin care trecuse până atunci nu fuseseră decât o 
pregătire pentru cea de acum. 

Preoteasa se gândi la Iker, la curajul său, la primejdiile pe care le 
înfrunta fără oprire. Şi atunci înțelese că simțea pentru el mai mult 
decât o simplă prietenie. Și, asemenea Fiului regal, și ea trebuia să-și 
învingă frica. 

— Mă învoiesc. 

Unsă cu tămâie, înveșmântată într-o rochie lungă din țesătură 
fină de în și încălțată cu sandale albe, Isis păși într-o sală întinsă 
unde stăteau rânduiți pe scaune patruzeci și doi de judecători, 
fiecare purtând chipul unei alte divinități. 

Două încarnări ale lui Maat tronau în fruntea judecătorilor: una 
feminină și una masculină. 

— Cunoști numele acestei săli? întrebă un judecător. 

— Cumpăna dreptăţii. 

— Eşti în stare să-ți lași deoparte greșelile și neliniștile? 


— N-am săvârşit nicio nedreptate, grăi Isis, lupt împotriva lui 
isefet, nu îngădui răul, respect ritualurile, nu pângăresc sacrul, nu 
trădez tainele, n-am ucis, n-am pus la cale vreun omor, n-am 
pricinuit suferință nimănui, n-am chinuit vreun animal, n-am furat 
bunurile și ofrandele zeilor, n-am mărit și nici n-am micșorat 
oborocul și nici n-am măsluit balanţa. 

— Să vedem dacă vorbele tale sunt adevărate, cântărindu-ți 
inima. 

— Vreau să trăiesc potrivit lui Maat. Inimă a mamei mele cerești, 
nu te ridica împotriva mea, nu depune mărturie împotriva mea! 

Anubis cu cap de șacal o luă pe Isis de mână și o duse aproape de 
o balanță din aur, păzită de un monstru cu bot de crocodil, piept de 
leu și partea de dinapoi aidoma cu a hipopotamului. 

— Inima ta trebuie să fie la fel de ușoară ca pana lui Maat. 
Altminteri, Devoratoarea te va înghiți și părțile făpturii tale, 
împrăștiate, se vor întoarce la natură. 

Anubis atinse ușor pieptul preotesei. Scoase de acolo un mic vas 
pe care îl așeză pe unul din talgerele balanței. Pe celălalt puse pana 
zeiţei. 

Isis nu închise ochii. 

Oricare ar fi fost hotărârea, voia să-şi privească soarta în faţă. 

După câteva mișcări într-o parte și alta, cele două talgere 
rămaseră într-un echilibru desăvârşit. 

— Dreaptă şi corectă este Osiris Isis}, grăi un judecător. 
Devoratoarea o va cruța. 

În pieptul preotesei bătea o inimă nouă, nepieritoare, ca dar al 
celor patruzeci și două de divinităţi din sala celor două Maat. 

— Iată-te în stare să treci de o nouă poartă, o înștiință Pleșuvul. 

Isis îl urmă, tăcută. 

La intrarea într-o capelă cufundată în beznă, preotul ridică o 
pânză de in roşu care acoperea un leu din faianţă. 

— Focul ţâşnește din gura mea, dar eu mă apăr singur. Vrăjmașul 
meu nu va scăpa cu viaţă. Îi pedepsesc pe oamenii slugarnici și pe 
toate târâtoarele, mascul sau femelă. Apropie-te, Isis, căci tu ești 
dintre cei drepți. 


Se ivi un șarpe gigantic. Trupul său era alcătuit din nouă cercuri, 
dintre care patru de foc. 

— Vei îndrăzni să urmezi această spirală? 

Preoteasa atinse cercurile, care se uniră și formară coarda 
corăbiei lui Ra. Ea urca până la cer sub înfățișarea unei flăcări de 
aur, răspândind turcoaz, malahit și smarald din care luau naştere 
stelele. 

Părtașă la zămislirea universului, Isis trăi misterul creaţiei lumii. 

Când lumina orbitoare se stinse, preoteasa desluși pereţii capelei, 
împodobiţi cu imaginea faraonului aducând ofrande zeilor. 

Pleșuvul înnodă o cingătoare roșie. 

— Iată viaţa zeiţelor și trăinicia zeilor. În ele reînviază Osiris. 
Simbolul acesta o să te apere de atacurile oamenilor răi, o să 
înlăture piedicile şi o să-ţi îngăduie cândva să străbaţi calea de foc. 

Pleșuvul așeză nodul magic sub buricul preotesei. 

Privirea tinerei femei descoperi un ținut luxuriant, scăldat de 
soare. 

— Desfată-ţi ochii cu aurul verde din Punt. Doar el ne va ajuta să 
tămăduim pe de-a-ntregul salcâmul. 

Pitit în fundul odăii sale de lucru, Medes asuda din greu. 

Garnizoana respinsese al treilea atac al kushiților, de zece ori mai 
numeroși decât egiptenii care apărau fortăreața Semna. lar 
Secretarul Casei Regelui era în primejdie să fie ucis de aliaţii săi! În 
ciuda unei rezistențe încrâncenate, sfârşitul părea de la sine înţeles. 
Zidurile aveau să se prăbușească, dacă Prevestitorul hotărâse astfel. 

Rănit la frunte, comandantul năvăli în odaia lui Medes. 

— Sosește faraonul. 

— Eşti... eşti sigur? 

— Încredinţaţi-vă cu ochii voştri. 

— Trebuie să stau aici şi să păzesc arhivele. 

Comandantul se întoarse printre soldaţii săi. 

Așezat la prora corăbiei sale, Sesostris, îi năuci pe kushiţi prin 
înălțimea sa. 

O căpetenie de trib își îndemnă războinicii să lupte. Două corăbii 
nu ajungeau ca să oprească trecerea pe Nil? 


Lancea grea a regelui străbătu cu ușurință distanţa, desenând o 
curbă lungă și se înfipse în pieptul răzvrătitului. 

Îndată se iscă o mare învălmășeală. 

Sprinten ca un tânăr, generalul Nesmontu sări primul pe corabia 
vrăjmașă. Îndemânatici şi respectând poruncile primite, soldaţii săi 
îi zdrobiră pe atacatori. 

Mai iscusiți și mai numeroși, egiptenii îi copleșiră pe kushiţi, care 
nu mai știau încotro s-o apuce. Curând, Semna fu eliberată. 

Totuși, monarhul nu dădu niciun semn de bucurie. 

Medes înţelese de ce abia atunci când ieși, în sfârșit, din 
adăpostul său, sub privirile îngrozite ale soldaţilor. 

— Nu... nu mai aveţi umbră! Și nici noi! exclamă unul dintre ei. 

Umbrele tuturor egiptenilor dispăruseră. 

Generalul Nesmontu se temea că izbânda avea să se preschimbe 
într-o crudă înfrângere. Fără umbră, trupul ar fi căzut pradă rănilor 
şi nu se mai putea uni cu „Ka”-ul său. Energia se risipea, iar sufletul 
era osândit să se piardă în întuneric. 

Sesostris își îndreptă spre cer sabia sa scânteietoare, iar Sekari 
începu să imite cântecul unei păsări. 

Pe albastrul cerului se iviră o sumedenie de rândunele. Sus, pe 
malul râpos, o sută de struţi goneau spre miazăzi. 

— Să ne luăm după ei! porunci regele. Din penele lor se trage 
simbolul lui Maat. Ei vor distruge blestemul Prevestitorului. 

Nilul era prea îngust, stâncile — amenințătoare, iar un nor negru 
ascundea soarele... Dacă faraonul însuși nu pornea primul, nimeni 
nu s-ar fi încumetat să pătrundă într-o lume atât de 
înspăimântătoare. 

Folosindu-se de vântul aprig ce se stârnise, flota înaintă cu 
iuțeală. Norul se împrăștie, iar malurile apei se lărgiră. 

Scăldaţi în lumină, struţii dansau. 

— Umbrele noastre s-au întors! observă Sekari. 

— Dar bătălia continuă, reaminti faraonul. Acum Prevestitorul o 
va asmuţi pe leoaică împotriva noastră. Doctorul Gua și farmacistul 
Renseneb să aducă cele trebuincioase. 

Cei doi pregătiseră urcioare de bere roșie amestecată cu neghină. 


— Leoaicei îi place sângele omenesc, lămuri monarhul. O să 
încercăm s-o păcălim și s-o îmbătăm, dar numai regina turcoazelor 
va izbuti s-o domolească pe de-a-ntregul. 

Lungă de vreo doisprezece kilometri, insula Sai se găsea la 
jumătatea drumului dintre cea de-a doua și cea de-a treia cataractă. 
La capătul dinspre miazănoapte, se îngrămădiseră triburile nubiene 
credincioase Prevestitorului, pregătite să se bată cu egiptenii. 

La apropierea corăbiei faraonului, frumoasa Bina scoase un răget 
cumplit. 

Războinicii negri se traseră câţiva pași îndărăt ca să-i facă loc 
enormei leoaice. Nici săgețile, nici lăncile nu aveau s-o oprească. 

De la prora vasului, mai mulți corăbieri aruncară zeci de 
urcioare, care se sparseră de stânci. Mireasma licorii atrase fiara 
care, pofticioasă, o lipăi cu lăcomie. 

Apoi, sătulă, leoaica mormăi mulțumită, se întinse și aţipi. 

Abia atunci, Sesostris cobori pe mal. 

Sperând să-l doboare pe faraon, un kushit înalt se pregăti să-și 
azvârle bastonul. Regele se mărgini să-și întindă braţul spre 
războinicul care se răsuci şi căzu, ca lovit de o forță necunoscută. 

— Un mag! Regele acesta e un mag! urlă căpetenia unui clan. 

Atunci, groaza puse stăpânire pe kushiți. 

Deși se pregătiseră pentru o încleștare sălbatică, soldaţii lui 
Nesmontu nu avură altceva de făcut decât să se năpustească pe 
urmele fugarilor. 

Un șoim imens se rotea deasupra părții sudice a insulei Sai, acolo 
unde se afla Prevestitorul care privea lupta de la depărtare. 

Brusc, pasărea cobori cu iuțeală, înșfăcă regina turcoazelor, apoi 
se avântă iar spre soare, nelăsându-i vreme Prevestitorului nici 
măcar să se miște. 

— Ce porunciți acum, stăpâne? întrebă Shab Strâmbu” uluit. 

— Să ne punem la adăpost. Nubienii ăștia sunt niște neputincioşi. 

— Și Bina? 

— Să încercăm s-o luăm de acolo. 

Când Sesostris se apropie de ea, leoaica se trezi din amorțeală și 
își dezveli colții, amenințătoare. 

— Fii pe pace, tu, care ai puterea de a nimici întreaga omenire. 
Fie care furia ta să se preschimbe în blândeţe. 

Cu riscul de a fi sfâșiat, monarhul atinse fruntea fiarei cu regina 
turcoazelor pe care i-o adusese șoimul. 

— Dă-le copiilor luminii din puterea ta. Fie ca ei să biruie 
nenorocirea și slăbiciunile. 

Dintr-un vârtej de verde și albastru, luă naștere un nimb uriaș. 
Leoaica se prefăcu într-o pisică zveltă, cu păr negru și strălucitor, cu 
ochi de aur. 

Câţiva pași mai încolo zăcea trupul Binei, în mijlocul unei bălți 
de sânge. 

Fermecaţi, soldaţii egipteni nu băgară de seară că Shab Strâmbu, 
ascuns în spatele unei stânci, își încorda arcul. Întorcându-și spatele 
spre el, Iker devenise o ţintă ușoară. 

În pofida oboselii și a beţiei pricinuită de victorie, Sekari stătea 
cu ochii în patru. Mai degrabă simți decât văzu săgeata și, cu o 
săritură demnă de cea mai sprintenă gazelă, îl prinse pe Iker de 
mijloc și îl trânti la pământ. 

Prea târziu. 

Săgeata se înfipse în umărul stâng al Fiului regal. 

t 

— O jumătate de deget mai încolo dacă te nimerea, ai fi fost mort 
acum, zise doctorul Gua. Dar aşa, n-o să te alegi decât cu o cicatrice 
mică. 

După ce-i dădu rănitului să bea o poțiune preparată din semințe 
de mac și scoase cu grijă vârful săgeții, întrebuințând un cuţitaş cu 
lamă rotunjită, Gua cusu rana și o acoperi cu un bandaj îmbibat cu 
miere și ulei. 

— Îţi datorez din nou viaţa, îi spuse Iker lui Sekari. 

— Mă las păgubaș în privinţa acestei numărători. Din nefericire, 
atacatorul tău a fugit cu o barcă. Generalul Nesmontu a cercetat 
insula în lung și-n lat. Locul e sigur și nu se mai află aici picior de 
răzvrătit. Pe deasupra, chiar azi va începe construirea unei fortărețe. 


— Mi s-a părut că zăresc lângă leoaică trupul neînsufleţit al unei 
femei. Dacă nu greşesc, era chiar Bina. 

— A dispărut şi ea. 

— Şi Prevestitorul? 

— Nici urmă de el, răspunse Sekari. În afară de femeie și de 
arcaşul care a tras în tine, doar negrii s-au luptat pe-aici. Dar, pe 
demonul acesta, îl așteaptă vremuri grele. Kushiţii nu-l vor ierta 
niciodată pentru că i-a condus la un asemenea dezastru. 

Dincolo de cea de-a treia cataractă, un soare arzător pârjolea 
colinele măcinate de deșert. Sumedenie de musculițe atacau nasul și 
urechile. Nici măcar valurile nu răspândeau puţină răcoare. Totuşi, 
Prevestitorul nu-și lepăda tunica sa de lână. Pe insulița unde se 
adăpostise împreună cu ultimii săi slujitori devotați, continua să o 
îngrijească pe Bina, a cărei slabă răsuflare abia dacă se simțea. 

— O s-o salvaţi? întrebă Shab, istovit. 

— Are să trăiască şi va ucide iar. E născută pentru asta. Deși nu 
va mai putea să se prefacă în leoaică, Bina rămâne regina 
întunericului. 

— Am încredere în spusele voastre, stăpâne, dar n-am suferit, 
oare, o înfrângere groaznică? Acest Iker încă trăiește! 

— Am sădit în acest ţinut pierdut sămânţa noii credinţe. Mai 
devreme sau mai târziu, ea va cuprinde lumea întreagă. Nu contează 
că vor trece o sută, o mie sau două mii de ani. Ea va învinge și 
nimeni nu va putea să i se împotrivească. Iar eu am s-o răspândesc 
mai departe. 

Mai multe bărci uşoare pline de kushiţi care urlau şi-şi agitau 
sulițele se îndreptau spre mica insulă. 

— Sunt prea numeroși, stăpâne! Nu vom izbuti să le ținem piept. 

— Nu te speria, prietene! Sălbaticii ăștia ne aduc bărcile de care 
avem trebuinţă. 

Prevestitorul se ridică şi se uită ţintă spre fluviu. Ochii i se 
înroșiră, părând că o flacără ţâşnește din ei. Apele prinseră a clocoti 
şi, oricât de îndemânatici se dovediră vâslașii, nu putură împiedica 
răsturnarea bărcilor. Un val furios îi înecă pe toți. 

Bărcile, însă, scăpară neatinse. 

Și, astfel, discipolii Prevestitorului pricepură că puterile 
stăpânului lor nu slăbiseră câtuși de puţin. 

— Încotro socotiți că e bine să mergem? întrebă Strâmbu”. 

— Acolo unde nimeni nu ne așteaptă: în Egipt. Faraonul își 
închipuie că voi rătăci prin ţara asta vrednică de plâns, până când 


un trib kushit mă va prinde și mă va ucide. Supunerea leoaicei o să-l 
facă să-și piardă capul, iar descoperirea aurului tămăduitor îi va 
reda încrederea. Totuși, încă îi lipseşte o parte însemnată din acest 
metal de preț. Vindecarea Arborelui vieţii n-are prea mari sorţi de 
izbândă și, oricum, nu ne va opri din drum. Oamenii noștri din 
Memphis îmi aşteaptă poruncile și o să ne folosim de ei ca să lovim 
drept în inima sacră a Egiptului. 

— Vreți să spuneți... 

— Da, Shab, m-ai înţeles bine. Călătoria noastră va fi lungă, dar 
ne vom atinge adevărata ţintă: Abydosul. O să-l distrugem și-l vom 
împiedica pe Osiris să renască. 

Priveliștea ameţitoare a unui astfel de viitor îl făcu pe Shab 
Strâmbu” să dea uitării întreaga oboseală ce-o resimțea. Nimic nu-l 
putea abate pe Prevestitor de la împlinirea misiunii sale. Și nu avea 
chiar pe pământul lui Osiris un aliat de nădejde, pe preotul 
permanent Bega? 

Faraonul aruncă într-un cazan figurine din argilă reprezentându-i 
pe nubieni îngenuncheați, cu capetele plecate și mâinile legate la 
spate. Când le atinse cu sabia, o flacără înaltă ţâșni, iar soldaţii care 
erau de faţă crezură că aud gemetele nefericiților ale căror trupuri 
ardeau. 

În decretul ce vestea că pacea se așternuse peste Nubia, Medes 
înlocuise semnul hieroglific al războinicului negru, înarmat cu un 
arc, prin cel al unei femei șezânde. Magia înscrisului avea să 
secătuiască forțele celor care s-ar fi încumetat să se mai 
răzvrătească. 

Sesostris se întoarse către căpeteniile de clan şi de trib, venite să 
se prosterneze înaintea lui. Cu vocea sa gravă și răsunătoare, 
faraonul rosti o cuvântare pe care Medes o însemnă cuvânt cu 
cuvânt. 

— Eu dau viaţă vorbelor mele. Braţul meu înfăptuieşte tot ceea ce 
inima mea zămislește. Și, de vreme ce am hotărât că voi învinge, 
planurile nu vor fi fără izbândă. Îl atac pe cel care mă atacă. Pe cei 
pașnici îi răsplătesc, aducându-le pacea. Să rămâi pașnic atunci când 
ești atacat îl încurajează pe atacator să persevereze. Lupta cere 


curaj, iar lașii dau înapoi. Și cel mai laş este acela care nu-şi apără 
pământul. Când aţi fost biruiţi, aţi fugit arătându-ne spatele. V-aţi 
purtat ca niște tâlhari cărora le lipseşte vitejia. Dacă o să faceţi la fel 
şi pe mai departe, femeile voastre vor fi luate sclave, turmele și 
recoltele voastre o să fie nimicite, iar fântânile distruse. Focul 
uraeus-ului va pustii toată Nubia. Eu am sporit moștenirea pe care 
mi-au lăsat-o strămoșii mei şi-mi voi așeza hotarul aici. Pe cel care îl 
va respecta, îl voi socoti fiul meu, iar cel care îl va călca va fi aspru 
pedepsit. 

Fericiţi că au scăpat așa de lesne din încurcătură, căpeteniile 
nubiene jurară credință lui Sesostris a cărui statuie fu înălțată chiar 
la hotar. Înăuntrul și în faţa zidurilor fiecărei fortărețe, numeroase 
stele aminteau cuvintele monarhului și simbolizau legea ce aducea 
pacea și bunăstarea în tot ţinutul. 

— Faraonul acesta aruncă săgeți fără să-și încordeze arcul, îi șopti 
Sekari la ureche lui Iker. Vorba sa e de ajuns ca să înspăimânte 
vrăjmașul și nu va mai avea trebuință nici măcar de-o singură 
lovitură de baston ca să asigure ordinea. Când regele e drept, 
dreptatea stăpâneşte pretutindeni. 

Învingătorii nu avură vreme să-și guste pe îndelete biruinţa, căci 
monarhul porunci să se ia de îndată măsurile necesare pentru ca 
noii săi supuşi să cunoască bunăstarea. Socotind lungimea Nilului 
până la noile hotare, Sehotep conducea lucrări de irigație, menite să 
transforme numeroase pământuri în ogoare roditoare. Curând, 
foametea avea să fie dată uitării. 

Sesostris nu venise în fruntea unei armate dornice de jaf. 
Siguranţa oferită de fortăreața la adăpostul căreia negoţul înflorea îi 
îndemna pe localnici să-l privească pe faraon ca pe un ocrotitor. La 
Buhen, Semna și în alte locuri, începu să fie slăvit și să i se celebreze 
„Ka”-ul. Înaintea sosirii sale, nubienii suferiseră din pricina 
dezordinii, cruzimilor şi erau la bunul plac al unor căpetenii 
tiranice. Acum, mulțumită lui Sesostris, Nubia devenise un ţinut 
răsfățat de zei. 

— Ai aflat ceva despre Prevestitor? îl întrebă regele pe Iker. 

— Doar zvonuri. Mai multe triburi pretind că l-au ucis, dar n-au 
putut să-i arate leșul. 


— Trăieşte încă și, cu toate că a dat greş de data aceasta, n-o să 
se oprească. 

— Dar nubienii îl urăsc acum, nu-i așa? 

— Bineînţeles, brâul magic al fortăreţelor va face ca vorbele lui 
să nu dea roade în viitor. Dar vai! Otrava pe care a răspândit-o îşi va 
păstra tăria încă multă, multă vreme. 

— Să zicem că scapă de kushiţi, de nubieni și de armata noastră. 
Ce planuri mai are? 

— O parte dintre oamenii lui continuă să ne amenințe în Egipt și 
Arborele vieţii rămâne în primejdie. Războiul acesta e departe de a 
se fi încheiat, Iker. Să veghem și pe mai departe. 

— Ne întoarcem în capitală? 

— O să ne oprim mai întâi la Abydos. 

Abydos, locul unde se afla Isis! 

— Rana ta pare aproape vindecată. 

— Leacurile doctorului Gua sunt dintre cele mai bune. 

— Îngrijeşte-te de pregătirile pentru plecare. 

În tot ţinutul domnea pacea. Între nubieni și egipteni nu mai 
existau niciun fel de neînțelegeri. Avuseseră loc chiar şi căsătorii şi 
Sehotep nu fusese ultimul care căzuse pradă farmecelor unei tinere 
sătence, cu trup zvelt și ţinută mândră. lar Sekari nu se mai dezlipea 
de sora acesteia. 

— Plecăm deja? Îmi plăcea aici! 

—  Cercetează toate corăbiile cu multă grijă. Poate că 
Prevestitorul va încerca să ne lovească din nou şi doar istețimea ta 
ne-ar putea feri de o nenorocire. 

— Nici măcar n-ai aruncat o privire spre făpturile minunate care 
trăiesc în ţinutul ăsta! se miră Sekari. Din ce eşti tu făcut? 

— Pentru mine nu se află pe lume decât o singură femeie. 

— Şi dacă ea nu te iubește? 

— Ori ea, ori nimeni alta. Am să-mi petrec restul vieţii spunându- 
i mereu lucrul acesta. 

— Şi dacă se mărită? 

— Am să fiu mulțumit dacă, din când în când, se va gândi la 
mine. 


— Un Fiu regal nu poate să rămână neînsurat! Îţi închipui câte 
fete bogate suspină după tine? 

— Să le fie de bine. 

— Te-am scăpat din multe primejdii, dar în privinţa asta sunt 
neputincios! 

— La muncă, Sekari! Să nu-l facem pe Luminăţia Sa să aştepte. 

Întinerit, parcă, de această nemaipomenită campanie militară, 
generalul Nesmontu conducea el însuși mișcarea trupelor. Verde la 
față, Medes nu mai putea să înghită altceva decât poțiunile 
doctorului Gua, care, pentru câteva ore, îl împiedicau să mai 
vomite. Gergu, fericit că scăpase teafăr, se punea pe picioare cu 
ajutorul unei beri tari. Hambarele fortărețelor erau încărcate cu 
grânele aduse de corăbii, așa că acum putea şi el să-și tragă sufletul. 

— Îţi place să călătorești pe Nil? îl întrebă Iker. 

— Chiar foarte mult! Iar acum, ţinând seama de faptul că mi-am 
isprăvit treburile, pot chiar să gust din bucuriile călătoriei. 

— Cunoști Abydosul? 

Gergu simţi cum i se strânge stomacul. Dacă mințea, Iker ar fi 
aflat oricum adevărul și și-ar fi pierdut toată încrederea în el. 
Trebuia să-i dezvăluie câte ceva. 

— Am fost acolo de câteva ori. 

— Din ce pricină? 

— Am dus provizii preoților permanenţi când aveau nevoie. Şi, ca 
lucrurile să meargă mai repede, am devenit preot temporar. 

— Atunci înseamnă că ai văzut templele! 

— Nicidecum! Te înșeli! Nu aveam împuternicire pentru așa ceva. 
Însărcinările mele erau dintre cele mai lumești. Și, la drept vorbind, 
o asemenea îndatorire nu mă înveselea defel. 

— Ai întâlnit o tânără preoteasă pe nume Isis? 

Gergu cugetă câteva clipe. 

— Nu... Prin ce se deosebeşte de altele? 

Iker zâmbi. 

— Într-adevăr, n-ai întâlnit-o! 

Îndată ce Iker se îndepărtă, Gergu alergă într-un suflet la Medes, 
ținând în mână o tăbliță pentru scris, ca să pară că voia doar să-i 


ceară un sfat. 

— Am fost nevoit să-i mărturisesc Fiului regal legăturile mele cu 
Abydosul. 

— Trag nădejde că nu i-ai spus prea multe. 

— Doar atât cât să nu-i trezesc bănuieli. 

— Pe viitor, încearcă să ocolești discuţiile astea. 

— Iker pare să aibă anumite simțăminte faţă de preoteasa Isis. 

Isis, mesagera faraonului, pe care Medes o zărise la Memphis. 

— Să ne întoarcem la ale noastre, fu de părere Gergu. 
Prevestitorul a pierit, să nu ne mai punem vieţile în primejdie. 

— Nimic nu dovedește că e mort. 

— Credincioşii săi au fost zdrobiţi! 

— Doar două lucruri sunt sigure: înfrângerea kushiţilor și 
cucerirea Nubiei. Dar Prevestitorul îşi va găsi alți aliați. 

— De ce vrei să sfârșim precum Gură-Pocită, înghițiţi de un 
crocodil sau de mai știu eu ce lighioană? 

— Neghiobul acela a făcut greșeli prostești. 

— Dar supunerea leoaicei? Sesostris e de neatins, Medes. Să ne 
împotrivim lui ar fi o mare nebunie. 

Pe Secretarul Casei Regelui îl apucă iar greata. 

— Ai dreptate, izbânda aceasta îi va spori puterea. Dar, dacă 
Prevestitorul a scăpat cu viaţă, nu se va da bătut. 

— Fie ca zeii să facă în așa fel ca el să fi fost omorât și... 

O durere cumplită în căușul palmei drepte îl forță pe Gergu să 
tacă. Micul cap al lui Seth săpat în carnea sa căpătase o culoare 
roșie-aprinsă și-l ardea. 

— Nu huli, îl povăţui Medes. 

Generalul Nesmontu verifică el însuşi spusele corăbierului 
însărcinat să măsoare adâncimea Nilului cu ajutorul unei prăjini. 

— Patru coții!?, recunoscu generalul. Patru coți... îngrozitor! 
Dacă mai scade putin, fundul corăbiilor se va sparge. 

De teama unor stricăciuni însemnate, trebuiau să tragă la mal. 

Aşa că întreaga flotă rămase înțepenită între cea de-a doua 
cataractă şi prima, sub un soare necruţător. 


— Încă un blestem de-al Prevestitorului, mormăi bătrânul soldat. 
După ce-a încercat să ne înece, iată că acum ne lasă pe uscat! Să ne 
așezăm tabăra aici ne va duce multe neplăceri și ne pândește și 
primejdia de a rămâne fără apă de băut. 

— Adică Nilul nu e de ajuns? întrebă un soldat. 

— Culoarea lui nu prevestește nimic bun. 

Chipul faraonului nu trăda niciun semn de neliniște. 

Totuși, vestea cea rea trecu de la o corabie la alta, răspândindu-se 
cu iuţeală. Înspăimântat, Medes dădu fuga să cerceteze dacă avea 
destule burdufuri pline. Dacă nu se puteau mișca de aici vreme 
îndelungată și nici nu descopereau fântâni prin preajmă, cum ar fi 
izbutit să supraviețuiască? 

Sufletele tuturor începură să fie roase de îndoieli. Oare era cu 
putință ca biruinţele de până acum să se încheie cu un dezastru? 

Sesostris privea ţintă spre o stâncă mare și cenușie. 

Iker băgă de seamă că aceasta înainta foarte încet spre fluviu. 

— Nu e o stâncă, observă Sekari, ci o ţestoasă, o ţestoasă uriașă! 
Suntem salvaţi! 

— De unde atâta încredere? 

— Faraonul a așezat ordinea în locul dezordinii. 

— "Ţestoasa simbolizează deopotrivă cerul și pământul. Ea este un 
vas umplut cu apă care a fost ridicat la cer ca să formeze izvoarele 
Nilului. De vreme ce pământul și cerul socotesc faptele regelui ca 
fiind drepte, ţestoasa va scuipa fluviul pe care l-a înghiţit și va dărui 
pământului rodnicia. 

De la prora corăbiei faraonului, Iker privi cum animalul 
slobozeșşte apa lin, fără să se grăbească. 

Puțin câte puţin, nivelul Nilului crescu și culoarea sa se schimbă. 
În curând, flota egipteană putea să pornească iar la drum. 


43. 


Înalt, adus de spate, domol și lipsit de vigoare, ajutorul mai- 
marelui peste vameșii din portul Memphis primise misiunea 
răsplătită generos, pe care i-o propusese omul de legătură al 
Libanezului: să se apropie de Sobek. Dincolo de înfăţişarea sa aspră 
şi neînduplecată, Păzitorul nu avea și el, ca oricare alt om, micile 
sale slăbiciuni? 

Părtaş la negoţul pe ascuns cu lemn preţios, vameșul nu-i 
cunoștea nici pe cei care-l puseră la cale, nici pe cumpărători și se 
mulțumea doar să falsifice actele. Cu cât știa mai puţine, cu atât 
stătea mai liniștit. Prin muncă ușoară, dar aducătoare de câștig, își 
cumpărase o casă nouă, aproape de centrul capitalei şi acum visa şi 
la pământuri. Sobek era singura piedică, așa că se însărcinase s-o 
înlăture. 

— Sunt încântat să iau masa împreună cu căpetenia tuturor 
gărzilor din regat! După atâtea nenorociri ce s-au abătut asupra 
orașului nostru, tu ai izbutit să faci să se aștearnă din nou liniștea. 

— E doar o părere înșelătoare. 

— O să-i prinzi pe nelegiuiţii ăia, sunt sigur! 

Bărbatul gustă din prazul cu sos de chimen și-l găsi pe placul său. 

— Munca e muncă și noi nu ducem lipsă de ea, continuă el, grav. 
Dar n-ar trebui să ne bucurăm și de plăcerile vieţii? Nu ţi-ai dori o 
casă frumoasă? 

— Cea pe care o am acum îmi ajunge. 

— Bineînţeles, bineînţeles, dar gândește-te la viitor. Plata pe care 
o primeşti nu-ţi poate oferi tot ce-ai vrea. O mulțime de demnitari 
fac tot soiul de negoţuri. Ţinând seama de rangul tău, ar fi bine să te 
gândeşti la asta. 

Sobek păru interesat de spusele oaspetelui său. 

— Să mă gândesc la ce? 

Vameșul simţi că Păzitorul mușca momeala. 

— Tu ai o mică avere de care nici nu știi. 

— Lămureşte-mă! 


— Puterea de a semna înscrisurile. lar semnătura asta cântărește 
scump, foarte scump. Așa că ai putea să tragi foloase de pe urma ei, 
să te prefaci, din când în când, c-ai uitat de ea. Sau s-o pui și pe alte 
înscrisuri decât pe cele obișnuite care nu-ţi aduc nimic. Primejdia e 
mică, aproape că nici nu există, iar câștigul - mare. Ne-am înțeles 
bine? 

— De minune. 

— Ştiam că eşti ager la minte. Să ridicăm o cupă pentru viitorul 
acesta strălucitor. 

Vameșul fu singurul care bău. 

— Asemenea mijloace ti-au îngăduit să-ţi cumperi o casă superbă, 
cu mult peste ale celorlalți vameși? întrebă cu seninătate Păzitorul. 

— Întocmai... Şi, de vreme ce te apreciez atât de mult, voiam să 
te învăţ și pe tine cum să faci. 

— Când te-am poftit la masă, socoteam să te întreb pe ocolite ca 
să mărturiseşti cu binișorul. În împrejurările de acum, arestarea 
unui vameș necinstit nu trebuie să stârnească multă zarvă. Iar tu mi- 
ai întrecut toate așteptările. Totuși, îmi datorezi câteva răspunsuri. 

Vameșul păli și scăpă cupa din mână, iar vinul i se împrăștie pe 
veșminte. 

— Sobek, greșeşti! Vorbeam doar despre niște fapte care s-ar 
putea petrece. 

— Dar tu le-ai dat viață deja. Am dosare despre toţi oamenii cu 
slujbe înalte din orașul ăsta. Și lucrurile neobișnuite îmi trezesc 
bănuieli. Te-ai purtat ca unul care s-a îmbogăţit de curând și asta 
mi-a atras atenţia. 

Cuprins de spaimă, vameșul încercă să fugă, dar se izbi de patru 
gărzi care îl conduseră neîntârziat către noua sa locuinţă, o temniţă 
deloc primitoare. 

Dar Sobek fu dezamăgit de ceea ce află. Vameșul era doar un 
tâlhar mărunt, care nu cunoștea decât un sacagiu, dacă, într-adevăr, 
nu minţea. lar sacagiii se numărau cu sutele în Memphis! Descrierea 
lui nu-l ajută mai deloc pe Sobek, căci putea, la fel de bine, să fie a 
oricui. 

Căpetenia gărzilor întregului regat hotărî totuși să meargă mai 
departe pe calea aceasta și să supravegheze îndeaproape vama din 


Memphis. Această încercare de a-l cumpăra pe Sobek dovedea, oare, 
că războinicii din umbră își pierduseră minţile? 
t 

— Vameşul a fost arestat, îi spuse sacagiul Libanezului, care 
înghiți îndată o prăjitură îmbibată cu vin de curmale. 

— Sobek Păzitorul, Sobek cinstitul, o avea ceva omenesc în el? 
Iar acum, iată-te pe tine pus în primejdie de vameşul ăsta înfumurat! 

— Nu cred, căci mă socoteşte lipsit de orice însemnătate. 
Neisprăvitul se mulțumea să-și facă treaba și să se îmbogăţească. 

— Fii cu mare băgare de seamă! 

— Memphisul e plin de sacagii și voi ști să mă descurc. Din 
nenorocire, am alte veşti prea puţin îmbucurătoare. 

Libanezul închise ochii și-și lăsă capul pe spate. 

— Nu înfrumuseţa adevărul, oricât de crud ar fi el! 

— Flota regală tocmai a sosit la Elephantina. Sesostris a cucerit 
Nubia. Pe viitor, nici nu mai poate fi vorba de vreo răzmeriţă din 
pricina brâului de fortărețe ce se întinde până la insula Sai, dincolo 
de cea de-a doua cataractă. Faima regelui a atins noi culmi. Chiar și 
nubienii îl venerează. 

— Şi Prevestitorul? 

— Se pare că a dispărut. 

— Un om ca el nu piere cu una, cu două! Dacă faraonul l-ar fi 
răpus, l-ar fi atârnat la prora corăbiei sale. Neîndoielnic, 
Prevestitorul a scăpat şi o să apară din nou, mai devreme sau mai 
târziu. 

— Până atunci, Sobek continuă să ne stea în cale. 

— Nicio piedică nu e de netrecut și, până la urmă, vom găsi o 
crăpătură în zidul care-l apără. lar când Prevestitorul are să se 
întoarcă, o să ne arate cum să-l lovim de moarte. 

Soarele de dimineață scaldă în lumină pământul sacru al lui 
Osiris, care nu mai era un regat al mortii, ci al unei vieți noi. Isis se 
bucură de razele încă blânde, care lunecau pe pielea ei sidefie şi 
gândurile îi zburară spre Iker. 

Nicio lege n-o oprea să se căsătorească. Dar ce farmec ar fi putut 
să aibă un bărbat, oricât de îndrăgostit ar fi fost el, în comparaţie cu 


misterele lui Osiris? Și totuși, chipul Fiului regal n-o părăsea. Nu era 
o prezenţă chinuitoare sau obositoare, ci mai degrabă un sprijin de-a 
lungul încercărilor prin care ea trecuse. Devenea tovarășul ei de 
fiecare zi, atent, credincios, îndrăgostit. 

Dar o să se întoarcă el din îndepărtata Nubie, unde se dăduseră 
lupte crâncene? 

Un preot permanent, Cel care vedea tainele, și o preoteasă a lui 
Hathor o conduseră pe Isis spre locul sacru. După cântărirea inimii, 
trebuia să trăiască acum încercarea nașterii întreite. 

— Priveşte-l pe Nun, o povăţui preotul. În mijlocul acestui ocean 
al începuturilor au loc toate schimbările. 

— Îmi doresc puritatea, rosti Isis întrebuințând vechile formule. 
Îmi lepăd veșmintele, mă purific după pilda lui Horus și a lui Seth. 
Ies din Nun, eliberată de toate piedicile. 

Lui Isis i-ar fi plăcut să rămână timp îndelungat în sânul acestei 
ape răcoroase. Îi trecură prin minte toate treptele pe care le urcase 
până atunci pe calea inițierii sale. Mâna preotesei o apucă pe a sa, 
îndemnând-o să se așeze pe o piatră de forma unui cub. 

— Acesta este vasul de argint pe care l-a făurit meșterul lui 
Sokaris, zeul șoim al adâncimilor care cunoaște drumul reînvierii, 
zise preotul. Am să-ți spăl picioarele în el. 

Preoteasa o îmbrăcă pe Isis într-o rochie lungă și albă, și îi legă la 
brâu o cingătoare roşie, prinsă în nodul magic. Apoi o încălță cu 
sandale, de asemenea, albe. 

— În felul acesta, tălpile picioarelor tale se întăresc. Aceste 
sandale, ochi ai lui Horus, îți vor lumina drumul. Datorită lor, n-ai 
să te rătăcești. În timpul călătoriei, o să devii deopotrivă un Osiris şi 
o Hathor, calea masculină și calea feminină se vor uni în tine. 
Ajutată de toate elementele creaţiei, pășește peste pragul morţii și 
intră în încăperea necunoscută. În adâncul nopții, uită-te la soarele 
care strălucește, apropie-te de divinităţi şi privește-le în faţă. 

Apoi, preoteasa îi întinse lui Isis o coroană de flori. 

— Primeşte ofranda stăpânului Apusului. Fie ca această coroană a 
celor drepți să-ţi sporească înţelegerea inimii. Înaintea ta se 
deschide marea poartă. 


Pe dată, apăru un Anubis cu chip de șacal. La rândul său, o luă de 
mână pe tânăra femeie. Împreună străbătură pământul vechilor 
morminte, loc de odihnă al primilor faraoni, apoi îi întâlniră pe 
păzitorii care ţineau în mâini cuțite, spice, ramuri de palmier și 
mături făcute din frunze. 

— Vă ştiu numele, grăi Isis. Cu ajutorul cuţitelor voastre nimiciți 
forțele răului. Cu măturile, le împrăștiați și le faceţi neputincioase. 
Ramurile voastre de palmier amintesc de ieșirea la suprafață a 
luminii pe care bezna n-o poate stinge. Spicele voastre arată biruinţa 
lui Osiris asupra deșertăciunii. 

Păzitorii dispărură. 

Anubis și Isis se afundară într-o galerie slab luminată, săpată sub 
pământ, ce ducea spre o sală întinsă, mărginită de stâlpi solizi din 
granit. 

În mijlocul sălii, se vedea o insulă pe care se afla un sarcofag 
gigantic. 

— Leapădă-te de vechea ta făptură, porunci Anubis, și treci prin 
pielea preschimbărilor, cea a lui Hathor, pe care păstorul cel rău a 
ucis-o, retezându-i capul. Eu, Anubis, am trezit-o iar la viaţă și am 
dus-o mamei mele ca să trăiască din nou, precum Osiris. 

Isis fu dezbrăcată și două preotese o apucară de coate și o 
întinseră pe o sanie din lemn, simbol al Creatorului, Atum, „Cel care 
este” și „Cel care nu este”. Trei preoți traseră încet sania spre insula 
unde aștepta Pleșuvul. 

— Care e numele tău? îl întrebă el pe primul preot. 

— Îmbălsămătorul însărcinat să păstreze trupul neatins. 

— Dar al tău? 

— Cel care veghează. 

— Dar al tău? 

— Păzitorul suflului vital. 

— Mergeţi în vârful muntelui sacru. 

Procesiunea înconjură sarcofagul. 

— Anubis, întrebă Pleșuvul, inima cea veche a dispărut? 

— A fost arsă, la fel ca vechea piele și ca părul cel vechi. 

— Fie ca Isis să ajungă la locul preschimbărilor și al vieţii 
reînnoite. 


Preoţii o ridicară pe tânăra femeie şi o așezară înăuntrul 
sarcofagului. 

— Eşti lumină, rosti Pleșuvul, și străbaţi noaptea. Fie ca 
divinităţile să te întâmpine, iar braţele lor să se întindă către tine. 
Fie ca Osiris să te primească în locașul nașterii. 

Privirea tinerei femei scrută un spaţiu și un timp aflate dincolo de 
lumea obișnuită. 

— Dormeai și acum te-ai trezit, se auzi vocea Pleșuvului. Stăteai 
întinsă şi acum te-ai ridicat. 

Preoţii o ajutară pe Isis să iasă din sarcofag. Torţele luminau 
acum uriașa sală. 

— Astrul unic strălucește, făptură a luminii printre făpturile 
luminii. Pentru că vii din insula lui Maat, fii însuflețită de nașterea 
întreită. 

Când Isis fu jupuită de vechea piele, Pleșuvul îi atinse gura, ochii 
și urechile cu vârful unui baston alcătuit din trei fâșii din pielea ei. 

— Fiică a cerului, pământului și stelelor, de-acum înainte ești 
Soră a lui Osiris pe care îl vei întruchipa în timpul ritualurilor. 
Preoteasă, tu vei da viață simbolurilor, ca să păstrezi tradiţiile 
Abydosului. Îţi mai rămâne o singură poartă de trecut, cea a 
Cercului de Aur. Vrei cu adevărat lucrul acesta? 

— Vreau. 

— Am să te previn, după cum se cuvine, Isis. Curajul și voinţa ta 
ti-au îngăduit să răzbeşti până aici, dar sunt de ajuns ca să înfrunţi 
viitoarele încercări de temut? Mulţi au dat greș, puţini au izbutit. 
Tinereţea ta nu va fi oare o grea piedică? 

— Nu eu hotărăsc asta. 

— Înţelegi ce primejdii te pândesc? 

Chipul lui Iker îi apăru în faţa ochilor. Fără prezenţa lui, poate că 
Isis ar fi renunțat. Îi fuseseră oferite până acum atâtea comori! Dar, 
din pricina acestei iubiri care se năștea, pricepu că trebuia să 
meargă până la capătul călătoriei sale. 

— Dorinţa mea a rămas aceeași. 

— Atunci, Isis, ai să cunoşti Calea de Foc. 


44. 


Debarcând la Elephantina, Medes se bucură că simte iar pământul 
sub tălpi. Cuprins de amețeli, neputând să se hrănească aşa cum 
trebuie, începea totuși să-și vină în fire, puțin câte puțin. Așa că 
porunca monarhului fu pentru el o nouă lovitură: plecase, 
neîntârziat, spre Abydos. 

Scara, corabia, mișcările vasului îl făceau să-și dea sufletul 
aproape! Dar, în ciuda acestor cazne, Secretarul Casei Regelui își 
îndeplinea fără cusur îndatoririle. Curierii nu cunoșteau odihna și 
chiar cel mai neînsemnat sat din Egipt află despre cucerirea Nubiei. 
În ochii poporului său, Sesostris căpătase faima unui zeu viu. 

Doctorul Gua îl ascultă cu răbdare pe suferind. 

— Părerea mea se adeverește: ficatul vostru e într-o stare 
vrednică de plâns! Timp de patru zile, veţi bea o poţiune preparată 
din frunze de lotus, praf de lemn de jujubier, smochine, lapte, boabe 
de ienupăr şi bere dulce. N-o să facă minuni, dar o să vă mai 
potolească durerile. Apoi, mâncaţi câte puţin. Și, dacă vă simţiţi iar 
îngreunat, luaţi din nou această poţiune. 

— Când mă voi întoarce la Memphis, am să mă pun pe picioare. 
Călătoria pe corabie mă ucide. 

— Feriți-vă de grăsimi, bucate gătite cu unt și vinuri tari. 

Zorind să se înapoieze la căpătâiul unui soldat care avea 
fierbințeli, doctorul Gua era, totuşi, nedumerit. Orice doctor 
priceput ştia că ficatul hotăra firea omului. Oare Maat nu-și avea 
sălașul în ficatul lui Ra, expresie a luminii divine? Oferind-o pe 
Maat, faraonul statornicea această lumină și-l făcea pe Ra să se arate 
binevoitor. 

Dar ficatul lui Medes era atins de un rău ce nu se potrivea cu felul 
său de a fi, deschis şi plin de voioşie. Maat părea că stăpâneşte doar 
o mică parte dintr-un asemenea ficat! Dar poate că presupunerile nu 
trebuiau împinse atât de departe. 

Pașii lui Gua se încrucișară cu cei ai Fiului regal. 

— Ce-ţi face rana? 


— E pe cale să se vindece de tot! Vă mulțumesc din toată inima! 

— Mulţumește-i și trupului tău și nu uita să mănânci cât mai 
multe legume proaspete. 

Iker se alătură faraonului pe puntea corăbiei. Regele privea 
îngândurat Nilul. 

— Ca să lupte împotriva lui isefet şi să înlesnească domnia 
luminii, rosti suveranul, Creatorul înfăptuieşte patru lucruri. Primul 
e formarea celor patru vânturi, așa încât orice făptură vie să poată 
respira. Al doilea e nașterea inundaţiei pe care și cei mari, și cei 
mici o pot stăpâni dacă învață s-o cunoască. Al treilea e modelarea 
fiecărui om după asemănarea sa. Săvârșind cu bună știință răul, 
oamenii au încălcat rânduielile cereşti. Al patrulea lucru îngăduie 
inimilor iniţiaţilor să nu uite Apusul și să se îngrijească să aducă 
ofrande zeilor. Cum putem continua înfăptuirile Creatorului, Iker? 

— Prin ritualuri, Luminăţia Voastră. Nu ne deschid ele sufletul 
către lumină? 

— Cuvântul „Ra”, lumina divină, e alcătuit din două hieroglife: 
gura, simbolul vorbei, și braţul, cel al faptei. Lumina este vorba 
devenită faptă. Și, astfel, ritualul ce însuflețeşte lumina capătă 
putere. De aceea faraonul săvârşeşte în temple fapte luminoase. În 
fiecare zi, le înmulțește pentru ca Stăpânul universului să viețuiască 
în pace, în sălașul său. Neștiutorii îşi închipuie că gândirea e lipsită 
de substanţă. Și totuși, ea se întinde în timp și spaţiu. Gândurile lui 
Osiris sunt atât de puternice, încât un întreg popor s-a născut din 
ele, un popor care nu face parte doar din lumea aceasta. Iată de ce 
trebuie să ocrotim Abydosul. 

d 

La rădăcina salcâmului stătea aurul din Nubia. Boala dădea 
înapoi, dar Arborele vieţii era departe de a fi salvat. 

Împreună cu Pleșuvul, Sesostris fu de faţă la ritualul mânuirii 
sistrelor, săvârşit de tânăra Isis. Apoi, regele şi preoteasa se 
îndreptară spre terasa Marelui Zeu, unde „Ka”-ul slujitorilor lui 
Osiris lua parte la nemurirea sa. 

— Lată-te aproape de Calea de Foc, Isis. Mulţi dintre cei care au 
urmat-o nu s-au mai întors. Cuprinzi cu mintea întinderea 
primejdiilor? 


—  Luminăţia Voastră, fapta mea va ajuta la tămăduirea 
salcâmului? 

— Când ai înţeles lucrul acesta? 

— Puțin câte puţin și în chip nelămurit la început. Nu 
îndrăzneam să-mi mărturisesc nici mie, temându-mă să nu cad 
pradă amăgirii și trufiei. Dar, dacă pot să fiu de folos Abydosului, n- 
aș trăi oare cel mai fericit destin cu putinţă? 

— Fie ca limpezimea gândirii să te călăuzească mereu. 

— Ne lipsește încă aurul verde din Punt. Lucrând în arhive am 
descoperit ceva, dar nu așezarea pământului divin, ci calea de a o 
afla în timpul sărbătorii zeului Min. Dacă omul care stăpânește 
această cheie se va număra printre cei veniţi la sărbătoare, trebuie 
să-l înduplecăm să vorbească. 

— Vrei să iei asupra ta această sarcină? 

— Mă voi strădui s-o îndeplinesc, Luminăţia Voastră. 

t 

Așezat pe pragul unei capele, preotul permanent Bega simțea că-l 
lasă puterile. Complicele său Gergu avea să îndrăznească să vină 
până aici, oare? Va izbuti să înșele atenția străjilor? 

În depărtare, se auzeau zgomote de paşi. 

Cineva se apropia, purtând pâinile pentru ofrandă. 

De necrezut, era chiar Gergu, care le depuse în fața unei stele 
funerare ce reprezenta o pereche de inițiați în misterele lui Osiris. 

— Nu țineam cu tot dinadinsul să mă arăt, zise Bega. Ce s-a 
petrecut în Nubia? 

— Nubienii au fost striviți, iar Prevestitorul a dispărut. 

— Suntem... suntem pierduti! 

— Nici asupra mea, nici asupra lui Medes nu s-a abătut vreo 
bănuială, iar faraonul e mulțumit de munca noastră. Şi nimic nu 
dovedeşte moartea Prevestitorului. Medes crede că o să apară din 
nou, dar până la noi ordine o să fim prevăzători. Tu ce-ai mai aflat? 

— Faraonul şi preoteasa Isis au stat de vorbă îndelung. Ea va 
conduce un grup de preoți care vor lua parte la sărbătoarea lui Min. 

— Fleacuri! 

— Te înșeli! Isis a scotocit prin arhive și a găsit ceva însemnat, 
bănuiesc. Mulțumită aurului din Nubia, salcâmului îi merge mai 


bine. Oare preoteasa nu trage nădejde să culeagă vreo informaţie 
hotărâtoare în timpul ceremoniilor de la Coptos? 

Coptos, orașul minerilor, unde se cumpărau și se vindeau tot felul 
de minerale aduse din deșert... Gergu nu va întârzia să-l înștiințeze 
pe Medes. Nu cumva Isis căuta un anume soi de aur, cu prilejul 
sărbătorii Zeului? 

Regele aduse la cunoștința adunării preoților permanenți și 
temporari din Abydos că peste Nubia se aşternuse pacea și că se afla, 
de-aici înainte, sub protecția Egiptului. Totuși, măsurile care priveau 
paza ținutului sacru al lui Osiris nu vor slăbi, căci ameninţarea nu 
dispăruse cu totul. Soldaţii vor continua să-i verifice cu severitate pe 
cei care intrau în Abydos, până când primejdia avea să fie înlăturată 
pe de-a-ntregul. 

Din porunca monarhului, Iker rămăsese pe corabie, dar nu-și 
putea desprinde ochii de la priveliștea Abydosului, pe care-l vedea 
pentru prima oară, atât de aproape și cu neputinţă de atins! Cât de 
mult i-ar fi plăcut să străbată pământul stăpânului reînvierii, 
călăuzit de Isis, să cerceteze templele și să citească vechile scrieri! 
Dar trebuia să-i dea ascultare faraonului. Iar Sesostris nu-l socotea 
încă demn de a păși dincolo de acest hotar. 

Deodată, pe chei se ivi Isis, frumoasă, gingașă și zâmbitoare. 

Iker coborî în goană scara. 

— Dorești să vizitezi corabia? 

— Bineînţeles. 

Scribul o luă înainte, întorcând întruna capul ca să se 
încredinţeze că preoteasa îl urma. 

Se opriră la proră, sub o umbrelă. 

— Vrei un scaun, ceva să-ţi potolești setea sau... 

— Nu, Iker, vreau doar să admir fluviul acesta care ne oferă 
bunăstarea și care te-a adus teafăr înapoi. 

— Te-ai... te-ai gândit la mine? 

— În vremea când tu luptai și eu înfruntam încercări grele. 
Amintirea ta m-a ajutat, iar curajul tău în fața primejdiei mi-a slujit 
drept pildă. 


Tânărul nu se încumetă s-o cuprindă în braţe, căci erau în văzul 
tuturor. Şi, apoi, nu înțelegea el greșit aceste vorbe neașteptate? Cu 
siguranţă că ea l-ar fi împins în lături, supărată. 

— Faraonul ne-a călăuzit clipă de clipă, rosti într-un târziu Iker. 
Niciunul dintre noi, nici chiar generalul Nesmontu, n-ar fi dobândit 
cea mai măruntă dintre biruințe fără îndrumarea lui. Înainte de a 
poposi la Abydos, regele mi-a dezvăluit cele patru înfăptuiri ale 
Creatorului și am priceput că nici el n-a făcut vreodată altminteri. 
Prin spirit, nu doar cu forța, a pus capăt dezordinii şi răzvrătirii din 
Nubia, preschimbând acest ţinut vitregit într-o ţară fericită. 
Fortăreţele nu sunt doar niște simple construcţii, ci un brâu magic 
menit să stăvilească răul de la miazăzi. Dar, vai! Prevestitorul n-a 
fost prins. O știi, Isis, o știi prea bine: încă de la prima noastră 
întâlnire, tu mă protejezi. Moartea m-a atins adesea în treacăt, dar 
tu ai îndepărtat-o, de fiecare dată. 

— Îţi închipui că am prea multe puteri. 

— Nu, sunt sigur că nu! Trebuia să mă întorc din Nubia ca să-ţi 
spun cât te iubesc. 

— Mai sunt atâtea alte femei, Iker. 

— Doar tu, azi, mâine, întotdeauna. 

Preoteasa se întoarse ca să-și ascundă emoția. 

— Arborelui vieţii îi merge mai bine, zise Isis. Lipseşte, însă, al 
treilea aur tămăduitor. 

— Trebuie să ne înapoiem în Nubia? 

— Nu, căci e vorba despre aurul verde din Punt. 

— Punt... După cum bănuiam, țara aceasta există. Nu numai în 
închipuirea poeţilor! 

— Arhivele nu ne permit să aflăm unde anume e așezată, dar, în 
timpul sărbătorii zeului Min, cineva ar putea să ne dea o informaţie 
prețioasă. 

— „Să ne dea”... Nouă? Mie și ţie? 

— Într-adevăr, regele ne încredințează această misiune. Dacă 
omul în care ne-am pus atâtea speranțe va veni la Coptos, o să 
încercăm să-l convingem să ne dezvăluie această taină. 

— Isis... pentru tine nu sunt decât un prieten și un aliat? 


Cu cât ea întârzia să răspundă, cu atât speranțele lui creșteau. 
Oare purtarea ei avea să se schimbe? În sufletul ei apăruseră noi 
simțăminte? 

— Întâlnirile noastre îmi aduc multă bucurie, recunoscu tânăra 
femeie. Şi, în timpul lungii tale călătorii, mi-ai lipsit. 

Încremenit, Iker crezu că n-a auzit bine. Visul său nebunesc, 
devenit acum aievea, nu era pe cale să se risipească brusc? 

— Am putea diseară să mâncăm împreună şi să mai stăm de 
vorbă? 

— Din păcate, nu, Iker. Îndatoririle mele sunt aspre. De fapt, 
sărbătoarea lui Min va fi ultimul prilej de a ne revedea. 

Fiului regal i se strânse inima. 

— De ce, Isis? 

— Primejdiile însoțesc inițierea în misterele lui Osiris, iar aceasta 
e ținută în mare taină şi nu-mi este îngăduit să-ți vorbesc despre ea. 
Pot totuşi să-ți mărturisesc că am hotărât să merg până la capătul 
acestei încercări. Mulţi au pierit pe drumul pe care voi apuca și eu. 

— Chiar e nevoie să-ți primejduiești viața? 

Isis îl privi cu un zâmbet înduioşător. 

— Există altă cale? Tu și cu mine trăim pentru salvarea Arborelui 
vieţii și pentru ca Maat să dăinuie. Să încerci să fugi de acest destin 
ar însemna amăgire și lașitate. 

— Cum să te ajut? 

— Fiecare din noi își urmează drumul, semănat cu încercări ce se 
cer înfruntate în singurătate. Dincolo de ele poate ne vom întâlni, 
iar. 

— Dar eu te iubesc aici și acum, Isis! 

— Lumea aceasta nu e, oare, oglindirea nevăzutului? Se cuvine ca 
noi să desluşim semnele care şterg hotarele și deschid porțile. Dacă 
mă iubeşti cu adevărat, vei învăţa să mă uiţi. 

— Niciodată! Te implor să renunti, eu... 

— Ar fi o greşeală aducătoare de moarte. 

Iker simţi că urăște Abydosul, pe Osiris, misterele şi apoi deplânse 
îndată această pornire copilărească. Isis avea dreptate. Nimic nu-l 
îndreptățea să creadă că îi fusese sortit un trai simplu și obișnuit, 
nimic nu-l îndreptăţea să nădăjduiască spre o fericire liniștită, la 


adăpost de orice necazuri. O va întâlni iar pe Isis, după ce amândoi 
vor înfrunta necunoscutul. 
Și degetele lor se împletiră cu tandreţe. 


45. 


În sfârşit, Memphisul! Curând, Medes avea să-l revadă pe Libanez, 
cu siguranță înștiințat despre soarta Prevestitorului. Oare de ce 
faraonul ţinuse neapărat să celebreze el însuși ritualul sărbătorii lui 
Min de la Coptos, în loc să se întoarcă în capitala care-i pregătise o 
primire triumfală, demnă de cei mai vestiți biruitori? Pesemne că 
hotărârea monarhului avea legătură cu tămăduirea Arborelui vieţii. 

Medes se bucura de un avantaj însemnat: Gergu. Împrietenindu-se 
cu Iker, acesta se oferise să se îngrijească de cele trebuincioase 
călătoriei la Coptos. Ţinând seama cât de bine se descurcase în 
Nubia, mai-marii săi se învoiră numaidecât. Acum Gergu putea să 
iscodească tot ce se petrecea în timpul sărbătorii zeului şi să 
descopere pricina acestei călătorii. 

Vegheat îndeaproape de doctorul Gua, Medes își recăpătă 
vigoarea şi dârzenia. Că pacea din Nubia fusese pentru Prevestitor o 
înfrângere usturătoare, nimeni nu se îndoia. Dar, cu toate acestea, 
trebuia să-și piardă nădejdea? Dacă Sesostris nu se îmbăta cu 
această victorie, dacă vorbele sale arătau cumpătare şi prudență 
însemna că se temea ca nu cumva chiar în Egipt să poposească 
duşmanul! 

Prevestitorul pusese la cale mai multe planuri de bătaie. Unele se 
dovediseră mulțumitoare, altele — înșelătoare. Însă dorința sa de a 
distruge stăpânirea și de a-şi răspândi credința era la fel de 
încrâncenată în continuare. 

Coptosul petrecea. În taverne, berea tare curgea în valuri, iar 
negustorii de amulete, sandale, veșminte şi parfumuri nu mai 
pridideau să facă pe plac musșteriilor. Min, zeul fecundității, stârnea 
o mare veselie. Femeile, de obicei grave, rușinoase, aruncau acum 
ocheade bărbaţilor. „Barem credinţa noastră nu se pierde în tristeţe 
şi rușine prefăcută”, își spuse în sinea lui Sekari, schimbând gesturi 
drăgăstoase cu o femeie ușoară. Sesostris conducea străvechiul 
ceremonial. Înveșmântat în straie de sărbătoare, ţesute cu aur, 


străbătu orașul, îndreptându-se către templu. Înaintea lui pășeau 
ritualiștii cărând pe scuturi statuetele faraonilor plecați spre eternul 
Răsărit. Alături de rege, stătea efigia lui Min, cu sexul veşnic erect, 
ce reamintea faptul că dorința zămislitoare a puterii divine nu se 
stingea nicicând. Procesiunea era însoţită de un taur alb, simbol al 
faraonilor şi, totodată, întruparea zeului care, servind drept sprijin 
luminii scânteietoare, răspândea forța. 

Iker nu contenea s-o admire pe superba preoteasă, care mergea la 
stângă regelui. 

Pe durata sărbătorii, Isis îi ţinea locul reginei. 

Statuia lui Min fu așezată pe un soclu, iar preoţii dădură drumul 
unui stol de păsări. Zburând spre cele patru zări, ele vesteau 
păstrarea armoniei cerești şi pământene aduse de faptele faraonului. 

Mânuind o seceră din aur, Sesostris tăie un mănunchi de grâu și-l 
oferi taurului alb, tatălui său Min și „Ka”ului strămoșilor. 

[sis se învâlrti în jurul faraonului de șapte ori, rostind formulele 
înnoirii. 

Apoi apăru un pitic negru. Cu o voce gravă și caldă, el cântă un 
imn dedicat lui Min care îi făcu pe cei de faţă să se înfioare. 
Cântărețul se înclină înaintea taurului venit din pustiuri, cel cu 
inima fericită, însărcinat să-i aducă regelui smaralde, turcoaze și 
lapislazuli. Min nu apărea oare drept Osiris reînviat, cel care 
împarte bogății? 

Odată ritualul principal încheiat, începea partea cea mai 
așteptată: ridicarea catargului zeului Min, pe care se cățărară cu 
avânt acrobaţii, căznindu-se să desprindă vasele roșii întrebuințate 
la ceremonia de refacere a capelei divine. 

O droaie de fete tinere îi urmăreau din ochi, fermecate. 

Isis îl trase pe Iker deoparte. 

— Omul nostru se află aici. 

— Cine e? 

— Cântărețul cu glas minunat. După cum spun vechile scrieri, 
poartă numele de „Negrul din Punt”. Au trecut nenumărați ani de 
când a dispărut. Doar el ne poate da informaţiile pe care le căutăm. 

Gergu ar fi golit bucuros un şir nesfârşit de cupe cu bere tare, însă 
era nevoit să se țină după Isis și Iker. 


Negrul se odihnea la umbra unui palmier. 

— Eu sunt o preoteasă din Abydos, îi vorbi Isis, iar acesta e Fiul 
regal, Iker. Vă rugăm să ne ajutaţi. 

— Ce doriţi să știți? 

— Aşezarea țării Punt, răspunse Iker. 

Cântărețul se strâmbă înciudat. 

— Drumul e tăiat de multă vreme. Doar un corăbier trecut prin 
insula lui „Ka” l-ar putea regăsi. 

— Eu am fost acolo, îl asigură Iker. 

Negrul tresări. 

— Urăsc mincinoşii! 

— Nu mint. 

— Şi ce-ai întâlnit pe insula aceasta? 

— Un şarpe imens care n-a reuşit să-şi salveze lumea lui și mi-a 
urat ca eu s-o apăr pe a mea. 

— Carevasăzică, spui adevărul! 

— Vă învoiţi să ne călăuziți până în Punt? 

— Căpitanul corăbiei trebuie să aibă asupra sa piatra venerabilă. 
Fără ea, naufragiul e cu neputinţă de ocolit. 

— Şi unde se găsește această piatră? 

— În carierele de la Ouadi Hammamat, dar toţi cei porniţi într- 
acolo au dat greş. 

— Eu voi izbuti. 

Primirea la Memphis întrecu aşteptările lui Medes. Sesostris unise 
Egiptul de Sus cu Cel de Jos, adusese pacea în Syro-Palestina și 
Nubia. Renumele său era pe potriva celor mai mari suverani din 
vremea piramidelor, se alcătuiau poeme întru slava lui și 
povestitorii nu conteneau să-i înfrumusețeze faptele de vitejie. 

Însă monarhul se arăta mereu la fel de sever, de parcă nu punea 
preț pe izbânzile sale. 

Îndată ce nevasta lui Medes se cufundă în somn, liniştită de 
licorile doctorului Gua, Secretarul Casei Regelui o porni spre 
Libanez. 

Temător, cercetă cu luare-aminte împrejurimile, dar nu observă 
nimic neobişnuit. Aşa că ajunse cu bine la casa complicelui său. 


Gazda sa se îngrășase peste măsură. 

— Suntem în siguranță? se agită Medes. 

— Cu toate micile reuşite ale lui Sobek, nu ne pândește nicio 
primejdie. Din nenorocire însă, lipsa ta îndelungată a fost 
păgubitoare pentru negoţul nostru. 

— Faraonul m-a ținut ostatic, cum s-ar spune, dar purtarea mea 
fără cusur a făcut din mine un demnitar de neînlocuit. 

— Cu atât mai bine pentru noi! Ce s-a petrecut, de fapt, în Nubia? 

— Sesostris a înfrânt triburile, a readus pacea în ţinuturi și a 
construit un șir de fortărețe de netrecut. Pe nubieni nu-i mai bate 
gândul să năvălească în Egipt. 

— Neplăcut! Şi Prevestitorul? 

— A dispărut. Nădăjduiam că ţi-a trimis ţie vreo veste. 

— ÎI crezi mort? 

— Nu, căci pe Gergu semnul din palmă l-a ars în clipa în care a 
început să se îndoiască. Prevestitorul nu va întârzia să ne dea noi 
porunci. 

— Întocmai, rosti o voce blândă și adâncă. 

Medes tresări. 

Prevestitorul stătea chiar acolo, în faţa sa, cu turbanul, barba, 
mantia lungă de lână şi ochii săi roșii. 

— Aşadar, viteazul meu prieten, mi-ai rămas credincios. 

— Bineînţeles, stăpâne! 

— Nicio armată nu mă va opri, nicio putere n-o va întrece pe a 
mea. Fericit e cel care înţelege lucrul acesta. De ce faraonul a 
poposit la Abydos și a ținut neapărat să conducă sărbătoarea lui Min 
de la Coptos? 

Chipul lui Medes se însenină. 

— Mulțumită unui mesaj trimis de Gergu printr-una din corăbiile 
mele ușoare, pot să vă lămuresc. După ce a făcut o descoperire de 
mare însemnătate în biblioteca din Abydos, preoteasa Isis a înlocuit- 
o pe regină în timpul sărbătorilor lui Min. A fost văzută adesea în 
tovărășia lui Iker, pe care îl socoteam mort, dar pe care moartea nu 
pare să-l atingă! Simplă prietenie sau o viitoare căsătorie? Dar asta 
nu contează. Isis și Iker au stat de vorbă cu un preot negru care 
poartă un nume ce dă de gândit: Negrul din Punt. Şi ce rost ar avea 


toate acestea, dacă nu găsirea aurului ascuns în ţara aceasta? Spre 
deosebire de unii, eu sunt încredinţat că Punt există cu adevărat. 

— Nu te înșeli, Medes. Dar, ia spune-mi, se fac pregătiri de 
călătorie? 

— Da, însă nu pentru Punt! Toţi știu că Iker pleacă spre Ouadi 
Hammamat, ca să aducă de acolo niște statui şi un sarcofag. 

Prevestitorul cugetă puţin. 

— Înseamnă că negrul i-a cerut să găsească piatra venerabilă fără 
de care drumul spre Punt rămâne închis. 

Atunci Medes înțelese de ce echipajul Fulgerului dăduse greș, 
chiar oferindu-l pe Iker zeului mării. 

— Scribul ăsta blestemat are sorți de izbândă? 

— Mă îndoiesc. 

— Cu tot respectul, stăpâne, dar netrebnicul ăsta ne-a făcut deja 
mult rău! 

Prevestitorul zâmbi. 

— Iker nu-i decât un om. Iar de data aceasta, îndrăzneala lui nu-i 
de ajuns. Totuşi, o să ne arătăm prevăzători și o să luăm măsurile ce 
se cuvin pentru ca nicio corabie egipteană să nu răzbească până în 
Punt. 

Bina apăru, pe neașteptate, mai ademenitoare ca oricând. Sub 
mantie, trupul îi era înfășurat în bandaje groase. 

— Şi ea a scăpat cu viaţă. Nici nu-și închipuie Sesostris ce lovituri 
cumplite îi va da ura ce i-o poartă Bina. 

Libanezul înghiți cu poftă câteva boabe de struguri. 

— Sobek ne împiedică orice mişcare, mărturisi el cu necaz. A 
trebuit să-i povăţuiesc pe oamenii mei să umble cu multă fereală și 
să nu mai încerc să-l cumpăr pe neisprăvitul ăsta, mare căpetenie a 
gărzilor regatului! E. cinstit cum nu s-a mai pomenit! lar oamenii săi 
s-ar lăsa uciși pentru el. Nimeni altcineva, în afara voastră, stăpâne, 
nu va reuși să ne descotorosească de el! 

— Apreciez strădaniile tale, prietene. Şi, pentru că mijloacele 
obișnuite n-au dat roade, să întrebuințăm altele. 

t 

Sobek Păzitorul nu pierduse vremea. Trecându-i prin sită pe toți 

slujitorii, făcuse din palatul regal şi din marile clădiri ale 


administraţiei, cu tot cu odăile de lucru ale vizirului, locuri sigure. Îi 
alungase pe cei care-i stârneau bănuieli şi, doar cei pe care-i 
cunoștea de mult își păstraseră slujbele. Fiecare oaspete era 
controlat cu străşnicie și nimeni nu se apropia de rege, purtând vreo 
armă asupra sa. 

Cele câteva cuvinte de laudă ale lui Sesostris, atât de rare, îl 
mișcară adânc pe Păzitor. 

— Cum s-a purtat Iker, Luminăţia Voastră? 

— Fără cusur. 

— Așadar, m-am înșelat în privinţa lui. 

— Făpturile omenești își recunosc arar greșelile. Și mai rar încă, 
aleg calea cea dreaptă și o urmează, oricare ar fi piedicile. Fiul regal 
Iker se numără printre acestea. 

— lertaţi-mă, dar eu nu sunt atât de înzestrat ca să-mi dau seama 
de astfel de lucruri. 

— Nimeni, și mai ales el, nu-ţi cere așa ceva. 

— Va rămâne în Nubia? 

— Nu, am lăsat conducerea ei în grija lui Sehotep care, de îndată 
ce va găsi oameni demni de încredere să-l înlocuiască, se va întoarce 
la Memphis. Cât despre Iker, l-am însărcinat cu o altă misiune, 
dintre cele mai primejdioase. 

— Nu-l cruţaţi câtuşi de puţin, Luminăţia Voastră. 

— Acum îi iei apărarea? 

— Îi admir curajul. Nici Nesmontu n-a înfruntat atâtea pericole! 

— Acesta e destinul lui. Chiar dacă eu aș vrea, în afară de el, 
nimeni n-ar putea împlini anumite fapte. Dar tu ce-ai mai aflat? 

— Curtea voastră e alcătuită din uneltitori, îngâmfați, pizmași, 
nătărăi, învăţaţi plini de trufie şi câţiva credincioși. Cercetările mele 
temeinice au scos la iveală un lucru îmbucurător: printre ei nu se 
numără niciun aliat al Prevestitorului. Pe de-o parte, se tem prea 
mult de persoana voastră, pe de altă parte, ţin prea mult la 
avantajele şi siguranța lor. Așa că va trebui să căutăm altundeva. 
Frizerii slujeau drept mesageri luptătorilor din umbră. Unii dintre ei 
au dispărut, iar ceilalți sunt supravegheați îndeaproape. De curând 
s-a dovedit că şi sacagiii sunt amestecați în treaba aceasta, dar, 
având în vedere numărul lor, nu e lesne să-i verificăm pe toţi. Am 


arestat un vameș necinstit, dar n-am tras mari foloase de pe urma 
lui, așa cum nădăjduiam. Dar sper barem că i-am făcut viaţa mai 
grea dușmanului. Ar fi o greşeală să ne slăbim atenţia. Oraş deschis 
şi pestrit, Memphisul rămâne ţinta principală. 

Apoi, Sesostris îl privi pe Khnum-Hotep care, controlat zilnic de 
regină, își împlinise îndatoririle în chip desăvârșit. Obosit, bolnav, 
bătrânul vizir plănuia să-i spună monarhului că-și părăsește slujba. 
Dar, când acesta îl privi, Khnum-Hotep își aminti de jurământul ce-l 
făcuse cândva și pricepu că doar faraonul se cuvenea să ia o astfel 
de hotărâre. Şi, oricum, nu i-ar fi plăcut să-și petreacă zilele 
trândăvind, prăbușit într-un jilt. Un iniţiat al Cercului de Aur din 
Abydos trebuia să-şi închine viaţa ţării sale, regelui său și 
năzuințelor lui. 

Cu spatele înțepenit, cu picioarele grele, Khnum-Hotep se întoarse 
în odaia sa de lucru. Va continua să îndeplinească o slujbă amară ca 
fierea, dar folositoare pentru poporul celor Două Regate. 


46. 


Semeţ şi bun de gură, Khauy se născuse la Coptos și nu se socotea 
un neputincios. Ofiţer încercat, condusese mai multe trupe prin 
deșert până la Ouadi Hammamat şi se fălea că își adusese oamenii 
înapoi teferi și nevătămați. 

Khauy nu se sinchisea de nimeni. Chiar dacă era Fiu regal, Iker 
ascultă ceea ce trebuia să asculte. 

— Carierele sunt cariere! Și, când e vorba de Ouadi Hammamat, 
nu-i de joacă. Eu le-am dat oamenilor mei bere și merinde proaspete 
pe săturate, ba chiar am prefăcut în ogoare o parte din deșert şi am 
săpat fântâni. O ceată de nepricepuţi n-o să te poarte până acolo 
unde dorești tu. Am nevoie de zece scribi, optzeci de muncitori, tot 
atâţia tăietori în piatră, douăzeci de vânători, zece meşteri de 
sandale, zece berari, zece brutari și o mie de soldaţi. Să nu lipsească 
niciun burduf, niciun coş, niciun urcior de ulei. 

— O să primeşti tot ce vrei, îi răspunse Iker. 

Khauy se minună. 

— Ca să vezi... Ai braţul lung! 

— Îndeplinesc poruncile faraonului. 

— Dar nu eşti cumva prea tânăr ca să stai în fruntea unei echipe 
atât de numeroase? 

— De vreme ce o să am parte de sfaturile tale, pentru ce m-aș 
teme? Pe deasupra, inspectorul principal al hambarelor, Gergu, o să 
te ajute și o să-ți ușureze munca. 

Khauy își scărpină bărbia. 

— Atunci lucrurile ar putea merge lesne. Dar vom urma drumul 
pe care-l aleg eu. 

— Ne-am înțeles. 

Khauy nu mai găsi nimic de zis. Nu-i mai rămânea decât să 
strângă meșterii, făgăduindu-le că vor fi răsplătiți cu dărnicie. 

Înalt de șase sute șaizeci și cinci de metri, Djebel Hammamat se 
înfățișa ca un măreț zăvor stâncos. Trecând prin mijlocul unui soi de 
pilon, Ouadi Hammamat şerpuia printr-o vale mai degrabă netedă și 


ușor de străbătut. Încă din vremea primei dinastii, din masivii 
muntoși se extrăgea piatră de Bekhen, de culori felurite, mergând de 
la cenușiu până la negru, asemănătoare cu bazaltul. 

În ciuda frumuseţii sale, Muntele pur atrăgea mai puţin privirile 
decât Isis a cărei prezență stârnea curiozitatea tuturor membrilor 
expediției. Câţiva încercară să-i lămurească pe ceilalți că tânăra 
femeie era o protejată a regelui şi că avea puteri magice care 
îndepărtau demonii deșertului. 

Iker trăia clipe minunate. Încă de când preoteasa îl înştiințase că 
avea să-l însoțească, cerul devenise mai luminos, iar aerul — 
înmiresmat. Cât de primitor i se părea deșertul și căldura de blândă! 
Lăsând totul în seama lui Khauy și Gergu, Fiul regal îi povesti pe 
îndelete lui Isis isprăvile sale, apoi vorbiră despre scrierile vechi și 
despre o mie de alte lucruri legate de viața lor. Şi așa observară că 
aveau aceleași gusturi și le displăceau aceleași lucruri. Iker nu 
îndrăznea s-o întrebe despre Abydos, iar călătoria i se păru dureros 
de scurtă. Vânt-de-Miazănoapte şi Sângerosul se fereau să-i 
stânjenească în vreun fel, iar măgarul se mărginea să care apa atât 
de necesară. 

— În curând vom ajunge, zise Khauy și băieţii mei o să se pună 
pe treabă. 

Sekari privi bănuitor împrejurimile, căci tot ce semăna cu o mină 
îi trezea amintiri urâte. 

— Te îngrijorează ceva? îl întrebă Iker. 

— Cum de-ai băgat de seamă? Când ești atât de îndrăgostit, nu 
vezi nici dacă-ţi trece o viperă cu corn peste picioare. Fii pe pace, 
totul merge bine. Deși e slobod la gură, Khauy mi se pare priceput şi 
de încredere. 

— Sekari, spune-mi adevărul. Crezi că Isis... 

— Alcătuiţi o pereche tare frumoasă. Dar acum căutăm piatra 
venerabilă. 

Conducătorii expediției începură prin a citi „tăblița arhitecţilor” 
gravată pe un perete stâncos. Primul de care se pomenea era Ka- 
nefer, „puterea creatoare împlinită”, al doilea, Imhotep, 
înfăptuitorul primei piramide din piatră. Geniul său trecea din 


capodoperă în capodoperă și tradiţia îl socotea drept constructorul 
tuturor templelor egiptene, de-a lungul veacurilor. 

Isis îi oferi lui Min apă, vin, pâine și flori, și îl rugă să protejeze 
munca meșterilor. 

Lucrul în mină nu întâmpină greutăţi prea mari. Bine hrăniți și 
adăpostiți, lucrătorii nu întârziară să scoată la lumină minunate 
blocuri de piatră cu luciri roşcate și altele aproape negre. 

— Le găseşti pe placul tău? îl întrebă Khauy pe Fiul regal. 

— Sunt desăvârşite, dar unde-i piatra venerabilă? 

— Simplă poveste! Se spune că, acum mult timp, un miner ar fi 
descoperit o piatră roșie, în stare să tămăduiască orice boală. Bietul 
de el! Avea mintea plină de tot soiul de închipuiri. Iar tu, doar n-ai 
venit să cauţi asta? 

— Ba da. 

— Mă pricep la statui și sarcofage, nu la povești pentru copii! 

— Să cercetăm muntele. 

— Ia galeriile una câte una, dacă așa ţi-e voia. 

Iker le străbătu pe rând. Zadarnic. 

Isis tocmai celebra ritualul şi aducea ofrande, când apăru o 
gazelă, cu pântecele atât de îngroșat din pricina viitorului pui, încât 
nu mai putea să alerge. Toate privirile se îndreptară spre ea. 

— Am s-o dobor cu o singură săgeată! se lăudă un vânător. 

— Nu trage! îi porunci tânăra femeie. Min ne trimite un semn. 

Gazela fătă și, îndată ce mica făptură fu în stare să se ţină pe 
picioare, plecară împreună spre deșert. 

În urma lor, pe locul nașterii, o piatră roşie arunca sclipiri aurii. 

Mânuind un ciocan și o daltă, Sekari o desprinse din stânca ce o 
înconjura. 

— Ieri, se plânse un muncitor, mi-am zdrelit piciorul. Dacă 
aceasta e, Într-adevăr, piatra venerabilă, atunci o să-mi vindece 
tăietura. 

[sis lipi piatra de rană și o ţinu aşa o vreme. 

Când o ridică, nu se mai vedea decât o cicatrice firavă. 

Meşterii se uitară la preoteasă cu ochi uimiţi. Ea sau piatra avea 
cea mai mare putere? Până și Khauy rămăsese cu gura căscată. Fiul 
regal îi înmână un papirus înfășurat, purtând sigiliul său. 


— Călăuzeşte-i pe oameni înapoi la Coptos și dă primarului acest 
document. El are să vă plătească după cum se cuvine. Eu voi merge 
mai departe, alături de dulgheri şi câțiva soldați. 

Însă Gergu nu se număra printre cei care urmau să-l însoţească pe 
Fiul regal. Cum l-ar fi putut oare convinge pe Iker să-l ia cu el? 
Apucând pe drumul de întoarcere, clocotea de furie. 

La primul popas, se trase mai la o parte ca să se ușureze. 

Lungit pe nisip, un bărbat îl strigă, tăindu-i orice chef. 

— la te uită! Ai scăpat cu viaţă! se miră Gergu. 

— Precum vezi, răspunse Shab Strâmbu”. Prevestitorul îi ocroteşte 
pe adevărații credincioși. Iar ei nu se tem de moarte, căci vor ajunge 
în paradis. 

— Şi totuși, Nubia n-a fost chiar o plăcere! 

— Războinicii negri s-au dovedit îndărătnici și nesupuși! Mai 
devreme sau mai târziu, adevărata credință a Prevestitorului va 
cuceri acest ținut. Dar în carierele de la Ouadi Hammamat ce s-a 
petrecut? 

— Preoteasa Isis a descoperit o piatră tămăduitoare, iar Iker cu 
un grup de dulgheri și soldaţi au hotărât să se despartă de ceilalți. 
Eu am primit ordin să mă înapoiez la Coptos, apoi să-mi văd de 
slujba mea de la Memphis. 

— Dulgheri, zici... Fiul regal are de gând să construiască o 
corabie? 

— Îmi pare rău, dar nu ştiu nimic despre asta. 

— Prevestitorul te urmărește, Gergu. Povesteşte-i totul lui Medes, 
iar el să-i dea de ştire Libanezului. Eu n-am să-l pierd din ochi pe 
Iker și am să-i împiedic orice mișcare. 

În fruntea unei cete de tâlhari ai nisipurilor, Shab Strâmbu” avea 
la îndemână o forță de temut. Însă, înainte de a-i ataca pe Fiul regal 
și pe tovarășii acestuia, voia să le cunoască planurile. 

t 

— Ce aşteptăm? întrebă Sekari. 

— Pe Negrul din Punt, răspunse Iker, așezându-se lângă Isis pe un 
bloc de bazalt, cu fața spre deșert. 

— Şi dacă nu vine? 

— O să vină. 


Ţinând seama că hrana era din belșug și adăposturile - 
primitoare, nimeni nu crâcni împotriva acestui timp de odihnă, iar 
prezenţa preotesei alunga temerile tuturor. 

La apusul soarelui, Negrul din Punt apăru și, cu pas liniștit, se 
îndreptă spre Iker. 

— Ai găsit piatra venerabilă? 

Isis i-o arătă. 

De sub veșmânt, cântăreţul scoase un cuţit. 

Îndată, Sekari se repezi înaintea lui. 

— Trebuie să mă încredințez. Fiul regal să întindă braţul stâng. 

— Lasă prostiile, altminteri... 

— Trebuie să verific. 

Iker se supuse. Negrul îl crestă deasupra cotului, apoi puse piatra 
pe rană. 

Când o dădu la o parte, pielea părea neatinsă. 

— E bine, murmură el. Cine sunt oamenii aceștia? 

— Dulgheri și soldaţi obișnuiți să lupte împotriva tâlharilor 
nisipurilor. Vizirul Khnum-Hotep m-a îndrumat spre un port, 
Saouou, unde vom găsi lemnul trebuincios pentru construirea 
corăbiei. 

— În ciuda tinereţii tale, pari prevăzător. Saouou este cel mai bun 
loc de plecare înspre Punt. 

t 

Valea adâncă săpată de Ouadi Gasous dădea într-un golf deschis 
spre țărmul Mării Roşii. Acolo, un mic port adăpostea un număr 
însemnat de bucăți din cel mai bun lemn, după cum își dădură cu 
părerea dulgherii. 

— Construiți o corabie cu coca lungă, partea de dinapoi ridicată, 
cu două locuri pentru veghe, primul la proră și al doilea la pupă, 
ceru Negrul din Punt. Un singur catarg ajunge. Vâslele şi cârma să 
fie zdravene, iar pânza mai mult lată decât înaltă. 

Sekari nu-și ascunse neliniștea. 

— Locul ăsta e primejdios. 

— Dacă hoţii mișună pe aici, se împotrivi Iker, cum de n-au furat 
tot lemnul? 


— Tâlharii nisipurilor sunt fricoși și leneși. Pe de-o parte, le-ar fi 
fost greu să-l care, pe de alta, n-ar fi știut ce să facă apoi cu el. Ceva 
îmi spune că am fost urmăriţi. Am să-i pun pe soldaţi să stea de pază 
de jur împrejur. 

La viitoarea proră, Isis picta un ochi al lui Horus. În felul acesta, 
vasul avea să găsească drumul cel bun. 

Negrul din Punt supraveghea munca dulgherilor. 

— Unde se află țara ta și încotro trebuie s-o luăm? îl întrebă Iker. 

— Unii vorbesc de Somalia, alţii se Sudan, alții de Etiopia sau 
Djibuti, chiar și de insula Dahlak Kebin, în Marea Roșie. Să-i lăsăm 
să îndruge verzi şi uscate. Punt, pământul divin, nu va apărea 
nicicând pe vreo hartă. 

— Atunci, cum o să ajungem până la el? 

— Asta depinde numai de împrejurări. 

— Crezi că ești pregătit să le faci faţă? 

— Vom vedea. Nu m-am mai întors în Punt de multă, multă 
vreme. 

— Îți baţi joc de mine și de soarta Egiptului? 

— De ce crezi tu că nicio scriere nu pomeneşte de așezarea 
acestui pământ binecuvântat, dacă nu din pricină că ea se schimbă 
neîncetat ca să scape de lăcomia oamenilor? Altădată știam. Astăzi 
însă, nu mai ştiu. Dar tu ai descoperit Insula lui „Ka”. Iar tânăra 
preoteasă are piatra venerabilă. Am să vă ajut, după puterile mele. 
Însă numai tu stăpâneşti taina acestei călătorii. 

t 

Într-un fel, Shab Strâmbu’ se căia că așteptase atât, căci Sekari 
rânduise soldații în jurul portului, împiedicând un atac prin 
surprindere. Dar se și felicita pentru răbdarea sa, deoarece deslușise 
gândurile lui Iker. Fiul regal încerca să atingă țara Punt, bizuindu-se 
pe sprijinul bătrânului negru. 

Echipa de dulgheri lucra cu iuțeală. Peste o zi sau două, corabia 
avea să fie gata de plecare. 

Într-un târziu, vestea în care îşi puse atâta nădejdea Strâmbu’ 
sosi! 

— Pirații se învoiesc, îl înștiință mai-marele tâlharilor, dacă 
împărțim prada pe din două cu ei. 


— Așa să fie. 

— Eu vreau încă o plată, pe deasupra. Te pui chezaş pentru ea? 

— Prevestitorul se va arăta darnic. 

Cu pumnul strâns, beduinul se izbi în piept. 

— Niciunul nu va scăpa, crede-mă! În afară de femeie... O s-o 
prindem vie şi o să-i arătăm ce înseamnă niște bărbați adevăraţi! 

Dar lui Shab Strâmbu” puţin îi păsa de soarta lui Isis. 


47. 


Cu doar câteva minute înaintea năvalei tâlharilor nisipurilor, 
Sângerosul prinse a lătra cu înverșunare. Dintr-o săritură, Sekari fu 
în picioare, împărțind porunci soldaţilor. 

Două santinele zăceau fără viaţă, doborâte de silexurile ascuţite 
azvârlite cu praștia. Credincios obiceiurilor sale, Shab Strâmbu” își 
înfipse cuțitul în ceafa celei de-a treia. 

Era limpede că egiptenii nu aveau să reziste multă vreme. 

— Să fugim spre corabie, strigă Sekari, și să ridicăm ancora. 

Ceata de beduini se năpustise deja asupra meșterilor. 

Iker ar fi vrut să rămână alături de ei, dar trebuia, mai înainte de 
toate, s-o salveze pe Isis. Și, de-abia urcă la bord împreună cu ea, 
bătrânul negru, Sângerosul, Vânt-de-Miazănoapte şi încă vreo zece 
oameni, că Sekari şi trase scara şi desfășură pânza. 

— Eu cobor să mă bat cu nelegiuiții ăștia, se împotrivi Fiul regal. 

Sekari îl opri. 

— Ar fi o nebunie! Misiunea noastră este ţara Punt. Să plecăm 
neîntârziat, altminteri vom fi măcelăriți. Priveşte: nimeni nu le mai 
poate ţine piept. 

Când vasul ieși din port, o corabie grea îi tăie calea. 

— Piraţii! strigă Sekari. Ne împiedică trecerea. 

Iker se întoarse spre Negrul din Punt. 

— Cum scăpăm de ei? 

— Apucaţi pe drumurile cerului și pe căile de sus. Acolo jos, 
copilul de aur, născut din zeița Hathor, și-a clădit locașul. Veţi zbura 
pe aripile șoimului, dacă marea nesătulă își primește ofranda pe 
care o cere. 

Iker se gândi la cele petrecute pe Fulgerul. Oare acum chiar 
trebuia să piară înecat ca să salveze echipajul? 

— De data aceasta, zise bătrânul negru, nu tu vei sluji drept 
jertfă. 

Când negrul se aruncă în apă, Fiului regal i se păru că recunoaște 
chipul învățătorului său, scribul din Medamud, care îi deslușise 


hieroglifele și legile lui Maat. 

O puternică rafală de vânt îi răsturnă pe cei de pe corabie, care se 
culcă pe-o parte şi pluti la întâmplare un timp, înainte de a se ridica 
iar. 

— E careva rănit? se neliniști Sekari. 

Tovarăşii săi se aleseseră doar cu vânătăi și julituri, șterse iute de 
piatra venerabilă. 

Cât despre pirați, aceştia se odihneau pe fundul mării, de-acum. 

La prora Ochiului lui Ra, Isis mânuia sistrele, iar muzica lor se 
amesteca armonios cu vocea mării. Iker ţinea cârma, iar Sekari 
potrivea pânza. 

Și corabia se repezi, cu de la sine putere, înspre pământul divin. 

T 

Nebun de furie, Shab Strâmbv’ îi ucidea pe răniți. Din pricina 
pierderilor însemnate suferite de tâlharii nisipurilor, biruința avea 
un gust amar. Iar vasul piraților se făcuse fărâme sub izbitura unui 
val uriaş! 

— Oricum, egiptenii n-o să ajungă departe, prezise un beduin. 
Corabia lor n-a fost ocolită de stricăciuni și o să se scufunde în 
curând. 

Strâmbv’ împărtăşea aceeași părere, dar se temea de rezistenţa lui 
Iker, care scăpase teafăr din cele mai viclene capcane. 

— Să nimicim portul, să ardem tot! 

Și hoţii se dedară la această ticăloșie chiuind. 

Apoi se risipiră, sperând să găsească o caravană slab apărată. Din 
nenorocire pentru ei, gărzile lui Sesostris se dovedeau tot mai 
atente. Cu vremea, ucigașii și hoţii aveau să se mărginească la 
peninsula arabică. 

Strâmbw trebuia să se întoarcă la Memphis și să-i povestească 
Prevestitorului tot, fără a-i ascunde nimic din ceea ce fusese doar pe 
jumătate o izbândă. 

— Nu cunosc mare lucru despre meşteşugul corăbierilor, se văită 
Sekari. Tu știi mai multe? 

— Eu mă mulțumesc să ţin cârma, mărturisi Iker. De fapt, ea 
conduce. Ea și Isis. 


— În față, marea, în spate, marea, în dreapta, marea, în stânga, 
marea... Nici urmă de Punt. Toată apa asta mă întristează și nu 
avem barem un urcior cu vin. 

— Uită-te la Sângerosul și la Vânt-de-Miazănoapte. Îşi petrec 
vremea dormind, de parcă nu-i amenință nimic. 

— Să mori de sete sau înecat de viitoarea furtună... Liniștitor, 
într-adevăr. 

Cu ochii aţintiți spre orizont, Isis nu se dezlipea de proră. Din 
când în când, își îndrepta către zare micul sceptru din fildeș pe care 
regele i-l dăduse. 

În zorii unei zile însorite, măgarul și dulăul se ridicară şi se 
așezară de-o parte și de alta a tinerei femei. 

Iker îl zgâlțâi pe Sekari. 

— Trezește-te! 

— Ca să văd iar apa... Prefer să visez o pivniță plină cu urcioare 
din vinul cel mai de soi. 

— Dar o insulă acoperită de palmieri nu te ademenește? 

— O nălucire! 

— După cum se poartă Sângerosul și Vânt-de-Miazănoapte, n-aş 
crede. 

Sekari se învoi să-și mijească ochii. 

Era chiar o insulă cu ţărmul acoperit de nisip alb. 

După ce vasul ancoră la mare depărtare, doi corăbieri săriră în 
apă. Ajunşi la mal, fluturară braţele, semn că nu exista nicio 
primejdie. 

— Mă duc după ei, hotărî Sekari. Tu și Isis rămâneţi aici, până 
meșterim o barcă. 

Măgarul și dulăul se bucurară de apa călduţă, apoi începură să se 
hârjonească printre palmieri. 

Locul părea rupt din poveşti. Un vânt plăcut îmblânzea arșiţa 
soarelui. 

În scurtă vreme, Sekari se întoarse după Fiul regal și tânăra 
preoteasă. 

Din nou laolaltă, echipajul se înfruptă cu încântare din peștii 
fripți, pescuiţi cu ușurință. 

— Să cercetăm împrejurimile, propuse Sekari. 


Isis porni în fruntea micului grup. 

Preoteasa se opri în fața unui sfinx din piatră, de mărimea unui 
leu. Părea cioplit de un sculptor egiptean cu o măiestrie desăvârșită. 

O inscripţie hieroglifică împodobea soclul: „Eu sunt stăpânul din 
Punt”. 

— Am izbutit, exclamă Sekari, suntem în Punt! Iar locuitorii lui 
au ales unul dintre marile noastre simboluri drept ocrotitor al 
ținutului lor. 

Având cap de om și trup de leu, sfinxul îl înfățișa pe faraon în 
chip de păzitor al întinderilor sacre. Oare prezenţa lui aici făcea din 
puntieni slujitori devotați ai lui Sesostris? 

Iker se strădui să mai potolească această izbucnire de bucurie. 

— Poate e o pradă de război. 

— Hieroglifele sunt minunate și neatinse, iar inscripția — limpede. 
Iar Negrul din Punt nu s-a vădit a ne fi prieten? 

Vorbele lui Sekari îndemnau la încredere. Totuși, călătorii 
înaintau cu teamă printre palmieri. Iker îşi aminti de Insula lui „Ka”, 
numai că aceea era mult mai mare. 

După vegetaţia bogată, urmă o zonă stearpă și muntoasă. 
Povârnișurile uscate, stâncoase îngreunau mersul și cu toţii se luară 
după Vânt-de-Miazănoapte care alegea drumul cel bun. Ici şi colo, 
creșteau ierburi aromate. 

Din vârful unei coline, Sekari zări un sat ciudat, aflat pe malul 
unui lac înconjurat de arbori de tămâie și de abanos. Puntienii 
întrebuințau scări ca să ajungă la locuinţele lor, niște colibe ridicate 
pe stâlpi bătuţi pe fundul apei. Pisici, câini, vaci, boi și o girafă se 
mișcau libere de colo-colo. 

— Curios lucru, nu e nici ţipenie de om! Or fi fugit când ne-am 
apropiat noi sau au fost omorâţi? 

— Dacă Prevestitorul a răzbit până aici, ne putem aștepta la ce-i 
mai rău, zise Iker. 

— Să coborâm în sat, hotărî Isis. Staţi cu toţii în spatele meu. 

Sekari nu aprecie deloc această nesăbuinţă, dar tânăra femeie nu- 
i lăsă timp să se împotrivească. 

Când trecură de intrarea în sat, mărginită de doi palmieri înalţi, 
mai multe zeci de bărbaţi, femei și copii ieșiră din case, se năpustiră 


în jos pe scări și-i înconjurară. Cu părul lung sau scurt, cu şoldurile 
acoperite de fâșii de pânză vărgată sau pestriță, puntienii erau 
eleganți și cu înfățișare distinsă. Păreau sănătoși și bine hrăniți. Un 
amănunt îi sări în ochi lui Isis: bărbaţii purtau bărbi asemănătoare 
cu cea a lui Osiris. Nimeni însă nu îndreptă vreo armă spre oaspeţii 
nepoftiți. 

Un bărbat de vreo patruzeci de ani se apropie de Isis. 

— Cine sunteţi şi de unde veniţi? 

— Eu sunt o preoteasă din Abydos, iar acesta este Iker, însoţit de 
Sekari. Venim din Egipt. 

— Faraonul mai domneşte acolo? 

— Suntem trimișii lui Sesostris. 

Căpetenia puntienilor se învârti în jurul preotesei, privind-o cu 
admiraţie și bănuială totodată. Iker și Sekari stăteau gata să-i sară în 
ajutor lui Isis, la nevoie. 

— Când faraonul apare, rosti căpetenia, nasul său e smirnă, 
buzele, tămâie, parfumul gurii sale aidoma unei pomezi preţioase, 
iar mirosul său precum al unui lotus de vară, căci ţara noastră, 
pământul zeului, îi oferă aceste comori. Dar, vai! Boala ne-a lovit, 
țara noastră se usucă. Dacă arborii și florile nu vor înverzi din nou, 
Puntul va dispărea. Fenixul nu mai zboară deasupra ținutului 
nostru. Doar o femeie, care aduce cu ea piatra venerabilă și 
mânuiește sistrele ar putea să ne salveze. 

— Am această piatră. Am venit să v-o dăruiesc și să răspândesc 
muzica sistrelor ca să risipesc vraja. 

În timp ce căpetenia îi atingea pe puntieni cu mineralul salvator, 
Isis făcu să răsune instrumentele zeiței Hathor. 

Arborii își recăpătară strălucirea văzând cu ochii și întreaga 
vegetație înflori iar. 

Toţi ridicară capetele și zăriră un bâtlan albastru, cu pene 
scânteietoare, zburând în cercuri chiar deasupra satului. 

— Sufletul lui Ra reapare, grăi căpetenia puntienilor zâmbitor. 
Parfumurile renasc, iar Arborele vieţii se înalță în vârful movilei 
începuturilor. Osiris cârmuieşte tot ce există și ziua, și noaptea. 

— Ai pomenit de Arborele vieţii? se miră Iker. 


— Fenixul se naște pe ramurile sălciei la Heliopolis, iar misterul 
său se dezvăluie în salcâmul din Abydos. 

Fiul regal era uluit. Cum putea un locuitor al insulei să fie atât de 
învăţat? 

Puntianul se prosternă în faţa lui Isis. 

— Miresmele minunate ale ţării Punt răsar din nou datorită 
soarelui feminin și mesagerei zeiţei de aur, hrănite cu dansuri și 
cântece. Toate fie dăruite „Ka”ului tău, în această clipă fericită când 
pământul zeului reînverzește. 

De la cel mai vârstnic la cel mai tânăr, puntienii aveau o mare 
aplecare pentru sărbători, fiind înzestrați cu multă voioșie și 
răspândind iute înjurai lor voia bună. În sfârșit, ușurați, egiptenii 
luară parte la veselia dezlănțuită și ascultară cu plăcere cântecele de 
bun venit. 

Pradă farmecelor a două tinere puntiene frumoase foc, ale căror 
gesturi prevesteau nopți încântătoare, Sekari nu uita totuși să-și 
arunce privirea, din când în când, spre gazda sa. Dar căpetenia 
puntienilor părea însuflețită numai de gânduri bune. 

Iker nu-și dezlipea ochii de la Isis, atât de strălucitoare, încât 
cucerise inimile sătenilor. 

Soţia căpeteniei o gătise cu un colier alcătuit din ametist, malahit 
și comalină și, cu o centură de cochilii modelate din aur verde. 

Aurul din Punt, fără de care salcâmul nu putea fi tămăduit. 

Pe centură stătea gravată o inscripție care îl lăsă pe Iker cu gura 
căscată: era chiar numele de încoronare al lui Sesostris! 

— Au mai trecut pe aici soli de-ai regelui? îl întrebă el pe mai- 
marele puntienilor. 

— Tu ești primul. 

— Dar obiectul acesta... 

— Face parte din comoara noastră. Cunoști numele tainic al 
Puntului? Insula lui „Ka”. Puterea creatoare a universului nu ţine 
seama de hotarele oamenilor. Acum, tu și tovarășii tăi respirați 
parfumurile pământului zeului. 

Puntienii înșirară nenumărate vase pictate în culori vii și le 
deschiseră. Din ele se răspândiră miresme de smirnă și tămâie de 
felurite soiuri, care învăluiră întreaga insulă. 


— Astfel e îmblânzită Stăpâna magiei, șarpele de foc ce 
scânteiază pe fruntea faraonului, grăi mai-marele puntienilor. Sub 
ocrotirea parfumurilor, cei drepţi se pot înfățișa înaintea stăpânului 
lumii de dincolo. Zămisliri ale ochiului lui Horus, aceste minunate 
arome au devenit limfa lui Osiris. Când cel care pregăteşte pomezile 
arde tămâia din Punt, modelează materia divină, întrebuințată la 
îmbălsămarea celui care va reînvia în Templul de Aur. 

Iker nu pătrunse înțelesul acestor cuvinte tainice. Însă Isis le 
prețuia forța, cu siguranță. Nu-l călăuzise ea până aici, pentru ca el 
să audă aceste dezvăluiri? 

— Să-i sărbătorim pe binefăcătorii noștri după cum merită! 
porunci gazda lor. Să umplem cupele cu vin de rodie. 

Fiert până scădea la o treime, sucul din seminţe de rodie coaptă 
dădea, după părerea lui Sekari, o băutură obișnuită, în ciuda puterii 
ei de a preveni pântecăraia. Totuşi, nu făcu nazuri. După o călătorie 
atât de frământată, nu trebuia să-și împrospăteze puterile? 

La ospăţul care urmă în aer liber, toți mâncară și băură dincolo 
de orice cumpătare, în afară de Isis și de Iker care nu-și uitaseră 
misiunea. 

— Supravieţuirea Egiptului atârnă de aurul verde din Punt, îi 
mărturisi Fiul regal mai-marelui puntienilor. Ne îngădui să luăm cu 
noi câteva bucăţi? 

— Bineînţeles, dar nu știu unde se află vechea mină. 

— Ştie cineva? 

— Cel care cojește arborii. 


48. 


Înarmat cu o mică secure și un coș, bărbatul care se îndeletnicea 
cu jupuirea copacilor aduna rășină cu o încetineală plină de 
înţelepciune. Obișnuit să le vorbească arborilor și să-i asculte, nu 
aprecia deloc tovărășia oamenilor. Simţindu-i dușmănia mocnită, 
Sekari se așeză la câțiva pași mai încolo și rândui pe pământ o pâine 
proaspătă, un urcior cu vin și un taler cu carne uscată. Apoi, de 
parcă ar fi fost singur pe lume, începu să mănânce. 

Puntianul se opri din lucru și se apropie. 

Sekari îi întinse o bucată de pâine. După ce se codi îndelung, 
bărbatul primi. 

Devenit mai puţin bănuitor, nu refuză vinul. 

— Am gustat altele mai bune, dar şi ăsta alunecă pe gât, 
recunoscu Sekari. Eşti mulțumit de ziua ta de lucru? 

— Putea să fie şi mai rău. 

— Roadele muncii tale sunt dintre cele mai alese, așa că o să 
primeşti o plată pe măsură. Unguentele au mare căutare în Egipt. Iar 
pe cele din Punt, numai bogaţii le pot cumpăra. Dar, vai! Ţara 
noastră e pe cale să dispară. 

Puntianul gustă dintr-o felie de carne uscată. 

— Să fie primejdia atât de mare? 

— Nici nu-ţi închipui! 

— Dar ce s-a întâmplat? 

— Un blestem. Iar tu ești singura noastră speranţă. 

Bărbatul se înecă și Sekari îl bătu pe spate. 

— De ce îţi baţi joc de mine? 

— Ba deloc. Ţi-am spus adevărul. Preoteasa din Abydos care a 
venit cu noi aici pe insulă a căutat cu migală în arhive și a 
descoperit că doar aurul verde din Punt ne-ar salva. Și cine poate să 
ni-l dea? Tu. 

Se aşternu liniştea. 

Spre multumirea lui Sekari, puntianul nu tăgădui. Gânditor, 
mestecă ultimele merinde. 


— La drept vorbind, rosti el într-un târziu, nu eu. Și trebuie să 
păstrez tăcerea. 

— Nimeni nu-ţi cere să trădezi o taină. Prezintă-mă prietenului 
tău şi am să-l lămuresc eu. 

— Fl nu vorbeşte niciodată. 

— Să fie, oare, nesimţitor la soarta Egiptului? 

— N-ai cum să afli. 

— Rogu-te, oferă-mi prilejul să-l înduplec. 

— Te asigur că e zadarnic. Niciuna dintre pricinile care te-au 
purtat până pe insula aceasta nu-l va atinge. 

— De ce atâta lipsă de îndurare? 

— Pentru că stăpânul tribului care domnește peste pădure e un 
babuin aprig la mânie, sălbatic și sângeros. Doar eu izbutesc să 
lucrez aici, fără să-i stârnesc furia. 

— Şi el are, într-adevăr, comoara? 

— După datini, această maimuţă uriașă păzeşte dintotdeauna 
orașul de aur. 

— Arată-mi locul unde-l întâlneşti de obicei. 

— N-o să te întorci viu de acolo! 

— Am pielea tare. 

La mare depărtare de sălaşul cumplitei maimuțe, puntianul se 
opri și nu mai vru cu niciun chip să înainteze. Însoțiți de măgar şi de 
dulău, Sekari, Isis și Iker străbătură hățişul. Brusc, Vânt-de- 
Miazănoapte se întinse pe pământ, iar Sângerosul făcu la fel cu 
limba atârnându-i într-o parte şi coada între picioare, în semn de 
supunere desăvârșită. 

Maimuța care le tăiase drumul, învârtea deasupra capului o 
măciucă enormă, de care părea că e obişnuită să se slujească. Blana 
sa verde-cenușie forma un soi de mantie, iar chipul și vârful 
membrelor erau de culoare roșie. 

Știind că, dacă înfrunți privirea unui babuin însemna că-l 
ameninți, Iker își lăsă ochii în pământ. 

— Tu ești un rege, îi spuse el. Eu, fiul unui faraon. Tu, încarnare 
a lui Thot, zeul scribilor, nu părăsi cele Două Regate! Nu suntem 


nici hoți, nici lacomi. Aurul este menit Arborelui vieții. Numai 
mulțumită acestui leac, se va tămădui și va înverzi iar. 

Ochii mânioși ai animalului se fixară pe rând asupra fiecăruia 
dintre cei care îi tulburaseră tihna. Sekari îl simţi gata să sară. Colţii 
săi ar fi putut ucide o fiară, iar când o ceată de babuini se apropia, 
chiar și un leu flămând își părăsea prada. 

Până la urmă, maimuța se căţără într-un copac. 

Sekari își şterse fruntea, iar măgarul și câinele se ridicară în 
picioare. 

— Uitaţi-vă, zise Isis, ne călăuzește! 

Puternicul babuin le arăta drumul cel mai potrivit, ocolind zonele 
mlăștinoase sau pline de mărăcini. Când vegetaţia se rări, maimuța 
se făcu nevăzută. 

Sekari descoperi, cu uimire, un drum pietruit. Încordați, călătorii 
apucară pe el și merseră până dădură de un altar acoperit de 
ofrande. 

— E ceva lume pe aici, socoti Sekari. 

Târnăcoape, pietre de tocilă, vase pentru spălat aurul și felurite 
alte unelte alungau orice îndoială în privinţa muncii desfășurate în 
acest loc. Sekari găsi puțuri și galerii puţin adânci și în care se 
pătrundea lesne. Uneltele nu erau atinse de vreo stricăciune, de 
parcă meșterii ar fi continuat să le întrebuinţeze. 

— Maimuţele nu au obiceiul să se preschimbe în mineri! 

— Puterile lui Thot sunt mai presus de înțelegerea noastră, zise 
Iker. 

— Trag nădejde că nu și-au însușit tot aurul! Nu văd nici măcar o 
bucăţică. 

Căutară cu răbdare în toate părțile, dar în zadar. 

— Ciudat, observă Iker, nu există nicio capelă, deși fiecare mină 
se află sub ocrotirea unei divinități. 

— Încă și mai ciudat e că nu zboară nicio gânganie, nu mişună 
târâtoarele și nicio pasăre nu cântă în inima acestei păduri, îi întări 
Sekari spusele. 

— Cu alte cuvinte, un blestem s-a abătut și asupra acestui loc. 

— Carevasăzică, Prevestitorul a ajuns până aici, iar noi am căzut 
în capcană. 


— Nu cred, se împotrivi Isis. Regele babuinilor nu ne-a trădat. 

— Atunci, din ce pricină se petrec toate acestea? întrebă Sekari. 

— Tărâmul acesta se apără singur, așezându-se în afara lumii 
obișnuite. 

Dar vorbele lui Isis nu-l liniștiră pe Sekari. 

— Oricum, nu e nici urmă de aur! 

— Nu știm noi să-l vedem. Poate că lumina zilei alcătuiește un 
văl. 

— Dacă o să rămânem aici peste noapte, trebuie să aprindem 
focul. 

— N-are rost, hotărî preoteasa, căci niciun animal sălbatic nu ne 
ameninţă. lar Sângerosul și Vânt-de-Miazănoapte ne vor preveni la 
cea mai mică primejdie. 

În timp ce Isis se străduia să simtă prezența duhului locului, cei 
doi bărbaţi scotociră peste tot. 

De prisos. 

— Nu e nicio colibă de piatră, se văita Sekari pe înserat. O să fac 
niște culcușuri din frunze. 

— Să nu ne lăsăm pradă somnului, îi sfătui Isis. În lumina lunii, 
întruparea cerească a lui Osiris, misterul se va dezvălui. Priviţi, o să 
fie lună plină. Iar ochiul acesta o să străpungă întunericul. 

În ciuda oboselii, Sekari se ţinu tare. Nu era prima oară când o 
misiune îl forța să se lipsească de somn. 

Iker se așeză lângă Isis, gustând fiecare clipă a acestei fericiri 
nesperate, care îi îngăduie să trăiască în preajma ei. 

— O să revedem, oare, Egiptul? 

— Nu fără aurul verde, răspunse preoteasa. Punt este doar o 
treaptă pe drumul nostru și n-avem voie să dăm greş. 

— Isis, ai trecut prin încercarea aceea de temut? 

— Nu cunosc nici ziua, nici ora şi nu eu hotărăsc clipa când se va 
petrece. 

Scribul îndrăzni să-i cuprindă mâna între palmele sale. 

Preoteasa nu şi-o trase înapoi. 

Când piciorul său îl atinse cu gingășie pe cel al tinerei femei, ea 
nu se împotrivi. 


Ţara Punt deveni un paradis. Iker se rugă în sinea lui ca timpul să 
se oprească, iar ei doi să se preschimbe în statui și nimic să nu 
tulbure această fericire de negrăit. Îi era frică să tremure și să 
respire, ca să nu risipească minunea aceasta ce le fusese dăruită. 

Strălucirea lunii spori până o egală pe cea a soarelui. Nu o lumină 
argintie, ci una aurie inundă mina. 

— Prefacerea se împlineşte în cer, murmură preoteasa. 

La trei pași în faţa lor, pământul se lumină dinăuntru, însuflețit, 
parcă, de un foc ce izvora din adâncuri. 

Atenţi, Sângerosul și Vânt-de-Miazănoapte rămaseră nemișcaţi. 
Sekari nu pierdea nicio fărâmă din priveliștea care îl subjugase. 

Isis se strânse lângă Iker. Se temea sau îi mărturisea, fără cuvinte, 
adevăratele ei simțţăminte? 

Dar scribul nu îi puse nicio întrebare, ca să nu alunge un vis prea 
frumos. 

Aurul lăsa loc argintului, apoi sclipirea lunii se domoli, şi văpaia 
din pământ la fel. 

— Să săpăm! îi îndemnă Sekari. 

Apucă două târnăcoape și-i întinse unul lui Iker. 

— Ce-aștepţi? N-am să mă spetesc doar eu! 

Fiul regal fu nevoit să se dezlipească de Isis și această despărțire 
îl aduse în pragul deznădejdii. Încuviinţând această apropiere, 
împărtășind aceste clipe tandre, nerespingând această dragoste, Isis 
nu-i dădea, oare, de înțeles că aveau un viitor împreună? 

Fără să sape prea adânc, cei doi prieteni scoaseră la iveală șapte 
pungi mari, din piele. 

— Seamănă cu cele întrebuințate de mineri, observă Sekari. 

Preoteasa desfăcu una. 

Înăuntrul ei, odihnea aurul verde din Punt. Și toate celelalte 
pungi cuprindeau comori aidoma. 

În sat, corăbierii egipteni nu se sinchiseau de nimic. Răsfățați, 
dezmierdați, își petreceau vremea mâncând, bând și făcând ochi 
dulci frumoaselor puntiene, cărora le povesteau tot soiul de isprăvi 
nemaipomenite, de la îmblânzirea unei mări necunoscute, până la 


prinderea unor peşti uriași. Căzute în admiraţie, femeile se 
prefăceau a-i crede. 

— Sărbătoarea s-a isprăvit, îi vesti Sekari. Ne întoarcem acasă. 

La început, această hotărâre nu le stârni o prea mare bucurie. 
Totuşi, cine s-ar fi plâns că se înapoiază în Egipt? Oricât de 
încântătoare ar fi fost alte meleaguri, nu-l puteau întrece. Așa că 
echipajul se îngriji cu mult avânt de pregătirile pentru plecare. 

— Ai găsit ceea ce veniseşi să cauţi? îl întrebă pe Iker mai-marele 
satului. 

— Datorită sprijinului tău, salcâmul lui Osiris va fi salvat. Aș fi 
vrut să-i mulțumesc și omului care cojește arborii, dar a dispărut. 

— N-ai băgat de seamă că în vârful copacilor stă o maimuţă 
uriașă? Datina o consideră drept păzitorul aurului verde. Și, pentru 
că ţi-a arătat bunăvoință, să ne veselim la un ultim ospăț. 

Isis fu regina acestei din urmă sărbători. Fiecare copil ţinu 
neapărat s-o îmbrăţişeze, ca să fie protejat de vrăjile rele. 

Mai rămânea de pus o singură întrebare. 

— Poţi să ne spui care-i drumul cel mai bun? întrebă Iker. 

— Punt nu va apărea nicicând pe vreo hartă, îi răspunse 
căpetenia sătenilor, și e mai bine așa. Apucaţi-o din nou pe căile 
cerului. 

Se despărțiră voioși, dar nu fără o anumită părere de rău. Puntul 
reînverzise, iar prietenia cu Egiptul se întărise. 

Odată pânza desfășurată, corabia se avântă pe marea domoală. 

Cum nu se dezmeticiseră, încă, pe de-a-ntregul, corăbierii își 
puseră toată încrederea în Iker. 

— Pe ce drum te-a povăţuit căpetenia puntienilor s-o luăm? 
întrebă Sekari. 

— Trebuie să aşteptăm un semn. 

Curând, insula pieri în depărtare. Nu se mai vedea altceva decât 
zarea fugind mereu și întinderea nesfârșită de ape, a căror liniște 
înșelătoare nu-i alungă temerile lui Sekari. 

— Iat-o şi pe călăuza noastră, dădu de veste Isis. 

Un șoim imens poposi pe vârful catargului. Când vântul se 
schimbă, pasărea își luă zborul, arătându-le calea de urmat. 

— Ţărmul! exclamă Sekari. Ţărmul! 

Izbucniră strigăte de bucurie. Chiar și pentru cei mai încercați 
corăbieri, priveliștea aceasta păstra mereu același farmec aparte. 

— Șoimul ne duce în portul Saouou. 

— Ba nu, observă Iker. S-a mărginit doar să se învârtă deasupra 
lui, iar acum ne îndeamnă spre larg. 

Privirea ageră a lui Sekari desluși oameni care alergau spre țărm. 

Așadar, fuseseră pândiţi. Poate erau tâlhari ai nisipurilor trimiși 
de Prevestitor. Siluetele se rânduiră în așteptarea prăzii, care nu 
avea cum să le scape. 

— Proviziile noastre de apă s-au sfârșit, Iker, și nu vom putea 
rămâne multă vreme pe mare. lar, de îndată ce vom atinge țărmul, 
or să ne atace. 

— Să ne ţinem atunci după pasărea lui Horus. 

Cu bătăi de aripi maiestuoase, șoimul zbură de-a lungul țărmului. 
Și, chiar când se apropie mai bine de uscat, aducând Ochiul lui Ra 
în bătaia săgeţilor vrăjmașe, spaima și dezordinea se răspândi 
printre beduini. Mai multe trupe alcătuite din lăncieri și arcași îi 
înconjurară. 

— Ai noștri! izbucni Sekari. Suntem scăpaţi! 

Din pricina emoţiei, corabia fii adusă la mal cu greutate. Fără să 
aștepte coborârea scării, generalul Nesmontu, vânjos şi sprinten ca 
un tânăr, se cățără la bord. 

— Faraonul avusese dreptate! Aici trebuia să vă întâmpin. Lașii 
ăștia nu fac nici cât o ceapă degerată, dar, dacă aţi fi ajuns în 
Saouou, v-ar fi măcelărit. Însă, de vreme ce șoimul divin v-a 
călăuzit, înseamnă că ați găsit aurul din Punt! 


49. 


Deși vajnic din fire, Sobek ştia, la o adică, să se dovedească 
răbdător și chibzuit. Niciuna dintre nereușitele sale, unele chiar 
usturătoare, nu-l descurajase. Iar prima sa izbândă dădu și mai 
multă forță strădaniilor de a-i descoperi pe luptătorii din umbră, 
ascunși în Memphis. După părerea sa, atacul asupra străjilor și 
nesăbuita încercare de a-l cumpăra pe el, căpetenia tuturor gărzilor 
din regat, nu erau decât niște sforțări jalnice, nedemne de 
Prevestitor. În lipsa acestuia, unul dintre credincioșii săi slujitori se 
chinuise să se arate vrednic de stăpânul său, deși nu avea nici pe 
departe priceperea Prevestitorului de a ticlui planuri. 

Sobek credea că, iscodindu-i pe sacagii, va da de vreo urmă. 
Locul cel mai ameninţat fiind palatul regal, începu să-i supravegheze 
în taină pe obișnuiţii locului. Dându-se drept vânzător al preţioasei 
licori, un om de-al lui Sobek se amestecă printre sacagii. 

— S-ar putea să fi găsit ceva demn de atenţie, îl vesti el pe Sobek, 
la capătul mai multor zile de căutări. Vreo treizeci de sacagii se tot 
învârt prin preajma palatului, dar unul dintre ei e deosebit de restul. 
De necrezut cum se strecoară peste tot! Poate că nici nu l-aș fi băgat 
în seamă dacă o fată frumoasă n-ar fi intrat în vorbă cu el. Au plecat 
împreună, aruncându-și priviri drăgăstoase şi ținându-se de mână. 

— Povestea ta mi se pare una obișnuită. 

— Nu vă pripiţi, comandante! E vorba de fată, pe care am 
recunoscut-o îndată, căci... în sfârşit, ştiţi... 

— Să trecem peste amănunte. Cine e? 

— O slujnică de la palat. Uneori, o mai ajută și pe camerista 
Luminăţiei Sale. 

Un zâmbet larg însenină faţa Păzitorului. 

— Bună treabă, băiete, bună treabă! Ai să fii înaintat. lar eu am s- 
o iau la întrebări pe copila asta. 

Memphisul fremăta. Se zvonea că Fiul regal se va întoarce 

aducând din Punt o comoară nemaipomenită. 


Neîncrezător, sacagiul îl înştiinţase, totuși, pe Libanez înainte de 
a pleca iar la vânătoare, ca să afle dacă aceste clevetiri erau 
adevărate sau nu. Iar cel mai bine știa iubita lui. 

Fata întârzia mereu. După ce-și isprăvea treburile, îi plăcea să 
trăncănească și să asculte bârfele. Mândră de slujba sa și încântată 
să repete tot ce auzea, slujnica le oferea sacagiului și complicilor săi 
informaţii preţioase. 

În cele din urmă, apăru. 

Dar unele lucruri treziră neîncrederea bărbatului. Fata mergea 
încet, încordată și neliniștită. Atmosfera pieţei se schimbă dintr- 
odată. Lumea se împuţinase, zgomotele se stinseră, iar câţiva gură- 
cască se îndreptară spre el. 

Greșise. 

Singura dată când greșise. 

Dar cum să-i dea prin minte că bănuielile lui Sobek se abătuseră 
asupra acestei slujnice, atât de neînsemnate? 

Fata îi surâse, părând să-și mai vină în fire. 

— Mâncăm împreună, frumoasa mea? 

— Da, da, bineînţeles! 

Pe neașteptate, sacagiul își petrecu braţul peste gâtul slujnicei, 
strângând-o cu putere. 

— Îndepărtaţi-vă, altminteri o ucid! urlă el. 

Piața se goli. Rămaseră doar gărzile, așezate în semicerc în 
preajma celor doi, care se traseră înapoi spre casele cele mai 
apropiate. 

— Nu săvârşi vreo faptă necugetată, îl sfătui Sobek. Dă-te prins și 
o să ne purtăm bine cu tine. 

Sacagiul scoase un pumnal din veșmântul său și își înțepă 
prizoniera în spate. Fata scoase un strigăt de groază. 

— Daţi-vă la o parte și lăsaţi-ne să plecăm! 

Arcașii se înșirară pe acoperișuri. 

— Să nu tragă nimeni, le ceru Sobek. Îl vreau viu. 

Sacagiul o împinse pe slujitoare înăuntrul unei clădiri aflate în 
construcție. 

— Netoato, le-ai vorbit despre mine! Până aici ţi-a fost. 


Nesimţitor la rugăminţile ei, bărbatul o înjunghie cu sălbăticie, 
apoi se cățără pe o scară. Dacă sărea de pe un acoperiș pe altul, avea 
șanse să-și piardă urma în acest cartier, căruia îi cunoștea toate 
ungherele. 

Tocmai când își lua avânt, săgeata unui arcaș, care nu putea să se 
împace cu gândul că netrebnicul era pe cale să scape, îi atinse 
tâmpla. Pierzându-şi echilibrul, sacagiul nu izbuti să se mai agaţe de 
o bârnă, se izbi de perete și se prăbuși pe dalele de piatră, 
zdrobindu-şi țeasta. 

— E mort, comandante, zise una dintre gărzi. 

— Cincisprezece zile de pedeapsă pentru cel care mi-a încălcat 
ordinul. Scotociți leşul. 

Dar nu găsiră niciun document. 

Aşadar, încă o dată, firul se rupsese. 

— Sunteţi chemat grabnic la palat, îl înștiinţă un scrib pe Sobek. 
Soseşte Fiul regal. 

În prezența curtenilor muţi de uimire, Sesostris îl îmbrățişă pe 
Iker. 

— Dăruiesc bucurie inimii tale și te recunosc drept Prieten unic, 
grăi faraonul. 

Începând din această clipă, Iker făcea parte din Casa Regelui, 
cercul foarte restrâns al sfătuitorilor monarhului. 

Năucit, tânărul nu se gândea decât la noile sale îndatoriri. 

Cei dornici să-l felicite și să-i preamărească meritele, între două 
cupe cu vin, fură dezamăgiți. Faraonul și Fiul regal îi părăsiră pe 
curteni și se retraseră în grădina palatului. Aici, se așezară sub un 
umbrar, ale cărui coloane în formă de lotus erau împodobite cu 
chipuri ale lui Sekhmet, zeița leoaică. În vârful acoperișului, se 
zărea un uraeus înălțându-se pe fundalul unui soare. 

— Să nu te încrezi în apropiații și în slujitorii tăi, îl povăţui regele 
pe Iker. Să nu dezvălui nimănui gândurile tale, să nu încredințezi 
nicio taină vreunui prieten. Când va veni ziua nenorocirii, nimeni 
nu-ți va sta alături. Cel căruia i-ai dăruit multe are să te urască și să 


te trădeze. Când îţi vei lua un răgaz, inima ta, doar ea, să vegheze 
asupra ta. 

Asprimea acestor vorbe îl surprinse pe Iker. 

— Faţă de Isis nu pot să fiu neîncrezător, Luminăţia Voastră, și 
nici față de Sekari. 

— Sekari e Fratele tău, Isis, Sora ta. Împreună, ați îndurat multe 
încercări, iar între voi s-au născut legături aparte. 

— Fa s-a întors la Abydos? 

— Trebuie să încerce aurul din Punt. 

— Aşadar, Arborele vieţii o să fie, în curând, salvat! 

— Nu înainte ca Isis să străbată Calea de Foc. Și nimeni nu ştie 
dacă va izbuti să ajungă teafără la capătul ei. 

— Atâta severitate, Luminăţia Voastră, atâta... 

— E în joc soarta neamului nostru, fiule, nu a unui singur om. Cel 
care s-a născut va pieri, iar cel care n-a venit pe lume nu va 
cunoaşte moartea. Viaţa ţâșnește din haos și crește în salcâmul lui 
Osiris. Materia și spiritul nu sunt despărțite. Mintea stabilește 
hotarele dintre pietre, plante, animale și oameni. Totuși, fiecare 
dintre ele are putere creatoare. Din oceanul de energie, se înalță o 
flacără pe care Isis va trebui să o domolească. Ea va descoperi în el 
materia primă, chiar în inima lui Nun, și va cunoaşte clipa când 
moartea nu era încă născută. 

— Şi va avea Isis forţa necesară? se îngrijoră Iker. 

— Va folosi magia, puterea luminii, în stare să abată loviturile 
sorții şi să lupte împotriva lui isefet. Va avea nevoie să-și folosească 
toate simţurile, ca să învingă pustietatea. În sfârșit, Isis va trebui să 
transmită ceea ce va cuprinde cu mintea, să-și modeleze vorbele 
aidoma unui meșter care lucrează piatra și lemnul. Cuvântul cel 
drept cuprinde în el adevărata putere. Când ai să fii chemat să te 
alături sfatului, să rămâi tăcut, să te fereşti să deschizi gura fără 
rost. Vorbeşte cu folos! Rosteşte cuvântul cel bun, iar pe cel rău 
ascunde-l în pântece şi hrăneşte-te cu Maat. 

— Mulțumită iniţierii sale, Isis nu luptă, cu adevărat, împotriva 
Prevestitorului? 

— Ştie câtă însemnătate are misiunea ei. Prevestitorul vrea să 
răspândească o credință cu rânduieli aspre, de la care orice abatere 


este pedepsită. În felul acesta, oamenii vor fi închiși ca într-o 
temniță, fără nicio șansă de a mai ieși, căci nu vor vedea zăbrelele. 
Dar creaţia se reînnoiește în fiecare clipă. În fiecare dimineaţă, 
renaște un soare nou, pe care celebrarea ritualurilor îl face să prindă 
rădăcini în Maat. Să cunoști divinul, să-l încerci, să-l formulezi, să-l 
recreezi zilnic, aceasta este învățătura Egiptului. lar cheia este 
Osiris, cel care se reînnoiește etern. 

— N-aş putea s-o ajut pe Isis? 

— N-ai făcut-o deja, mergând în Punt? 

— Ea a călăuzit corabia și a ştiut cum să găsim aurul verde, în 
preajma ei, frica dispare, iar drumul întunecat se luminează. 

— Isis nu te-a sfătuit să o uiţi? 

— Ba da, Luminăţia Voastră, din pricina cumplitei încercări prin 
care va trece la Abydos. Acum am priceput că e vorba despre Calea 
de Foc. Iar Isis ori va pieri, ori va fi primită în Cercul de Aur. 

— Nu te înșeli. 

— Orice se va întâmpla, am s-o pierd. 

— De ce nu o alungi din gândurile tale? 

— Peste putință, Luminăţia Voastră. De fiecare dată când m-am 
aflat în primejdie, ea a fost alături de mine. Încă de la prima noastră 
întâlnire, am iubit-o cu o dragoste mistuitoare, care va ţine toată 
viața. Neîndoielnic, vă închipuiţi că înflăcărarea tinereții îmi 
dictează aceste vorbe, dar... 

— Dacă îmi închipuiam așa ceva, te-aș mai fi numit Prieten unic? 

— De ce mă ţineţi departe de Abydos, Luminăţia Voastră? 

— Pregătirea ta trebuie dusă până la capăt. 

— Şi, până la capătul acesta, mai e mult? 

— Tu ce crezi? 

— Învățătura pe care o revărsaţi asupra mea, și nu curiozitatea 
mă atrage spre Abydos. Acolo se găsește temelia tuturor lucrurilor. 
Dacă mă îndepărtez de ea, nu mai sunt fiul vostru. 

— Abydos rămâne în mare primejdie. Deși a dat greș, 
Prevestitorul poate să pricinuiască, încă, mult rău. lar Arborele vieţii 
e adevărata lui țintă. 

— Aurul tămăduitor o să-l alunge pentru totdeauna! 


— Fie ca tu să ai dreptate, Iker! Și te vei număra printre primii 
care vor afla lucrul acesta, în tovărășia Pleșuvului și a lui Isis, dacă 
ea se va întoarce vie și nevătămată de pe Calea de Foc. 

— Vreţi să spuneţi...? 

— Curând, am să-ţi încredințez o misiune care te va purta pe 
pământul sacru al lui Osiris. Ca Prieten unic, îmi vei ţine locul la 
Abydos. 

Prea multe bucurii îl zăpăciră pe Iker. Dar, aproape imediat, 
temerile îl îndemnară să stăruie. 

— Înţeleg pricinile hotărârii voastre legate de Isis, Luminăţia 
Voastră. Totuși, eu... 

— Nu e hotărârea mea, Iker, ci a ei. Și Pleșuvul a încercat s-o facă 
să se răzgândească. Dar ea nu se dă niciodată bătută. Încă din 
copilărie, nu-i plăceau lucrurile făcute pe jumătate. În loc să rămână 
la Curte și să ducă o viaţă liniștită, potrivită rangului său, a ales 
calea spre Abydos, cu primejdiile și asprimile ei. 

Un gând nebunesc îi trecu prin minte lui Iker. 

— Luminăţia Voastră, dacă o cunoaşteţi pe Isis din copilărie 
înseamnă că... 

— Eu sunt tatăl ei, ea e fiica mea. 

Fiul regal și Prietenul unic și-ar fi dorit să dispară sub pământ. 

— Vă rog să mă iertaţi pentru necuviința mea, Luminăţia Voastră. 
Eu... eu... 

— Nu te recunosc, Iker! Ce a devenit temerarul care nu șovăie să- 
şi pună viața în primejdie, ca să descopere adevărul? S-o iubeşti pe 
fiica mea nu e o nelegiuire. De-ai fi țăran, scrib sau înalt demnitar, 
tot n-ar avea nicio însemnătate. Doar hotărârea lui Isis contează. 

— Cum să mai îndrăznesc să-i vorbesc? 

— Fie ca divinităţile să-i îngăduie să străbată până la capăt Calea 
de Foc. Când vei ajunge la Abydos, dacă ea va supravieţui, nimeni 
nu te va împiedica să-i vorbeşti. Iar atunci, vei ști. 


50. 


De la dispariția sacagiului, Libanezul nu mai putea înghiți nimic. 
E. adevărat că această cumpătare nu-i strica defel, dar ar fi preferat 
să slăbească în alte împrejurări. 

— Îl cunosc bine. A murit fără să sufle o vorbă, îi spuse el 
Prevestitorului. 

— Bineînţeles, altminteri, gărzile ar fi fost deja aici. 

— Legăturile noastre sunt tăiate, oamenii noștri au devenit 
neputincioşi, poruncile mele nu mai au cum să ajungă la ei, căci mi- 
a fost retezată mâna dreaptă. Și nu mai pomenesc de oprirea 
negoțului pe ascuns, care ne aducea atâtea câștiguri. 

— Te îndoiești că, până la urmă, vom birui, credinciosul meu 
prieten? 

— Mi-ar plăcea foarte mult să vă răspund că nu. 

— Îţi apreciez sinceritatea şi îți înţeleg deznădejdea. Dar totul 
merge după cum am plănuit eu; neliniștile tale sunt fără temei. 
Singurele noastre ţinte sunt Abydos și misterele lui Osiris. De ce mi- 
aș face griji pentru o adunătură de cananeeni și de nubieni? Într-o zi 
sau alta, tot vor trece la adevărata credinţă. Nu contează că Sesostris 
i-a supus. Astfel, își secătuiește puterile, ca să păstreze ordinea, și se 
teme, clipă de clipă, să nu fie atacat fie dinspre miazănoapte, fie 
dinspre miazăzi. Înșelătoria a ţinut și i-a ascuns faraonului 
adevăratul nostru ţel. 

— Regele nu are acum la îndemână aurul în stare să salveze 
salcâmul lui Osiris? 

— O ispravă de toată lauda, recunosc. Totuși, dacă Sesostris 
nădăjduiește că Arborele se va tămădui pe de-a-ntregul, o să fie 
dezamăgit. 

Un slujitor îl preveni pe Libanez că sosise un oaspete. 

— Să intre, încuviință negustorul. 

Medes își scoase gluga. Deşi scăpat de chinurile călătoriei pe apă, 
nu arăta mai bine decât Libanezul. Întâlnirea cu Prevestitorul avea 
să-l ajute să-și recapete încrederea în sine. 


— Am crezut mereu în... 

— Ştiu, viteazul meu prieten și n-o să-ți pară rău. 

— Veştile sunt din cale-afară de proaste. Gărzile scotocesc prin 
tot orașul și pun întrebări. Peste putinţă să ne continuăm negoțul cu 
Libanul, căci Sobek a pus noi rânduieli la vamă. Iar nenorocirea cea 
mai cumplită e că Iker a adus aurul verde din Punt! Iată-l acum și 
Prieten unic. 

— Băiatul ăsta a izbândit pretutindeni, observă Prevestitorul, 
neclintit. 

— Eu îl socotesc peste măsură de primejdios, își dădu cu părerea 
Medes. Potrivit ultimului decret regal, va pleca în curând spre 
Abydos, ca împuternicit al monarhului. Închipuiţi-vă c-ar descoperi 
îndeletnicirile lui Bega! Preotul nu va avea curajul să tacă. Va vorbi 
despre Gergu, iar Gergu despre mine... 

— Tu, însă, vei știi să taci, îl întrerupse Prevestitorul. 

— Da... da, de bună seamă, să fiți sigur! 

— Dacă ne amăgim, ajungem la dezastru. Nimeni n-ar putea să 
reziste întrebărilor lui Sobek. Tu şi cu Gergu, sub conducerea 
Libanezului, veţi înnoda iar legăturile între credincioșii noștri și veți 
isca tulburări în Memphis. În felul acesta, faraonul va simţi, chiar în 
sânul capitalei sale, că ne-am păstrat întreaga putere. 

— E prea primejdios, stăpâne! 

— Aliaţii lui Seth se tem de primejdii? Aminteşte-ţi de semnul 
încrustat în palma mâinii tale. 

Cu spatele lipit de perete, Medes vru să afle mai multe. 

— Şi în tot acest răstimp, unde veţi fi? 

— La locul luptei de pe urmă, la Abydos. 

— De ce nu v-aţi îndreptat de la bun început toată forța 
împotriva acestui ținut? 

„Neobrăzarea lui Medes nu avea, oare, să fie aspru pedepsită?” se 
întrebă în sinea lui Libanezul. Dar Prevestitorul se arătă îngăduitor. 

— Îmi trebuia o lovitură aducătoare de moarte, iar victima aleasă 
nu era gata, încă, s-o primească. 

— Despre cine vorbiţi? 

— Despre scribul acesta tânăr, azi Fiu regal și Prieten unic, în 
stare să scape de lăcomia zeului mării, să ajungă pe Insula lui „Ka” 


și să supraviețuiască atâtor încercări! Trimiţându-l la Abydos, 
Sesostris îi încredințează o misiune de cea mai mare însemnătate. 
Nu-mi pasă că faraonul e de neatins. O să-l distrugem prin urmașul 
său într-ale spiritului, pe care l-a pregătit cu grijă, ca să-i lase tronul. 
Regele nu va izbuti să-l înlocuiască. Iker nădăjduiește să-și găsească 
fericirea pe pământul sacru al lui Osiris și să cunoască misterele. Dar 
îl așteaptă moartea și, odată cu ea, pieirea Egiptului. 

— Oricine se poate înşela, îi zise Sobek lui Iker. Și, pentru că eu 
însumi sunt ranchiunos, te-aş înțelege dacă te vei purta cu răceală 
față de mine. Rangul înalt, pe care tocmai l-ai dobândit, n-o să mă 
forțeze să mă ploconesc înaintea ta, cerându-mi de o mie de ori 
iertare. Și dacă erai un biet muncitor, aș fi făcut la fel. Doar faptele 
tale m-au îndemnat să-mi recunosc greșeala. 

Fiul regal îl îmbrățișă pe mai-marele gărzilor din întreg regatul. 

— Severitatea ta poate sluji drept pildă, Sobek, și nimeni n-are 
dreptul să te învinuiască pentru ea. M-aș bucura să-ți câștig 
prietenia și să știu că mă preţuiești. 

Neîndurătoarea căpetenie a gărzilor își ascunse cu greu emoția. 
Prea puţin obișnuit cu asemenea dovezi de frăţie, preferă să aducă 
vorba despre treburile sale. 

— În ciuda morţii sacagiului, nu sunt liniștit. Era un peşte gras, 
bineînţeles, dar există alții mult mai mari. 

— O să-i arestezi, până la urmă, nu mă îndoiesc. 

Un scrib îi ceru părerea lui Iker în privinţa unui dosar, apoi un 
altul şi tot așa. Reuşind cu greu să scape de ei, Fiul regal porni spre 
odaia de lucru a vizirului, ca să primească lămuririle necesare legate 
de noile sale îndatoriri. 

Pașii tânărului se încrucișară cu cei ai lui Medes, care îi zâmbi cu 
multă căldură. 

— Te felicit din toată inima și să nu crezi că vreau să te lingușesc! 
După atâtea fapte de vitejie, Iker, această numire e o binemeritată 
răsplată. Cei veșnic stăpâniţi de pizmă o să clevetească, dar cui îi 
pasă? Decretul care îți îngăduie să pătrunzi în ţinutul sacru al lui 
Osiris e gata. Ziua plecării a fost hotărâtă? 

— Nu încă. 


— Din fericire, misiunea aceasta are să fie mai puţin primejdioasă 
decât celelalte. Eu, unul, sper să nu mă mai întorc vreodată în 
Nubia. Ţării îi lipsește farmecul, iar corăbiile mă îmbolnăvesc. Nu 
şovăi să-mi ceri ajutorul la nevoie. 

Înainte de a începe să mănânce, Sekari îi aruncă lui Iker o privire 
şugubeață. 

— Curios lucru... Înfățişarea ta pare una obişnuită. De mirare, 
pentru un Prieten unic! Îmi îngădui să-ți vorbesc? 

Iker se prinse în joc și luă un aer trufaș. 

— Poate ar trebui să stai cu fruntea la pământ în fața mea. Am să 
mai chibzuiesc la asta. 

Cei doi prieteni izbucniră în râs. 

— Când voi părăsi Memphisul, ți-i voi încredința pe Vânt-de- 
Miazănoapte şi pe Sângerosul. 

— Nişte ajutoare de nădejde, cărora li s-au adus laude după 
strălucita campanie din Nubia, își reaminti Sekari. De ce te desparți 
de ele? 

— Trebuie să merg singur la Abydos. Dacă totul se isprăveşte cu 
bine, o să mi se alăture din nou. 

— Abydos... Ai să-l descoperi, în sfârșit. 

— Spune-mi adevărul: cunoşti cine e Isis? 

— O tânără şi frumoasă preoteasă. 

— Nimic mai mult? 

— Nu-i de ajuns? 

— Chiar nu știai că e fiica regelui? 

— Ba da, recunosc. 

— Și ai păstrat tăcerea! 

— Aşa era voia faraonului. 

— Dar alţii au aflat? 

— Doar membrii Cercului de Aur, însă, după cum cer rânduielile 
lor, au respectat taina. 

Iker se posomoriî. 

— Ea n-o să mă iubească niciodată. Oare o fi supravieţuit Căii de 
Foc? Sunt nerăbdător să plec! Ce călătorie groaznică va fi dacă, din 
nefericire... 


Sekari se strădui să-și îmbărbăteze prietenul. 

— Până acum, Isis n-a trecut peste toate încercările, oricât de 
grele s-au dovedit? Are armele de trebuință: curaj, o minte ascuţită 
și o gândire limpede. 

— Tu ai străbătut această cale înspăimântătoare? 

— Porţile sunt veşnic aceleași, diferind, însă, pentru fiecare. 

— Fără ea, viața n-ar mai avea rost. Dar de ce i-a păsat de mine? 

Sekari se prefăcu a cugeta puţin. 

— Ca Prieten unic şi Fiu regal, îţi lipseşte experienţa. În schimb, 
ca scrib, poate că i-ai fi de folos, dar numai dacă nu cumva nu-i plac 
rangurile înalte. Iar în privinţa aceasta, ai cu ce s-o sperii, nu? 

Voioşia lui Sekari îl învioră pe Iker. Iar câteva cupe cu vin aromat 
îi mai potoliră temerile. 

— După părerea ta, Prevestitorul şi credincioşii lui au părăsit 
Egiptul? 

— Un om obișnuit, răspunse Sekari, și-ar fi recunoscut 
înfrângerea și s-ar fi adăpostit în Syro-Palestina sau în Asia. Dar el 
nu e un simplu tâlhar sau un cuceritor oarecare, el vrea pieirea ţării 
noastre și mânuiește în continuare forțele întunericului. 

— Aşadar, te temi de noi tulburări. 

— Şi regele, şi Sobek sunt încredinţaţi că vom îndura alte atacuri. 
De aceea, atenţia noastră nu trebuie să slăbească nicio clipă. Barem 
tu, la Abydos, vei fi în siguranță. Ţinând seama de numărul 
soldaţilor care-l păzesc, nu te paşte niciun necaz. 

Rostind aceste vorbe, Sekari încercă un sentiment ciudat. 

Dintr-odată, călătoria lui Iker îi apăru ca o ameninţare. 
Stingherit, neputând să-şi lămurească această prevestire rea, preferă 
să tacă şi să nu-și neliniștească prietenul. 

Câtă vreme Prevestitorul stătuse în casa lui, Libanezului nu-i fu 
îngăduit, nici măcar o singură dată, să-i vorbească Binei. 

Când se întorcea după ce-şi îndeplinea misiunile, tânăra femeie se 
acoperea cu un văl şi se închidea într-o cameră, unde stăpânul său i 
se alătura uneori. 

Mulțumită vânzătorilor ambulanți, cărora Bina, amestecându-se 
printre cumpărători, le împărțea porunci, legăturile între diferitele 


grupuri ale luptătorilor ascunși în Memphis se înnodaseră iară. Toţi 
aflaseră că Prevestitorul trăia, era bine, sănătos şi continua să 
răspândească adevărata credință și să se bată pentru ea. 

Medes şi Gergu ticluiseră deja câteva planuri care, odată ce aveau 
să prindă viaţă, vor semăna groaza în capitală. 

— Tu le vei alege pe cele mai bune, îi spuse Prevestitorul 
Libanezului. 

— Stăpâne, eu sunt negustor și... 

— Râvnești la mai mult de atât şi nu te dojenesc pentru asta, deși 
ai săvârșit și greșeli. Dacă vrei să devii brațul meu drept, omul care 
va ști totul despre fiecare locuitor al acestei țări și-i va alege pe 
credincioși de necredincioși, trebuie să îndrăzneşti. Mâine, viteazul 
meu prieten, ai să conduci o mulțime de gărzi aflate în slujba noii 
credinţe și ai să-i pedepsești pe cei care-o hulesc. 

Preţ de câteva clipe, Libanezul își închipui puterea pe care-o va 
dobândi. Pe lângă el, Sobek va părea un biet ofiţer. 

Această putere, aproape deplină, la care visa de multă vreme, nu 
era o amăgire și doar Prevestitorul putea să i-o ofere. 

— Bina şi cu mine plecăm la Abydos. 

— De câţi oameni aveţi nevoie? 

— Preotul permanent Bega ne va fi de ajuns. 

— După spusele lui Gergu, locul este supravegheat și... 

— Mi-a dat toate lămuririle. Tu îngrijește-te de Memphis, eu am 
să-l aştept pe Iker. Şi de data aceasta, nimic nu-l va salva. Am să 
sfâșii, în același timp, inima Abydosului și pe cea a lui Sesostris. 
Plăpânda Maat se va fărâmița, șuvoaiele lui isefet se vor revărsa, fără 
ca vreo stavilă să le poată împiedica. Arborele vieţii va deveni 
Arborele morţii. 


51. 


Anubis, zeul cu cap de șacal, o duse pe Isis înaintea cercului de 
flăcări. 

— Mai vrei să urmezi Calea de Foc? 

— Vreau. 

— Dă-mi mâna! 

[sis avea încredere în preotul cu voce înăbușită. 

Niciun om cu mintea întreagă n-ar fi îndrăznit să se apropie de 
flăcările înalte, care împrăștiau o căldură de neîndurat. 

Bizuindu-se pe călăuza sa, tânăra femeie nu șovăi nicio clipă şi nu 
făcu niciun pas îndărăt. 

Când rochia îi fu cuprinsă de flăcări, focul se potoli pe 
neașteptate. 

Isis se găsea acum înăuntrul Templului lui Osiris. 

— Din făptura ta lumească, zise Anubis, n-a mai rămas nimic. 
lată-te goală și lipsită de apărare în faţa celor două căi. Pe care o 
alegi? 

La stângă, se vedea un drum de apă, mărginit de capele străjuite 
de duhuri cu capete de foc. La dreapta, un drum de pământ negru, 
un soi de dig şerpuind printre întinderi lichide. Un canal de lavă cu 
neputinţă de trecut despărțea drumurile. 

— N-ar trebui străbătute amândouă? 

— Cel de apă nimicește, cel de pământ înghite. Stărui în 
hotărârea ta? 

— De ce m-aș teme, de vreme ce tu mă conduci acolo unde 
trebuie să merg? 

— În noaptea aceasta, vom apuca pe drumul de apă, iar când se 
va crăpa de ziuă, pe cel de pământ. 

Luna se ivi. Anubis îi înmână preotesei cuțitul lui Thot ca să 
atingă cu lama lui pe fiecare dintre duhuri, rostindu-i numele. 
Ritualul ţinu până în zori. Apoi, mulțumită luminii izvorâte din 
corabia răsăritului, Isis porni pe calea de pământ. 


Cele două drumuri se încrucișau uneori, fără să se contopească 
niciodată. La capătul lor, un canal de lavă le unea în pragul unei 
galerii uriașe. De-o parte şi de alta, se înălțau două coloane. 

— Iată gura lumii de dincolo, îi arăta Anubis, împreunarea 
Răsăritului cu Apusul. 

Păzitorii aşezaţi pe vine țineau șerpi deasupra capului. 

— Sunt stăpânul sângelui. Eliberați-mi intrarea! 

Bolta se întredeschise. 

În templul lunii, o lumină blândă, albastră învălui trupul lui Isis. 
Corabia lui Maat ieși la iveală. 

— De vreme ce ţi s-a arătat, să mergem mai departe. 

Șapte porţi, patru înșirate una după alta, iar trei pe același rând, 
le împiedicau trecerea. 

— Patru torţe se potrivesc cu patru răsărituri. Apucă-le strâns și 
îndreaptă-le spre porți! 

Preoteasa împlini ritualul. 

— Astfel, sufletul cel viu străbate acest drum, astfel, marea 
flacără ieșită din ocean dă viață pașilor tăi. 

Porţile se deschiseră, una după alta, iar bezna se risipi. 

Isis zări lumina primei dimineţi, ai cărei ochi erau soarele și luna. 
Un al doilea cerc de foc făcea de neatins insula lui Osiris, pe care se 
înălța o colină de nisip unde odihnea vasul pecetluit, ce conţinea 
limfa zeului. 

— Acesta e ultimul drum, Isis, și nu pot să te mai ajut. Tu singură 
trebuie să învingi piedicile. 

Tânăra femeie se apropie de jar. 

O scânteie îi atinse ușor buzele. Pe pieptul ei se gravă o stea, iar 
în jurul buricului, un soare. 

— Fie ca Isis să devină urmașa lui Osiris, fie ca inima ei să nu se 
îndepărteze de el, umbletul său să fie liber zi și noapte, lumina să 
poposească în adâncul ochilor ei, iar ea să treacă prin foc. 

— Drumul se aşterne pentru Isis, lumina îi călăuzeşte pașii. 

O clipă, tânăra femeie rămase nemișcată în mijlocul cercului, 
prizoniera lui. Apoi, liniștită, fără ca flăcările s-o atingă, puse 
piciorul pe insula lui Osiris și îngenunche în faţa vasului pecetluit, 
izvor al tuturor energiilor. 


Când capacul se ridică, preoteasa contemplă obârșia vieții. 

Templul întreg se lumină. 

— Parfumul tău se amestecă acum cu cel al Puntului, zise preotul, 
trupul tău se acoperă cu aur, strălucești printre stelele care 
luminează sala misterelor, tu, care te numeri printre cei drepţi. 

Anubis o înveșmântă pe tânăra femeie într-o rochie galbenă, 
lungă, îi prinse în păr o cunună de aur, garnisită cu flori de lotus din 
comalină și trandafirași din lapislazuli, o găti cu un colier de aur și 
turcoaz, cu închizători în formă de gheare de șoim, îi încinse braţele 
şi gleznele cu brățări din comalină roșie și o încălță cu sandale albe. 

Căile de apă, de pământ şi de foc pieriseră fără urmă. 

În sanctuarul din templul lui Osiris, apărură faraonul și Marea 
Soţie regală. 

Vizirul  Khnum-Hotep,  Sekari, Marele  Trezorier Senankh, 
Pleșuvul, generalul Nesmontu și Purtătorul Sigiliului regal Sehotep o 
înconjurară pe Isis. 

Pe degetul mijlociu de la mâna dreaptă a fiicei sale, Sesostris 
petrecu un inel din faianţă albastră, în a cărui montură ovală era 
săpat semnul ankh, „viaţa”. 

— De acum înainte, aparţii Cercului de Aur din Abydos. 
Pecetluită fie unirea noastră cu Osiris și cu strămoșii. 

Mâinile se împreunară, cercul se formă și o clipă de înfrățire 
lăuntrică alcătui ultima treaptă a acestei inițieri. 

Isis puse cei șapte saci cu aurul verde din Punt în cele șapte gropi 
săpate de Pleșuv la rădăcina salcâmului. 

Sub privirea regelui, preoteasa aşteptă cu nerăbdare răsăritul 
zorilor. Și în dimineaţa aceasta, soarele străpunse întunericul cu o 
tărie nemaivăzută. 

În scurtă vreme, întreg ţinutul Abydosului fu scăldat într-o 
lumină vie, de la mormintele primilor faraoni și până la debarcader. 

Abia rosti monarhul străvechea formulă „înalță-te în pace”, că 
raze aurii țţâșniră din cei șapte saci și pătrunseră în trunchiul 
marelui arbore. 

Ramurile și crengile înverziră. 


Până când astrul zilei atinse punctul cel mai înalt de pe bolta 
cerească, Arborele vieţii, de un verde scânteietor, își recăpătase 
întreaga măreție. 

Și, pentru prima oară în viața sa, Pleșuvului îi dădură lacrimile. 

Neastâmpărul și încordarea puseseră stăpânire pe Iker. Faraonul 
şi regina erau plecați într-o călătorie, vizirul, cu alte treburi, 
Senankh să verifice niște slujbași, Sehotep să controleze lucrările la 
canale, generalul Nesmontu să-și antreneze soldaţii, iar Fiul regal 
trebuia să se împartă într-o mie de locuri. Să muncească din 
răsputeri nu-l supăra defel, dar îl tot chinuia o întrebare: când va 
primi poruncă să se îndrepte spre Abydos? 

Sekari rămânea de negăsit. Neîndoielnic, împlinea vreo altă 
misiune tainică. Liniştea era, așadar, doar o părere. 

Încrezător de-acum, Sobek Păzitorul stătea în fiecare zi de vorbă 
cu Iker. Strădaniile oamenilor săi nu dădeau roade. Căpetenia 
gărzilor din regat tuna și fulgera fără oprire, convins că netrebnicii 
care pricinuiseră atâtea suferințe capitalei își refăceau forțele, 
pregătindu-se să lovească din nou. 

În sfârşit, Sesostris se întoarse. 

Primul pe care-l chemă la el fu Iker. Numeroși curteni îl socoteau 
de pe-acum drept urmașul faraonului. Monarhul îl pregătea să 
cârmuiască și să fie chezașul statorniciei Celor Două Regate. 

Iker se plecă adânc înaintea uriașului rege. 

— Isis a străbătut Calea de Foc, îi dezvălui faraonul, iar Arborele 
vieţii prinde puteri. 

Tânărul își stăpâni cu greu bucuria. 

— A scăpat neatinsă, Luminăţia Voastră? 

— Întocmai. 

— Fericirea domneşte iar peste Abydos! 

— Nu, căci tămăduirea salcâmului nu înseamnă totul. Boala lui și 
stricarea simbolurilor, lipsite de energie vreme atât de îndelungată, 
au lăsat urme adânci. Misiunea ta va fi să le ştergi. 

Iker încremeni. 

— Luminăţia Voastră, eu nu cunosc Abydosul! 

— Isis are să te îndrume. Tu ai privirea curată. 


— Dar ea se va învoi? 

— Oricare ar fi simțămintele voastre, oricât de anevoioasă e 
sarcina aceasta, trebuie să izbutești. Prin decret regal, ești numit 
prinț, păzitor al Sigiliului regal și mai-mare peste Dubla Casă a 
aurului și argintului. Sehotep și Senankh vor munci, de-acum încolo, 
sub conducerea ta. La Abydos, ești împuternicitul meu și meșterii de 
care ai nevoie se vor supune poruncilor tale. Trebuie modelate o 
nouă statuie a lui Osiris şi o nouă corabie sacră. În afara puterilor 
sale tămăduitoare, aurul adus din Nubia va servi la făurirea lor. De 
când vraja s-a abătut asupra arborelui, ierarhia preoților s-a 
tulburat. Deși lucrurile par drepte și desăvârşite, nu-i decât o 
amăgire. Așa că biruința noastră s-ar putea preschimba într-o biată 
nălucire. Ai toată puterea să faci cercetări, să-i înlături pe 
nepricepuțţi și să alegi oamenii care se ridică la înălțimea sarcinilor 
încredințate. 

— Mă socotiți în stare de așa ceva? 

— Pe când Isis urca fiecare treaptă a iniţierii ce-a purtat-o spre 
Calea de Foc, tu ţi-ai urmat propriul drum. El duce la Abydos, inima 
țării noastre. E cu putinţă ca Prevestitorul să fi semănat sminteala și 
acolo. Chiar și slujitorii fideli lui Osiris pot fi orbiţi. Tu, în schimb, 
nu ești sclavul nici unei obișnuințe și mintea ta nu e întunecată de 
vorbele altora. 

— Mă tem că voi da greș! 

— Chiar așa se va întâmpla dacă te mulțumești doar să stai de 
vorbă cu unul și cu altul. Fă ca meleagul lui Osiris să se închege iar, 
redă-i limpezimea, întăreşte salcâmul, nu te lăsa pradă slăbiciunii și 
nu-ți păta numele! 

Iker presimţise de la bun început că titlul de Prieten unic era 
însoţit de grele îndatoriri, dar nu chiar până într-atât. 

— Luminăţia Voastră, Cercul de Aur din Abydos se va deschide 
cândva? 

— Du-te, fiule, și arată-te demn de rangul pe care-l ai! 

Medes era mulţumit de el însuşi. Își recăpătase toate forţele şi se 
îngrijea de sarcinile sale cu atâta râvnă, că-i storcea de vlagă pe 
slujitorii săi, chiar şi pe iscoada lui Sobek. Secretarul Casei Regelui 
se ferise să-l înlăture. Dându-se drept scrib, omul continua să-l 
liniștească pe Păzitor, căci Medes se purta întocmai ca un demnitar 
sârguincios, credincios faraonului. 

Mulțumită leacurilor doctorului Gua, soţia sa îl stânjenea mai 
puţin. Licorile adormitoare puseseră capăt crizelor și țipetelor sale. 

În toiul unei nopţi fără lună, Medes îl vizită pe Libanez. 

— Prevestitorul e în drum spre Abydos, îi destăinui negustorul. 

— Iker n-a părăsit încă Memphisul. Nici nu-i trece prin minte că 
se va arunca drept în ghearele celui mai înverșunat dușman al lui. 

— Prevestitorul se află totdeauna cu un pas înaintea vrăjmașului. 
Cum gândești să răvășim capitala? 

— Să punem foc în câteva locuri şi să-i atacăm pe locuitori, pe 
lângă furturi din piaţă și din case. Loviturile iuți şi neaşteptate vor 
răspândi groaza şi-l vor face pe Sobek să se teamă de un atac mai 
mare. Pe deasupra, mi se pare nimerită și jefuirea câtorva clădiri 
prost apărate, în care lucrează scribi. Am să te lămuresc unde se află 
ele. 

Libanezul ascultă cu luare-aminte toate informaţiile. 

Acum, paznicul său îi servea drept om de legătură. Spre deosebire 
de sacagiu, paznicul vorbea cu un număr mic de oameni care, la 
rândul lor, duceau mai departe poruncile Libanezului către ceilalți 
luptători din umbră. 

După izbânda Prevestitorului de la Abydos și moartea lui Iker, 
negustorul gândea că lucrurile se vor desfășura cu o mai mare 
repeziciune. 

Datorită tămăduirii Arborelui vieții, al cărui frunziş sclipea în 
soare, ținutul lui Osiris dăduse uitării aerul apăsător care, altădată, 
înăbușea inimile preoților. 


Cu toate că paza rămăsese la fel de aspră, mai multor preoți 
temporari le era acum îngăduit să păşească pe pământul divin, 
oferindu-le preoților permanenţi un ajutor preţios. 

Deși ura îl rodea mereu pe dinăuntru, Bega îi păcălea mai departe 
cu ușurință pe tovarășii săi care îl socoteau sever, învăţat și pe de-a- 
ntregul devotat slujbei sale. Nici vorbele, nici purtările sale nu lăsau 
să i se ghicească adevăratele simţăminte. 

Deși uneori îl cuprindea descurajarea, dorința de răzbunare a lui 
Bega prindea rădăcini tot mai trainice. Doar prin ele putea să îndure 
atâtea umilinţe. 

Trecând pragul sărăcăcioasei sale locuinţe, unde nimeni nu avea 
voie să intre, preotul simți că înăuntru se mai găsea cineva. 

— Cine a îndrăznit să...? 

— Eu, răspunse un preot înalt, fără barbă, cu ţeasta rasă și 
înveșmântat într-o tunică de în alb. 

Bega nu-l cunoștea pe acest bărbat, dar vocea lui nu-i era străină. 
Când ochii cei roșii se învăpăiară, Bega se lipi de perete. 

— Nu... nu sunteţi... 

— Shab a ucis un preot temporar, îl lămuri Prevestitorul, iar eu i- 
am luat locul. 

— V-a văzut cineva când aţi intrat la mine? 

— Liniștește-te, prietene, clipa ta a sosit. Vreau să știu totul 
despre Abydos, înainte de venirea lui Iker. 

— Iker, aici! 

— Fiu regal, Prieten unic și trimis al lui Sesostris se va bucura de 
puteri nemărginite. Poate va încerca să pună o nouă ordine printre 
preoţi și preotese. 

Bega păli. 

— Va descoperi negoțul pe furiș cu stele funerare și legăturile 
mele cu Gergu! 

— N-o să aibă timp. 

— Cum o să-l împiedicăm? 

— Omorându-l. 

— În inima pământului lui Osiris? 

— Locul cel mai potrivit ca să-i dăm o lovitură de moarte lui 
Sesostris! Regele l-a menit pe Iker să domnească. Fără să-şi dea 


seama, tânărul acesta a devenit soclul pe care se construiește 
viitorul ţării. Distrugându-l, vom săpa drept la temelia regatului. 
Chiar și acest faraon cu statură de uriaș se va prăbuși. 

— Ţinutul e bine păzit, gărzile și armata... 

— Ele pe dinafară, eu pe dinăuntru. Shab și Bina nu vor întârzia 
să mi se alăture. Dacă nu ne scapă nimic din ce se petrece aici, 
biruința e de partea noastră. Și, de data aceasta, nicio minune nu-l 
va salva pe Iker. 

Despărțirea fusese sfâşietoare. Nici Vânt-de-Miazănoapte, nici 
Sângerosul nu voiau să-și părăsească stăpânul, deși Iker se străduise 
să-i lămurească în privința plecării sale. Şi Sekari încercă să-i 
liniştească, dar cele două animale arătau o încăpățânare 
neobișnuită, de parcă nu ar fi încuviințat călătoria Fiului regal. 

— Mi-a pierit somnul, îi mărturisi acesta lui Sekari. În loc să fie 
un paradis, poate că Abydosul se va dovedi un infern! Mai întâi, 
pentru că Isis mă va respinge, apoi, pentru că misiunea aceasta e 
sortită dezastrului. 

Apariţia lui Sobek îl împiedică pe Sekari să-și îmbărbăteze 
prietenul. 

— În cartierele cele mai ticsite, doi oameni au fost atacați și au 
izbucnit trei focuri. Atâtea rele dintr-odată nu pot fi roadele 
întâmplării. 

— Credincioșii Prevestitorului trec iar la fapte, își dădu cu 
părerea Sekari. 

— O să-și rupă dinţii, făgădui Sobek. În timp ce oamenii mei îi 
caută pe faţă pe vinovați, tu ai putea să tragi cu urechea pe ici, pe 
colo? 

— Bizuie-te pe mine! 

Căpetenia gărzilor îl însoţi pe Fiul regal până în port. 

Mulţumit de numărul și de pregătirea soldaţilor care urmau să 
vegheze asupra lui Iker, Sobek privi cum corabia piere în zare, 
înconjurată de vase de război. 

Stând la proră, Fiul regal nu gusta totuși frumusețea priveliștilor. 

I se părea că pluteşte între două lumi, fără a se putea întoarce în cea 


din care venea şi fără a cunoaşte nimic despre cea spre care se 
îndrepta. Toate întâmplările prin care trecuse, începând de la 
cumplita călătorie a Fulgerului, îi năvăliră în minte. Multe taine 
fuseseră dezlegate, dar marele mister al Cercului de Aur din Abydos 
rămăsese neatins. 

În preajma meleagurilor lui Osiris, arcașii se repeziră la tribord. 

— Ce se petrece? 

— O barcă! răspunse căpitanul. Dacă nu se îndepărtează, tragem. 

Iker zări un pescar speriat, care nu mai era în stare să vâslească. 

— Aşteptaţi, ceru Fiul regal. Nefericitul ăsta nu ne ameninţă! 

— Ordinele sunt ordine. Omul s-a apropiat neîngăduit de mult și 
viaţa voastră nu trebuie pusă în primejdie cu niciun chip. 

Cu barba și părul în neorânduială, Shab Strâmbu își strânse 
năvodul și se îndepărtă. Voise doar să verifice paza Fiului regal și să 
se folosească, la o adică, de vreo neatenţie, gata să-și jertfească 
propria viaţă, ca să o ia pe cea a dușmanului. Dar cum paza se 
dovedise fără cusur, se hotărî să pornească spre locul de întâlnire cu 
Bega. 

Pe chei se înşiraseră soldaţi, gărzi, preoți temporari și preotese 
purtând ofrande și tot restul slujitorilor emoţionaţi la gândul că-l 
vor primi pe trimisul faraonului. Nimeni nu cunoștea cu precizie 
misiunea noului Prieten unic, căruia îi mersese vestea că e cinstit și 
neîndurător. Isprăvile sale din Asia și Nubia arătau o hotărâre 
nestrămutată. Cei mai naivi îşi închipuiau că e vorba doar de o 
simplă vizită, mirându-se de lipsa, oarecum necuviincioasă, a 
Pleșuvului. 

Îndată ce Iker se ivi în capul scării, toți îl cântăriră din ochi, 
măsurându-l din cap până în picioare. 

De o eleganţă reținută, nu avea un aer de temut. Dar privirea și 
întreaga înfățișare îndemnau la respect. Dincolo de ele, răzbătea 
adevărata putere. Înciudaţi, lingușitorii îşi înghițiră vorbele 
mieroase și laudele prefăcute. 

Purtând o perucă bogată care îi ascundea în bună parte chipul, 
fardată cu măiestrie, Bina era de nerecunoscut. Între tulpinile 
florilor ce alcătuiau buchetul pe care voia să-l ofere oaspetelui, 


ascunsese doi spini otrăviți. Apucând buchetul, Fiul regal avea să se 
înţepe în ei și să moară în chinuri groaznice. 

Binei nu-i păsa că putea fi arestată. Nu se gândea decât să se 
răzbune pe acest Iker care o trădase, trecând de partea lui Sesostris 
şi luptând împotriva adevăratului zeu, cel al Prevestitorului. Și-ar fi 
scos peruca și l-ar fi scuipat în faţă pe Fiul regal, ca el să știe de la 
cine venea pedeapsa. 

Comandantul trupelor din Abydos îl întâmpină pe trimisul 
regelui. 

— Îngăduiți-mi, prinţe, să vă urez bun venit. Am să vă conduc la 
palatul în care locuieşte faraonul când poposeşte aici. 

Mai multe tinere își fluturau buchetele. Cel al Binei, aflată în 
primul rând, era superb. 

Iker voi să se apropie şi să-l ia, dar comandantul îl opri. 

— Îmi pare rău, e împotriva măsurilor de pază. 

— Ce rău pot pricinui niște flori? 

— Ordinele mele sunt severe. Vă rog să mă urmaţi. 

Ca să nu stârnească o ceartă, Iker se mulțumi să facă un semn cu 
mâna înspre purtătoarele de buchete. 

Bina își stăpâni furia cu mare greutate. Să alerge, să-l înșface pe 
Fiul regal, să-i înfigă spinii în spate... Dar vai! era cu neputinţă să 
străpungă șirul de soldați. 

Abydos... Așadar, Abydosul se deschidea înaintea lui! Şi totuși, 
Iker nu vedea nimic. Până nu-i va vorbi lui Isis, nu-şi va putea găsi 
liniștea. 

În pragul palatului, tânăra preoteasă îl aștepta. 

Nici cel mai simţitor și mai iscusit dintre poeţi n-ar fi izbutit să-i 
zugrăvească frumuseţea. Ce vorbe ar fi fost pe măsura gingășiei 
trăsăturilor, a luminii din priviri, a blândeţii chipului și a înfățișării 
sale regale? 

— Fii binevenit, Iker! 

— Iertaţi-mă, prințesă. Faraonul mi-a destăinuit cine sunteți și... 

— Eşti dezamăgit? 

— Nesăbuinţa mea, cutezanţa mea... 

— Care cutezanţă? 


— Am îndrăznit să vă iubesc, am... 

— Vorbeşti la trecut. 

— Nu, nu! Dacă aţi ști... 

— Şi de ce n-ar trebui să ştiu? 

Întrebarea îl lăsă pe Iker fără glas. 

— Doreşti să-ți vezi odăile? Cere-mi tot ce ai nevoie. 

Iker se împotrivi. 

— Sunteţi fiica faraonului, nu slujitoarea mea! 

— Vreau să devin soţia ta, să alcătuiesc împreună cu tine o 
pereche de nedespărțit și să ne făurim o viaţă neasemuită, pe care 
timpul și încercările să n-o distrugă. 

— Ísis... 

Tânărul o luă în braţe. 

Primul sărut, prima apropiere a trupurilor, prima împletire a 
sufletelor. 

Dar și prima suferinţă pe care o încercă Prevestitorul, ale cărui 
gheare de șoim îi sfâșiară propria carne. Era de neîndurat să vadă 
formându-se această pereche. Mânjit de propriul sânge, jură să pună 
capăt acestei uniri care îi primejduia izbânda cea mare. Și nu avea 
să-i lase lui Iker nicio portiță de scăpare. 


Seria va continua cu: 

MARELE SECRET 


2 Din Texte ale Sarcofagelor, cap. 398. 

£2 Balanites Aegyptiaca — arbore sau arbust bogat ramificat, care crește în Sahara. (n. tr.). 

i Aproximativ 78 de metri, respectiv 26 şi 8. (n. a.). 

12 Saisprezece coți = 8,32 metri. (n. a.). | 
SI! Cuvântul „farmacist” provine din expresia egipteană pekheret net heka, „preparat, leac a 
magului”. (n. a.). 

{2 Kha-Kaou-Ra, unul din numele lui Sesostris. (n. a.). 

“2 akh, ouser, ba, sekhem. (n. a.). 

“ Sau cinci, sau șapte, după alte versiuni ale jocului. (n. a.). 

2 Ouaf-Khasout. (n. a.). 

a% 80 x 49 metri. (n. a.). | | 
CU Bărbatul drept devine o întruchipare a lui Osiris, iar femeia dreaptă, o întruchipare a lui 
Isis. (n. a.). 


42 2,08 metri. (n. a.). 


